Tvens Marks

Stāstu izlase

Marks Tvens

Stāstu izlase

DAŽAS PIEZĪMES, PIERAKSTĪTAS PATĪKAMĀ IZKLAIDES EKSKURSIJĀ

i

Visos ceļojumos, kādi man līdz šim gadījušies, esmu devies tikai kaut kādu darīšanu dēļ. Šoreiz jaukais maija laiciņš solīja kaut ko pavisam jaunu, proti, braucienu tīrai izklaidei un atpūtai, nedomājot par dienišķās maizes riecienu. Reverends teica, ka ari viņš braukšot: viņš ir labs cilvēks, viens no pašiem labākajiem, kaut arī mācītājs. Vienpadsmitos vakarā mēs ieradāmies Ņūheivenā un uzkāpām uz kuģa, lai dotos uz Ņujorku. Nopirkām biļetes un sākām klaiņot pa kuģi, apstājāmies gan šur, gan tur, izbaudīdami tīkamo burvību, bezdarbību un laimīgo sajūtu, ka slīdam aizvien tālāk projām no pasta un telegrāfa iestādēm.

Pēc brīža aizgāju uz savu kajīti un noģērbos, bet vakars bija pārāk burvīgs, lai tūliņ liktos gulēt. Mēs pašlaik braucām cauri līcim, un bija gaužām patīkami stāvēt pie loga, just svaigo, dzestro nakts vēsmu un vērot krastā mirguļojošās ugunis. Patlaban tieši zem loga piesēda divi paveci vīri un uzņēma valodas. Man gar viņu sarunu patiesi nebija nekādas daļas, tomēr bija tik labs prāts pret visu un visiem, ka laika kavēkļa labad ieklausījos. Drīz vien konstatēju, ka šie abi ir brāļi no neliela ciemata Konektikutā un jautājums, ko viņi pašreiz pārspriež, zīmējas uz kapsētu. Viens sacīja:

— Tad nu redzi, Džon, mēs visu savā starpā pārrunājām un tagad paklausies, kā to nodarījām. No vecās kapsētas, saproties, visi riktējās projām, mūsējie tur palika, kā teikt, vieni kā tādi koki. Tu jau pats zini, cik tur biezs; tur jau vairs ne apgriezties, ne pakustēt; un pērn, kad Setam nomira sieva, bezmaz vai nebija, kur ierakt. Šī tādu strēķīti iebrauca diakona Šorba gruntē, un viņš, ko domā, apskaitās ir uz šo, ir uz mums visiem pārējiem. Tā nu ņēmāmies pārrunāt un pārspriest, un es ieteicu, ka vajadzētu pārcelties uz jauno kapsētu kalnā. Mūsējie bij ar mieru, ja vien pārāk dārgi neizmaksāšot. Tad, raugies, abas labākās un prāvākās gruntēs bija numur astoņi un numur deviņi — gatavi nogabali; ērti, smuki, vietas tur pietiek kādiem divdesmit sešiem — tas ir, divdesmit sešiem lieliem, pieaugušiem miroņiem; bet padomā, ka būs jau arī pa kādam bērnelim un vienam otram paīsākam, izrēķini caurmēru un skaties vien — itin rūmlgi varēs ieguldīt savus trīsdesmit, varbūt pat trīsdesmit divus, varbūt pat visus trīsdesmit frīs bez lielas spiešanās.

—   Tas ir ko vērts, Viljam, un kuramo tad tu paņēmi?

—   Tiksim, notiksim arī līdz tam, Džon. Nu redzi, numur astoņi maksāja trīspadsmit dolārus, numur deviņi — četrpadsmit. ..

—   Skaidrs. Tu paņēmi astoto.

—    Tad nesteidzies jel! Es paņēmu numur deviņi. Un tūdaļ pateikšu, kālab. Pirmkārt, jau tālab, ka diakons Šorbs to gribēja nogrābt. Bet pēc tam, kad viņš tā bija izgānījies par to, ka Seta sieva iegūlusies šā robežās, man bija skaidrs, ka viņam to grunti nedabūt, pat ja man vaidzētu pārmaksāt visus divus dolārus, ko tur vēl runāt par vienu. Tā man bij ap dūšu, un tā es biju noņēmies. Kas tas dolārs pavisam ir — tā es saku sev. Dzīves ceļš ir īss — es saku; mēs esam šeitan viesi — es saku sev,— tikpat nekā līdzi nepaņemsim — es saku. Un es to gabalu — caps!, jo zinu, ka die's par krietniem darbiem ļaunu prātu netur, un izrēķināju, ka ar laiku dabūšu to atpakaļ. Bet tur bij vēl otrs āķis, Džon. Numur deviņi ir pati parocīgākā gruntē visā kapsētā, vislabākajā vietā. Tā stāv pašā kalna galā, pašā kapsētas vidū; no turienes var saredzēt Milportu un Tresiju, un Hopera kalnu un nezin cik lauku māju, un vēl visu ko. Varenāka skata nav ne no vienas kapsētas visā štatā. Tā saka Si Higinss, un viņam nu gan vaidzētu zināt. Bet arī tas vēl nav viss. Skaidrs, ka Šorbam nu vaidzēja paņemt numur astoņi — citur nebij, kur dēties. Numur astoņi ir blakus numur devītajam, bet, raugies, tas ir kalna slīpumā, un katru reizi, kā uznāk lietutiņš, tā viss ūdens tek uz leju pie Šorbiem. Si Higinss teic — kad diakonam tā stundiņa pienākšot, tad vaidzēšot savus kauliņus apdrošināt i pret uguni, i pret ūdeni.

īss, čakstošs smiekliņš no divām mutēm apliecināja, ka abi runātāji ar iznākumu gaužām apmierināti.

—   Nu tad redzi, Džon, es te uz papīra esmu šā tā uzmetis, kā tā gruntē dalāma. Te, šeku, augšā, kreisajā stūrī saguldījām aizgājušos; izrakām no vecajiem kapiem un sastutējām cieši citu pie cita pēc miršanas laika, neko nešķirodami: sākām ar vectēvu Džounsu, jo tā iegadījās, un pēc tam jukujukumis līdz pat Seta dvīņiem. Beigu galā varbūt tā pabiezāk iznāca, bet mēs domājām, ka nebūs smuki dvīņus atšķirt nost. Un tad nāk dzīvie. Te, kur atzīmēts «A», guldīsim Marjaru un viņējos, kad tiem stundiņa pienāks. «B» ir brālim Hosejam un šamējiem; «C»— Kelvinam un viņa ciltij. Tad nu paliek pāri šitie divi laukumiņi — pašas jaukākās vietiņas visā gruntē un ar vissmukāko skatu — tie būs man ar manējiem un tev ar tavējiem. Kurā no Sitamiem tu labāk gribētu tikt ierakts?

—   Tu, zin, to traki negaidot noprasīji, Viljam! Man tīri tirpulis pārskrēja. Es te skatos, skatos, kā visus ērtāk iekārtot, bet par paša bērēm ne prātā neienāca.

—   Dzīve ir īsa kā maza bērna krekliņš, Džon,— ne velti sakāmvārds tā māca. Tikpat jau agrāk vai vēlāk mums visiem tas ceļš staigājams. Galvenais — aiziet ar tīru sirdi, Džon. Tas ir vienīgais, pēc kā vērts censties, Džon.

—   Tā jau viņš ir, Viljam, tā viņš ir. No tā neviens neizbēgs. Kuru no tiem pleķīšiem tu man ieteiktu?

—   Tas atkarīgs gan no šā, gan no tā, Džon. Vai tevi īpaši interesē skaista ainava?

—   Neteikšu, ka interesē, Viljam, un neteikšu, ka ne. Nudien, nevaru pateikt. Bet labāk jau nu gribētos gan dienvidu pusē.

—  Tas ir pavisam vienkārši, Džon. Abi pleķi iznāk dienvidu pusē. Mums būs saulīte, Šorbiem — ēna.

—   Un kāda tur tā zemīte, Viljam?

—«D» ir smiltainē, bet «E» mālainākā vietā.

—   Nu tad dod man «E», Viljam; smilšu zeme vairāk sagulst, un tad būs izdošanas par jaunas zemes pievešanu.

—   Kārtībā. Uzraksti savu vārdu te zem «E», Džon. Un, ja tu man tagad, kad akurāt par to runājam, samaksāsi savu tiesu no tiem četrpadsmit dolāriem, Džon, tad viss būs nodarīts uz goda.

Kad brāļi labu brīdi bija neganti stīvējušies un kaulējušies, nauda tika noskaitīta, Džons novēlēja brālim arlabunakti un aizgāja. Brītiņu zem loga valdīja klusums; tad viens palikušais Viljams klusu iegrudzinā- jās un nopurpināja — Vai tikai man nebūs misējies? Nevis «E», bet «D» pleķī ir tā mālainā zeme. Beigu beigās Džons tomēr pierakstījās uz smilšu zemi.

Vēl īss, kluss smiekliņš, un arī Viljams aizgāja likties pie miera.

Nākamā diena Ņujorkā bija ļoti karsta. Mēs tomēr centāmies, cik iespējams, izklaidēties. Pēcpusdienā ar visu bagāžu uzkāpām uz stabilā tvaikoņa «Bermudas» klāja un meklējām kādu ēnaināku vietiņu. Līdz pusceļam izbraukumā no ostas valdīja svelmīgi karsta vasara. Pēc tam es aizpogāju svārkus līdz kaklam; vēl pēc pusstundas sameklēju pavasara mēteli un aizpogāju arī to. Kad braucām garām Bākai, uzvilku visam pāri vēl vienu mēteli un apsēju lakatiņu ap apkakli, lai tā ciešāk piekļautos. Tik drīz bija pagājusi vasara un atkal iestājusies ziema!

Naktij pienākot, mēs jau bijām tālu jūrā, zemi nevarēja saredzēt. Nu mūs vairs nesasniegs ne telegrammas, ne vēstules, ne avīžu ziņas. Tā bija doma, kas sirdi darīja vieglu. Vēl tīkamāk bija iztēloties tos miljonus izvārgušo cilvēku, ko bijām pametuši aiz sevis tālajā krastā un kas mocījās joprojām.

Nākamā diena mūs aiznesa Atlantijas okeāna vientuļajos plašumos, no dūmaini pelēkām dzīlēm neizmērojamā zilumā; visā plašajā okeānā neredzēja neviena kuģa; vienīgā sabiedrība mums bija vētrasputni, kas saules mirdzumā joņoja, lēca pār viļņiem, skardami tos ar spārnu galiem. Pasažieru vidū bija vairāki pieredzējuši jūrasbraucēji, un sarunas risinājās galvenokārt par kuģiem un jūrniekiem. Viens ieteicās, ka salīdzinājums «nekļūdīgs kā kompasa adata» nekam nederot, jo adata gandrīz nekad nenorādot uz polu. Viņš apgalvoja, ka kuģa kompass ļoti reti norādot vajadzīgo punktu un esot cilvēkiem untumains un nodevīgs palīgs. Tas pastāvīgi mainoties. Tas mainoties ik dienu augu gadu; tādēļ vajagot izskaitļot katras dienas variācijas un ņemt tās vērā, citādi jūrnieks aizbraukšot diezin kurp. Kāds cits ieminējās, ka milzu bagātība gaidot to ģēniju, kurš izgudros kompasu, ko dzelzs kuģis nespēs ietekmēt. Viņš sacīja, ka esot tikai viens vēl untumaināks priekšmets par koka kuģa kompasu un tas esot dzelzs kuģa kompass. Kāds padižojās ar plaši zināmo faktu, ka pieredzējis jūrnieks spēj paskatīties jaunuzbūvēta dzelzs kuģa kompasā tūkstošiem jūdžu no kuģa dzimtās vietas un noteikt, kurp rādījusi adata tai laikā, kad kuģis būvēts.

Tad vecs vaļu zvejas kuģa kapteinis sāka stāstīt, kādas komandas uz kuģiem bijušas viņa jaunības laikos. Viņš sacīja:

— Dažkārt mums pagadījās koledžu studenti. Ērmīga tauta. Nejēgas? Ko nu par to, viņi neprata atšķirt kethedu no galvenās brases. Bet, ja iedomājaties, ka viņi bija muļķi, tad smagi maldāties. Vienā mēnesī viņi iemācījās vairāk nekā parasts jūrnieks pa visu gadu. Mums uz «Mariannas» arī reiz trāpījās viens tāds — uzkāpa uz kuģa ar zelta brillēm uz deguna. Turklāt no galvas līdz kājām ieģērbies glaunākajās drēbēs, kādas jel kad uz mūsu kuģa bija redzētas. Un līdzi viņam bija vēl vesela lāde ar žaketēm un smalkvadmalas uzvalkiem, un samta vestēm: viss, saprotiet, uz to glaunāko. Un vai sālsūdens padarīja viņu tām nepiedienīgu? Nu, nepavisam! Kad izbraucām jūrā, matrozis lika šim rāpties un palīdzēt izpurināt priekšējā masta trešo augšējo zēģeli. Šis brilles no deguna nenoņēmis, raušas augšā, bet nepaiet ne minūte, kad ir atpakaļ lejā un izskatās itin apvainots. Matrozis noprasa: «Ko līdi lejā?» Puisis atteic: «Jūs varbūt neesat ievērojuši, ka tur augšā nav kāpņu.» Mums, proti, priekšējā masta augšgalā nebija vanšu. Puiši rēca, vēderus turēdami. Otrā vakarā — bija nejēdzīgi tumšs, lietus lija aumaļām, matrozis tam pašam puisim atkal liek rāpties pēc kaut kā augšā, un, nudien — lai zibens mani nosper uz vietas, ja viņš nepaņēma līdzi lietussargu un lākturi! Bet beigu beigās jāteic — brauciens vēl nebija galā, kad viņš jau bija jūrnieks uz goda, un mums nu vajadzēja pameklēt ko citu, ja gribējām izsmieties. Daudz gadu vēlāk, viņš man sen vairs prātā nestāvēja, es vienreiz, kad braucu par stūrmani, iegadījos Bostonā un kopā ar otro stūrmani piekāpām

Reverhauzā pamēģināt, ko lielajā ēdamzālē mūsējiem cels priekšā apnikušās sālītās gaļas vietā. Turpat mums blakām sarunājās citi viesi, un viens saka: «Re, kur sēž Masačūsetsas jaunais gubernators — tur pretī pie tā galdiņa — ar dāmām.» Mēs ar biedru arī pametam acis uz to pusi, jo ne viens, ne otrs nekad nebijām vaigā redzējuši dzīvu gubernatoru. Es skatos uz šo, skatos, un piepeši man kā ar āmuru pa pieri! Bet es ne vārda. Tikai ieminos: «Paklau, vecīt, man gribētos piekātot pie viņa un sasveicināties.» Manējais biedrs atteic: «Kā tad, kā tad, Tom, varu gan iedomāties, ka tieši tā tev būtu jādara.» Bet es: «Vecīt, es to runāju nopietni.» Viņš: «Vai nu citādi! Gribēsi varbūt vēl saderēt, Tom, ka tu tiešām to izdarīsi?» Nu atkal es: «Man nav žēl saderēt uz piecnieku.» Viņš saka: «Tad tik liec galdā!» Un es uzmetu naudu galdā, sacīdams: «Lai iet!» Viņš trakoti nobrīnījās. Taču mierīgi liek pretī un diezgan ironiski piebilst: «Vai tu vēl nesagribēsi mazliet iekost kopā ar gubernatoru un tām dāmām, Tom?» Es atsaku: «Ja labi apdomā — kādēļ gan ne?» Šis saka: «Nu, zini, Tom, tu tiešām esi aptaurēts.» Es atkal: «Varbūt esmu, varbūt ne; bet galvenais jautājums — vai esi ar mieru riskēt divarpus naudiņas, ka es to izdarīšu?» Šis uzstāj: «Noapaļo līdz pieciem dolāriem.» Es: «Lai iet!» Es cēlos un gāju, bet šis spurdz un aiz labsajūtas pliķē sev pa cisku. Es slāju zālei pāri, atspiežos ar rokām pret galdiņu un stāvu, cieši skatīdamies gubernatoram acīs. Kādu minūti tā pastāvējis, saku: «Mister Gārdner, vai jūs mani nepazīstat?» Viņš skatās uz mani, es uz viņu, viņš uz mani. Tad pēkšņi iedziedas kā cīrulis: «Toms Baulings, pie visiem svētajiem! Cienītās, tas ir vecais Toms Baulings, par kuru jums esmu stāstījis, mans biedrs no «Mariannas».» Viņš piecēlās un no sirds paspieda man roku, es mazliet pametu skatienu pāri zālei un redzēju, ka manam biedram acis kā timpas, bet gubernators jau saka: «Sēdi nost, Tom, sēdi nost! Tev jāizmet enkurs un jāiekož kāds nieks kopā ar mani un dāmām!» Es apsēdos gubernatoram blakus un pablīnēju uz biedra pusi — šim iluminatori spiežas vai no pieres laukā un mute tā atkritusi vaļā, ka jūs tur būtu varējuši iemest veselu šķiņķi, un viņš to ir pamanījis nebūtu.

Kad vecais kapteinis bija savu stāstu beidzis, uzbrāzmoja vareni aplausi; tad pēc īsa klusuma ierunājās drūms, bāls jauneklis:

— Vai jūs gubernatoru bijāt pirms tam kādreiz sastapis?

Vecais kapteinis bridi noskatīja jautātāju, tad piecēlās un, ne vārda neatbildējis, aizgāja. Pasažieri cits pēc cita slepus palūkojās uz jaunekli, taču, ne pie kādas skaidrības netikuši, nelikās vairs gar viņu ne zinis. Bija krietni jāpapūlas, lai pēc šī starpgadījuma atkal raiti ieritinātu valodas; beidzot tomēr sākās saruna par ļoti svarīgo un kā aci pierē sargāto instrumentu — kuģa hronometru, tā smalko, izcilo precizitāti, un par kuģu katastrofām un bojāejām, ko izraisa šķietami nenozīmīgas atkāpes no pareizā laika; kad bijām nonākuši tiktāl, sarunas pavedienu sāka ritināt mans ceļabiedrs reverends, viņš runāja tēlaini un tekoši. Turklāt atstāstīja patiesu notikumu — par kapteiņa Rounsvila kuģa bojāeju, patiesu līdz pēdējam sīkumam. Viņš tātad stāstīja:

— Kapteiņa Rounsvila kuģis, uz kura bija arī viņa sieva ar diviem bērniņiem, nogrima Atlantijas okeāna vidū. Kapteinim Rounsvilam un septiņiem matrožiem izdevās izglābt kailo dzīvību, bet vairāk arī nekā. Astoņas dienas par viņu vienīgo patvērumu kļuva neliels, visai nemākulīgi būvēts plosts, viņiem nebija ne pārtikas, ne ūdens, piedevām viņi bija puskaili; vienīgais svārks piederēja kapteinim. Tas gāja no rokas rokā, jo laiks bija ļoti auksts. Tiklīdz kāds aiz saltuma pavisam sagura, viņam uzvilka svārkus un divi biedri ieņēma viņu vidū un ar saviem ķermeņiem atsildīja viņu pie dzīvības. Starp matrožiem bija viens portugālis, kas neprata angliski. Viņš, likās, nepavisam nedomāja par savu postu, bet bēdājās vienīgi par kapteiņa nelaimi un zaudējumu. Dienā viņš mēmā līdzjūtībā nenolaida skatienu no kapteiņa sejas, bet naktī, ūdens šļakatās un lietū, viņš meklēja iespēju piekļūt kapteinim tuvāk un, uzlikdams roku tam uz pleca, centās to mierināt. Kādu dienu, kad bads un slāpes jau grasījās pieveikt vīru miesu un garu, tālumā pavīdēja peldoša muca. Tas šķita varens atradums, jo tajā, bez šaubām, būs kaut kas ēdams. Viens drosminieks no puišiem aizpeldēja pie mucas un pēc ilga un grūta cīniņa beidzot uzdabūja to uz plosta. Visi dedzīgi metās to atlauzt. Mučelē bija magnēzijs! Piektajā dienā viņi ieraudzīja viļņos šūpojamies sīpolu. Atkal viens matrozis metās peldus un to satvēra. Kaut pats beidzās vai nost aiz izsalkuma, viņš tomēr atradumu ielika kapteinim rokā. Nostāsti par jūrasbraucējiem māca, ka avarējušu kuģu izbadējušos jūrnieku vidū savtīgums sastopams reti, tur valda gluži brīnumaina augstsirdība. Sīpols tika brālīgi sadalīts un, dievu teicot, apēsts. Astotajā dienā tālumā parādījās kuģis. Nelaimīgie mēģināja pievērst tā uzmanību, uzkarot uz izslieta aira par signālu kapteiņa Rounsvila svārkus. Darbs vedās gausi, jo vīri bija novājējuši par īstiem ģindeņiem un spēka tiem nebija nemaz. Beigās airi tomēr uzslēja, taču signāls glābiņu neatnesa. Kuģis aizbrauca savu ceļu, atstādams vienīgi izmisumu. Drīz pēc tam parādījās otrs kuģis — tik tuvu, ka nelaimīgie jau pateicīgiem skatieniem vērās pretī laivai, kas tiks nolaista viņu glābšanai. Bet ari šis kuģis pabrauca garām, pamezdams vīrus neizsakāmā neizpratnē un mulsumā veramies citcita pelnu pelēkajās sejās. Tai pašā dienā tālumā tika redzams vēl viens kuģis, bet viņi šausmās noprata, ka tas iet pa kursu, kas to nepievedīs viņiem tuvāk; dzīvības dzirkstelīte viņos vairs tik tikko plēnēja; astoņas dienas slāpes ciešot, lūpas un mēle viņiem bija satūkušas, izkaltušas un saplaisājušas; ķermeņi badā izvārguši; un tur nesasaucams aizslīdēja viņu pēdējais glābiņš; nākamās dienas saullēktu viņiem vairs nepiedzīvot. Jau pirms dienām divām vīri bija zaudējuši balsi, tomēr kapteinis šai brīdī čukstus izdvesa: «Lūgsim dievu!» Portugālis atkal vārgi paplikšķināja viņam pa plecu, tā izrādīdams izjustu atzinību. Visi nometās ceļos ap uzslieto signālairi un nolieca galvu. Jūra viļņoja; saule kā sarkana ripa bez stariem karājās rietumos pie paša apvāršņa. Kad viri pēdīgi pacēla galvas, viņi būtu gavilēs klieguši: aleluja!, ja vien balss klausītu: buras šļaugani karājās pie mastiem, kuģis tuvojās! Tas beidzot būtu glābiņš, un ari tam atlicis pats pēdējais mirklis. Nē, tas vēl nebija glābiņš, tā bija tikai tuva iespēja. Sarkanā ripa nogrima aiz apvāršņa, un tumsa noslēpa kuģi. Taču drīz vien atskanēja brīnumains troksnis — duļļos čīkstēja airi. Tuvāk, aizvien tuvāk — soļus trīsdesmit, ne vairāk, bet saredzēt nekā nevarēja. Tad dobja balss: «Heijā!» Avarējušie nespēja atsaukties; pietūkušās mēles liedzās kļausit. Laiva braukāja plostam apkārt vien, tad sāka irties projām -— ak, drausmas!— taču atgriezās, piebrauca pavisam tuvu klāt, ievilka airus, bez šaubām, klausījās. Atkal dobjā balss: «Heijā! Biedri, kur jūs esat?» Kapteinis Rounsvils čukstēja savējiem: «Dvesiet, puiši, ko spējat! Nu — reizē!» Astoņas mutes aizsmakušā čukstā unisonā atsaucās: «Šeit!» Šis čuksts nozīmēja dzīvību, ja to sadzirdēs, bojāeju — ja nedzirdēs. Pēc šī pārvarlgā mirkļa kapteinis Rounsvils vairs nejuta nekā un atguva samaņu tikai tad, kad jau atradās uz glābēja kuģa.— Stāstu reverends nobeidza, sacīdams:

—   Bija tikai viens vienīgs mirklis, kad plostu no kuģa varēja saredzēt, viens vienīgs. Ja šis īsais mirklis būtu aizritējis neizmantots, jūrnieku liktenis būtu bijis izlemts. Tik smalki dievs visu izkārtojis kopš pašiem pasaules pirmsākumiem. Kad saule tovakar pie apvāršņa grasījās slīdēt jūrā, kapteinis sēdēja uz klāja, lasīdams lūgsnu grāmatu. Neviļus tā viņam izkrita no rokām; viņš noliecās, lai to paceltu, un nejauši paraudzījās uz sauli. Tai mirklī tālīnais plosts uz sekundi iezīmējās pret sarkano ripu, sīkais, adatai līdzīgais airis un mazītiņā signālzīme asā melnumā iekrāsojās pret košo fonu, bet jau nākamajā mirkli no jauna iegrima pakrēsli. Taču tieši šis kuģis, šis kapteinis un šis gaismas mirklis paveica savu mūžības pirmlaikos nolemto uzdevumu, un atklāsme nevarēja nenotikt. Dieva hronometrs nekad nekļūdās!

Uz brīdi iestājās dziļš, apcerīgs klusums. Tad ierunājās drūmais, bālais jauneklis:

—   Kas tad ir tas dieva hronometrs?

Virs galda nekāda pārjūma; debesis dzidras, saule spoža, zilā jūra tikai pavisam viegli iekrokota: kas gan noticis ar četriem precēto ļaužu pāriem, trim vecpuišiem un možo, laipnīgo dakteri no Pensilvānijas lauku apvidiem? Kad izbraucām no Ņujorkas ostas, viņi taču visi bija uz klāja. Izskaidrojums ir šāds. Citēju ierakstus savā piezīmju grāmatiņā.

Ceturtdien, 3.30 pēcpusd. Braucam garām Baterijai. Paprāvā grupa, kurā ir četri precēti pāri, trīs vecpuiši un možs, jautras dabas dakteris no Pensilvānijas džungļiem, liekas, ceļo kopā. Visi, izņemot dakteri, gozējas atpūtas krēslos uz klāja.

Braucam garām galvenajam fortam. Dakteris ir viens no tiem cilvēkiem, kuri ceļā mēdz paņemt līdzi neapstrīdamus līdzekļus pret jūrasslimību; citu pēc cita viņš apstaigā savus draugus, cienā tos ar šīm zālēm, teikdams: «Nebīstieties nenieka; sitās zāles es zinu; absolūti drošas; tās tika gatavotas manā tiešā uzraudzībā.» Arī pats viņš bezbailīgi iebauda savas zāles.

4.15 pēcpusd. Par spīti «neapstrīdamībai», divas dāmas uzdeva. Viņas nogāja lejā. Otras divas ari sāk izskatīties savārgušas.

5.00. Pazūd viens precētais virs un viens vecpuisis. Arī viņos vēl bija ieņemtā «neapstrīdamo» zāļu porcija, kad viņi uzsāka atkāpšanos; kāpņu galā viņos tās vairs nebija.

5.10. Dāma Nr. 3, divi vecpuiši un viens precētais virs nokāpa lejā, kad viņiem jau bija savs personisks spriedums par «neapstrīdamajām».

5.25. Braucam garām Karantīnas kuģim. «Neapstrīdamās» pieveikušas visu kompāniju, izņemot skota sievu un drausmīgā ārstniecības līdzekļa autoru.

Tuvojamies Bākai. Atbalstījusi galvu pret stjuartes plecu, pazūd skota sieva.

Iebraucam atklātā jūrā. Pazūd dakteris!

Sagrāve, šķiet, ir ilgstoša; tādēļ sabiedrība pie galda skaitā tik neliela. Mūsu kapteinis ir dziļi nopietns, glīts Herkuls, gadus trīsdesmit piecus vecs; viņam ir brūnas rokas — tādu kolosālu apmēru, ka negribas ne ēst, skatoties un tās apbrīnojot, un apcerot, vai ar viena kazlēna vai telēna ādu pietiktu, lai pašūdinātu tām cimdu pāri.

Kopīgu sarunu nav; galdabiedri paklusām sarunājas pa pāriem. Gadās ieklausīties pa kādam teikumam no katras sarunas. Piemēram, bermudietis, kas nav bijis mājās trīspadsmit gadu, saka: «Sieviešu dabā ir uzdot nenozīmīgus, nesakarīgus, mokošus jautājumus, tādus, kas, izteikti par neko, jūs nomāc un dzen meklēt patvērumu nekurienē.» Bermudietis, kas dzimto pusi nav redzējis divdesmit septiņus gadus, atbild: «Tiešām. Un tad vēl daži domā, ka viņām ir loģisks, analītisks saprāts un piemīt spēja argumentēt. Viņas taču kļūst kā negudras, ja kaut kur gaisā saož argumentu.» Viņi abi droši vien ir filozofi.

Kopš esam izbraukuši no ostas, mūsu kuģa mašīnas divi lāgi ir uz dažām minūtēm apklusušas. Tagad tās klusē atkal. Bālais jauneklis apcerīgi saka:—Tā! Mašīnists atkal apsēdies atpūsties.

Kapteinis uzmet runātājam bargu skatienu; viņa varenie žokļi pārstāj darboties, un uz dakšiņas uzdurtais kartupelis paliek pusceļā uz pavērto, sastingušo muti. Tad viņš rāmi ierunājas:

—   Vai jums liekas, ka šā kuģa mašīnists stumj kuģi uz priekšu, pašrocīgi darbinādams kādu kloķi?

Bālais jauneklis dzirdēto brītiņu pārdomā, tad nevainīgām acīm paveras kapteinī un atjautā:

—   Vai tad tā nav?

Ar to pašu visas sarunas pārtrūkst, un pusdienas līdz pašām beigām turpinās pilnīgā klusumā, kurā vienīgā skaņa ir jūras rāmie šļaksti un ēdāju klusinātā zobu šņakstināšana.

Izpīpējuši pa pīpei un izstaigājušies pa klāju, kur nepietiek vietas sajaukt soli, iedomājamies, ka derētu izspēlēt kādu vista partiju. Pajautājam ņiprajai, apsviedīgajai īru stjuartei, vai uz kuģa varētu sameklēt kārtis.

—   Var, dārgais, var, kāpēc ne. Jāteic, kavā gan nav visu kāršu, bet trūkst tik maz, ka to nemaz nevar pamanīt.

Par laimi, atcerējos, ka man pašam čemodānā ir safjānādas futrālis ar gluži jaunu kavu, ko biju tur ielicis aiz pārskati,šanās, noturēdams par kādu flakonu vai kaut ko tamlīdzīgu. Tā mēs, neliels pulciņš, pieveicām vakara vienmuļību, izspēlējot dažas partijas, un sešos zvanos, pēc jūrnieku laika rēķina, kad uz kuģa nodzēš gaismu, bijām gatavi likties pie miera.

Šodien pēc otrajām brokastīm augšējā klāja smēķētāju kajītē iznāca krietni ilga tērzēšana, galvenie runātāji bija vecie vaļu zvejas kuģu kapteiņi. Varen valodīgs bija kapteinis Toms Baulings. Viņam piemita notikumu atstāstītājiem zīmīgā pievēršanās visiem sīkumiem; tā raksturīga cilvēkiem, kas dzīvo savu fermu vientulībā vai ilgi kuģo pa jūru, kur darba nav daudz un laiks nav ierobežots. Viņš sāka stāstu un, kad bija sasniedzis kulmināciju, pēkšņi sacīja:

—   Nu jā, kā jau teicu — stūre bija draņķīga, vētra dzina kuģi uz priekšu, taisni virsū aisbergam, visi stāvēja kā sastinguši, elpu aizturējuši, galvenais hempers nedarbojās, buras saplosītas driskās, masti lūza — vispirms v.iens, tad otrs — bums!— brīks!— brāksl Ierauj tikai galvu plecos un gaidi! Un piepeši nāk Džonijs Rodžers, vinčas stieni rokā, acis mežonīgi spīd, mati izpluinīti… nē, pag, tas nebija Džonijs Rodžers… pa, pa, kā nu bija .. . laikam jau Džonijs Rodžers toreiz nemaz nebrauca kopā ar mums; vienā braucienā viņš bija gan, to atminu skaidri, bet toreiz . . . man liekas, papīrus viņš tam braucienam parakstīja… bet vai uzkāpa uz kuģa vai palika krastā, vai kaut kas atgadījās…

Un tā tālāk, un tā joprojām, līdz satraukums norima un nevienu vairs neinteresēja, vai kuģis toreiz sadūrās ar aisbergu vai ne.

Stāstīdams viņš aizrunājās līdz asai kritikai par Jaunanglijas kuģu būvētāju izdaudzinātajiem nopelniem. Viņš sacīja:

—   Jūs saņemat kuģi, kas būvēts kaut kur Menā, teiksim, Bātā; un kāds iznākums? Pirmais darbs jums ir iebraukt to dokā un remontēt — tāds ir iznākums. Tā gan, ser, kuģis nebūs vēl mircis ne nedēļu, kad pa šuvju starpu suns varēs izskriet. Nolaidiet tādu kuģi ūdeni, un kāds būs iznākums? Pakulas samirkst jau pirmajā braucienā. Prasiet, kam gribat, vai tā nav. Bet ļaujiet, lai jums kuģi uzbūvē mūsu ļaudis — no Ņūbedfordas puses. Un kāds būs iznākums? Nu, ser, to kuģi jūs varat iegremdēt ūdenī un noturēt zem ūdens pusgadu, un tas ne asaru nenoraudās.

Visi, ari tie, kas jūrā neiet, prata saskatīt smalko attēlojumu un aplaudēja, kas veco viru varen iepriecēja. Bet jau nākamajā mirkli agrāk pieminētā bālā jaunekļa pazemīgais skatiens lēnām cēlās pret vecā kapteiņa seju un pazemīgās lūpas jau vērās…

—   Turiet muti!— vecais jūrnieks viņam uzbrēca.

Rēciens visus pārsteidza, taču savu tas panāca, jo valodas neapsīka, bet raiti ritēja tālāk.

Sākās runas par briesmām uz jūras, un viens no jūras dzīves nepazinējiem izplūda parastajās blēņās par nabaga jūrasbraucēju, kas klīst pa tāliem okeāniem, vētru plosīts, nemitīgu briesmu apdraudēts; ik vējpūta, ik pērkona grandiens dzimtenes debesīs iesveļ viņa draugos, kas sēž pie sprēgājošas kamīna uguns, dziļu līdzjūtību pret nabaga jūrasbraucēju un rosina tos skaitīt lūgšanas, lai dievs viņam piešķir spēku. Kapteinis Baulings kādu brīdi to pacieta, bet tad atklāja pavisam jaunu aspektu.

—   Pietiks, pietiks! Tādas blēņas visu mūžu esmu salasījies gana — dzejoļos un stāstos, un līdzīgos smērējumos. Žēl nabaga kapteiņal Līdzcietība nabaga kuģotājam! Viss jau būtu labi, tikai ne tādā vizē, kā izlikts dzejoļos. Līdzcietība kapteiņa sievai! Arī labi, tikai atkal ne tādā vīzē, kā raksta dzejnieki. Padomājiet! Kam ir visdrošākā dzīvošana pasaulē? Nabaga kapteinim. Palasieties statistikā, un paši redzēsiet. Tādēļ nav ko muļķoties ar līdzi jušanu nabaga jūrasbraucējam, nav ko daudzināt viņam draudošās briesmas, viņa grūto dzīvi un ciešanas. Lai to dara pantu kalēji. Paraugieties uz mirkli medaļas otrā pusē. Piemēram, šeit pat — kapteinis Breiss, četrdesmit gadus vecs, trīsdesmit gadus iet jūrā. Patlaban viņš gatavojas saņemt savā vadībā kuģi, kas no Bermudām dosies uz dienvidiem. Nākamnedēļ viņš jau būs ceļā: labi noteikumi; ērta kajīte; pasažieri; patīkama sabiedrība; darba tieši tik daudz, lai saglabātos možs gars un nebūtu jānogurdinās; karalis uz sava kuģa; valdnieks pār visu un visiem; trīsdesmit gadu pieredze, kas iemācījusi, ka viņa amats nepavisam nav bīstams. Un tad pametiet skatienu viņa mājā. Viņa sieva ir trausla sieviete; Ņujorkā viņai viss svešs; atkarībā no gadalaika viņa ieslodzīta sveloši karstā vai ledaini saltā mājā; gandrīz neviena paziņas; nekādas saviesības, tikai vientulība un viņas pašas domas; vīrs allaž pusgadu uz jūras. Viņa dzemdējusi astoņus bērnus; piecus no tiem apbedījusi, pirms vīrs tiem bija paguvis uzmest kaut skatienu. Garas naktis viņa sēdēja pie šo bērnu gultiņas, iekams tie nomira, bet viņš pa to laiku omulīgi kuģo pa jūru; viņa tos pavadīja uz kapiem, dzirdēja zemi krītam uz zārciņiem, un sirds viņai sāpēs lūza, bet viņš omulīgi kuģo pa jūru; viņa mājās sēroja — nedēļu pēc nedēļas, izjuzdama bērnu zaudējumu diendienā, ik mīļu stundu, bet viņš dzīvo vieglu dienu uz jūras, nekā par to nezinādams. Padomājiet par to kaut brītiņu — apsveriet to savā prātā un novērtējiet: svešu ļaužu vidū viņa dzemdē piecus bērnus, bet vīra, kam sirsnīgi pieglausties, nav klāt; viņa apbedī bērnus, bet vīrs, kas varētu viņu mierināt, ir svešumā. Padomājiet! Līdzjūtība briesmu apdraudētajam jūrasbraucējam ir blēņas; veltījiet savu līdzjūtību viņa sievas grūtajai dzīvei, tur tā būs vietā! Lasot dzejoļus, var domāt, ka sieva raizējas vienīgi par briesmām, kas draud vīram. Viņai gan ir daudz kas cits, nopietnāks, par ko raizēties. Dzejoļos vienmēr rakstīts par Iīdzjušanu nabaga jūrasbraucējam to briesmu labad, kas viņu apdraud uz jūras; labāk būtu lūkojuši ar līdzcietību iejusties jūrnieka naktī, kad viņš nomokās, nespēdams aizmigt, domājot par to, ka vajadzēja pamest sievu dzemdību sāpēs, vientuļu, bez tuviniekiem, pamest ar slimiem un mirstošiem bērniem. Ja vispār kaut kas pasaulē spēj mani saniknot līdz neprātam, tad tie ir nolādētie, slienainie dzejoļi par jūrasbraucējiem!

Kapteinis Breiss bija lēnīgs, maigas dabas, mazrunīgs cilvēks; viņa vēju ārdētajā sejā jautās kaut kas sāpīgs, kas līdz šim šķita noslēpumains, bet tagad, kad bijām dzirdējuši viņa dzīvesstāstu, kļuva saprotams. Astoņpadsmit braucienos viņš bija devies uz Vidusjūru, septiņos — uz Indiju, vienreiz ar ekspedīcijas kuģi bijis pie Ziemeļpola un «starplaikos» pabijis visos tālīnajos zemeslodes okeānos un jūrās. Viņš teica, ka pirms divpadsmit gadiem palicis krastā un ģimenes labad klejošanu izbeidzis. Un vai varat iedomāties, kā šis mūžīgais ceļotājs saprata palikšanu krastā un klejojumu izbeigšanu? Tas nozīmēja ik gadu divos piecus mēnešus ilgos braucienos kursēt starp Bostonu un Surinamu, pārvadājot cukuru un melisi.

Runājot šodien gan par šo, gan par to, gadījās arī dzirdēt, ka uz vaļu zvejas kuģiem nemēdz braukt līdzi ārsts. Kuģa ārsta pienākumus uzņemas kapteinis. Viņš ne tikai izsniedz zāles, bet kā prazdams saliek kopā lauztus locekļus vai ari tos nozāģē un pēc labi izdevušās amputācijas piededzina stumbeni. Kapteiņa rīcībā ir medikamentu skapis, kurā zāles netiek apzīmētas ar nosaukumu, bet gan ar numuru. Pastāv īpaša grāmata ar zāļu lietošanas instrukcijām. Tajā aprakstītas slimības ar piezīmi par ārstēšanas veidu: «Ik stundu 1 tējkaroti Nr. 9», «Ik pa pusstundai desmit Nr. 12 pilulu» utt. Vienam no mūsu kapteiņiem Klusā okeāna ziemeļos reiz trāpījies šķiperis, kas nonācis lielā neizpratnē. Tas sacījis:

«Ar to zāļu skapi kaut kas nav kārtībā. Viens no maniem puišiem saslima — tāpat vien, ne pārāk nopietni. Es atšķīru grāmatu, tur bija teikts: vienu tējkaroti Nr. 15. Paskatījos skapī un redzēju, ka Nr. 15 izbeigušās. Nospriedu kaut kā sakombinēt zāles, lai rēķins iznāk pareizs; iedevu tam puisim pustējkarotes Nr. 8 un pustējkarotes Nr. 7, un lai mani vai šodien uzvelk pie kāķa, ja viņš pēc piecpadsmit minūtēm nebij pagalam! Nē, tajā zāļu skapja sistēmā ir kaut kas tāds, kas manai saprašanai par augstu!»

Daudz jautru nostāstu saglabājies par Klusā okeāna veco kuģotāju «Orkāna Džounsu»— miers viņa pīšļiem! Divi trīs no klātesošajiem viņu pazina; es pats sevišķi labi, jo četri lāgi iznāca kopā ar viņu kuģot. Tas bija traki savdabīgs vīrs. Viņš bija piedzimis uz kuģa; izglītības druskas salasījis no kuģa ļaudīm; gaitas viņš sāka klāja priekšgalā, taču, soli pa solim uz augšu rausdamies, uzstrādājās līdz kapteiņa tiltiņam. Vairāk nekā piecdesmit gadu no nodzīvotajiem sešdesmit pieciem viņš nobrauca uz jūras. Tika izburājis visus okeānus, apredzējis visas pasaules zemes un pa druskai kaut ko aizguvis no katra klimata. Ja cilvēks pavadījis piecdesmit gadu uz jūras, viņa zināšanas par cilvēkiem un par pasauli, protams, ir gaužām paviršas, viņš nezina nekā par pasaules dziļāko domu, nekā vairāk par ābeces gudrību, un pat šīs zināšanas ir neskaidras, lauztas nemācīta prāta prizmā. Tāds vīrs ir tikai bērns ar sirmu bārdu. Tieši tāds bija «Orkāna Džounss»— vienkāršs, vientiesīgs, mīlams vecs bērns. Mierīgos brīžos viņš bija jauks un maigs kā meitene; taču, kad apskaitās, pārvērtās par tādu orkānu, ka pat viņa iesauka likās tikai īstās dabas bāla atblāzma. Kautiņā viņš kļuva briesmīgs, jo bija spēcīgi noaudzis un pār mēru drosmīgs. No galvas līdz papēžiem viņš bija apgleznots ar tetovētām zilām un sarkanām bildēm un pantiņiem. Mēs abi braucām uz viena kuģa, kad viņam notetovēja pēdējo brīvo vietiņu uz ķermeņa: šī neskartā vieta bija josliņa visapkārt kreisās kājas potītei. Trīs dienas viņš klumburoja pa kuģi ar kailu kāju un pietūkušu potīti, uz kuras neganti sarkans tušas raksts lektin lēca pretī: «Tikums ir viņa paša g . . .» (Vārds nebija pabeigts vietas trūkuma dēļ.) Viņš bija no visas sirds un dvēseles dievbijīgs, tomēr lādējās kā tirgussieva. Lādēšanos viņš par grēku neturēja, jo teica, ka jūrnieki nesapratīšot pavēles, ja tās neapskaidros ar kārtīgu lāstu. Viņš bija varens Bībeles zinātājs, vismaz pats sevi par tādu uzskatīja. Viņš ticēja itin visam, kas Bībelē rakstīts, bet pie šīs ticības nokļuva pats ar savām īpašām metodēm. Viņš piederēja pie «progresīvajiem» domātājiem un, iztulkojot jebkuru brīnumu, iekļāva to dabas likumos, apmēram līdzīgi tiem ļaudīm, kas sešas pasaules radīšanas dienas pārvērš par sešiem laikmetiem, un tādā garā joprojām. Pats to neapzinādamies, viņš bija izvērties par visai vērā liekamu zobgali modernajiem zinātniskajiem reliģijas aizstāvjiem. Šāds cilvēks kā tas, ko nupat attēloju, ir neganti kārs uz pētniecību un diskusijām; bet tas zināms katram bez teikšanas.

Vienā braucienā kapteinim uz kuģa pagadījās mācītājs, bet viņš par pasažiera amatu nekā nezināja, jo tādas ziņas pasažieru sarakstā netiek atzīmētas. Kapteinim cienīgtēvs misters Pīterss varen iepatikās, un viņš ar to ielaidās garu garās sarunās, stāstīja notikumus, aizraujošus atgadījumus no savas dzīves, izvīdams savus teiksmu stāstus ar košiem spēkavārdu pavedieniem, kas patiesi spēja atspirdzināt cilvēku, kurš pieradis pie garlaicīgas, pelēcīgas valodas. Viendien kapteinis noprasīja:

«Vai jūs, Pīters, Bībeli kādreiz lasāt?»

«Nu — jā.»

«Klausoties jūsu atbildē, man šķiet, ka ne pārāk bieži. Bet ķerieties vienreiz pie tā visā nopietnībā un redzēsiet, ka ir vērts. Tikai nezaudējiet pacietību, lasiet vien uz priekšu. Sākumā nekā nesapratīsiet, bet pamazītēm viss sāks noskaidroties, un jūs nelaidīsiet vairs to grāmatu ārā no rokām, ēdis vai neēdis.»

«Esmu dzirdējis, ka tā mēdzot būt.»

«Un tā tik tiešām ir. Nav nevienas grāmatas, kas stāvētu tai līdzi. Tā ir pārākā par visām, Pīters. Tur gan ir daža laba gaužām āķīga vieta, bet nelaidieties vaļā un izprātojiet visu pamatīgi, un, kad būsiet krietni iedziļinājies, viss taps skaidrs kā uz delnas.»

«Vai brīnumi arī, kaptein?»

«Jā, seri Brīnumi arīdzan. Itin visi. Tur, par piemēru, ir tas gabals par Baāla praviešiem. Tas gan māk ievest strupceļā, ko?»

«Jā — ā, īsti nezinu, bet.. .»

«Sakiet atklāti, tas jums nebija saprotams. Nu, es par to nebrīnos. Jums trūka pieredzes to visu izdibināt, tas jūsu prātam bija par grūtu. Vai gribat, lai jums izskaidroju, tad jūs to būšanu izpratlsiet?»

«Es labprāt paklausīšos, ja vien esat ar mieru, kaptein.»

Un kapteinis sāka:

«Darīšu to ar prieku. Pirmkārt, raugiet, arī es lasīju un lasīju, prātoju un prātoju, līdz sāku apjēgt, kādi vecajos Bībeles laikos tie ļaudis īsteni bijuši, un, kad izprātoju, tad vairs nebija nekāda grūtuma. Izdomāju, ka ar Izāku' un Baāla praviešiem lieta bijusi šāda. Tajos senajos laikos sabiedrisko darbinieku vidū bijuši daži varen asi vīri, un viens no tiem bija īzāks. Bija jau Izākam arī savas vainas, nav mans darbs Izāku aizbildināt; viņš visādi vazāja aiz deguna Baāla praviešus, un tas galu galā ir attaisnojams, ja ņem vērā, kā apgājās ar viņu. Nē, es saku tikai vienu: nekāda brīnuma tur nebija, un tagad es jums visu izskaidrošu, lai pats redzat.

Tā nu, raugi, praviešiem sāka klāties arvien plānāk un plānāk, tas ir, Izāka formāta praviešiem. Vietējā sabiedrībā bija četri simti piecdesmit Baāla praviešu un tikai viens pats prezbiteriānis, tas ir, ja Izāks bija prezbiteriānis, un manim šķiet, ka bija, bet galvot neņemos. Skaidrs, ka Baāla pravieši nogrāba lauvas tiesu. Man domāt, īzāks jutās visai nelāgi, bet viņš bija maktens vīrs un, bez šaubām, nepadevās, un staigāja, pravietodams pa visu zemi, bet tas maz ko līdzēja; ar tādu pārspēku viņš nevarēja mēroties. Drīz vien viņam sāka mākties virsū izmisums; tad viņš domā, līdz visu izdomā — un ko viņš nu dara? Ar slēptiem mājieniem ļauj saprast, ka pretinieki esot tādi un šitādi — varbūt neko īsti noteiktu, tikai paklusām grauj viņu reputāciju. Valodas, zināms, izplatījās un pēdīgi nonāca līdz ķēniņam. Ķēniņš noprasīja Izākam, ko šis īsti ar savām nevalodām gribot sacīt. Izāks atteic: «O, neko īpašu, tikai diezin, vai viņi spētu lūdzoties panākt, lai altāris aizdegas ar uguni no debesīm. Tas jau, majestāt, nav nekas liels, bet vai viņi spēj to izdarīt? Tikai tas man bij prātā.» Ķēniņš visai satraucās, aizgāja pie Baāla praviešiem, un tie itin moži attrauca: ja vien altāris esot gatavs, viņi esot gatavi katrā laikā; ieteica vēl katram gadījumam altāri apdrošināt.

Tā nu otrā rītā visi Izraēļa bērni un viņu vecāki, un vēl liels citu ļaužu bars pulcējās vienkop. Sanāca lielais Baāla praviešu pulks un nostājās vienā pusē, bet Izāks staigāja viens pats šurp un turp gar otru pusi un darīja savu darāmo. Kad tas brīdis pienāca, Izāks rādījās jautrs un mierīgs, teikdams, lai otrējie sākot pirmie. Tie sāka arī — visi četri simti piecdesmit ņēmās ap altāri skaitīt lūgšanas, centās, cik spoži mācēja, un cerēja uz lielām lietām. Skaitīja stundu, skaitīja divas stundas — trīs stundas, un tā līdz pusdienlaikam. Nekā; neizdevās viņiem tas numurs. Viņi, protams, apkaunējās — tāds bars cilvēku visapkārt, kā tur lai nekaunas? Ko tagad darītu augstsirdīgs cilvēks? Izliktos neredzam? Zināms. Bet ko darīja Izāks? Ņēma Baāla praviešus uz zoba, kā vien varēja izdomāt. Tincināja: «Jūs runājat pārāk klusu; varbūt jūsu dievs aizmidzis vai, kazi, izgājis pastaigāties; jums vajadzētu pakliegt diktāk.. > tā vai mazliet citādi, īsti vārds vārdā neatminu. Saprotiet, negribu Izāku aizbildināt, nebija jau viņš bez trūkumiem.

Tā nu Baāla pravieši visu pēcpusdienu skaitīja pātarus, skaitīja, cik vien labi prata, taču neizšķīla ne dzirksteli. Beidzot, kad saule laidās uz rietu un mutes viņiem bija kaltin izkaltušas, viņi meta mieru un atkāpās.

Bet ko nu dara Izāks? Iziet priekšā un uzsauc pāris draugiem: «Uzlejiet altārim četras mucas ūdens!» Visi vai mēmi aiz brīnumiem; pretinieki bija skaitījuši pātarus pie sausa altāra, saprotiet, un nenieka nebija panākuši. Odeni uzlēja. Bet Izāks saka: «Lejiet vēl četras mucas!» Un pēc tam: «Vēl četras uzlejiet!» Varat iedomāties — kopā divpadsmit mucu. Ūdens straumēm plūda pār altāri un satecēja pamatīgā dumbrājā krietnas cisternas tilpumā. Man liekas, tik daudz tur, nudien, būs bijis. Daži no {aužu pulka jau grasījās ģērbties ciet un iet projām, jo rēķināja, ka Izāks kļuvis traks. Bet viņi Izāku nepazina. Izāks nometās uz ceļiem un arī sāka skaitīt lūgšanas: viņš tajās pieminēja visus, itin visus: aizlūdza par pagāniem tālās zemēs, par brāļu baznīcām, par zemi un valsti kopumā, par kungiem, kam vara valdībā, noskaitīja visu parasto programmu no sākuma līdz pašām beigām, līdz skatītāji jau bija paguruši un pievērsušies citām domām, un tad piepeši, kad neviens nemanīja, viņš izvelk sērkociņu un uzšvirkstina pie liela kaula, un — pff!— visa tā būšana uzliesmo kā milzu ugunsgrēks! Divpadsmit mucu ūdens? Petrolejas, ser, PETROLEJAS! Tā tas notika.»

«Petrolejas, kaptein?»

«Jā, ser. Tur taču visa zeme piesūkusies ar petroleju. īzāks to zināja. Palasiet vien Bībeli. Neraizējieties par neizprotamajām vietām. Tajās nav nekā neizprotama, ja vien tās labi izprātojat un, kā nākas, izgaismojat. Bībelē katrs pēdējais vārds ir patiess; vajag tikai ar bijāšanu ķerties pie darba un izskaitļot, kā viss darīts.»

Pulksten astoņos trešajā rītā pēc izbraukšanas no Ņujorkas parādījās zeme. Kāds pāri saules apmirdzētajiem viļņiem pie apvāršņa bija ieraudzījis tikko samanāmu tumšu svītru vai arī izlikās ieraudzījis, paļaudamies uz savu aso redzi. Pat reverends teicās to redzam, kas gan nebija ticams. Taču vēl neesmu sastapis cilvēku, kam pietiktu morālā spēka atzīt, ka viņš nespēj saredzēt zemi, ja citi apgalvo, ka to redz.

Drīz vien Bermudu salas tika skaidri saredzamas. Tālumā virs ūdens kā iegarens, tumšs blāķis ar lēzeniem pakalniem un ielejām gulēja lielākā sala. Taisni tai klāt netikām, mums vajadzēja sešpadsmit jūdžu attālumā no krasta apbraukt tai apkārt, jo salu apjož virspusē nesaredzams koraļļu rifs. Pēdīgi ieraudzījām vietvietumis peldam bojas un ieslīdējām šaurā kanālā starp tām, «pieveicām» rifu, iekļuvām seklā zilā ūdenī, pēc tam seklā zaļā ūdenī, kam tikai pa virsu ņirbēja sīki vilnīši. Bija situsi augšāmcelšanās stunda: kajītes atdeva savus kritušos. Kas ir šie bālie rēgi stāvajās cepurēs un zīda volānos, skumjā procesijā izniruši uz klāja? Tie ir pasažieri, kas Ņujorkas ostā iedzēra neapstrīdamās zāles pret jūrasslimību, tad pa vienam vien pazuda un tapa aizmirsti. Bija arī divas trīs sejas, ko līdz šim brīdim vispār neviens vēl nav redzējis. Tā vien gribas pajautāt: «Kur tad jūs uzkāpāt uz kuģa»

Ilgi braucām pa šauro kanālu, kam abās pusēs zeme — lēzeni pauguri, kas varētu būt apauguši un zaļi, bet izskatījās kaili. Toties krastos ieslēgtais ūdens bija skaists — ar zilajām un zaļajām joslām seklākajās vietās un plašiem tumši brūniem plankumiem tur, kur klintis pacēlās gandrīz līdz ūdens virsmai. Visi jutās tik labi, ka pat drūmajam, bālajam jauneklim (kuru visa saime kopā draudzīgā vienprātībā bija iedēvējusi par Ēzeli) dažs uzbilda kādu laipnu vārdu, jo ļauns jau viņš nebija.

Beidzot mēs ar pilnu tvaiku iestūrējām starp divām radzēm, kuru klinšu žokļi bija pavērti tā, ka kuģis tik tikko varēja izspraukties cauri, un tad mūsu skatienam pavērās uz nogāzēm un kalnu virsotnēm uzbūvētā Hamiltona ar tādu terašu arhitektūru, kādas laikam nav nekur citur pasaulē.

Bija svētdienas pēcpusdiena un piestātnē sapulcējies ap pāris simt bermudiešu — puse balto, puse melno, visi smalki ietērpti, kā teiktu dzejnieks.

No krasta pie kuģa piebrauca vairākas laivas, kas atveda sagaidītājus. Viens no saliniekiem bija noplucis sīks, vecs džentlmenis, kas devās tiešā gaitā pie mūsu visvecākā pasažiera, acīm īsti bērnišķīgā priekā zibot, apstājās, sakrustoja rokas uz krūtīm un, smaidīdams pār visu seju, jūsmā, uz kādu vien viņa vecā sirds bija spējīga, iesaucās:

—   Tu mani vairs nepazīsti, Džon! Saki vien atklāti, atzīsties, ka nepazīsti!

Mūsu vecīgais pasažieris, gaužām pārsteigts, vērīgi nopētīja viņu, nopētīja nodilušo senlaicīga piegriezuma uzvalku, kas droši vien nezin cik gadu bija kalpojis par svētdienas kārtu, nopētīja apbrīnojamo gardibeni, kas bija vēl vecmodīgāka, ar aizkustinošu vecu, stīvu, aplamās vietās «švītīgi» ielocītu apmali, un gausi, kas norādīja uz intensīvu iekšēju piepūli atrast atmiņā vietu mīlīgajam, ērmotajam večukam, minstinājās:

—   Jā-ā .. . pagaidiet.. . sasodīts … jūsos ir kaut kas .. . mm .. . mm … bet es neesmu Bermudās bijis divdesmit septiņus gadus un .. . hm . .. hm .. . nevaru tā uzreiz pateikt, bet kaut kā jūsos man kaut kas šķiet tik pazīstams, ka .. .

—   Varbūt viņa cepure,— vientiesīgā, līdzjūtīgā interesē nomurmināja Ēzelis.

Tā nu mēs ar mācītāju beidzot bijām nokļuvuši Hamiltonā, Ber- mudu salu lielākajā pilsētā. Brīnumaina balta pilsēta; balta kā baltākais sniegs. Balta kā marmors; balta kā milti. Un tomēr nelīdzinājās nevienai no minētajām vielām. Nekas, gan mums ienāks prātā īstais vārds, kā apzīmēt šo īpatnējo baltumu.

Tā bija uz nelielas pakalnu grēdas nogāzēm un virsotnēm sablīvēta pilsēta. Tās ārmalas pakāpeniski izkliedējās un izbeidzās ciedru mežos, gar krasta līci nebija vienlaidu meža nogabalu vai zaļu lapu ēnas virs virmainās, gleznainās jūras, visa apkārtne bija pieraibināta baltiem punktiņiem — puspaslēptām mājām, kas spīdēja cauri lapotnei. Celtnēm šai pilsētā piemita galvenokārt spāņu arhitektūras iezīmes, mantotas no kolonistiem, kas te iemitinājās pirms divarpus gadsimtiem. Šur tur rēgojās pa kokospalmai ar izpluinītu galotni, piešķirot salai tropisku izskatu.

Piestātne bija masīvi būvēta; nojumē sakrauts pāris tūkstošu mucu, kurās glabājās ražojums, kas Bermudu slavu aiznesis līdz daudzām zemēm, proti, kartupeļi. Un šur tur pa sīpolam. Pēdējais teikums nav ņemams nopietni, jo Bermudās uz vienu kartupeli izaug vismaz divi sīpoli. Tas ir šo salu dārgumu dārgums. Salinieku sarunās, dievvārdos, literatūrā sīpols ir visbiežāk sastopamais, vistēlainākais apzīmējums. Bermudiešu metaforās tas ir epitets visam pašam labākajam, absolūti pilnīgajam.

Bermudietis, apraudādams aizgājēju, nezina augstāka slavinājuma kā teikt: «Viņš bija īsts sīpols.» Dzīvu varoni bermudietis vairāk nekā ar vētrainiem aplausiem cildina ar vārdiem: «īsts sīpols viņš ir!» Palaizdams dēlu lielajā dzīvē, kur tam vajadzēs pašam uzdrošināties un visu izlemt, tēva labākais padoms, kvēlākais lūgums, dziļākā pārliecība un godkāre dēla labā izskan vārdos: «Esi īsts sīpols!»

Nokļuvuši līdzteku piestātnei un pabraukuši desmit vai piecpadsmit soļu tai garām, izmetām enkuru. Bija svētdiena, dzidra un saulaina. Ļaužu pulciņi piestātnē — vīrieši, jaunieši un puikas — bija gan baltie, gan melnie, puslīdz vienādā skaitā. Visi bija labi un glīti ģērbušies, daži atturīgi, daži modīgi. Domāju, ka vajadzētu tālu ceļot, iekams atrastu otru pilsētu ar divpadsmit tūkstošiem iedzīvotāju, kas spētu bez iepriekšējas sagatavošanās un īpašas piepūles demonstrēt tvaikoņa piestātnē tik reprezentablu publiku. Gan baltās, gan melnās sievietes un meitenes, kas nejauši gāja garām, bija glīti, daudzas pat eleganti un moderni tērpušās. Vīrieši, šķiet, daudz netiecās pēc vasaras ietērpa, bet meitenes un sievas gan, un bija tīkami noskatīties uz viņu baltajiem ģērbiem, kad acis tik ilgus mēnešus bija kavējušās pie tumšām krāsām.

Ap vienu nomaļus guļošu kartupeļu mucu bija sastājušies četri jaunkungi, divi tumšādainie, divi baltie, glīti uzcirtušies, katram rokā slaids spieķītis, kura rokturis atspiests pret zobiem, katrs vienu kāju uzstutējis uz mucas sāna. Pienāca vēl viens jauns džentlmenis, uzmeta mucai ilgpilnu skatienu, bet redzēja, ka neatradīs vietu, kur atbalstīt kāju, un domīgs gāja tālāk pameklēt kādu brīvāku mucu. Viņš izstaigājās gan šurp, gan turp, taču velti. Uz mucām neviens nezvilnēja, kā to mēdz darīt slaisti citās zemēs, tomēr visas strēķos nesakrautās mucas bija aizņemtas. Kam vien atlika brīva kāja, uzstutēja to uz apgāztas mucas, ja vien vēl kāda neaizņemta atradās. Cilvēku parašas noteic apstākļi. Bermudieši slaistās ap mucām tādēļ, ka šeit nav laternu stabu.

Daudzi salinieki sanāca uz kuģa un uzsāka dzīvas sarunas ar matrožiem — man šķita, viņi apvaicājās par to, kas notiek krievu-turku karā. Tomēr, pamatīgāk ieklausoties, konstatēju, ka tā nemaz nav. Viņi jautāja: «Kādas turas sīpolu cenas?» vai «Kā pie jums paauguši sīpoli?». Skaidrs, ka tas viņiem pirmajā vietā; bet, tikko tas bija noskaidrots, viņi tūdaļ sāka interesēties par karu.

Izkāpām krastā un konstatējām ļoti patīkamu jaunumu: ne piestātnē, ne tās tuvumā nebija ne ormaņu, ne pajūgu, ne omnibusu, neviens nepiedāvāja savus pakalpojumus, nedz arī kā citādi uzplijās. Es ieteicos, ka šeit ir tik jauki kā debesīs. Reverends pārmetoši un diezgan dzēlīgi aizrādīja, lai tad nu es ari pasteidzoties to tagad izmantot. Mums bija kādas pansijas adrese, atlika vienīgi atrast cilvēku, kas mūs uz turieni aizved. Tūliņ ari uzgādījās mazs baskājis tumšādains puišelis, tik noplucis, ka nemaz neizskatījās pēc bermudieša. Viņa bikšeles pēcpusē bija tik brīnišķīgi noklātas ar krāsainiem četrstūriem un trijstūriem, ka gribējās gandrīz domāt — tās uzšūtas no ģeogrāfijas atlanta lapām. Spožajā saulē bija viegli viņam sekot, jo viņš mirdzēja kā jāņtārpiņš. Mēs viņu nolīgām un gājām viņam pa pēdām. Viņš pilotēja mūs no vienas gleznainas ielas otrā un laikā nodeva mūs pienācīgajā vietā. Par krāsaino karti viņš naudu neprasīja, palūdza vienīgi kādu nieku par pakalpojumu; reverends divkāršoja prasīto. Puišelis saņēma naudu ar atzinībā mirdzošām acīm, kas skaidri liecināja: «Šitais vīrs ir īsts sīpols.»

Mums nebija ieteikuma vēstuļu; mūsu uzvārdi pasažieru sarakstā bija izkropļoti; neviens šeit nezināja, vai esam godīgi cilvēki vai blēži. Tā mēs cerējām patīkami un netraucēti pavadīt laiku, ja vien neradīsim aizdomas ar savu izskatu un pansijas saimnieks mums neparādīs durvis. Viss izgāja gludi. Bermudiešiem nav pieredzes ar bezgožiem, viņi nav aizdomu tirdīti. Mums ierādīja lielas, gaišas istabas otrajā stāvā ar skatu uz plašu puķu un ziedošu krūmu izstādi — kallām un lilijām, lantānām, heliotropiem, jasmīniem, rozēm, neļķēm, pildītām ģerānijām, oleandriem, granātābelēm, milzīgiem ziliem tīteņu pulksteņiem un daudziem citiem augiem, kam nezinu nosaukuma.

Devāmies garā pēcpusdienas pastaigā un itin drīz izpētījām, ka šī koši baltā pilsēta celta no baltiem koraļļu klinšu blokiem. Bermudas ir koraļļu salas, kur koraļļu slāni sedz sešas collas bieza augsnes kārtiņa un katram iedzīvotājam ir pašam savs koraļļu karjers. Ejiet, kurp iedami, un visur redzēsiet kalnu sānos vertikālus nošķēlumus, ko nebojā neviens atlūzums, neviena plaisa, un jūs varbūt iedomāsieties, ka māja šeit izaugusi no zemes, viengabalā izcelta no iedobes. Tā domājot, jūs maldāties. Bet būvmateriāls mājai gan iegūts no kalna. Koraļļu klinti cērt tieši uz leju vajadzīgajā dziļumā — desmit līdz divdesmit pēdu — un izceļ ārā lielus, kantainus blokus. Atskaldīšanai lieto vai nu kaltu divpadsmit līdz piecpadsmit pēdu garā kātā, un to izmanto, kā mēs izmantojam lauzni, vai arī tādu kā ķērnes lāpstiņu, ko lieto, kuļot sviestu. Tik mīksts ir šis materiāls. Tad ar parastu zāģi bloku sazāģē glītos, prāvos ķieģeļos, kas ir divas pēdas gari, pēdu augsti un apmēram sešas collas biezi. Aptuveni mēnesi tos notur skraji sakrautus, lai nocietē; pēc tam sāk celt māju. Māju būvē no šiem ķieģeļiem un apjumj ar collu biezām, lielām koraļļu plātnēm, ar ik nākamo daļēji pārklājot iepriekšējo, lai izveidojas it kā lēzeni terases pakāpieni; arī skursteņi darināti ar koraļļu blokiem un izzāģēti graciozās, dai(ās formās; apakšstāva veranda izbruģēta ar koraļļu klints blokiem; tāpat celiņš uz dārza vārtiem; žogs veidots no masīviem koraļļu paneļiem ar platu virsnojumi un resniem vārtu stabiem, taču visam ar zāģi piešķirts tīkams, iznesīgs vieglums. Pēc tam virsū uzklāj gluda, cieta balsinājuma kārtu īkšķa naga biezumā — žogam, mājai no augšas līdz apakšai, jumtam, skursteņiem — visam; debesīs iznirst saule un apmirdz šo skatu, un jums pienācis brīdis miegt nepieradušās acis ciet, pirms tās apžilbst gluži aklas. Tas ir baltākais no visiem baltumiem, kādus varat iedomāties, un arī visžilbinošākais. Bermudu māja neizskatās pēc marmora celtnes; tās baltums ir daudz intensīvāks; piedevām tās veidolā ir kaut kas glezns, vārdā nenosaucams, kas liedz to noturēt par marmoru. Mēs ilgi vērojām un daudz spriedām, cenzdamies atrast epitetu, kas pareizi raksturotu Bermudu mājas unikālo baltumu, un beidzot uztrāpījām īsto. Tas ir kūku glazūras baltums ar glazūras vieglo, tikko jaušamo vizmu. Marmora baltums salīdzinājumā ar šo ir vienkāršs un neuzkrītošs.

Kad māja ietērpta cietajās apšuvuma bruņās, vairs nav atklājama neviena plaisiņa, neviena šuve, neviena bloku savienojuma vieta no pamatiem līdz pat skursteņa augšmalai; izskatās, it kā ēka būtu izcirsta no viengabala akmens, kurā pēc tam izzāģētas durvis un logi. Balta marmora celtnei ir salts, kapenēm līdzīgs, nedraudzīgs izskats, tā cilvēku nomāc un sasaldē vārdus tam lūpās. Ar Bermudu māju ir pavisam citādi — tās dzīvīgais baltums, uz kura rotājas saules mirdza, uzmundrina, pat uzjautrina. Ja mājai turklāt vēl ir skaistas formas un graciozas kontūras, kādas ir daudzām bermudiešu mājām, tā jūs

savaldzina tik stipri, ka nespējat nolaist no tās skatienu, līdz acis sāk sāpēt. Viens pats no šiem brlnum jaukajiem, skaisti izzāģētajiem skursteņiem — pārāk šķīsts un balts šai grēku pasaulei — ar vienu saules apspīdētu un otru liegā ēnā iegrimušu pusi spēj saistīt apburto skatienu vai veselu stundu. Nezinu nevienu citu zemi, kur var apbrīnot skursteni un mielot acis ap to. Šāda sniegaini balta, puspaslēpusies māja, kas tikai mazliet pavīd caur za|o lapotni, ir viens brīnumjauks skats; un, ja tas jūs pārsteidz pēkšņi, negaidot atklādamies aiz asa lauku ceļa pagrieziena, esmu pārliecināts, ka jūs sajūsmā iekliegsieties.

Kurp vien ejat — lai tas būtu uz laukiem vai pilsētā, visur jūs redzat šīs sniegainās mājas, turklāt visām apkārt kuplo milzums puķu, bet nekur gar sienām nevijas vīnstīgas; tās nespēj pie gludā, cietā balsinājuma pieķerties. Kurp vien ejat — pa pilsētas ielu vai lauku ceļu, starp nelieliem kartupeļu lauciņiem vai gar lepnām kungu mājām, katrā pagriezienā jūs sagaida šie baltie mājokļi, uz kuriem neredz neviena traipiņa. Pats mazākais namiņš ir tikpat nevainojami balts kā vislepnākā savrupmāja. Nekur nav netīrumu, nav nelabas smakas, dubļu, nav cūku laidaru, nolaidības, nekārtības, nekur nav pietrūcis rūpju un kopšanas. Ceļi, ielas, mājokļi, cilvēki, viņu apģērbs — viss, kas veras pretim uz katra soļa, ir spodrs un glīts. Tā ir spodrākā zeme pasaulē. Visspodrākā.

To visu apsverot, neviļus radās jautājums: kur dzīvo trūcīgie? Atbildi neatradām. Tādēļ nolēmām ļaut par šās mīklas atminējumu izstrīdēties nākotnes valstsvīriem.

Kādu tīkamu izbrīnu melnajā Londonā radītu viena šāda mirdzoši balta lauku pils ar brūnajiem logu pārsegiem un palodzēm, ar zaļajiem aizvirtņiem un apstādījumu pārbagātību! Un cik brīnumains pārsteigums tā būtu arī jebkurā Amerikas pilsētā!

Ceļus Bermudās veido, vispirms izcērtot blīvajā, baltajā koraļļu klintī eju dažu collu dziļumā, bet daudzu pēdu dziļumā tur, kur jāizcērtas cauri pakalnam, pēc tam nogludinot ceļa gultni. Tas ir vienkāršs un viegls process. Koraļļu klints ir graudaina un poraina, ceļa gultne šķiet izveidota no cieta, balta cukura. Ceļš ir tik tīrs un balts, ka vienā ziņā no tā ceļas arī nelabums: saule to jums acīs atstaro tik intensīvi, ka jums visu laiku nāk šķavas. Vecajam kapteinim Tomam Baulingam bija cita bēda. Viņš piebiedrojās mūsu pastaigā, bet ik pa mazam brītiņam nemierīgi tenterēja uz ceļa malu. Beidzot viņš atzinās, sacīdams:

— Traki gan, es, šeku, zelēju tabaku, bet ceļš it tik sasodīti tīrs.

To pēcpusdien mēs nostaigājām vairākas jūdzes neprātīgajā saules, balto ceļu un balto ēku kvēlajā mirdzā. Acis neganti sūrstēja. Pēkšņi glāsmaina, labestīga ēna uzvēdīja vāru vēsumu. Mēs, tīkami pārsteigti, pacēlām acis un ieraudzījām, ka ēnu met milzīgs melns nēģeris, kas gāja garām. Atņēmām viņa militāro sveicienu un mirkli izbaudījām

viņa klātbūtnes radīto vēsumu, pēc tam no jauna ienirām nežēlīgajā baltajā svelmē.

Tumšādainās sievietes, ko pa ceļam sastapām, deva labdienu; bērni tāpat. Nēģeru vīrieši sveicināja militārā modē. To viņi, bez šaubām, patapinājuši no karavīriem; Anglijai šajās salās kopš paaudžu paaudzēm stāv garnizons. Man šķiet, arī jauno vīriešu paradums dižoties ar tieviem spieķīšiem aizgūts no karavīriem, jo tie allaž nēsā spieķus — tiklab Bermudās, kā visos citos plašajos Britānijas valdījumos.

Lauku ceļi izlokās un izvijas visburvīgākajos līkumu līkumos, ik jaunā pagriezienā paverot jaunus pārsteigumus: viļņojošas oleandru birzis, kas šķiet ceļamies aiz tālīniem pauguriem kā rieta mākoņi; vietumis uzviļņo piepeša dzīvība un rosme, taču mazliet tālāk tikpat piepeši paveras tumšs meža mijkrēslis un klusums; garām slīd ainas ar baltiem cietokšņiem un signāltorņiem, kas iezīmējas pret debesīm vientuļās kalnu virsotnēs; šur tur pazib uz īsu mirkli notverts un tūliņ pagaisis skats uz mirguļaini zaļu jūru starp zemesragiem; tad atkal meži un vientulība; un drīz vien ceļš bez brīdinājuma apliec jaunu līkumu un atklāj okeāna līci visā tā godībā, izskaistinātu ar daiļi iekrāsotiem krastiem un izrotātu ar cēli slīdošām burām.

Ejiet, pa kuru ceļu iedams, es tomēr droši ņemos apgalvot, ka vairāk par pusjūdzi jūs uz tā nonoturēsieties. Jūsu ceļš ir tieši tāds, kādam ceļam jābūt: gar malām apaudzis ar svešatnīgiem apstādījumiem un puķēm; tas ir ēnains un tīkams vai ari saules apspīdēts un tomēr tīkams; tas jūs ved garām vismājīgākajiem mitekļiem, cauri mežu joslām, kas dažkārt tumst dziļā pakrēslī, dažkārt trīc putnu dziesmās; tas lokās līkumu līkumos, nemitīgi kaut ko solot, turpretī taisnie ceļi atklāj skatienam visu uzreiz un nokauj interesi. Visas šīs īpašības piemīt jūsu ceļam, un tomēr jūs uz tā nenoturēsieties ne pusjūdzes tādēļ vien, ka uz abām pusēm no tā pastāvīgi zarojas nelielas, kārdinošas, noslēpumainas takas, un, tā kā ari tās ir līkumiem līkumotas, jūs nespējat pretoties kārdinājumam pamest izraudzīto ceļu, lai izpētītu kādu no tām. Un parasti tiekat pienācīgi atalgots; jaunais ceļš, vezdams uz salas iekšieni, allaž izvērtīsies par vislīkumaināko, vijumis savijušos, bezmērķīgāko un interesantāko ceļu, kādu vien cilvēks spēj iedomāties. Daudzveidības netrūkst. Brīžiem jūs nonākat līdzenumā, kur vienā pusē aizstiepjas dumbrājs ar desmit pēdu augstiem meldriem, bet otrā — kartupeļu un sīpolu lauki; bet jau aiz nākamās ieloces jūs nokļūstat paugura virsotnē, un jums visapkārt plešas okeāns un salas; tad pēkšņi ceļš ielokās dziļā klinšu cirsmā, un abās pusēs tam slejas trīsdesmit vai četrdesmit pēdu augstas sienas, iezīmētas ar visdīvainākajiem, negaidītākajiem slāņojuma rakstiem, parādās ekscentriski veci slāņu izcirtumi, vietumis parotāti ar kādu pārdrošu puķi vai vīnstīgu; un drīz vien ceļš jūs aizved uz jūras krastu, un jūs varat noraudzīties dzidrajā ūdenī, pāris asu dziļumā vērot it kā dimantos dzirkstošo gaismas rotaļu uz klintīm un jūras dibena smiltīm, līdz nogurstat — ja esat tā veidots, ka no tādiem skatiem spējat nogurt.

Varat iet pa lauku ceļiem, apcerē iegrimis, netraucēts vērot tīrumus un sētas, jo ne pa vieniem vārtiem negaidot neizbrāzīsies suns, nobiedējot jūs līdz nāvei ar mežonīgām rejām, kaut arī šī ir civilizēta kristīgu ļaužu zeme. Mēs Bermudās redzējām vairāk nekā miljons kaķu, bet attiecībā uz suņiem ļaudis šeit ir ļoti atturīgi. Divus trīs vakarus izstaigājāmies pa salu krustu šķērsu, bet ne reizes mums neuzmācās neviens suns. Cik brīnišķīgi ir nonākt šādā zemē! Kaķi, ja vien saprātīgi sadalīti, nav nekāds traucēklis, tikai, sakrituši kaudzē, gan aizkavē satiksmi.

Kad mēs tajā svētdienas pievakarē sasniedzām ārpilsētu, apstājāmies kādā sētā un lūdzām padzerties. Saimnieks, pusmūža vīrs ar labestīgu vaigu, aicināja mūs piesēst un atpūsties. Viņa cienīgā atnesa krēslus, un mēs sasēdām koku pavēnī durvju priekšā. Misters Smits — viņu nesauca Smits, bet šim vārdam nav nekādas vainas — iztaujāja mūs par mums pašiem, par mūsu zemi, un mēs, bez šaubām, atbildējām viņam visu patiesību un savukārt iztaujājām viņu. Viss ritēja ļoti vienkārši, patīkami un saviesīgi. Un bija kā daždien uz laukiem, jo turpat tuvumā ganījās noenkurota cūka, mazs ēzelītis un vista: katrs ar auklu piesiets aiz kājas, zāļainā vietā. Pēc brīža garām aizslāja sieviete, un, kaut ari viņa gāja, salti klusēdama, tomēr pārsvieda mūsu sarunu citā gultnē. Misters Smits sacīja:

—   Vai ievērojāt, ka viņa pat nepaskatījās uz mums? Viņa ir mūsu tuvākā kaimiņiene vienā pusē, un viena cita ģimene dzīvo mums kaimiņos otrā pusē, bet attiecības kļuvušas gaužām vēsas, mēs nesarunājamies. Taču šīs trīs ģimenes jau paaudžu paaudzēm dzīvojušas cieši blakus un simt piecdesmit gadu satikušas kā cimds ar roku.

—   Tai gan vajadzēja būt lielai nelaimei, kam pietika spēka sagraut tik senu draudzību?

—   Tiesa, tas bija drausmīgi, bet līdzēt riekā nevarēja. Viss notika tā: apmēram pirms gada vai mazliet senāk mūsu māju bija nežēlīgi apsēdušas žurkas, un es dibensētā uzstādīju slazdu. Abēji mani kaimiņi bija vareni kaķmīļi, tāpēc es viņus brīdināju par slazdu, jo kaķi šeit allaž klejo pa "naktīm apkārt un varēja iekļūt nepatikšanās, ja es netiktu pabridinajis. Tā nu viņi uz laiciņu savus kaķus ieslodzīja mājā. Bet vai tad jūs nezināt, kādi ir cilvēki — aizmāršīgi un nolaidīgi, un vienu nakti misis Džounsas lepnākais runcis iekūlās slazdā un pagalam bij. No rīta atnāk misis Džounsa ar to mironi rokās, raud un vaimanā, it kā būtu zaudējusi bērnu. Tam kaķim bija vārdā Jelvertons — Hek- tors Dž. Jelvertons, un viņš bija nejēdzīgs vecs ādainis, jēgas no viņa nēbij nē tik, cik vistas kājā gaļas, bet vai tad viņai to varēja iestāstīt? Mierināju viņu, kā vien cilvēks spēj otru mierināt, bet nekas nelīdzēja — man jāsamaksājot. Taču es sacīju, ka netaisos ieguldīt naudu kaķos, un viņa piepūtusies aizgāja, aizstiepdama nelaiķi līdzi. Tā beidzās mūsu saiešanās ar Džounsiem. Misis Džounsa pārgāja uz citu baznīcu un aizvilka visu savu cilti līdzi. Viņa sacīja, ka nepalikšot vienā draudzē ar slepkavniekiem. Un pēc laiciņa pienāca misis Braunas kārta — tā bija viņa, kas nupat pagāja garām. Viņai- piederēja pretīgs dzeltens kaķis, kuru viņa mīlēja ne tikai kā vienu bērnu, bet kā dvīņus; vienu nakti šis pielaikoja slazdu savam kaklam, un tas šim tik labi piegulēja un laikam bija tik tīkams, ka runcis turpat saritinājās un palika guļam. Tāds gals piemeklēja Seru Džonu Boldvinu.

—   Vai tam kaķim tā bija vārdā?

—   Tā gan. Pie mums kaķiem sadoti tādi vārdi, ka jums būtu nenobrīnlties. Marij (to viņš sievai), kāds bija vārds tam kaķim, kurš pie Hūpera aiz pārskatīšanās izēda muciņu žurkuzāļu, tad slāja uz mājām, bet pa ceļam viņam trāpīja zibens, viņš sāka ģenģerēt, iekrita akā un bija galīgi beigts, pirms viņu no akas izķeksēja?

—   Tas bija diakona nēģera Džeksona kaķis. Atceros vairs tikai vārda beigu daļu, tā bij tāda: Turiet-fortu-jo-es-nāku-Džeksons.

—   Ko niekus! Tas nebij tas kaķis. Tas izēda veselu bundžu Zeidlica pulvera' un pēc tam gluži kā neprātīgs sadzērās virsū ūdeni. Runāja, ka esot bijis aplam vērtīgs runcis, bet man gan tā nelikās. Lai nu paliek vārdi. Tātad misis Brauna izturējās visai saprātīgi, bet misis Džounsa viņu sakūdīja. Pierunāja viņu iesūdzēt mani tiesā un pieprasīt zaudējuma atlīdzību. Viņa tiešām aizgāja uz tiesu, un viņai pietika pieres pieprasīt septiņarpus šiliņus. Troksnis sacēlās liels. Tiesā saskrēja visi kaimiņi. Citi manā pusē, citi — viņas. Beigās visi tā sagāja matos, ka trīssimt jardu apkārtnē pajuka draudzības, kas bija ilgušas no paaudzes uz paaudzi.

Tiesā es ar vienpadsmit lieciniekiem pierādīju, ka tam kaķim bij riebīgs raksturs, zema izcelšanās un ka salīdzinājumā ar pārējo apkārtnes kaķu līmeni viņš nav bijis ne izbrāķētas pastmarkas vērts; tomēr es prāvu zaudēju. Ko gan es citu varēju gaidīt? Te pastāv caurcaurēm aplama sistēma, kas vienā jaukā dienā novedīs līdz revolūcijai un asinsizliešanai. Viņi, proti, maģistrātam maksā tikai bada algu un tādējādi dod viņam vaļu izspiest no cilvēkiem atalgojumu un izdevumu apmaksu, lai sagrabinātu iztikai. Un kāds ir dabiskais iznākums? Kādēļ viņš nekad — nevienu pašu reizīti necenšas kādu lietu izspriest taisnīgi? Viņš, raug, domā tikai par to, vai klients ir naudīgs. Tā ari šoreiz — visas maksāšanas, visus izdevumus uzkrāva man. Es, paši redzat, varēju samaksāt skaidrā naudā, un viņš gaužām

' Pulveris — dzeramas sodas, vīnskabes un cukura sajaukums putojoša dzēriena izgatavošanai. (Tulk.) labi zināja — ja piespriedīs maksāt misis Braunai, viņam viss būs jāsaņem valūtā.

—   Valūtā? Vai tad Bermudām ir sava valūta?

—     Kā tad — sīpoli. Un tie stāvēja četrdesmit procentu zem cenas, tālab ka sezona jau bija trīs mēnešus kā beigusies. Tā es prāvu zaudēju. Man vajadzēja par to kaķi samaksāt. Taču visļaunākais bija brēka, ko prāva sacēla. Tika sabojāts tik daudz labu attiecību. Kaimiņi vairs cits ar citu nesarunājās. Misis Brauna bija vienam savam bērnam ielikusi manu vārdu. Bet nu viņa tūdaļ nosauca to citā vārdā. Viņa ir baptiste. Nu, un, kad bērnu pa otram lāgam mērca kristīt, tas noslīka. Sākumā es cerēju, ka pēc kāda laika viņa atkal kļūs ar mani draudzīga, bet bērna noslīkšana, protams, visu sabojāja. Cik daudz sirdēstu un ļaunošanās būtu aiztaupījies, ja viņa būtu to bērnu kristījusi sausā veidā.

Es redzēju, ka viņš runā skaidru patiesību. Lielie uztraukumi, zaudēta uzticēšanās tiesas godīgumam, kad taisnīgi jāizspriež prāva par septiņarpus šiliņiem un vienu kaķi! Tas kaut kā šķita parādām salas «formātu».

Šai mirklī ievērojām, ka simt jardu tālāk pie kādas mājas tiek uzvilkts Anglijas karogs pusmastā. Es pats un mani biedri tūdaļ sākām gudrot, kādas augstas amatpersonas nāve rosinājusi tik liela goda parādīšanu. Tad vienā un tai pašā mirklī mūs trāpīja kā zibens, jo vienlaikus bijām nonākuši pie vienāda secinājuma: gubernators bija aizbraucis uz Angliju; sēru karogs uzvilkts britu admirālim!

Taču tad karogu pamanīja arī misters Smits. Viņš aizkustināts sacīja:

—   Tā ir pansija. Laikam aizgājis kādas pansijas viesis.

Pa to laiku pusmastā noplīvoja vēl ducis karogu.

—   Skaidrs, kāds no pansionāriem.

—   Vai tad šeit pansionārus godina ar karogu, mister Smit?

—   Protams — ja viņi ir miruši.

Arī tas apliecināja šās zemess formātu.

dienās; un kaut kas gaužām žēls skan līdzi, kad tagad, astmas mocītajā otrajā bērnībā, izkrīt daža laba nots tajās vietās, kur nabadzītēm izlūzis kāds zobs.

Mēs apmeklējām dievkalpojumu staltajā episkopālajā baznīcā, kur bija sapulcējies cilvēku savi pieci vai seši simti parastajā bermudiešiem raksturīgajā proporcijā — puse balto, puse melno; un visi bija glīti ģērbušies, kā jau to varēja no bermudiešiem gaidīt. Baznīcā skanēja laba mūzika, ko dzirdējām, un droši vien arī sprediķis bija labs, taču draudze visu laiku pamatīgi klepoja, tā ka dzirdami tika vienīgi paši skaļākie argumenti. Kad pēc brīža gājām ārā, noklausījos divu meiču sarunā:

—   Paklau, tu taču negribēsi man iestāstīt, ka maksā muitu par cimdiem un mežģīnēm! Es gan maksāju tikai par pārsūtīšanu: saņemu visu starp «Bostonas Ziņotāja» lapām.

Ir cilvēki, kuri ieskata, ka visgrūtākais šai pasaulē esot radīt sievieti, kas sapratis, ka nodarboties ar kontrabandu nav labi, bet ka pilnīgi neiespējams esot radīt sievieti, kas nekļūs par kontrabandisti, vienalga, vai viņai ir iespēja to darīt vai nav. Bet var jau būt, ka tās ir maldīgas domas.

Pastaigādamies izgājām no pilsētas un drīz vien pa vientuļu ceļu, kuru no abām pusēm apjūma lielu ciedru kuplās zarotnes, nokļuvām tālu mežā. Visapkārt nevienas skaņas; valdīja pilnīgs klusums. Un tik tumšs, ka acs spēja atšķirt vienīgi melnas kontūras. Gājām pa šo tuneli aizvien tālāk, īsinādami ceļu ar tērzēšanu.

Patlaban saruna risinājās šādā garā:

—   Cik vienkārši, nejūtami kādas zemes sabiedrība un valdība spēj atklāties svešiniekam, radīt tam drošības vai nedrošības sajūtu, bez kuras svešinieks par to īpaši domātu vai uzdotu kādam jautājumus. Sai salā esam pavadījuši pus dienas un redzējuši vienīgi godīgas sejas; esam vērojuši plīvojam Britānijas karogu, kas liecina par centīgu pārvaldi un labu kārtību: un tā mēs, nekā nejautādami, pilnīgā uzticībā, neapbruņoti klīstam pa šo tumšo, nomaļo vietu, kas gandrīz jebkurā citā zemē čumētu un mudžētu no slepkavniekiem un visvisādiem nejauceņiem…

Ššš! Kas tas? Zaglīgi soļi! Klusas balsis! Mums aizraujas elpa, saspiežamies cieši kopā un gaidām. No tumsas izslīd neskaidra ēna un nostājas mums pretī. Ierunājas balss — prasa naudul

—   Vienu šiliņu, ja jums nav iebildumu, ser, ziedojiet jaunās metodistu baznīcas būvei.

Labie vārdi! Svētā skaņa! Pateicīgā bijībā mēs ziedojam jaunajai metodistu baznīcai un jūtamies priecīgi, domādami, kāda laime, ka šie mazie tumšādainie svētdienskolas audzēkņi varmācīgi mums neuzbruka un neatņēma visu, iekams paguvām atjēgties no nevarības, ko bija radījis pirmais izbīlis. Cigāru atblāzmā parakstām ziedojumu listē uzvārdus, kas pieder lielākiem filantropiem, nekā esam mēs, un tad dodamies tālāk tumsā, pārspriezdami: kā lai nosauc valdību, kas atļauj sīkiem, melniem, dievbijīgiem bērneļiem ar ziedojumu listēm aklā tumsā mesties virsū mierīgiem svešzemniekiem un pārbiedēt tos līdz nāvei?

Klaiņojām vairākas stundas un pēdīgi tomēr izmanījāmies apmaldīties, kaut arī Bermudās tas prasa īpašu talantu. Man kājās bija jaunas kurpes. Kad izgājām, tām bija septītais lielums, bet nu nebija vairāk par piekto, un ar katru brīdi tās joprojām turpināja rauties aizvien mazākas. Pēc tam es tajās kurpēs nostaigāju vēl divas stundas, pirms sasniedzām mājas. Nešaubos — ja vien es palūgtu — lasītāji justu man līdzi. Daudzi cilvēki nezina, kas ir galvassāpes vai zobusāpes, ari es esmu viens no tādiem; taču ikviens būs divas trīs stundas pastaigājis knapās kurpēs un zina, cik brīnišķīgi ir klusā vietā tās novilkt un redzēt, kā kājas tūkst arvien biezākas, līdz gandrīz aptumšo debesjumu. Reiz, kad vēl biju zaļš, bikls kucēns, uzaicināju vienkāršu, vientiesīgu lauku meiču vienvakaru uz komēdiju. Biju tikai vienu dienu ar viņu pazīstams; man viņa likās dievišķīga; uzāvu savas jaunās kurpes. Pēc pirmās pusstundas viņa sacīja: «Kālab jūs visu laiku kustināt kājas?» Es atjautāju: «Vai es tiešām to darīju?» Savaldījos un sēdēju mierīgi. Pēc nākamās pusstundas viņa apvaicājās: «Kālab jūs uz visu, ko jums saku, atbildat: «Jā, o, jā!» vai: «Ha-ha! Protams, gluži pareizi!», kaut gan tās lielākoties ir pavisam aplamas atbildes?» Es pietvīku un paskaidroju, ka laikam būšu bijis mazliet izklaidīgs. Kad bija apritējusi vēl pusstunda, viņa sacīja: «Kālab, lūdzu, jūs tā smejaties par katru nieku, bet izskatāties tik bēdīgs?» Paskaidroju, ka tā allaž mēdzu darīt, kad iegrimstu pārdomās. Pagāja vēl stunda, un viņa, nopietnām acīm manī raudzīdamās, jautāja: «Kālab jūs visu laiku raudat?» Es paskaidroju, ka ļoti jocīgas komēdijas man vienmēr izspiež asaras. Pēdīgi cilvēka dabiskās dziņas ņēma virsroku, un es slepus izkāpu no kurpēm. Tā bija kļūda. Atpakaļ uzvilkt es tās vairs nespēju. Vakars bija lietains; uz mūsu pusi negāja neviens omnibuss; un, kad es soļoju uz mājām — pie vienas rokas meitene, otrā rokā kurpes, patiesi biju pelnījis līdzjūtību — īpaši tajos mokpilnajos brīžos, kad vajadzēja iet pa ielas spuldžu apgaismotām vietām. Vispēdīgi mana mežameita noprasīja: «Kur jūsu kurpes?», un es, pielikdams punktu visām aplamībām, ko tovakar biju sarunājis, izteicu pēdējo stulbo piezīmi: «Augstākās sabiedrības cilvēki iet uz teātri bez kurpēm.»

Kara laikā reverends bija kalpojis par armijas mācītāju, un, kamēr mēs maldīdamies meklējām ceļu atpakaļ uz Hamiltonu, viņš pastāstīja, kas atgadījies ar diviem mirstošiem kareivjiem, un notikums man, par spīti sāpošajām kājām, tomēr likās interesants. Viņš stāstīja, ka Potomakās hospitālī uz valdības rēķina tikuši izgatavoti vienkārši priedes koka zārki, tomēr ne vienmēr piegāde spējusi apmierināt pieprasījumu; un tādās reizēs, kad kareivim gadījies nomirt tādā brīdī, kad zārka pie rokas nebijis, viņš aprakts bez zārka. Kādā vēlā vakarā, kad palātā gulējuši divi mirstoši kareivji, ienācis viens vīrs un iestiepis zārku; palātā viņš neziņā apstājies, neprazdams izšķirties, kuram no nabaga puišiem tā vajadzēs pirmajam. Abi dziestošām acīm viņu lūdzot uzlūkojuši, jo parunāt vairs nav spējuši. Tad viens pacēlis no segas apakšas izģindušu roku un pamājis, kam, jādomā, vajadzējis nozīmēt: «Lūdzu, esi cilvēks un pastum to zem manas gultas.» Zārka nesējs tā izdarījis un aizgājis. Laimīgais ieguvējs ar mokām iegrozījies gultā tā, ka ticis ar seju pret otru kareivi, gandrīz vai piepacēlies pussēdus un sācis vaikstīties, it kā gribēdams piešķirt sejai kādu viņam vien zināmu izteiksmi. Pamazām, ar lielu piepūli viņam izdevies stabili un nepārprotami piemiegt aci. Tad cietējs nevarīgi atkritis atpakaļ, pārguris, bet laimīgs. Tai brīdī palātā ienācis Nr.2 (zaudējušā kareivja) draugs. Nr.2 pievērsis tam skatienu mēmā lūgumā, kuru draugs drīz vien uztvēris pareizi un, izvilcis zārku no kareivja Nr.l pagultes, pastūmis to zem Nr.2 gultas. Nr.2 centies izpaust savu prieku un pūlējies padot draugam vēl kādu zīmi; arī šoreiz draugs sapratis un pacēlis mirēju sēdus. Tad mirstošais varonis griezis nespodras, bet gavilējošas acis pret Nr.l un sācis ar mokām kustināt rokas; beidzot viņam izdevies pacelt vienu roku līdz sejai, taču roka spēka izsīkumā noslīdējusi atpakaļ; viņš izmēģinājies vēlreiz, bet atkal velti. Viņš atpūties; tad saņēmis visus spēkus un šoreiz pamazām, bet noteikti pacēlis īkšķi līdz degungalam, izpletis izdilušos pirkstus un izlaidis garu. Tādu ainu nav iespējams aizmirst. Unikāla «situācija».

Nākamajā rītā, man pat šķita, ka ļoti agri, manā istabā negaidot parādījās baltais zēns — viesmīļa palīgs — un šautin izšāva vienu vienīgu vārdu:

—   Brokastis!

Tas bija daudzējādā ziņā ievērojams puika. Gadus vienpadsmit vecs; modrām, vērīgām, melnām acīm; ašām kustībām; nekad ne mazākās vilcināšanās, ne mazākās nenoteiktības; viņa sejā, uzvedībā, valodā jautās militāra precizitāte, gluži apbrīnojama tādam mazam vīriņam; liekus vārdus viņš netērēja; atbilde vienmēr sekoja jautājumam tik ātri un bija tik īsa, ka drīzāk šķita jautājuma sastāvdaļa, nevis atbilde uz to. Stāvēdams pie galda ar mušu vēdekli rokā, sastindzis, taisni nostiepies, ar dzelžainu stingrību vaigā, viņš izskatījās pēc statujas līdz brīdim, kad atklāja viesa sejā kādu vēlēšanos; nekavējoties metās to izpildīt un tūliņ atkal pārvērtās par statuju. Ja viņu sūtīja pēc kaut kā uz virtuvi, viņš militāri aizsoļoja līdz durvīm, bet, ticis laukā, tūliņ metās lēkšiem.

—   Brokastis!

Nolēmu vēlreiz papūlēties, lai piedabūtu šo radījumu pie runāšanas:

—   Vai tu cienīgtēvu pamodināji vai…

—  Jā, ser!

—   Vai vēl ir agrs vai…

—   Astoņi trīsdesmit piecasl

—   Vai tev vienam pašam jāaptek mājas solis, vai tev nav kāds …

—   Nēģeru meitene!

—   Vai uz šīs salas ir tikai viena draudze vai…

—   Astoņas!

—   Vai lielā baznīca ir draudzes baznīca vai …

—   Mierinājuma lūgšanu nams!

—   Vai ar nodokļiem apliek vēlēšanu apgabala, draudzes vai pilsētas …

—   Nezinu!

Iekams paguvu palauzīt galvu, lai izdomātu vēl kādu jautājumu, viņš jau bija lejā un aizlēkšoja pa virtuves pagalmu. Ar galvu pa priekšu viņš uz vēdera bija nošļūcis pa kāpņu margām. Nemēģināju viņu vairs izaicināt uz sarunām. Sarunāšanās iespējas pamatelements viņam nebija šūpulī ielikts: viņa atbildes bija tik galīgas un precīzas, ka neatstāja ne mazākās šaubas — saruna pabeigta. Man liekas, šajā zēnā slēpjas vai nu liela vīra, vai nelieša dīglis — atkarībā no apstākļiem; bet viņu taisās padarīt par namdari. Tā nu reiz pasaule neprot izmantot lielākās iespējas.

Sajā un nākamajā dienā mēs vizinājāmies pa salu un aizbraucām uz Sentdžordžas pilsētiņu, kas atrodas jūdzes piecpacsmit vai divdesmit no galvaspilsētas. Tādi cieti, lieliski braucamie ceļi kā šeit ārpus Eiropas nekur citur nav sastopami. Mūs veda jauns, saprātīgs nēģeru puisis, kas vienlaikus bija ari mūsu gids. Izbraucot no pilsētas, redzējām piecas kalnu kāpostu palmas (traks nosaukums!) augam taisnā rindā vienādā atstatumā citu no citas. Tie gan nebija vislielākie un visgarākie koki, kādus esmu redzējis, taču visstaltākie un majestātiskākie. Brīvā dabā laikam neviena audze nav varējusi tik veiksmīgi sacensties ar kolonādi. Visi koki ir vienāda garuma — apmēram sešdesmit pēdu; to stumbri ir it kā no pelēka granīta un, augšup tiecoties, sasmailinās ļoti pakāpeniski un harmoniski; stumbros nav neviena zara, izauguma vai bojājuma, un to segums nemaz neizskatās pēc mizas, drīzāk tas līdzinās gan apstrādātam, bet nepulētam granītam. Līdz piecdesmit pēdu augstumam stumbrs pakāpeniski noSmailējas; ap šo vietu koka miza sāk līdzināties ar pelēku diegu cieši notītai spolei vai virpai. Augstāk stumbrs izplešas zaros, pasniecoties vēl pēdas sešas augšup; lapotnes cilindrs ir koši, sulīgi zaļš un v izskatās ievīstīts kā kukurūzas zaļā vālīte. No tā plaši izplešas platas palmas lapas, arī zaļas. Parasti palmas nosliecas no vertikāles, to stumbrs ieliecas, bet šajā staltajā rindā svērtenis nevienam kokam nespētu konstatēt ne mazāko noslieci; tie slejas taisni kā Bālbekas kolonnas; tiem piemīt šo kolonnu grācija un cēlums; mēnesnīcā, mijkrēslī vai ari tad, ja tiem noņemt; lapotni, tie izskatītos gluži kā Bālbekas kolonāde.

Putni, ko mums gadījās šai zemē sastapt, bija ļoti droši; pat tik bikla būtne kā paipala mierīgi knābājās pa zāli, kamēr mēs to vērojām un aprunājām. Mazu kanāriju dzimtas putniņu vajadzēja izkustināt no vietas ar pātagkāta galu, un arī tad tas palēca tikai pāris soļu tālāk. Stāsta, ka pat tramīgā blusa Bermudās esot droša, sadraudzīga un, uzticēdamās un nekā ļauna nebīdamās, ļaujot, lai to noķer un papaijā. Teiktais jāpieņem ar atlaidi, jo šajos nostāstos, bez šaubām, ir krietna tiesa tukšas lielības. Sanfrancisko iedzīvotāji, piemēram, ņemas apgalvot, ka viņu pilsētas blusas spējot nogāzt bērnu no kājām, it kā tādu darbu varētu blusai piedēvēt par nopelnu; it kā šādas informācijas izskandināšana ārzemēs spētu pievilināt imigrantus. Deviņos no desmit gadījumiem tas saprātīgu cilvēku varētu vienīgi atbiedēt no ieceļošanas.

Mums negadījās redzēt ne kukaiņus, ne rāpuļus, ko būtu vērts pieminēt, un es jau gatavojos apliecināt melnu uz balta, ka šeit vispār tādu neradījumu nav; bet vakarā, kad biju jau nolicies gulēt, manā istabā ienāca mācītājs ar kaut ko rokā un vaicāja:

—   Vai tā ir jūsu kurpe?— Es atteicu, ka mana gan, un viņš sacīja, ka sastapis zirnekli, kurš to stiepis projām. Nākamajā rītā viņš pavēstīja, ka, gaismiņai svīstot, tas pats zirneklis pavēris istabas logu un nācis pievākt viņa kreklu, bet tad ieraudzījis viņu un aizbēdzis.

—   Vai viņš to kreklu dabūja?

—   Nē.

—   Kā tad jūs zināt, ka viņš bija nolūkojis tieši kreklu?

—   To es redzēju viņam no acīm.

Mēs apvaicājāmies iedzīvotājiem, tomēr ne no viena nedzirdējām, ka Bermudu zirnekļi būtu spējīgi uz tādiem nedarbiem. Salinieki teica, ka viņu lielie zirnekļi ar izplestām kājām neesot lielāki par apakštasi un vienmēr tikuši uzskatīti par godprātīgiem. Te nu garīdznieka liecība asi sadūrās ar laicīgu, turklāt ieinteresētu personu liecībām. Lai būty kā būdams, es tomēr nolēmu savas mantas drošības labad ieslēgt.

Šur tur gar ceļu redzējām augam citronu, papaijas, apelsīnu un vīģu kokus, tāpat ari palmas: kokosa, dateļu palmas un palmeto. Redzējām četrdesmit pēdu augstas bambusniedres, kuru stublājs bija vira rokas delma resnumā. Purvos, balstīdamies uz krustu šķērsu saaugušām saknēm kā uz koka kājām, slējās mango koku džungļi. Sausākās vietās cēlie tamarindi dāsni dāvāja savu kuplo lapotņu tīkamo ēnu. Šur tur ceļmalu rotāja ziedoši tamariski. Vienā vietā stāvēja melns koks ar ērmoti samezglotiem un izlocītiem zariem, uz kuriem nebija nevienas pašas lapas. To varētu noturēt par nokaltušu ābeli, ja vien tajā nebūtu izkaisīti reti zvaigžņveidīgi, koši sarkani ziedi. Tiem bija izkliedēts sarkans mirdzums, kāds varētu būt zvaigznājam, ja tajā lūkojas caur apkvēpinātu stiklu. Var jau būt, kajnūsu zvaigznāji konstruēti tā, ka tos nemaz nevar redzēt caur apkvēpinātu stiklu; būtu liela kļūda, ja tas tiešām tā.

Redzējām koku, kurā vīnogas aug tikpat mierīgi un dabiski kā vīnogulājā. Redzējām gumijkoku, bet, jādomā, pašreiz nebija ražas nogatavošanās laiks, jo tajā nekarājās ne galošas, ne bikšturi, vispār nekas, ko varētu cerēt tādā kokā ieraudzīt. Tāds, kādu mēs to redzējām, mums šķita vienkāršs māneklis. Šajā salā aug tieši viens sarkankoks. Zinu, ka šī informācija ir nemaldīgi pareiza, jo pats redzēju vīru, kurš to daudzkārt bija saskaitījis, un viņš nevarēja kļūdīties. Šim vīram bija zaķalūpa un skaidra sirds, un visi teica, ka uz viņa vārdiem varot paļauties kā uz klinti. Pārāk maz mums ir tādu cilvēku.

Tuvu un tālu acis uztver oleandru rožaino mākoni un granātābeļu ziedu sarkano atblāzmu. Vienā meža stūri mežvlna staipekņi apvijuši kokus līdz pašām galotnēm un izrotājuši tos no vienas vietas ar lielu zilu ziedpulksteņu ķekariem — pa nelielu gabaliņu raugoties, tas ir brīnišķīgs, aizraujošs skats. Taču visur rēgojas nespodrie ciedri, un to zarotņu kroņi ainavā dominē. Cik tie īstenībā ir blāvi, to pamana tikai tad, kad kontrastam retumis tīkami iemirdzas citronkoku košais, it kā ar laku pārklātais zaļums. Vienā ziņā Bermudās ir izteikti tropiskas — vismaz maijā — ainavas ir nespodras, mazliet pabalējušas, paskumjas. Krāšņā kuplumā tērpušies meži ar mirdzoši zaļu lapotni, kas gavilēt gavilē savā skaistumā un liek skatītājam aizrautībā iekliegties vai apraudāties, jāmeklē tādās zemēs, kur ir bargas ziemas.

Mēs redzējām desmitu desmitiem tumšādaino fermeru rokamies pa saviem kartupeļu un sīpolu laukiem, sievas un bērni viņiem palīdzēja, visi, ja acs neviļ, priecīgi un pilnīgi apmierināti. Ne reizes mēs šajā saulainajā salā nesastapām nevienu viru, sievieti vai bērnu, kas izskatītos trūcīgs, neapmierināts vai par kaut ko nobēdājies. Tāda vienmuļība beigu beigās kļuva apnicīga, dažreiz vēl ļaunāk. Skats, ka vesela nācija gozējas apmierinātībā, var cilvēku padarīt traku. Mums likās, ka šajā kopienā kaut kā trūkst — kaut kā nenosakāma, nenotverama, bet tomēr trūkst. Pamatīgi apcerējuši, beidzot izdomājām — trūkst klaidoņu. Vajadzētu tos pārcelt šurp, visu baru. Te ir īsti jaunavīga augsne. Jebkurš īstens Amerikas patriots labprāt ziedos biļešu iegādei. Mēs spējam atteikties no veselām šo būtņu armijām, piecietīsim viņu trūkumu savā sabiedrībā un savos vēlēšanu apgabalos; šeit viņi atradis brīnišķīgu klimatu un sastaps labestīgus ļaudis. Kartupeļu un sīpolu te pietiek visiem, būs sirsnīga sagaidīšana pirmajai partijai un elegantas kapavietas otrajai.

Pašlaik cilvēki raka Agrās rozes šķirnes kartupeļus. Vēlāk būs otra raža — šķirnei, ko dēvē par Garnetu. Mēs pērkam viņu kartupeļus (mazumtirdzniecībā) par piecpadsmit dolāriem mucā; šejienes tumšādainie fermeri pērk mūsējos pusparvelti un pārtiek no tiem. Havana varētu tikpat izdevīgā veidā ieviest cigāru apmaiņu, ja prastu tiktāl aizdomāties.

Gājām garām kādam ceļmalas veikalam, pie kura bija izlikts uzraksts «Vajadzīgi kartupeļi». Droši vien kāds nejēga svešzemnieks. Viņš taču nevarētu paiet ne trīsdesmit soļu, nesastapis kartupeļus lielā daudzumā.

Vairākos tīrumos patlaban nāca gatavas bultsaknes. Kad pasaulē vēl tik plaši nelietoja ugunsieročus, Bermudās no savām bultsaknēm ik gadu ievāca krietnu peļņu.

Sala nav liela. Vienā vietā tās iekšienē mums pa priekšu brauca kāds vīrs, kura zirdziņš klidzināja soli pa solītim. Ieminējos, ka mums vajadzētu pabraukt viņam garām, bet mūsu kučieris atteica, ka tāda nieka ceļa gabaliņa dēļ neesot vērts. Gaidīju, kas notiks, jo brīnījos, ka mūsējais ir tik pārliecināts. Drīz vien priekšā braucējs patiesi iegriezās sānceļā. Es jautāju:

—   Kā jūs zinājāt, ka viņš nogriezīsies?

—   Es taču šito vīru pazīstu un^ zinu, kur viņš dzīvo.

Es ironiski apvaicājos, vai viņš varbūt pazīst visus saliniekus; viņš bez izbrīna vienkārši atbildēja, ka pazīstot gan. Tāda atbilde ļauj cilvēkam izveidot nemaldīgu priekšstatu par salas izmēriem.

Sentdžordžas galvenajā viesnīcā meiča ar jauku, nopietnu sejiņu apgalvoja, ka nevarot mūs pabarot ar pusdienām, jo mēs neesot iepriekš pieteikušies, tālab nekas neesot sagatavots. Taču līdz pusdienām vēl bija vesela stunda. Mēs uzstājām, viņa nepiekāpās, mēs lūdzām, viņa palika nepielūdzama. Viesnīca nebija gaidījusi tādu pārpludināšanu — divus cilvēkus, un tā vien likās, ka mums būs jābrauc mājās bez pusdienām. Es sacīju, ka nemaz neesam izsalkuši; mums pietiktu ar zivi. Mūsu meitenīte atteica, ka šodien neesot bijis zivju tirgus. Nu situācija jau kļuva nopietna; taču īstā brīdī ienāca pansionārs, kas atbalstīja šo viesnīcu un, kad viņam apstākļi bija apstāstīti, bija gatavs piedalīties. Tā mums sanāca pie galdiņa patīkama patērzēšana par Sentdžordžas galveno rūpniecības nozari — bojātu kuģu remontu; pa to laiku mums atnesa zupu, kurā kaut kas garšoja pēc viņsaules, bet izrādījās, ka tie ir tikai kādas īpašas, traki dzēlīgas šķirnes pipari. Tad galdā tika celta vista, kas bija brīnišķīgi sagatavota, tikai nepareizā veidā. Cepšana nebija īstais paņēmiens, kā to pieveikt. To būtu vajadzējis izlaist caur akmeņu smalcinātāju un tad vārīt līdz mūsu atnākšanai. Mēs, ap to noņemoties, dabūjām krietni pasvīst, tomēr apēšanai tik daudz neiznāca, lai mēs justos kā uzvarētāji. Bet tas nekas; dabūjām kartupeļus un saldu pīrāgu, turklāt patīkami un saviesīgi pavadījām laiku. Pēc tam izklaiņojāmies pa pilsētiņu, kas ir visai neparasta — ar interesantām līkām ieliņām un līkām gatvēm, un šur tur kādu putekļu kripatiņu. Šeit, tāpat kā Hamiltonā, dzīvojamām mājām bija visai īpatnēji veidoti slēģi. Tie nebija divviru, sānos ar eņģēm piestiprināti, bet gan viens plats slēģis, kam eņģes augšmalā — to var pavērt no apakšmalas un nostiprināt, kādā leņķī vien grib atkarībā no saules vai paša vēlēšanās.

Visā salā kalnu nogāzēs redzamas platas, baltas iedobes. Tur zemes kārta nokasīta, koraļļu slānis atklāts un noglazēts ar cieto balsinājumu. Daži no šiem iedobumiem ir ceturtdaļakra lieli, tie uztver lietusūdeni un novada to uz rezervuāriem; aku nav daudz, un arī ūdens tajās maz, bet dabisku strautu un avotu uz salas nav.

Stāsta, ka klimats Bermudās esot maigs un mērens, ka tur nekad neesot ne sniega, ne ledus un cilvēki visu gadu varot staigāt pavasara drānās un justies labi. Mums maijā iegadījās brīnum jauks, īsti vasarīgs laiks ar svelošu sauli, kad varēja tērpties visvieglākajās drēbēs, tomēr visu laiku pūta spirgts vējš, tādēļ karstums nenogurdināja. Četros piecos pēcpusdienā dzīvsudraba stabiņš sāka slīdēt lejup un vajadzēja saģērbties siltāk. Sentdžordžā es no rīta izgāju, apģērbies visplānākajā linu uzvalkā, bet pievakarē nokļuvu mājās ar diviem mēteļiem mugurā. Stāsta, ka naktis tur pastāvīgi esot stindzinoši dzestras. Mums bija līdzi moskītu tīkli, un mācītājs sūdzējās, ka moskīti viņu pagalam nomokot. Bieži vien dzirdēju viņu ar plaukstām sitam iedomātos odus tik dedzīgi, it kā tie patiešām būtu īsti. Maijā Bermudās nav neviena moskīta.

Pirms vairāk nekā septiņdesmit gadiem dzejnieks Tomass Mūrs dažus mēnešus bija pavadījis Bermudās. Viņš tika turp nosūtīts par Admiralitātes reģistratoru. Man nav gluži skaidrs, kādas ir Admiralitātes reģistratora funkcijas Bermudās, bet laikam jau viņa pienākums ir turēt kārtībā uzskaiti par visiem tur dzimušajiem admirāļiem. Es vēl painteresēšos. Ar admirāļiem šeit nekāda lielā darba nebija, Mūram apnika, un viņš no šejienes aizbrauca. Tomēr kāda lielā godā turēta relikvija vēl joprojām ir viens no salas lielākajiem dārgumiem. Es nedroši cerēju, ka tas būs bijis kāds kauss, bet visi mani divdesmit divi mēģinājumi aiziet to apskatīt tika aizkavēti. Taču galu galā tas arī nebija diez cik svarīgi, jo vēlāk uzzināju, ka tas nav nekas vairāk kā krēsls.

Bermudās, protams, ir arī «ievērojamas vietas», bet no to apmeklēšanas var itin viegli izvairīties. Tā salīdzinājumā ar ceļojumiem pa Eiropu ir liela priekšrocība. Bermudās ir īstā vieta, kur nomocītam cilvēkam «atvilgt». Tur nav nekādu satraukumu; šās zemes dziļais miers un klusums ielīst miesā un kaulos, noremdina sirdsapziņu un apmērdē tos neredzamo sīko velniņu leģionus, kas nemitīgi ber sarmu jūsu matos. Diezgan daudz amerikāņu brauc uz šejieni marta pirmajās dienās un uzkavējas, līdz agrais pavasaris pašu mājās savas negantības iztrakojis.

Bermudieši cer drīzumā nodibināt telegrāfa sakarus ar pārējo pasauli. Taču pat tad, kad šis lāsts būs pār viņiem kritis, Bermudās būs jauks zemes stūrītis, kur pavadīt atvaļinājumu, jo apkārtējā jūrā izkaisītas daudzas burvīgas saliņas, kur cilvēks var justies drošs no traucējumiem. Telegrammu iznēsātājam vajadzēs piebraukt ar laivu, un nebūs grūti viņu nogalināt tai brīdī, kad viņš grasīsies izkāpt krastā.

Bijām Bermudās pavadījuši četras dienas — trīs saulainas, dzīvojot pa lauku, un vienu lietainu istabā, juzdamies pievilti, ka nedabūjām jahtu izbraukumam; nu mūsu atvaļinājums ir galā, un mēs no jauna kāpām uz kuģa, lai dotos mājup.

Pasažieru vidū bija kāds drausmīgi izkāmējis un vārgs invalīds, kura slimīgais izskats un pacietīgās acis visos modināja draudzīgu interesi un dziļu līdzjūtību. Kad viņš runāja — gan visai reti, viņa balsī skanēja tāds maigums, kas ikvienu klausītāju padarīja par viņa draugu. Ceļojuma otrā vakarā — mēs tobrīd visi sēdējām smēķētāju kajītē — arī viņš mazpamazītēm iesaistījās sarunās. Vārds pa vārdam, un pēc kāda laiciņa viņš sāka runāt par savu dzīvi, un mēs noklausījāmies šādu, gaužām neparastu stāstījumu.

Pēc izskata man var dot sešdesmit gadu un nodomāt, ka esmu precējies, bet pie tā vainīgs vienīgi mans vārgums un manas ciešanas, jo īstenībā esmu vecpuisis un tikai četrdesmit vienu gadu vecs.' Jums droši vien būs grūti noticēt, ka es — vairs tikai ēna — pirms nieka diviem gadiem biju veselīgs un spēcīgs vīrs — īsts spēka mitriķis un atlēts — tomēr tā ir svēta patiesība. Taču vēl ērmotāks nekā šis fakts ir tas, kā es pazaudēju veselību. Es to pazaudēju tālab, ka saltā ziemas naktī palīdzēju nosargāt ar šautenēm piekrautu lādi divsimt jūdžu garā braucienā pa dzelzceļu. Bet arī tā ir patiesība, un es jums visu izstāstīšu.

Esmu no Klīvlendas, Ohaio štatā. Kādā ziemas vakarā pirms diviem gadiem atgriezos mājās, kad jau bija satumsis un plosījās sniega vētra; pirmais, ko atgriezies uzzināju, bija vēsts, ka iepriekšējā dienā nomiris mans labākais puikas dienu draugs un skolasbiedrs Džons B. Hekits un ka ar pēdējiem vārdiem viņš lūdzis, lai es viņa mirstīgās atliekas aizvedot viņa nabaga tēvam un mātei uz Viskonsinu. Biju satriekts un pagalam nobēdājies, bet šis nebija brīdis, kad drīkstēja zaudēt laiku jūtu izplūdos; vajadzēja tūliņ doties ceļā. Paņēmu birku ar adresi: «Diakonam Lēvijam Hekitam Betlēmē, Viskonsinā» un cauri vētras auriem steidzos uz dzelzceļa staciju. Tur nokļuvis, bez pūlēm atradu gareno priedes koka lādi, kā man bija sacīts. Ar pāris nagliņām piesitu kastīti pie lādes un lādi rūpīgi nogādāju bagāžas vagonā, pēc tam iesteidzos bufetē, kur nodrošinājos ar pāris sviestmaizēm un cigāriem. Kad atgriezos, ieraudzīju, ka mana zārka lāde atkal iznesta ārā un ap to rosās jauns puisis ar birku, nagliņām un āmuru rokā! Es biju pārsteigts un sašutis. Viņš sāka naglot klāt birku, bet es skriešus metos uz bagāžas vagonu, pārskaities un sagatavojies pieprasīt paskaidrojumu. Taču — nekā: mana lāde stāvēja bagāžas vagonā sveika un vesela; neviens to nebija aizticis. (Proti, neradot man ne mazākās aizdomas, bija noticis neiedomājams pārpratums. Es biju licis ienest vagonā ar šautenēm piekrautu lādi, un jauneklis bija atsūtīts uz staciju, lai parūpētos par tās nogādāšanu kādai strēlnieku daļai Peorijā, Ilinoisas štatā, bet viņam lādē bija mans mironis!). Tai pašā mirklī noskanēja konduktora sauciens: «Iekāpt!», es ielēcu preču vagonā un ērti ierīkojos uz spaiņu ķīpas. Vagonā rosīgi rīkojās pavadonis — gadus piecdesmit vecs vīps ar vienkāršu, godīgu, labsirdīgu seju, visnotaļ jautrs un varen darbīgs. Kad vilciens jau sāka kustēties, vagonā ielēca vēl viens vīrišķis un novietoja lielu saini ar brangi nostāvējušos, augstvērtīgu Limburgas sieru uz zārka, tas ir, uz plinšu lādes gala. Jāpiebilst, ka tagad es zinu, ka tas bija Limburgas siers, bet toreiz es vēl nekad nebiju nekā dzirdējis par tādu ražojumu, nedz arī man bija nojausma par tā īpašībām. Tā nu mēs traucāmies uz priekšu aukainajā naktī; ārā plosījās neganta vētra, bet man mācās virsū nepārvaramas skumjas, sirds kļuva arvien smagāka, smagāka, smagāka. Vecīgais pavadonis izteica pāris īsu piezīmju par vētru un arktisko aukstumu, ar troksni aizdarīja un aizbultēja bīdāmās durvis, cieši nodrīvēja logu, tad sāka rosīties pa vagonu, piekārtodams mantas, un apmierināts visu laiku klusā balsī un bieži nojaukdams meldiņu dungoja «Dusi, bērniņ, dusi». Pēkšņi jutu, ka saltajā gaisā sāk izplatīties nelāga, uzmācīga smaka. Tas manu prātu nomāca vēl smagāk, jo es to, protams, atvedināju uz savu nabaga nelaiķa draugu. Bija neizsakāmi skumji, ka viņš nu saglabāsies man atmiņā šādā nejēdzīgi sāpīgā veidā, un man kļuva grūti novaldīt asaras. Turklāt tas mani satrauca vecā pavadoņa dēļ, es baidījos, ka arī viņš to var pamanīt. Taču viņš mierīgā garā turpināja dungot un neko neizrādīja; jutos par to viņam pateicīgs. Pateicīgs gan, bet tomēr neomulīgi; un drīz vien es sāku justies ar katru minūti neomulīgāk un neomulīgāk, jo smaka ar katru minūti pieņēmās spēkā, kļuva aizvien uzmācīgāka un grūtāk panesama. Pēdīgi, sakārtojis visu pēc sava prāta, pavadonis salasīja malkas pagales un iekūra krāsniņā pamatīgu uguni. Tas mani satrieca vairāk, nekā vārdos spēju izteikt, jo neizbēgami jutu, ka tas ir aplami darīts. Biju pārliecināts, ka siltumam būs drausmīgs iespaids uz manu nabaga nelaiķa draugu. Tompsons — pavadoni sauca par Tompsonu, kā, naktij tālāk ritot, vēlāk uzzināju, sāka atkal apstaigāt savu vagonu, piedrīvēdams visas plaisas, kādas vien varēja atrast, piebilzdams, ka, vienalga, kāds negaiss trako ārā, viņš gribot, lai mēs justos omulīgi. Es neatbildēju, tomēr man likās, ka viņš nav izraudzījies īsto ceļu. Pa to laiku viņš joprojām savā nodabā dungoja; un krāsniņa pa to laiku nokvēloja arvien karstāka, un vagonā kļuva arvien smacīgāk. Es jutu, ka pamazām nobālu, man sametās gaužām nelaba dūša, bet es cietu klusēdams un nebildu ne vārda. Pēc brīža ievēroju, ka «Dusi, bērniņ, dusi» skan vārgāk; drīz dungošana pārtrūka pavisam un iestājās klusums, kas nekā laba nevēstīja. Dažus mirkļus vēlāk Tompsons ieteicās: ■

«Pū! Kanēli es laikam vis nebūšu šitamajā krāsnī sabāzis!»

Viņš pāris reižu ar troksni ievilka elpu, tad piegāja pie zār —, pie plinšu kastes, mirkli pastāvēja tai galā, kur atradās Limburgas siers, tad atgriezās, apsēdās man blakus un izskatījās pagalam nomākts. Bridi apcerīgi pasēdējis, viņš, ar roku pamādams uz lādes pusi, sacīja: «Jūsu draugs?» «Jā,» es nopūzdamies atteicu. «Laikam krietni nostāvējies, ko?»

Pāris turpmākajās minūtēs vairāk nekas netika runāts, domājām katrs savas domas; tad Tompsons ierunājās klusā, bijīgā balsi:

«Dažreiz nav īsti droši zināms, vai viņi patiesi aizgājuši vai ne … saprotiet, šķietas aizgājuši — miesa silta, locekļi ļengani — un tā, kaut ari jūs domājat, ka viņi aizgājuši, jūs tomēr skaidri vis nezināt. Tā man jau šai pašā vagonā gadījies. Tas patiesi ir briesmīgi, jo jūs nezināt, kurā mirkli viņi sliesies sēdus un sāks uz jums blenzt!» Tad pēc brītiņa, ar elkoni viegli norādīdams uz lādi: «Bet viņš gan neguļ transā! Nē, ser, par viņu es varu galvot!»

Kādu brītiņu sēdējām apcerīgā klusumā, klausīdamies vēja auros un vilciena klaboņā; tad Tompsons dziļā aizkustinājumā sacīja:

«Jā, jā, tas ceļš mums visiem ejams, no tā nevienam neizbēgt. «Cilvēks, no sievas dzimis, dzīvo īsu laiku,» kā Svētos rakstos teikts. Skatieties, no kuras puses gribat, tā ir makten nopietna un barga lieta: nevienam no tā neizbēgt; visiem, itin visiem mums ceļš apakš kājām, katram vienam, kā mēdz teikt. Šodien cilvēks dzīvs un sveiks …» viņš pietrausās kājās, izsita logam vienu rūtīti un uz pāris mirkļiem izbāza degunu ārā, tad atkal apsēdās, bet nu arī es pieslējos un izbāzu degunu ārā, tā mēs pēc tam ik pa brīdim pārmijus turpinājām, un tad: «. .. bet rīt viņš krīt kā zāle laukā, un tās vietas, kas viņu pazinušas, vairs viņu nepazīst — kā daždien Svētajos rakstos teikts. Jā, patiesi, tā ir makten nopietna un barga lieta: bet visiem mums būs jāaiziet, citam agrāk, citam vēlāk, nevienam no tā neizbēgt.» Ilga pauze, tad: «Ar ko t'viņš nomira?» Atteicu, ka nezinu. «Cik ilgi viņš jau ir pagalam?»

Prātīgāk man šķita laiku mazliet pastiept garumā, lai labāk pieskaņotos situācijai; tādēļ atteicu: «Divas vai trīs dienas.»

Nekā tas nelīdzēja, jo Tompsons to uzklausīja, uzmezdams man dziļi aizvainotu skatienu, kas likās sakām: «Divus vai trīs gadus, jūs gribējāt teikt.» Tad, pilnīgi ignorēdams manu atbildi, viņš sāka bez aplinkiem gari un plaši klāstīt savus uzskatus par pārāk iekavētu apbedīšanu. Viņš lēnām piegāja lādei tuvāk, mirkli pastāvēja, tad pagriezās un vai klupšus pieklupa pie izsistās rūts, prātodams:

«Butu gan visada ziņa bijis daudz labāk, ja viņu butu sākuši pārvietot pērnvasar.»

Tompsons apsēdās, paslēpa seju savā sarkanajā zīda nēzdogā un sāka lēnām ar visu augumu šūpoties šurp un turp kā cilvēks, kas izmisuma spēkiem cenšas izturēt gandrīz neizturamo. Pa šo laiku aromāts — ja to var nosaukt par aromātu — kļuva tik smacējošs, ka to bezmaz vairs nebija iespējams paciest. Tompsons vērtās vaigā gluži pelēks. Zināju, ka arī manā sejā vairs nav krāsas. Tompsons gurdi atspieda pieri kreisajā rokā, kuras elkonis balstījās uz ceļgala, ar otru roku spēcīgi vēdināja sarkano nēzdogu uz lādes pusi un sacīja:

«Esmu daudzus vedis — no viņiem dažs labs arī bija krietni pārturēts, bet, dieviņ tētīt, šitais sit visus pušu — pamatīgi sit pušu. Kaptein, tie smaržoja pēc heliotropiem salīdzinājumā ar šol

Šāda atzinība manam nabaga draugam man tomēr, par spīti apstākļiem, gāja pie sirds, jo nepārprotami izklausījās pēc komplimenta.

Taču drīz vien kļuva skaidrs, ka kaut kas jādara. Es piedāvāju cigārus. Tompsons sacīja, ka tā esot laba doma. Viņš piebilda: «Tas viņu varbūt mazliet uzlabos.»

Kādu brīdi mēs, enerģiski pīpēdami, pūtām dūmus un visiem spēkiem centāmies iztēloties, ka kļuvis vieglāk. Bet velti. Nepagāja necik ilgi, kad, mums pašiem nesarunājušiem, abi cigāri vienlaikus izslīdēja no nejūtīgajiem pirkstiem. Tompsons nopūzdamies sacīja:

«Nē, kaptein, tas viņu neuzlabo ne par centu. Īstenībā tikai sabojā vēl vairāk, jo, man domāt, uzkurina viņa godkārību. Kā jums šķiet, ko mums tagad vajadzētu darīt?»

Es nekā nespēju ieteikt; visu laiku bez apstājas rīstījos un nerunāju tāpēc, ka baidījos atplest muti. Tompsons nomākts sāka visai nesakarīgi murmuļot par šāsnakts nelaimīgajiem notikumiem; runādams viņš piedēvēja manam nabaga draugam dažādus goda nosaukumus — lāgiem militārus, lāgiem civilus; un es ievēroju: jo efektīvāk uzdarbojās mans nabaga draugs, jo atbilstoši augstāku titulu viņš tam piešķīra. Beidzot viņš sacīja:

«Man kaut kas iešāvās prātā. Kā būtu, ja mēs saņemtos un pastumtu pulkvedi mazliet uz vagona viņu galu — teiksim, kādas desmit pēdas? Tad viņa iespaids vairs nebūtu tik spēcīgs, kā jūs domājat?»

Atteicu, ka tā ir saprātīga doma. Tā nu ievilkām pie izsistās rūts pilnu krūti svaigas elpas, rēķinādami, vai mums tās pietiks, kamēr darbs būs padarīts; tad gājām turp, noliecāmies pār slepkavīgo sieru un ķērāmies lādei klāt. Tompsons pamāja ar galvu. «Rei-zēl», un mēs abi stūmām^ ko mācējām; bet Tompsonam paslīdēja kāja, viņš uzkrita ar degunu taisni virsū sieram, un elpa ciet gan. Viņš sāka elsot un rīstīties, streipuļodams metās uz durvīm, aizgūtnēm raudams krūtīs gaisu un aizsmacis saukdams:

«LaidietI Dodiet ceļul Es mirstu, dodiet ceļu!» Arā uz platformas es apsēdos un labu brīdi turēju viņa galvu, līdz viņš atžirga. Pēdīgi viņš sacīja:

«Diez, vai mums izdevās ģenerāli pastumt maķenīt tālāk?» «Nē,» es sacīju, «mēs viņu pat neizkustinājām no vietas.» «Ko lai dara, tā doma tātad jāmet pie malas. Mums jāizdomā kaut kas cits. Laikam jau viņam patīk palikt tai vietā, kur atrodas; un, ja viņam tā liekas un viņš nolēmis, ka negrib, lai viņu traucē, tad — varu saderēt — viņš šai lietā paturēs virsroku. Jā gan, atstāsim labāk viņu turpat, kamēr viņam patiks tur palikt, vai nu jūs nesaprotat, ka visi trumpji rokās viņam, un tad taču skaidrs kā diena, ka ikviens, kas gribēs izjaukt viņa plānus, paliks jaņos.»

Arā negantajā vētrā tomēr ilgi uzkavēties nevarējām, mēs drīz vien būtu nosaluši kā nabagi. Gājām vien atpakaļ iekšā, aizvilkām durvis ciet un pārmaiņus stājāmies pie izsistā loga paelpot. Pēc kāda laika, kad vilciens sāka kustēt projām no stacijas, kur uz brītiņu bija apstājies, Tompsons sadīžojās un priecīgi iesaucās:

«Rokā irt Domāju, ka šoreiz komodoru pieveiksim. Man, šeku, ir tādas zāles, kas viņam nomierinās dūšu.»

Tā bija karbolskābe. Viņam tās mantas bija vesela blašķe. Viņš to izlaistīja visur; jāteic, viņš samērcēja ar to itin visu — sieru un kas vien bija tuvumā. Tad mēs cerību pilni piesēdām. Tomēr tikai uz īsu brīdi. Abi aromāti tagad, raugiet, sāka sajaukties kopā, un tad… īsi sakot, mēs metāmies uz durvīm; ticis ārā, Tompsons vēdinājās ar savu košo lakatu un bezcerīgi sacīja:

«Nav vērts. Pret viņu mēs nenieka nespējam. Viņš gluži vienkārši izmanto visu, ko liekam lietā, lai viņu vājinātu, bet viņš to sajauc ar savu smaku un atspēlē mums atpakaļ. Vai nav tiesa, kaptein, tagad taču ir vēl simtkārt nejēdzīgāk nekā pašā sākumā, kad viņš tikko sāka dot vaļā. Nekad man nav gadījies sastapt kādu, kas tik dedzīgi aizraujas, kas to visu dara tik sasodīti ieinteresēti. Nē, ser, vēl nekad visos garajos gados, ko esmu nobraucis pa sliežu ceļiem; un, kā jums jau sacīju, mēs viņus esam pārvadājuši visai lielā skaitā.»

Iegājām atpakaļ iekšā, jo bijām jau paguvuši sasalt ragā; bet, manu dieniņ, mēs gluži vienkārši vairs nespējām palikt iekšā. Tā nu pārmaiņus dancojām uz priekšu un atpakaļ sasaldami un atkusdami, sastingdami un atlaizdamies. Apmēram pēc stundas atkal piestājām kādā stacijā; kad braucām no turienes projām, vagonā iekāpa Tompsons ar maišeli rokā un sacīja:

«Kaptein, ņemšos izmēģināt vēl reizīti ar viņu, tikai šo vienu reizi; un, ja mēs viņu nepiežmiegsim šoreiz, tad vairs neatliek nekas, tad visam strīpa apakšā.»

Viņš bija atnesis krietnu būkšķi vistu spalvu, kaltētus ābolus, tabakas lapas, lupatas, vecas tupeles, sēru un vēl kādas smirdzāles, un vēl nezin ko visu; šo mantu viņš sakrāva kaudzē uz dzelzs plātnes vagona vidū un pielaida kaudzei uguni. Kad uguns bija iekurējusies, es nesapratu, kā pat mironis to spēj izturēt. Viss iepriekšējais bija tīrā lirika salīdzinājumā ar šo smirdoņu, bet, kad es jums saku — pirmatnējā pamatsmaka sitās cauri tikpat nikna kā sākumā, pārējās smakas šķita to vēl nostiprinām; manu dieniņ, cik tā bija spēcīga! Protams, toreiz vagonā es visu tik smalki nekonstatēju — nebija laika — to es apjēdzu ārā uz platformas. Tenterējot uz platformu, Tompsons aizsmaka un gāzās, un, pirms paguvu viņu aiz apkakles izvilkt ārā, ari es pats bezmaz pakritu nesamaņā. Kad bijām atžirbuši, Tompsons grūtsirdīgi sacīja:

«Mums, kaptein, jāpaliek vien te ārā. Nekas cits nelīdzēs. Tur nekā nevar darīt. Gubernators vēlas ceļot viens, un, tā kā viņš ir nekustīgs, viņam viegli mūs pārbalsot.»

Un vēl piebilda:

«Un vai jūs saprotat, ka mēs esam saģiftētil Šis ir mūsu pēdējais brauciens, varat man ticēt. No šitā mēs saķersim tīfu. Es jau tagad jūtu to tuvojamies. Jā, ser, mēs esam apzīmogoti, varat nešaubīties, tas ir drošs kā bankā.»

Mūs salā sastingušus un nemaņā bija savākuši uz platformas — pēc stundas, nākamajā stacijā, un es tūliņ iekritu tādos drudža karstumos, ka trīs nedēļas nemodu ne rīta, ne vakara. Pēc tam uzzināju, ka drausmīgo nakti esmu pavadījis nekaitīgas, ar šautenēm piekrautas lādes un liela nevainīga siera rituļa sabiedrībā; bet saņēmu šīs vēstis par vēlu, mani tās vairs nespēja glābt; iztēle bija nostrādājusi savu darbu, un mana veselība bija līdz pamatiem sagrauta; ne Bermudās, ne cita zeme pasaulē vairs nespēj man to atdot. Šis ir mans pēdējais ceļojums, dodos atpakaļ uz mājām nomirt.

Ceļu līdz Ņujorkas karantīnai pieveicām trijās dienās un piecās stundās un būtu varējuši stūrēt tieši uz piestātni pilsētā, ja vien mums būtu bijusi sanitārā atļauja. Taču sanitārās atļaujas pēc septiņiem vakarā vairs neizsniedz, daļēji tādēļ, ka kuģi iespējams apskatīt un maksimāli rūpīgi pārmeklēt vienīgi dienasgaismā, un daļēji tādēļ, ka sanitārie ierēdņi vakara gaisā viegli var saaukstēties. Jūs, protams, varat arī nopirkt sanitāro atļauju, piemaksājot īpaši vēl piecus dolārus, un inspektors pārbaudi izdarīs nākamnedēļ. Mūsu kuģis ar visiem pasažieriem nonīka pazemojošā gūstā visu nakti sīkajam rāpulim, kura uzdevums ir ar modru «inspekciju» pasargāt Ņujorku no sērgām, pašā degungalā. Šis impozantais iestādījums iedvesa visiem svinīgu bijību pret mūsu valdības gādīgo modrību, un dažs labs nodomāja, ka nevienā citā valstī droši vien nepastāv vēl cildenāki labiekārtojumi.

No rīta mēs visi, pirkstgalos pastiepusies, gribējām noskatīties interesanto kuģa pārbaudes ceremoniju. Taču tā mums sagādāja dziļu vilšanos. Sanitārā ierēdņa laiva uz mirkli pieslīdēja pie mūsu kuģa, mūsu ekonoms nolaida lejā likumā pieprasītos trīs dolārus samaksai par sanitāro atļauju, sanitārā ierēdņa palīgs žuburota koka galā uzsniedza mums salocītu papīriņu, un prom viņi bija. «Inspekcija» neilga ne trīspadsmit sekundes.

Sanitārā inspektora amats gadā viņam ienes simttūkstoš dolāru. Viņa pārbaudes sistēma ir ideāla, tādēļ tai nekādi uzlabojumi nav nepieciešami; bet naudas ievākšanas sistēmu, manuprāt, gan varētu uzlabot. Nostāvēt veselu nakti bezdarbībā lielam kuģim nozīmē zaudēt daudz dārgā laika; pasažieriem, kam nakts jānonīkst kopā ar kuģi, rodas tikpat liels zaudējums, turklāt vēl jāpārcieš tāds niknums un sarūgtinājums, ko nespētu mazināt pat skats, ja viņi ieraudzītu uz liekšķeres sanitārā inspektora pelnus. Vai nebūtu daudz labāk un vienkāršāk ļaut kuģim netraucētam iet savu ceļu, bet ar naudu un sanitārajām atļaujām pārmīties reizi gadā pa pastu?

NEOFICIĀLS STĀSTS PAR NEIZDEVUŠOS KAMPAŅU

Kad sākās lielie nemieri, Rietumos cilvēki pirmajos mēnešos bija pagalam apjukuši un nedroši svārstījās — vispirms uz vienu, tad uz otru pusi, tad atkal uz citu pusi. Mums bija gaužām grūti atrast pareizo nostāju. Varu minēt šādu piemēru. Tai laikā, kad pienāca vēsts, ka Dienvidkarolīna 1860. gada 20. decembrī izstājusies no Ūnijas, es strādāju par loci uz Misisipi tvaikoņiem. Mans pārinieks — otrais locis — bija ņujorkietis. Viņš stāvēja un krita par Ūniju, tāpat kā es. Bet viņš pret mani izturējās ļoti neiecietīgi; viņa skatījumā mana lojalitāte nebija ņemama par pilnu, jo manam tēvam, raug, piederējuši vergi. Lai kaut kā mazinātu šā drūmā fakta smagumu, es pastāstīju, ka biju dzirdējis tēvu dažus gadus pirms viņa nāves runājam, ka verdzība ir liels ļaunums un viņš atbrīvotu vienīgo nēģeri, kas viņam toreiz piederēja, ja neuzskatītu par netaisnību tādā veidā vēl vairāk satricināt ģimenes jau tā nenozīmīgo īpašumu. Mans biedrs attrauca, ka vēlēšanās vien neesot nekas — katrs varot izlikties, ka grib darīt labu, un turpināja noniecināt manu pieķērību Ūnijai un zākāt manus senčus. Pēc mēneša Misisipi lejtecē valdošais saspringums bija krietni sabiezējis, un es kļuvu par dumpinieku; viņš ari. Mēs abi atradāmies Ņūorleānā 26. decembri, kad no Ūnijas izstājās Luiziāna. Viņš savu dumpigumu izkliedza skaļā balsi un pilnā apmērā, bet visiem spēkiem pretojās, kad es gribēju darīt to pašu. Viņš apgalvoja, ka esmu cēlies no sliktiem vecākiem — no tēva, kas gribējis atbrīvot vergus. Nākamajā vasarā viņš vadīja Federācijas armijas lielgaballaivu un atkal pilnā balsī skandināja Ūnijas lozungus, bet es dienēju Konfederācijas armijā. Savā laikā viņš pret parādzīmi bija no manis aizņēmies naudu. Viņš bija viens no godīgākajiem cilvēkiem, kādus jebkad esmu pazinis, bet šoreiz kategoriski atsacījās parādu atdot, jo es esot dumpinieks un vergu īpašnieka dēls.

Tai pašā 1861. gada vasarā pirmais kara vilnis atvēlās līdz Misūri krastiem. Mūsu štatā ielauzās Ūnijas karaspēks. Tas ieņēma Sentluisu, Džefersona barakas un vēl dažus stratēģiski svarīgus punktus. Gubernators Kleibs Džeksons izlaida uzsaukumu un aicināja piecdesmit tūkstoš vīru iestāties zemessargos, lai padzītu iebrucējus.

Es patlaban ciemojos Hanibalā, pilsētiņā Marionas apriņķī, kur biju pavadījis bērnību. Kopā ar dažiem draugiem naktī slepus sapulcējāmies kādā klusā vietā un paši izveidojām kaujinieku vienību. Tomu Laimenu, jaunu puisi, gudru un gaišu galvu, tomēr bez jebkādas pieredzes kara mākslā, ievēlējām par savu kapteini; mani iecēla par otro leitnantu. Pirmā leitnanta mums nebija; nezinu, kādēļ. Tas viss notika tik sen. Sanāca piecpadsmit cilvēku. Paklausot kādam vientiesim, kas piedalījās organizēšanā, nolēmām saukties par Marionas vieglo kavalēriju. Cik atceros, nevienam nebija nekādu iebildumu pret šādu nosaukumu. Vismaz man ne. Man likās, ka tas skan visai braši. Puisis, kas šo nosaukumu izdomāja, var noderēt par lielisku paraugu tam materiālam, no kāda mēs visi bijām taisīti. Viņš bija jauns nejēga, lādzīgs, labsirdīgs, nenozīmīgs, turklāt romantiķis, kam patika lasīt romānus par bruņiniekiem un dziedāt salkanas mīlas dziesmiņas. Viņam piemita aizkustinoša, lēta nosliece uz aristokrātismu, un viņš dziļi nicināja savu uzvārdu — Denlaps; daļēji nicināja tādēļ, ka tajā novadā šis uzvārds bija gandrīz tikpat parasts kā Smits, bet galvenokārt tādēļ, ka viņa ausīs tas skanēja neciešami plebejiski. Tā nu viņš centās uzvārdu padarīt dižciltīgāku, parakstoties d'Unlap. Tas gan priecēja viņa aci, bet nespēja apmierināt ausi, jo visi, izrunājot jauno uzvārdu, gluži tāpat kā izrunājot veco, uzsvēra pirmo zilbi, nepiešķirot vērību mainītajam uzsvērumam. Tad viņš izdarīja drosmīgāko gājienu, kādu vien var iedomāties, kaut ko tādu, kas dzen tirpas pār muguru, atceroties, cik asi sabiedrībā izturas pret visiem šāda veida viltojumiem un nepelnītiem tīkojumiem: viņš sāka rakstīt savu uzvārdu šādi — d'Un Lap. Pacietīgi viņš panesa visus uzbrukumus, kas šo mākslas darbu apmētāja ar zobgalības dubļiem, uzvārds tika pieņemts, un pat cilvēki, kas viņu pazina no bērna kājas un kam jau četrus gadu desmitus visa Denlapu dzimta bija tik ierasta un zināma kā saule un lietutiņš, tagad sāka uzvārdu izrunāt ar uzsvaru uz pēdējās zilbes. Drosme, kas spēj pacietīgi gaidīt, allaž vainagojas ar uzvaru. Viņš teicās dažās vecās franču hronikās atradis, ka sākotnēji un pareizi uzvārds rakstāms d'Un Lap, un piebilda, ka angļu tulkojumā tas nozīmētu Pītersons: lap latīniski vai grieķiski, viņš sacīja, nozīmējot akmeni vai klinti, kas franciski būtu pierre, citiem vārdiem — Pīters, d' franču valodā norādot izcelšanos: no kā, un — esot viens jeb tas, tātad: d'Un Lap jeb no klints, tas ir, Pītera, tā sakot: viens, kas ir klints dēls — Pītersons1 . Mūsu zemessaragu draudze nebija diezin cik skolota, un izskaidrojums puišus stipri samulsināja, tādēļ viņi šo turpmāk sauca par Pītersonu Denlapu. Vienā ziņā viņš mums bija noderīgs, jo sagudroja nosaukumus visām mūsu nometnēm un parasti mēdza izdomāt, kā puiši sacīja, «šikus» nosaukumus.

Tas bija viens no mūsējiem. Otrs bija Eds Stīvenss, pilsētiņas juveliera dēls — slaids, glīts, graciozs un tīrīgs kā kaķis; gaišu galvu, izglītots, bet visu uzskatīja par joku. Viņam dzīvē nekas nešķita nopietni ņemams. Pēc viņa domām, šī mūsu militārā ekspedīcija bija tikai parasts pikniks. Jāteic gan, ka apmēram puse mūsējo domāja tāpat — varbūt gan ne apzināti, nē, darīja to pilnīgi neapzināti. Mēs vispār nedomājām; nebijām spējīgi domāt. Pats par sevi varu teikt, ka jirtos bez jēgas priecīgs, ka nu kādu laiku netikšu rauts ārā no gultas pusnaktī vai četros no rīta, lai stātos sardzē, jutos pateicīgs par pārmaiņu, par to, ka nu būs jaunas ainas, jauni piedzīvojumi, jaunas intereses. Tas bija viss, par ko toreiz domāju; sīkumos neiedziļinājos, bet to jau arī divdesmit četru gadu vecumā parasti nedara.

Vēl viens paraugs bija Smits, kalēja māceklis. Šim lielajam ēzelim netrūka drosmes; pēc dabas viņš bija gauss, bet labu sirdi; viņš varēja ar pliku roku nogāzt zemē saniķojušos zirgu, bet citreiz, pēc mājām sailgojies, rūgti apraudājās. Taču viņam ir viens tāds nopelns, kāda nav nevienam no mums: viņš palika karot un galu galā krita kaujā.

' Son — dēls (angl.).

Un vēl viens — Džo Bauerss, milzīgs lamza, labsirdīgs, linu baltiem matiem, slinks, sentimentāls, nekaitīgs lielībnieks, pēc dabas ņerkstīgs; pieredzējis, nenogurdināms, godkārīgs un brīžam ar patiesi ievērojamu iztēli apveltīts melis, tomēr šai ziņā ne visai veiksmīgs, jo viņam nebija tādam nolūkam nepieciešamās inteliģences un bija trūcis prasmīgas vadības talanta attīstīšanā. Dzīve viņam nebija nekāda jautrā un arī ne vienmēr apmierinoša. Bet kopumā viņš bija lāga vīrs, un visi puiši viņu ļoti labi ieredzēja. Viņu iecēla par seržantu, Stīvensu — par kaprāli.

Ar šiem paraugiem vajadzētu pietikt — tie ir visai raksturīgi. Šāds ganāmpulks devās karot. Ko no tādiem varēja gaidīt? Viņi darīja, ko prata un spēja, bet ko, godīgi runājot, varēja no viņiem gaidīt? Es teiktu — nekā. Un nekā viņi arī nepaveica.

Gaidījām tumšu bezmēness nakti, jo bija nepieciešams ievērot piesardzību un slepenību: tad ap pusnakti pa pāriem no dažādām pusēm zagāmies uz Grifita fermu ārpus pilsētas; no turienes visi kopā kājām devāmies tālāk. Hanibala atrodas Marionas apriņķa galējā dienvidaustrumu stūrī Misisipi upes krastā; mūsu ceļamērķis bija desmit jūdžu attālā Ņūlondonas pilsētiņa Rolza apriņķī.

Pirmā stunda pagāja vienā jautrībā, nieku melšanā un smieklos. Taču ilgi tā nevarēja turpināties. Ieilgušais gājiens sāka likties līdzīgs darbam, tas bija zaudējis rotaļīgo jaukumu, puišiem smagi uzgūla meža klusums un nakts tumsa, un sarunas mazpamazām apsīka, katrs nodevās pats savām domām. Otrās stundas pēdējā pusstundā neviens neuzbilda ne vārda.

Mēs pienācām pie lauku mājas, kas bija būvēta no guļbaļķiem un kur saskaņā ar to, ko bijām dzirdējuši, atradās sargpostenis — pieci Ūnijas kareivji. Laimens pavēlēja apstāties un tur, nokareno zaru tumsas aizsegā, čukstus sāka izklāstīt plānu, kā uzbrukt mājai; to dzirdot, nakts šķita kļūstam vēl tumšāka. Bija pienācis izšķirošs mirklis; mēs pēkšņi saltā atskurbumā sapratām, ka joki beigušies — mēs bijām aci pret aci sastapušies ar īstu karu. Lēmums bija vienprātīgs. Nevilcinādamies un nesvārstīdamies atbildējām: ja Laimens grib iepīties kādā jezgā ar šiem kareivjiem, lai iet laimīgs, be*, ja gaida, ka mēs viņam sekosim, tad dabūs ilgi gaidīt.

Laimens skubināja, pierunāja, lūdzās, mēģināja mūs kaunināt, bet velti. Mēs skaidri zinājām, ko darīsim: apiesim māju no flanga — ar iespējami lielāku līkumu. Un to mēs arī izdarījām.

Devāmies dziļāk mežā, un nekas vairs negāja jēdzīgi: klupām pār saknēm, sapināmies mežvīna stīgās, saskrāpējāmies pret ērkšķiem. Pēdīgi sasniedzām klajāku vietu, kur briesmas vairs nedraudēja, piekusuši un nokarsuši apsēdāmies atpūsties un mazliet apkopt iemantotās skrambas un zilumus. Laimens dusmojās, bet visi pārējie bija jautrā omā; mēs bijām flangā apgājuši māju, bijām sekmīgi paveikuši savu pirmo militāro operāciju; mums nebija jākaunas, tieši otrādi — jutāmies itin lepni. Sākām atkal zirgoties un smieties, pārgājiens no jauna pārvērtās par izpriecu.

Pēc tam vēlreiz sekoja divas stundas ilgs neinteresants gājiens nomāktā klusēšanā; sāka jau svīst gaismiņa, kad ieklamzājām Ņūlon- donā — nobridusies, tulznās noberztām kājām un nelielajā pārgājienā pagalam nomocījušies; visi, izņemot Stīvensu, bijām saīguši un kašķīgi un klusībā nolādējām karu. Savas vecās, sagrabējušās šautenes nolikām Meksikas kara veterāna pulkveža Rolza šķūnī un tad visi pie viņa paēdām brokastis. Pēc brokastīm viņš mūs aizveda uz attālu pļavu, kur koka paēnā noklausījāmies viņa gaužām vecmodīgo runu, pilnu pulvera smakas un kara slavas, pilnu raibum raibu metaforu, skanīgu īpašības vārdu un pacilātas deklamācijas, kas tajos senajos laikos mūsu tālumnieku kaktā tika uzskatīta par daiļrunību; tad viņš mums lika, ar roku uz Bībeles, nodot uzticības zvērestu Misūri štatam un solījumu padzīt visus iebrucējus no šīs zemes, vienalga, no kurienes tie nāktu un zem kāda karoga soļotu. Tas mūs gaužām apmulsināja, un mēs vairs nesapratām, kurai pusei esam zvērējuši; bet pulkvedi Rolzu, pieredzējušo politikāni, kas veikli prata žonglēt ar frāzēm, nemocīja ne mazākās šaubas; viņš ļoti labi zināja, ka iesaistījis mūs cīņā par Dienvidu Konfederācijas lietu. Svinīgo sanāksmi nobeidzot, viņš man apjoza zobenu, ko viņa kaimiņš pulkvedis Brauns bija valkājis pie Buenavistas un Molinodelrejas; to izdarījis, viņš teica vēl otru patētisku runu.

Pēc tam izveidojām kaujas ierindu un nosoļojām vēl četras jūdzes līdz ēnainam, tīkamam mežam plašas, puķēm apaugušas prērijas malā. Tā bija brīnišķīga arēna karam — tādam karam, kādu mēs to iedomājāmies.

Izlūkojām mežu pusjūdzes robežās un ieņēmām stabilas pozīcijas, nodrošinot aizmugurē zemus, akmeņainus paugurus un mežu; frontālajā daļā burbuļoja dzidra upīte. Puse komandas tūliņ metās izpeldēties, bet pārējie sāka zvejot. Ēzelis ar francisko uzvārdu izdomāja šīm pozīcijām romantisku nosaukumu, bet tas bija pārāk garš, tādēļ puiši to saīsināja un vienkāršoja, nosaucot pozīcijas par Rolza nometni.

Šajā pļavā ļaudis kādreiz agrāk bija nodarbojušies ar kļavu cukura ieguvi. Pussatrunējušās siles, kurās tika savākta sula, vēl joprojām atradās turpat, pieslietas pie kokiem. Garš šķūnis, kas bija piebāzts ar kukurūzu, noderēja bataljonam par kazarmām. Pa kreisi, pusjūdzi tālāk atradās Meisona ferma un dzīvojamā māja, un fermeris bija konfederātiem labvēlīgi noskaņots. Drīz pēc pusdienlaika no visām pusēm sāka nākt kopā fermeri, kas atveda mums zirgus un mūļus, kurus aizdeva lietošanai līdz kara beigām, kam, pēc viņu domām, vajadzēja pienākt pēc mēnešiem trim. Dzīvnieki bija ļoti dažāda auguma, visdažādākajās krāsās un dažādu šķirņu. Lielākā daļa bija jauni, neiejādīti, un neviens no mūsējiem nespēja tiem ilgi noturēties mugurā, jo mēs visi bijām pilsētnieki un ar zirgiem apieties nepratām. Man iegadījās maza auguma mūlis, tomēr tik varen straujš un žiperīgs, ka bez mazākajām grūtībām varēja mani nosviest zemē un darīja to ikreiz, tiklīdz uzrausos tam mugurā. Un kad tas vēl sāka brēkt… kaklu izstiepis, ausis atglaudis un žokļus atplētis tā, ka varēja tam ieskatīties vēderā. Tas bija caurcaurēm nejēdzīgs lops. Ja es to paņēmu aiz iemauktiem un mēģināju aizvest no ganībām, tas gluži vienkārši apsēdās, un neviens to nevarēja izkustināt no vietas. Tomēr gluži nezinātājs kara lietās es nebiju un pamazām iemācījos viņam šo spēlīti sabojāt, jo savā laikā tiku redzējis vienu otru upes tvaikoni uzsēžamies uz sēkļa un zināju dažu labu paņēmienu, ko ari šāds stūrgalvīgs mūlis bija spiests respektēt. Pie šķūņa atradās aka, es pie iemauktiem piesēju trīsdesmit asis garu virvi un, griezdams akas vinču, pārvedu viņu mājās.

Aizsteidzoties notikumiem priekšā, varu pastāstīt, ka, dažas dienas pavingrinājušies, mēs visi iemācījāmies jāt, kaut arī īsti labi jātnieki no mums neiznāca. Mēs nespējām iemīlēt savus lopiņus; nebijām jau paši tos izraudzījušies, un gandrīz katram no tiem piemita šādi vai tādi nelāga niķi. Vajadzēja, piemēram, Stīvensam tikai mazliet novērst uzmanību, kad zirgs viņu jau bija aiznesis līdz ozoliem, noberzis gar raupjo mizu un izmetis no segliem; Stīvenss vairākkārt sāpīgi apdauzījās. Seržanta Bauersa zirgs bija varen liels, slaidām, augstām kājām un izskatījās kā dzelzceļa tilts. Lielais augums viņam deva iespēju aizsniegt ar purnu jebkuru ķermeņa daļu; tādēļ viņš allaž koda Bauersam lielos. Pārgājienos Bauerss saulītē bieži vien iesnaudās, un, tiklīdz zirgs to pamanīja, tas pagrieza galvu atpakaļ un iekoda Bauersam lielā. Bauersa lieli bija vienos zirga kodumu zilumos. Zirgs bija vienīgais, kas spēja Bauersu piespiest lādēties, bet pēc katra kodiena viņš to darīja ikreiz; un katru mīļu reizi, kad Bauerss sāka lādēties, Stīvenss, kuru smīdināja pēdīgais nieks, ņēmās smieties ari par to, lāgiem smiedams tik nevaldīgi, ka pazaudēja līdzsvaru un novēlās no zirga; tad Bauerss, jau tā sāpīgā kodiena saērcināts, smagi saskaitās par Stīvensa smiešanos un sāka lamāt arī viņu; tā šis zirgs kļuva par nebeidzamu ķīviņu cēloni mūsu komandā.

Taču atgriezīšos pie stāsta secības — mūsu pirmās pēcpusdienas vecajā cukura ražotnē. Cukura siles mums lieti noderēja zirgu dzirdīšanai un barošanai, un kukurūzas, ko celt zirgiem priekšā, mums netrūka. Es pavēlēju seržantam Stīvensam pabarot manu mūli, bet viņš atteica — ja es iedomājoties, ka viņš esot kļuvis par karavīru, lai auklētu mūli, tad es ļoti drīz atskārtīšot savu kļūdu. Es to uzskatīju par subordinācijas pārkāpumu, bet, tā kā no militārā reglamenta nekā nejēdzu, tad vairāk neuzstāju un norīkoju Smitu, kalēja mācekli, lai pabaro mūli; taču viņš tikai plati atžņieba muti, gluži kā zirgs, kam tiek teikti septiņi gadi, atņirdz zobus, kad tam paceļ augšlūpu un jūs redzat, ka tam ir četrpadsmit. Tad aizgāju pie kapteiņa un noprasīju, vai pēc armijas reglamenta man nepienākas raitnieks. Viņš atbildēja, ka pienākoties gan, bet, tā kā visā vienībā ir tikai viens raitnieks, tad viņš to — Bauersu — paturot savā štābā. Bauerss atcirta, ka viņš nedomājot būt neviena štābā, un, ja kāds iedomājoties, ka varēšot viņu piespiest, tad lai tikai pamēģinot vien. Tā nu par to, protams, vairs nevarēja būt ne runas; citas izejas nebija.

Nākamās domstarpības: neviens negribēja vārīt ēst; tas tika uzskatīts par pazemojošu darbu; tā mēs palikām bez pusdienām. Noslaistījāmies visu jauko pēcpusdienu — citi zvilnēja koku paēnā, citi pīpēja no kukurūzas stublājiem izgatavotas pīpes, tērgādami par meitenēm un par karu, citi spēlēja dažādas spēles. Kad pienāca vakariņu laiks, visi bija izbadējušies; šajā grūtajā brīdi komanda tomēr vienprātīgi ķērās pie darba, salasīja malku, sakūra ugunskurus un izvārīja vakariņas. Pēc tam kādu brīdi viss gāja gludi, bet tad izcēlās strīds starp seržantu un kaprāli, jo katrs apgalvoja, ka viņa pakāpe ir augstāka. Neviens īsti nezināja, kura pakāpe augstāka, tādēļ Laimens, glābdams situāciju, piaziņoja, ka abas pakāpes esot vienlīdz augstas. Šāda nejēgu bara komandierim jāsastopas ar daudziem nepatīkamiem gadījumiem un strīdiem, kādi regulārās armijas virsniekiem pat sapņos nerādās. Taču drīz atkal atsākās dziesmas un stāsti, iestājās miers un saskaņa, līdz beidzot vienā šķūņa galā nolīdzinājām kukurūzu un likāmies uz tās gulēt, vispirms piesējuši pie šķūņa durvīm zirgu, lai tas zviegtu, ja kāds mēģinās pie mums iekļūt.' Ik priekšpusdienu notika apmācības jāšanā, bet vēlāk dienā mēs nelielās grupiņās jādelējām kādu jūdzi šurp vai turp, apciemojām fermeru meitas, pavadījām laiku jautri, kā jauniem ļaudīm klājas, ļāvām, lai mūs pacienā ar krietnām pusdienām vai vakariņām, pēc tam jautrā garā un apmierināti atgriezāmies nometnē.

Kādu laiku dienas ritēja burvīgjī bezdarbībā, dzīve bija brlnum jauka, nekas to neaptumšoja. Tad kādu dienu pie mums ieradās vairāki fermeri ar trauksmes vēsti. Klīstot baumas, viņi teica, ka no Haida prērijas puses tuvojoties ienaidnieks. Šī vēsts mūs pārsteidza kā pērkona grāviens un izraisīja vispārēju apjukumu.Tā bija nežēlīga

' Es biju cieši pārliecināts, ka zirgs tur piesiets tieši šādā nolūkā, un skaidri zinu, ka gluži tāpat domāja vismaz vēl viens no mūsējiem, jo toreiz mēs to pārspriedām un apbrīnojām šā pasākuma militāro ģenialitāti; bet, kad pirms trim gadiem es atkal biju Rietumos, misters A. Dž. Faks, viens no mūsu vienības, atzinās, ka tas bijis viņa zirgs un pie šķūņa durvīm piesiets palicis vienīgi viņa aizmāršības dēļ un ļaut viņam to piedēvēt kā atjautīgu izgudrojumu nozīmētu pieņemt nepelnītu atzinību. Lai savus vārdus pierādītu, viņš atgādināja neapstrīdamo faktu, ka pēc tam šis ģeniālais gājiens vairs nekad netika atkārtots. Par to es nekad nebiju padomājis. M. T.

atmoda no tīksmā transa. Taču baumas tā ir palika tikai baumas — nekā noteikta neuzzinājām; savā apjukumā nesapratām, uz kuru pusi atkāpties. Laimens vispār negribēja šādos nedrošos apstākļos atkāpties, bet saprata: ja viņš pieprasīs, lai paliekam, rezultāti būs slikti, jo komanda nebija tādā noskaņojumā, ka būtu ar mieru ļaut kādam patvaļīgi pārkāpt subordināciju. Tādēļ Laimens padevās un sasauca kara sapulci, kas sastāvēja no viņa un mums pārējiem trim virsniekiem; bet nu ierindnieki sacēla tādu brēku par viņu izslēgšanu no sapulces, ka bijām spiesti atļaut viņiem piedalīties, jo viņi jau turpat vien atradās un arī pie runāšanas bija pirmie. Galvenais jautājums skanēja: uz kuru pusi doties? Bet valdīja tāds sajukums, ka neviens nespēja nekā krietna ieteikt. Izņemot Laimenu. Dažos mierīgos vārdos viņš paskaidroja: ja ienaidnieks tuvojas, nākdams pāri Haida prērijai, mūsu ceļš nosprausts skaidri — mēs nekādā ziņā nedrīkstam iet viņiem pretī; jebkurš cits virziens mūs pilnīgi apmierina. Visi uzreiz saprata, cik patiesi un gudri tas teikts, un Laimens dabūja dzirdēt daudz atzinīgu vārdu. Tika nolemts, ka mums jādodas atpakaļ uz Meisona fermu.

Pa to laiku bija satumsis, un, tā kā mēs tiešām nezinājām, cik drīz ienaidnieks varētu būt klāt, tad nešķita prātīgi ņemt līdzi arī zirgus un pārējo mantību. Tādēļ paņēmām vienīgi šautenes un munīciju un nekavēdamies devāmies projām. Ceļš bija ļoti nejauks — paugurains un akmeņains, un tumsa arvien vairāk sabiezēja, līdz pēdīgi sāka līt. Mums klājās gaužām grūti, laužoties tumsā uz priekšu, un drīz vien kādam paslīdēja kāja un tas pakrita, nākamais, pār viņu klupdams, arī novēlās, un pēc tam cits pēc cita visi pārējie; visbeidzot nāca Bauerss, stiepdams pulvera muciņu, un, protams, ari viņš ar visu muciņu iekrita roku un kāju kaudzē, viss mudžeklis nokūleņoja pa slideno nogāzi lejup, līdz gravas dibenā sasniedza strautu; tie, kas bija pagadījušies apakšā, plēsa virs viņiem guļošos aiz matiem, koda un skrāpēja, sakostie un saskrāpētie savukārt koda un skrāpēja pārējiem, kas gadījās tuvāk, un visi vienā balsī sodījās, ka drīzāk nomiršot, nekā vēlreiz iešot karot, ja vien kaut kā izkulšoties no šitā strauta, un iebrucēji viņu labad varot pūt un sapūt, un tēvzeme kopā ar tiem .,. un visādas tamlīdzīgas runas, ko bija drausmīgi noklausīties un pašam runāt līdzi — tādā tumsā un mārkā, kad piedevām jebkuru mirkli varēja uzrasties ienaidnieks.

Pulvera muciņa bija pazudusi, šautenes arī kur kurā; murdoņa un žēlabas neapklusa ne uz mirkli, kamēr kaujas vienība rāpoja pa izrūgušo nogāzi un bradāja pa strautu, meklējot pazaudētās mantas; tā mēs zaudējām daudz laika un, izdzirdot jel kādu troksnīti, elpu aizturējuši, klausījāmies, un mums likās, ka tuvojas ienaidnieks, bet tā varbūt bija tikai govs, jo šņākuļoja kā govs; pēc tam vairs lieki neuzkavējāmies, bet, atstājuši vairākas šautenes dieva ziņā, klumburo- jām uz Meisona fermas pusi, cik vien tumsā ātri spējām. Taču drīz vien mazo graviņu labirintā apmaldījāmies un notērējām daudz laika, līdz atkal tikām uz ceļa, un, kad beidzot sasniedzām Meisona fermas robežas, pulkstenis rādīja jau desmito stundu; bet, pirms paguvām atvērt muti un uzsaukt paroli, pāri žogam ņaukstēdams un skaļi riedams, metās vesels suņu bars, un katrs suns ieķērās tuvākajam kareivim biksēs un sāka stiept to sev līdzi. Mēs nevarējām šaut uz suņiem, neriskējot trāpīt cilvēkiem, ko tie bija sagrābuši; mums atlika vienīgi noraudzīties visērmotākajos kumēdiņos, kādiem līdzīgi laikam otrreiz nebija skatāmi visā Pilsoņu kara laikā. Gaismas, lai to visu noskatītos, pietika pārpārēm, jo visa Meisonu dzimta ar svecēm rokā bija izskrējusi uz lieveņa. Vecais fermeris un viņa dēls atnāca pie mums un bez grūtībām apsauca suņus. Izņemot to, kas bija ieķēries Bauersam biksēs; ar to viņi nespēja tikt galā, jo nezināja īsto kombināciju; tas bija no buldogu cilts, un zobi tam šķita aizcirtušies ar šifrētu patentatslēgu; beidzot viņi tomēr panāca savu, ņemot talkā verdošu ūdeni, no kura savu tiesu dabūja arī Bauerss un prata attiecīgi pateikties. Pītersons Denlaps vēlāk izdomāja varen smalkus nosaukumus — gan šai sadursmei, gan arī iepriekšējās nakts pārgājienam, bet man tie abi jau sen pagaisuši no atmiņas.

Pēc tam iegājām mājā, kur mūs apbēra ar neskaitāmiem jautājumiem, un drīz vien noskaidrojās, ka mums nav ne jausmas, no kā un kādēļ esam laidušies lapās; vecais saimnieks runāja atklātu valodu un sacīja, ka mēs gan esot ļoti neparasti karotāji un droši vien panākšot, lai karš beidzas paredzētajā laikā, jo nevienam nebūšot pa spēkam segt izdevumus par mums pakaļ dzenoties noplēstajiem apaviem. «Marionas vieglā kavalērija»\ Varens nosaukums, dieva vārdsl Viņš gribēja arī zināt, kādēļ mēs neesot nostādījuši sargkareivjus tur, kur ceļš no meža izved prērijā, un kādēļ neesot izsūtījuši izlūkus izpētīt ienaidnieka kustību, izzināt tā spēkus un tā joprojām, bet pa galvu, pa kaklu uz nepamatotu baumu pamata atkāpušies, pametot labas pozīcijas un tā tālāk, un tā tālāk, līdz jutāmies daudz nožēlojamāk nekā sadursmē ar suņiem, kuri mūs vismaz sagaidīja jūsmīgi. Gulēt aizgājām apkaunoti un nospiestā garastāvoklī — visi, izņemot Stīvensu. Stīvenss drīz vien sāka balsī apcerēt Bauersam ietērpu, kas automātiski atklātu kaujās iegūtās brūces pateicīgu skatītāju acīm, bet noslēptu tās skauģiem — atkarībā no apstākļiem; taču Bauerss nebija tādā noskaņojumā, lai to uzklausītu, viņi sakāvās, un pēc tam Stīvensam pašam bija dažas kaujā iegūtas brūces, ko aprūpēt.

Tad drusku pagulējām. Bet izrādījās, ka pēc visa pārciestā mūsu tās nakts pārbaudījumi vēl nebeidzās, jo apmēram pulksten divos naktī izdzirdām gatves galā brīdinājuma saucienu un tam par atbildi suņu kori; nākamajā mirklī visi bija kājās un ārā uzzināt trauksmes cēloni. Trauksmi bija sacēlis jātnieks, kas paziņoja, ka no Hanibalas tuvojoties Ūnijas kareivju bataljons, kam pavēlēts saķert visas mūsējai līdzīgas bandas un pakārt visus, kam vien var sadzīt pēdas, un piebilda, ka mēs nedrīkstot zaudēt ne minūti. Šoreiz arī fermeris Meisons bija ļoti uztraukts. Trakā steigā viņš mūs izvadīja no mājām un iedeva mums par pavadoni vienu no saviem nēģeriem, lai tas parāda, kur apmēram jūdzi attālā gravā paslēpties pašiem un kur nobēdzināt ieročus, kas mūs uzreiz nodošot. Arā neganti lija.

Sākumā gājām pa ceļu, tad pāri akmeņiem nosētām ganībām, kas bija brīnum piemērotas klupšanai; rezultātā visu laiku kāds no mūsējiem ievēlās dub|os, un ikreiz tas, kas klupa, nolādēja karu, visus, kas karu bija sākuši un kam ar to jel kāds sakars, bet visvairāk pats sevi, ka bijis tāds muļķis un ielaidies kara būšanās. Beidzot sasniedzām ar kokiem aizaugušo ieeju gravā, kaut kā ierīkojāmies zem kokiem, no kuriem straumēm tecēja ūdens, un aizsūtījām nēģeri atpakaļ uz mājām. Likās, ka lietus mūs noslīcinās, vēja gaudas un pērkona dārdi padarīs kurlus, bet žilbinošie zibšņi laupīs mums acu gaismu. Tā patiesi bija šaušalīga nakts. Bija pietiekami drausmīgi būt izmirkušam līdz ādai, bet vēl drausmīgāka bija doma, ka cilpa var izbeigt mūsu dzīvi, pirms būs pienācis rīts. Domājot par karu, mums nekad nebija ienākusi prātā iespēja piedzīvot tādu apkaunojošu galu. Tā nolaupīja mūsu karagājienam visu romantismu un mūsu sapņus par slavu pārvērta nežēlīgā lietuvēna murgā. Nevienam no mums pat neienāca prātā apšaubīt, ka tāda barbariska pavēle tiešām izdota.

Pēdīgi rītausma tomēr pieveica šo bezgala garo nakti, atnāca nēģeris ar vēstīm, ka trauksme acīmredzot bijusi bez pamata un brokastis drīz būšot galdā. Nomāktība izgaisa kā nebijusi, pasaule atkal bija gaiša un dzīve cerību un solījumu pilna — mēs taču toreiz bijām jauni. Cik sen tas bija! Pagājuši divdesmit četri gadi.

Mūsu filoloģijas bandubērns nokristīja nakts paslēptuvi par Izmisuma nometni, un neviens pret to ne vārdiņa neiebilda. Meisoni mūs pacienāja ar īstām Misūri laucinieku brokastīm lielā pārpilnībā, un mums tās patiesi bija nepieciešamas: ar karstiem biskvītiem, karstu kviešu karašu, kurai augšējā garoza izrakstīta skaistiem režģu rakstiem, karstiem kukurūzas plācenīšiem, ceptām vistām, speķi, kafiju, pienu un paniņām, un daudz ko citu; visā pasaulē nav iespējams sagatavot tādas brokastis, kādas taisa Dienvidos.

Meisonu fermā nodzīvojām vairākas dienas, un vēl pēc tik daudziem gadiem atmiņas par garlaicību, klusumu un stingumu, kas valdīja šajā pusaizmigušajā fermā, man saglabājušās prātā ar nomācošu nāves un sēru noskaņu. Tur nebija nekā, ko darīt, nekā, par ko domāt; dzīve šķita zaudējusi jēgu. Saimes vīrieši visu dienu pavadīja tīrumos; sievietes noņēmās ar saimniecību un nebija manāmas; pilnīgs klusums, izņemot vērpjamā ratiņa nebeidzamo, žēlo dūkšanu kādā tālā istabā, visvienmuļāko skaņu pasaulē, skaņu, kas vairāk nekā jebkura cita liek izjust ilgas pēc mājām un tukšumu dzīvē. Tiklīdz satumsa, visa ģimene gāja pie miera, un, tā kā neviens mūs neuzaicināja ieviest jaunus tikumus, mēs darījām to pašu. Jauniešiem, kas nav raduši likties gultā pirms pusnakts, šīs naktis likās simt gadu garas. Vārtījāmies nomodā — nelaimīgi, nespēdami līdz divpadsmitiem iemigt, klusajā mūžībā gaidīdami nositam pulksteni. Šī nebija pilsētas puišiem piemērota vieta. Tādē) vēsts, ka ienaidnieks atkal esot mums uz pēdām, kļuva gandrīz par tādu kā priecas vēsti. Juzdami sevī atdzimstam veco karotāju garu, naski sastājāmies ierindā un devāmies atpakaļ uz Rolza nometni.

Kapteinis Laimens bija ņēmis vērā Meisona vārdus un tagad nostādīja sargkareivjus, pavēlēdams sargāt nometni no pārsteigumiem. Man uzdeva nostādīt posteni ceļa atzarojumā, kas veda uz Haida prēriju. Pienāca tumša, draudīga nakts. Liku seržantam Bauersam doties turp un stāvēt sardzē līdz pusnaktij, un, kā jau biju gaidījis, viņš atteica, ka neiešot. Izmēģinājos pierunāt citus, bet tikpat nesekmīgi. Daži aizbildinājās ar laika apstākļiem, bet pārējie bija pietiekami atklāti, lai atzītos, ka neies, vienalga, kāds laiks. Tagad šādas atbildes liekas dīvainas un neiespējamas, bet toreiz tās nevienu nepārsteidza. Tieši otrādi, tās šķita pilnīgi dabiskas. Misūri štatā bija izveidojies desmitiem šādu nelielu nometņu, kur viss notika uz mata tāpat. Nometnes sastāvēja no jaunekļiem, kuriem kopš dzimšanas bija ieaudzināta stūrgalvīga neatkarība un kuri nezināja, ko nozīmē paklausīt Tomam, Dikam vai Harijam, ar kuriem viņi visu mūžu bijuši pazīstami un dzīvojuši kopā vienā ciematā vai fermā. Ļoti iespējams, ka gluži tas pats norisinājās visos Dienvidos. Džeimss Redpāss izprata šo viedokli un, lai to atbalstītu, pastāsta šādu epizodi. īsu laiku uzturoties Austrumtenesijā, viņam bija gadījies piedzīvot, ka zemessargu pulkveža teltī, kamēr viņi runājušies, ienācis liela auguma ierindnieks un sacījis pulkvedim:

—   Paklau, Džim, es sadomāju aiziet pāris dienu uz mājām.

—   Kālab?

—   Nu, tāpat vien, neesmu krietnu strēķi bijis, gribētos apskatīt, kā viņiem tur iet.

—   Cik ilgi tu domā palikt?

—   Tā — nedēļas divas.

—   Nu tad ej ar, tikai nepaliec ilgāk un, ja vari, nāc drīzāk atpakaļ.

Tas bija viss, un zemessargu pulkvedis atsāka sarunu no tās vietas,

kur ierindnieks bija to pārtraucis. Tas viss, protams, notika kara pirmajos mēnešos. Mūsu pusē, Misūri štatā, nometņu pavēlnieks bija brigādes ģenerālis Tomass H. Hariss. Viņš bija mūsu novadnieks, ļoti iemīļots komandieris, bet mēs viņu labi pazinām no tiem laikiem, kad viņš bija vienīgais telegrāfists ar pieticīgu algu mūsu pilsētiņas telegrāfā, kur viņam parasti iznāca nosūtīt vienu telegrammu nedēļā, bet sastrēguma reizēs — divas. Tādēļ, kad viņš pirmoreiz ieradās pie

mums un ļoti militārā manierē uzsauca militāru komandu, neviens nejutās pārsteigts par ierindā nostādīto kareivju atsaucīgo atbildi:

— Nu ko tu, Tom Harisl

Tas izklausījās gluži dabiski. Un neviens nekļūdīsies, pieņemdams, ka mēs bijām nekur nederīgs materiāls karam. Tādi neprašas mēs tiešām bijām, tomēr mūsu vidū bija arī puiši, kas vēlāk šo sūro amatu apguva, iemācījās paklausīt kā automāti un kļuva par krietniem karavīriem, izkarojās līdz galam un iemantoja godam nopelnītu slavu. Viens no tiem pašiem puišiem, kas tovakar atteicās stāties sardzē un nosauca mani par ēzeli, ja es uzskatot viņu par muļķi, kurš tik stulbā kārtā pakļausies briesmām, tika apbalvots par drošsirdību vēl tai pašā gadā.

Tonakt es sardzi tomēr nostādīju — gan ne ar pavēli, bet ar diplomātijas palīdzību. Piedabūju Bauersu iet uz sargposteni, apsoloties uz sardzes laiku apmainīties dienesta pakāpēm un nostāvēt kopā ar viņu sardzes stundas kā viņa padotais. Nostāvējām divas nejēdzīgas stundas piķa melnā tumsā un lietū, un nekas cits nekuplināja drūmo noskaņojumu kā vienīgi Bauersa vienmuļā verkšķēšana par karu un nejēdzīgo laiku; tad mums sāka klanīties galvas un drīz vien likās, ka nebūs iespējams ilgi noturēties seglos, tādēļ metām pretīgajai nodarbībai mieru un, nenogaidījuši sardzes maiņu, atgriezāmies nometnē. Iejājām tur netraucēti, un ienaidnieks būtu varējis izdarīt to pašu, jo neviena sargposteņa nebija. Visi gulēja; pusnaktī nebūtu bijis neviena, ko nosūtīt uz sargposteni, un neviens arī netika sūtīts. Cik atceros, pēc tam mēs vairs nekad nemēģinājām nostādīt sargposteni naktī, toties dienā kāds pastāvīgi stāvēja sardzē.

Tajā nometnē visa komanda naktīs gulēja lielajā šķūnī uz kukurūzas, un parasti neviena nakts nepagāja bez varena jandāliņa, jo šķūnī mudžēt mudžēja žurkas, tās skraidīja gulētājiem pa augumu un pa seju, visus neganti nokaitinādamas, turklāt šad tad iekožot kādam kājas pirkstā; pirksta īpašnieks lēca augšā, lamājās visizmeklētākajiem vārdiem, kādi vien angļu valodā atrodami, un netēmējot sāka mest kukurūzas vālītes, kur pagadījās. Kukurūzas vālītes bija laba pusķie- ģeļa svarā, un, kam ar tādu trāpīja, tam sāpēja. Trāpītie zēvelēja atpakaļ, un jau pēc piecām minūtēm ikviens bija saķēries ar savu kaimiņu uz dzīvību un nāvi. Tajā šķūnī notika pamatīga asinsizliešana, bet tās arī bija vienīgās asinis, ko es redzēju izlejam, kamēr karoju. Nē, tas nebūs gluži pareizi. Izņemot vienu gadījumu, tās bija vienīgās. Par šo gadījumu tagad pastāstīšu.

Izbailes mūs pārņēma visai bieži. Ik pārdienu izplatījās baumas, ka tuvojas ienaidnieks. Šajās reizēs mēs allaž pārvietojāmies uz citu nometni;, nekad nepalikām tai vietā, kur pašreiz atradāmies. Taču pastāvīgi izrādījās, ka baumas bijušas bez pamata, un beigu beigās pārstājām tās ievērot. Vienu vakaru uz mūsu šķūni tika atsūtīts nēģeris

ar to pašu mūžīgo brīdinājumu, ka tuvumā manīts grozāmies ienaidnieks. Atteicām, lai grozās vesels. Nolēmām neuzņemties jaunas neērtības, bet palikt uz vietas. Tas bija īsti kaujiniecisks lēmums, un mūsu sirdis iepukstējās straujāk — uz mirkli. Mēs bijām pavadījuši bezbēdīgi jautru vakaru — zirgojušies un dauzījušies kā skolaspuikas, bet tagad pierimām, un drīz vien samākslotie joki un smiekli apklusa pavisam, un neviens vairs neteica ne vārda. Klusēšanā jaudās satraukums. Vēl pēc brītiņa sākām justies nemierīgi — iztrūkušies, nobažījušies. Bijām apņēmušies palikt, un nu vajadzēja doto vārdu turēt. Nebūtu bijis grūti mūs pārliecināt, ka jāiet projām, bet nevienam nepietika drosmes to ierosināt. Drīz vien tumsā sākās kustība — gandrīz bez mazākā troksnīša; uz to mūs mudināja visiem kopīgs, bet vārdos neizteikts impulss. Kad kustība aprima, ikviens zināja, ka ne tikai viņš vien klusām līdis uz šķūņa frontālās sienas pusi, lai pieplaktu pie spraugas baļķu starpā. Nē, mēs visi atradāmies tur, un visiem sirds bija sakāpusi kaklā, kad raudzījāmies uz to pusi, kur aiz sulas silēm kājceliņš veda ārā no meža. Stunda bija vēla, un visapkārt valdīja dziļš meža klusums. Aizplīvurotajā mēnesnīcā varēja atšķirt vienīgi priekšmetu vispārējos apveidus. Nebija ilgi, kad izdzirdām neskaidru dunu, un mēs sapratām, ka tā ceļas no zirga vai zirgu pakaviem. Un tūliņ uz meža takas parādījās figūra; tā bija tik neskaidra un nemateriāla, ka to varēja noturēt arī par dūmu strēli. Bet tas bija cilvēks zirga mugurā, un man likās, ka tam seko vēl citi. Es satvēru pirmo tuvāk gadījušos šauteni un izstūmu to pa baļķu spraugu; biju tā pārbijies, ka pats lāgā neapzinājos, ko daru. Kāds uzsauca:— Uguni!— un es nospiedu gaili. Man acīs nošķīda simt uguņu un ausīs nodārdēja simt atbalšu; tad redzēju jātnieku izveļamies no segliem. Pirmā izjūta, kas mani pārņēma, bija priecīgs pārsteigums, un pirmais impulss — jauniem, nepieredzējušiem medniekiem raksturīgā karstā vēlēšanās skriet un sagrābt medījumu. Kāds tikko dzirdami ieteicās:

— Kārtībā — to mēs nolikām! Gaidīsim nākamos.

Bet nākamo nebija. Gaidījām, ausījāmies, taču vairāk neviens netuvojās. Nebija dzirdama ne skaņa, pat lapiņa neiečabējās; visapkārt tikai pilnīgs, baismu pilns klusums, jo baismīgāks tādēļ, ka to piepildīja nakts un miklās zemes smaržas. Tad mēs mulsi izzagāmies ārā un tuvojāmies svešajam. Tai brīdī, kad sasniedzām zemē guļošo, no mākoņiem iznira mēness un mēs redzējām viņu pavisam skaidri. Ieplestām rokām viņš gulēja uz muguras, vaļā muti, krūtis viņam cilājās saraustītā elpā, un visa baltā krekla krūteža bija asinīm nošķiesta. Mani piepeši pārmāca doma, ka esmu slepkava, ka esmu nogalinājis cilvēku, kurš man nekad nav nodarījis nekā ļauna. Nekad mūžā — ne pirms tam, ne vēlāk — neesmu izjutis tik šaušalīgas, ledainas tirpas. Jau nākamajā mirklī biju nometies viņam līdzās zemē, bezspēcīgi glāstīju viņa pieri, un tai brīdī labprāt būtu atdevis visu, pat

savu dzīvību, lai tikai viņš atkal kļūtu tāds, kāds bija pirms piecām minūtēm; un, likās, pārējie puiši visi jutās tāpat; līdzjūtīgā aizrautībā tie līkņāja ap svešo, darīja visu iespējamo, lai viņam palīdzētu, un dažādā veidā izteica savu nožēlu. Viņi vairs nedomāja par ienaidnieku vispār, bet tikai par šo vienīgo, noklīdušo pretinieku. Pēkšņi man likās, ka mirēja dziestošās acis raida uz mani pārmetumu pilnu skatienu, un tai brīdī es vēlējos, kaut viņš labāk būtu mani nodūris, nekā šādi uzlūkojis. It kā pa miegam runājot, viņš kaut ko neskaidri nomurmināja par sievu un bērnu, un es jaunā izmisuma uzplūdā iedomājos: «Tas, ko esmu izdarījis, ar viņu vien nebeidzas, tas skar arī viņus, un viņi, tāpat kā šis cilvēks, man nekad nav nodarījuši nekā ļauna.»

Pēc īsa brītiņa viņš nomira. Viņš bija nogalināts karā, godīgi, pēc kara likumiem, varētu pat sacīt — kritis kaujā, un tomēr pretinieki viņu apraudāja tik patiesās sērās, it kā viņš tiem būtu bijis brālis. Pusstundu puiši nostāvēja, sērodami par kritušo, pārspriezdami traģēdiju visos sīkumos un prātodami, kas viņš varētu būt, vai ir bijis izlūks, un teikdami: ja viss notiktu vēlreiz, viņi nedarītu svešajam nekā ļauna, ja vien viņš neuzbruktu pirmais. Drīz vien noskaidrojās, ka neesmu bijis vienīgais, kas izšāva; vēl bija šāvuši veseli pieci, un nu vaina sanāca pa daļām; es pat izjutu lielu atvieglojumu, jo tas zināmā mērā padarīja panesamāku smagumu, kas man spieda krūtis. Vienā mirklī bija norībējuši seši šāvieni, bet es tai brīdī nebiju pie pilnas saprašanas, un mana pārkairinātā iztēle lika paša šāvienam izklausīties pēc zalves.

Svešais bija civilās drēbēs un neapbruņots. Šejienieši viņu nepazina, un tas arī bija viss, ko mums izdevās par viņu izdibināt. Domas par viņu mani vajāja nakti pēc nakts; nespēju no tām atbrīvoties. Nespēju tās atgaiņāt, pārāk drausmīga likās šīs nevienam nekaitīgās dzīvības bezjēdzīgā iznīcināšana. Šis notikums man kļuva par kara simbolu, par apziņu, ka viss karš nozīmē vienīgi nogalināt nepazīstamus cilvēkus, pret kuriem nejūtu nekāda personiska naida, kuriem citos apstākļos es labprāt palīdzētu, ja tie būtu nokļuvuši grūtībās, un kuri palīdzētu man, ja man palīdzība būtu nepieciešama. Mans karā gājiens bija sabojāts. Man sāka likties, ka neesmu šādiem darbiem īsti piemērots, ka karš domāts vīriem, bet man būtu jāiet strādāt par bērnaukli. Nolēmu izbeigt šo rotaļzaldātiņa dzīvi, kamēr manī atlikušas vēl kaut kādas pašcieņas paliekas. Šīs slimīgās domas mani pagalam nomocīja, par spīti saprāta balsij, jo sirds dziļumos es neticēju, ka esmu svešajam trāpījis. Varbūtības teorija stipri samazināja manas vainas iespēju, jo es taču nepavisam nepratu rīkoties ar ieročiem, man nekad*»nebija izdevies trāpīt tur, kur vēlējos trāpīt, un es zināju, ka tiku darījis, ko mācēju, lai svešajam trāpītu. Tas mani tomēr nespēja nomierināt. Pret slimīgu iztēli nelīdz nekādi pierādījumi.

Manu karavīra gaitu atlikušais laiks pagāja apmēram tā, kā jau pirmāk stāstīju. Mēs vienmuļi nomainījām nometni pēc nometnes,

izēdām tukšas fermeru mājas. Viņiem būtu vajadzējis mūs visus apšaut; bet viņi, tieši otrādi, izturējās pret mums tik viesmīlīgi un sirsnīgi, it kā mēs to būtu pelnījuši. Vienā no šīm nometnēm sastapām Eibu Graimzu, loci no Misisipi augšteces, kurš vēlāk, kļuvis par konfederātu izlūku, iemantoja slavu ar saviem pārdrošajiem varoņdarbiem un neiedomājami trakajiem piedzīvojumiem. Viņa un viņa biedru izskats un izturēšanās skaidri rādīja, ka viņi nebija nākuši spēlēt karu, un viņu vēlākie varoņdarbi to apliecināja. Visi viņi bija labi jātnieki, lieliski šāvēji ar revolveriem, tomēr viņu vismīļākais ierocis bija laso. Katram pie jostas bija saritināts šis ierocis, ar kuru viņi prata jebkurā laikā un no jebkura normāla attāluma izraut no segliem jātnieku, kas dzina zirgu pilnos auļos.

Kādā citā nometnē komandieris bija nikns, neizglītots vecs kalējs, tā ap gadu sešdesmit, kurš bija apbruņojis savus divdesmit rekrūšus ar milzīgiem paštaisītiem līkiem nažiem; tie bija abām rokām ceļami, līdzīgi Panamas zemesšauruma indiāņu mačetēm. Bija drausmi noskatīties, kādā nopietnībā šie brašuļi vecā fanātiķa virsuzraudzībā vingrinājās ar saviem slepkavīgajiem ieročiem cirst uz dzīvību un nāvi.

Pēdējā nometne, uz kuru mēs atkāpāmies, atradās ieplakā Monro apriņķī netālu no Floridas pilsētiņas, kur es esmu dzimis. Šeit mūs viendien brīdināja, ka tuvojas Ūnijas pulkvedis, ko pavada vesels pulks. Tas izklausījās gaužām nopietni. Mūsu puiši pagāja malā apspriesties; pēc brīža atgriezāmies pie citām vienībām un paziņojām, ka jūtamies karā vīlušies un iesim katrs uz savu pusi. Arī pārējie posās, lai kaut kurp atkāptos, un gaidīja vienīgi ģenerāli Tomu Harisu, kam jebkuru brīdi vajadzēja ierasties; viņi mēģināja arī mūs pārliecināt, lai vēl īsu brīdi pagaidām, taču vairums mūsējo teica: nē, mēs esam pieraduši atkāpties, un Toma Harisa palīdzība mums nav nepieciešama, mēs lieliski protam tikt galā paši bez viņa, piedevām ietaupot laiku. Tā apmēram puse no mūsu piecpadsmit cilvēku pulciņa, mani ieskaitot, sēdās zirgiem mugurā un nekavējoties jāja projām; pārējie padevās pierunāšanai un palika — palika līdz kara beigām.

Pēc stundas uz ceļa sastapām ģenerāli Harisu divu vai triju vīru pavadībā — acīmredzot tas bija viņa štābs, kaut gan skaidri to pateikt nevarēja; neviens nebija ģērbies formas tērpā; tolaik mums formas tērpi vēl nebijā nākuši modē. Hariss mums pavēlēja atgriezties, bet mēs atbildējām, ka tuvojas Ūnijas pulkvedis kopā ar veselu pulku, tādēļ mēs esam nolēmuši doties mājup. Viņš gan mazliet paplosījās, bet tas neko nelīdzēja: mūsu apņēmība palika nelokāma. Savu tiesu mēs karā bijām paveikuši — nogalinājuši vienu cilvēku, tātad iznīcinājuši vienu armiju, kaut arī sastāvā nelielu; lai viņš apkauj atlikušos, un karam būs beigas. Jauno, brašo ģenerāli vēlreiz satiku tikai nule pirms gada; tagad viņam bija sirmi mati un sirmas ūsas.

Vēlāk iepazinos ari ar Ūnijas pulkvedi, kura tuvošanās mani aizbiedēja no karalauka un līdz ar to pazudināja Dienvidu svēto lietu,— tas bija ģenerālis Grants. Dažas stundas vēl?'" es būtu viņu ieraudzījis arī toreiz, kad viņš vēl bija tikpat maz pazīstams kā es pats; toreiz, kad ikviens būtu bijis tiesīgs sacīt: «Grants? Uliss S. Grants? Neatceros, ka būtu jau kādreiz šo vārdu dzirdējis.» Tagad šķiet grūti iedomāties, ka ir bijis laiks, kad par šādu piezīmi neviens nebūtu brīnījies, bet tāds laiks bija, un es atrados tikai dažas jūdzes no vietas, kur to varēja izteikt, lai gan devos pretējā virzienā.

1 Saprātīgs cilvēks neaizmetīs šīs manas atmiņas par karu kā gluži nevērtīgu papīru. Tām ir sava vērtība: tā ir godīgi attēlota aina par to, kas notika daudzās, ļoti daudzās zemessargu nometnēs pirmajos kara mēnešos, kad zaļajiem rekrūšiem vēl nebija nekādas jēgas par disciplīnu, kad tiem trūka pieredzējušu vadītāju atbalsta un palīdzības, kad visi apstākļi bija jauni un neierasti, kad visi runāja un tenkoja par pārspīlētām šausmām, kad īstu kauju nenovērtējamā pieredze viņus vēl nebija pārvērtusi no zaķpastalām par kareivjiem. Ja šo agrīno kara dienu aina līdz šim vēl nav attēlota vēsturē, tad jāuzskata, ka vēsture bijusi nepilnīga, jo arī tai ir tur sava likumīga vieta. Šajās pirmo kara dienu nometnēs bija savācams vairāk vielas Bula-Rana darbiem, nekā pats Buls-Rans izmantojis. Un tomēr daudzi zaļknābji drīz vien iemācījās kara amatu un palīdzēja vēlāk izcīnīt lielās kaujas. Arī es būtu kļuvis par karavīru, ja būtu pagaidījis. Lai nu bija kā būdams, zināmu kara mākslu es apguvu: par atkāpšanos uzzināju vairāk nekā tas vīrs, kas atkāpšanos izgudroja.

NEPARASTS PIEDZĪVOJUMS

Centīšos, cik vien labi atceros, pastāstīt to, ko man pastāstīja majors.

1862./63. gada ziemā es komandēju Trambalas fortu — Ņūlondonā, Konektikutā. Var jau būt, ka mūsu dzīve tur nesita tik augstu vilni kā frontē, tomēr zināmā veidā tā bija pietiekami spraiga — mūsu smadzenes aiz bezdarbības nekalta. Vispirmām kārtām ziemeļnieku vidū nemitīgi klīda noslēpumainas valodas — proti, ka malu malas esot pilnas ar dumpinieku spiegiem, kas gatavojoties uzspert gaisā mūsu fortus, nodedzināt mūsu viesnīcas, iesūtīt mūsu pilsētās ar lipīgu slimību dīgļiem piesātinātas drēbes un tamlīdzīgi. Jūs jau pats to atceraties. Tas viss palīdzēja mums pastāvīgi būt modriem un neļāva iegrimt parastajā garnizona dzīves vienmuļībā. Turklāt pie mums bija rekrūšu iesaukšanas punkts, kas nozīmē, ka mums nebija laika snauduļošanai, sapņošanai un aplamībām. Taču ar visu mūsu modrību piecdesmit procenti vienā dienā mobilizēto rekrūšu mums izslīdēja no rokām un jau pirmajā nakti pazuda. Rekrūšiem piešķirtā alga bija tik liela, ka viņi bez grūtībām varēja samaksāt četrsimt dolāru sargkareivim, lai ļauj viņiem izbēgt, un tomēr atlika vēl tik daudz, ka nabadzīgs puisis to varēja uzskatīt par īstu bagātību. Tātad, kā jau teicu, nedzīvojām snaudulīgu dzīvi.

Viendien sēdēju viens pats savā kabinetā un rakstīju, kad pie manis ienāca bāls un diezgan noskrandis četrpadsmit vai piecpadsmit gadu vecs zēns, pieklājīgi palocījās un sacīja:

—   Man šķiet, ka šeit ir rekrūšu iesaukšanas punkts.

—   Jā.

—   Vai jūs, ser, mani pierakstīsiet?

—   Die's pasarg — nē! Tu, draudziņ, esi par jaunu un augumā par sīku.

Viņa sejā parādījās vilšanās, kas strauji padziļinājās līdz pilnīgam izmisumam. Viņš lēnām pagriezās, it kā grasīdamies iet projām, tad vilcinādamies atkal palūkojās uz mani un ierunājās balsī, kas mani aizkustināja:

—   Man nav, kurp iet un visā pasaulē neviena tuvinieka. Ja jūs tomēr mani pierakstītu …

Par to, protams, nevarēja būt ne runas, un es, cik saudzīgi prazdams, to pateicu zēnam. Tad uzaicināju viņu apsēsties pie krāsns un pasildīties, piebilzdams:

—   Tev tūliņ jādabū paēst. Esi izsalcis?

Viņš neatbildēja; atbilde arī nemaz nebija vajadzīga: pateicība viņa lielajās, maigajās acīs runāja skaidrāku valodu, nekā to spētu jebkādi vārdi. Viņš apsēdās pie krāsns, un es turpināju rakstīt. Šad tad slepus uzmetu viņam skatienu. Ievēroju, ka viņa drēbes un apavi, lai gan notašķīti un paplīsuši, bija laba materiāla un šuvuma. Tas bija būtisks fakts. Domās es tam vēl pievienoju viņa kluso, labskanīgo balsi, dziļo un skumjo skatienu; izturēšanās un valoda viņam bija kā kungu bērnam.

Taču rakstīdams es arvien dziļāk iegrimu savā darbā un pēc brīža biju puiku pavisam aizmirsis. Neatceros, cik ilgi tā nostrādāju; pēdīgi neviļus pacēlu acis. Zēns sēdēja ar muguru pret mani, taču seja bija pagriezta tā, ka redzēju vienu vaigu, un pa šo vaigu ritēja asaras.

Dievs žēlīgais — es nodomāju — pavisam biju aizmirsis, ka tas nabaga žurkulēns ir izsalcis. Gribēdams savu nevērīgo izturēšanos vērst par labu, sacīju:

—   Nāc man līdzi, puis. Paēdīsim abi kopā pusdienas. Esmu šodien viens.

Viņš atkal pateicīgām acīm paraudzījās manī, pār seju viņam pārlija gaiša prieka atblāzma. Pie galda viņš palika stāvam, atbalstījis roku uz krēsla atzveltnes, kamēr es apsēdos, un tikai tad apsēdās pats. Es paņēmu nazi un dakšiņu, tomēr nesāku ēst, jo zēns, galvu noliecis, klusēdams noskaitīja īsu lūgsnu. Manī pamodās tūkstoš jauku atmiņu par mājām un bērnību, un es nopūtos, iedomājoties, cik tālu esmu aizklīdis no reliģijas un tās dziedinošā spēka, no mierinājuma, iepriecinājuma un balsta, ko tā spēj dot ievainotai dvēselei.

Maltītes laikā novēroju, ka jaunais Viklovs — pilnā vārdā Roberts Viklovs — zina, kas darāms ar salveti; īsi sakot, redzēju, ka viņš ir labi audzināts zēns, bet nerunāsim par sīkumiem. Viņš bez tam bija vienkāršs un atklāts, ar to iekarodams manu sirdi. Runājām visvairāk par viņu, un man nemaz nenācās grūti uzzināt viņa dzīvesstāstu. Kad viņš teica, ka esot dzimis un audzis Luiziānā, man viņš iepatikās vēl labāk, jo biju kādu laiciņu tur dzīvojis. Es labi pazinu visus Misisipi piekrastes rajonus, biju tos iemīļojis un tik nesen no tiem šķīries, ka mana interese par tiem vēl nebija izgaisusi. Jau vietvārdi vien, kurus viņš pieminēja, skanēja manām ausīm tīkami — tik tīkami, ka es visu laiku virzīju sarunu tā, lai viņš tos pieminētu allaž no jauna. Batonrūža, Plakmina, Donaldsonvila, Sešdesmitās jūdzes piestātne, Bonetkara, Stoklendinga, Karoltona, Tvaikoņu piestātne, Motorlaivu piestātne, Ņūorleāna, Čonpitolas iela, Esplanāde, Labo Bērnu iela, Sentčārlza viesnīca, Tivolisērkla, Šelrouda, Pontčārtreina ezers; jo sevišķi līksmi man kļuva ap sirdi, kad dzirdēju viņu runājam par «R. E. LI», «Načesu», «Eklipsi», «Ģenerāli Kitmenu», «Dunkanu F. Kenneru» un citiem vecajiem, man labi zināmajiem upju tvaikoņiem. Bija gandrīz tik jauki, it kā atkal atrasties tur, kad klausījos šajos nosaukumos un atcerējos visu, kas manā dzīvē ar tiem saistījās. īsumā mazā Viklova stāsts skanēja šadi.

Karam izceļoties, viņš ar savu slimīgo krustmāti un tēvu bija dzīvojis netālu no Batonrūžas lielā, bagatā plantācijā, kas ģimenei piederēja piecdesmit gadu. Tēvs bija Ūnijas piekritējs. Par spīti dažāda veida vajāšanai, viņš no saviem principiem tomēr neatteicās. Pēkšņi kādu nakti nomaskējušies vīri nodedzināja dzīvojamo māju un citas ēkas, un ģimenei vajadzēja glābties aizbēgot. Viņi klīda no vienas vietas uz otru un pilnā mērā iepazina trūkumu, badu un daudz citu grūtumu. Slimīgā krustmāte pēdīgi sagaidīja atpestīšanu: posts un klaiņotāju dzīve viņu nogalināja; viņa nomira klajā laukā kā pēdīgā klaidone, lietū un pērkona dārdos. Drīz pēc tam bruņoti bandīti sagūstīja tēvu; un, kaut arī zēns gauži aizlūdza par tēvu, bandīti to nožņaudza dēla acu priekšā. (To stāstot, zēnam acīs iegailējās drūma uguns, un viņš, it kā runādams pats ar sevi, sacīja: «Ja mani neuzņems armijā, es tomēr atradīšu ceļu — atradīšu ceļu.») Tiklīdz bandīti bija pārliecinājušies, ka tēvs miris, viņi piedraudēja dēlam, ka tam klāsies slikti, ja divdesmit četru stundu laikā nebūs no tā apvidus pazudis. Tonakt viņš aizrāpoja līdz upmalai un noslēpās netālu no kādas plantācijas piestātnes. Pēc brīža piestātnē pieturēja «Dunkans F. Kenners», zēns piepeldēja pie kuģa un paslēpās jollā, ko kuģis vilka tauvā. Pirms rītausmas kuģis sasniedza Stoklendingu, un viņš izmanījās krastā. Nogājis trīs jūdzes Bdz Ņūorleānai, kur Labo Bērnu ielā dzīvoja viņa tēvocis, viņš uz laiciņu bija paglābts. Taču arī tēvocis bija Ūnijas piekritējs un pēc kāda laiciņa nolēma, ka labāk tomēr posties prom no Dienvidiem. Paņēmis jauno Viklovu līdzi, viņš ar kādu burukuģi nokļuva Ņujorkā. Viņi apmetās Astora viesnīcā. Kādu laiku jaunajam Viklovam klājās itin jauki — viņš klaiņoja pa Brodveju un vēroja neierasto dzīvi Ziemeļos, taču drīz vien viss mainījās — turklāt uz ļauno pusi. Tēvocis sākumā bija jautrs, bet tad sāka izskatīties satraukts un izmisis; vēl ļaunāk — viņš kļuva īgns un viegli aizkaitināms; sāka runāt par naudu, ka tā dilstot un klāt nenākot, ka neesot vairs palicis «ne tik daudz, lai pietiktu vienam, kur nu vēl diviem». Un tad vienu rītu tēvocis neatnāca brokastīs — kā ūdenī iekritis. Zēns apvaicājās administratoram, un viņam pateica, ka tēvocis iepriekšējā vakarā samaksājis rēķinu un aizbraucis — laikam uz Bostonu, sacīja administrators, bet skaidri gan nezinot.

Zēns bija pamests gluži viens. Viņš nezināja, ko iesākt, taču nolēma, ka vislabākais būs braukt pakaļ tēvocim un to sameklēt. Viņš aizgāja uz tvaikoņa piestātni; uzzināja, ka ar to naudas mazumiņu, kas kabatā, līdz Vašingtonai netiks; tomēr līdz Ņūlondonai ar to varēja tikt; tā nu viņš samaksāja par braucienu līdz šai ostai, ticēdams, ka laimīgs liktenis pašķirs viņam ceļu tālāk. Trīs dienas un trīs naktis viņš klīda pa Ņūlondonas ielām, šad tad no žēlsirdīgiem cilvēkiem dabūjis kādu kumosu iekost un vietu, kur kādu brīdi nosnausties. Beidzot viņš to vairs nespēja. Bija zudusi gan drosme, gan cerība. Ja viņu pieņemtu dienestā, viņš būtu bezgala pateicīgs; ja viņš neder par kareivi, vai nevarētu kļūt par bundzinieku? O, viņš pūlētos visiem spēkiem, lai kļūtu noderīgs un būtu tik pateicīgsl

Tāds ir jaunā Viklova stāsts, tieši tā, kā viņš man to izstāstīja, izlaižot vienīgi sīkumus. Es teicu:

—   Tagad tu esi draugu vidū, manu zēn, beidz raizēties.— Kā viņam iemirdzējās acis! Izsaucu seržantu Džonu Reibērnu — to no Hartfor- das — viņš vēl tagad dzīvo Hartfordā, varbūt jūs viņu pazīstat — un sacīju:

—   Reibērn, aizvediet šo zēnu pie muzikantiem. Es viņu uzņemšu sarakstā par bundzinieku un jums vajadzēs savukārt ņemt viņu savā paspārnē un rūpēties, lai pret viņu izturas labi.

Līdz ar to, protams, attiecības starp posteņa komandieri un jauno bundzinieku izbeidzās; taču nabaga vientuļais puišelis joprojām spieda manu sirdi. Es viņu vēroju, cerēdams, ka viņš atdzīvosies, kļūs sabiedrisks un jautrs; bet pagāja diena pēc dienas, un nekas nemainījās. Ne ar vienu viņš nesadraudzējās; pastāvīgi bija izklaidīgs, it kā domās nogrimis; seja viņam allaž bija skumīga. Vienu rītu Reibērns man palūdza privātu sarunu. "Viņš sacīja:

—   Ceru, ser, ka jūs tas neaizvainos, bet jāteic taisnība: muzikanti ir tā nomocīti, ka agrāk vai vēlāk kāds sāks runāt.

—   Kas tad viņus tā uztrauc?

—   Tas puika, Viklovs, ser. Muzikanti uz viņu tā pārskaitušies, ka jūs to nemaz nespējat iedomāties.

—   Turpiniet, turpiniet. Ko tad viņš tādu dara?

—   Skaita pātarus.

—   Skaita pātarus?

—   Jā, ser. Muzikantiem ne brītiņu nav miera no tā puikas dievlūgšanas. Viņš sāk jau no paša rīta; pusdienlaikā — tas pats, un vakaros — ko lai saka, vakaros viņš ņemas kā apsēstsl Gulēt? Dievs žēlīgais, viņi vispār nevar aizmigt: skatuve pieder tam zeņķim, kā mēdz sacīt, un, kad viņš reiz sācis malt savas aizlūgumu dzirnas, neviens nespēj no viņa paglābties ne peles alā. Viņš sāk ar orķestra diriģentu un aizlūdz par to, pēc tam ņem priekšā pirmo taurētāju un aizlūdz par to, tad — basa bundzinieku un aizlūdz; un tā pēc kārtas visus orķestrantus, sarīko tiem veselu izrādi, turklāt dara to tik sirsnīgi, ka jūs it viegli varat nākt uz domām — viņam liekas, ka viņš šai pasaulē ir tikai īslaicīgs viesis un nevarēs laimīgs atgriezties debesīs, ja viņam pa pēdām nesekos vesels pūtēju orķestris, tāpēc viņš tik ļoti rūpējas par muzikantiem, lai tie viņu pavadītu uz turieni ar patriotiskām melodi- jām, kā pieklājas. Jā, ser, nekas nelīdz — pat ja bombardē viņu ar zābakiem; pirmkārt, tur ir tumšs, otrkārt, viņš rīkojas negodīgi: nometas ceļos aiz lielajām bungām; tā nu — vai viņam zēvelē virsū zābakus vai ne, viņam ne silts, ne auksts, viņš pātaro vien tālāk, it kā tie nebūtu zābaki, bet aplausi. Puiši sāk kliegt: «Aizveries!» «Ļauj mums gulēt!» «Šaujiet viņu nost!» «Vācies laukā!» un tamlīdzīgi. Bet kāds no tā labums? Viņš neliekas ne zinītis. Viņš to neņem ļaunā.— Brītiņu klusējis, seržants vēl piebilda:— Un piedevām vēl gatavais vientiesītis; no rīta ceļas augšā, stiepj visus zābakus atpakaļ, izšķiro un noliek katru pāri tur, kur tam jāstāv. Un zābaki uz viņa pusi lidojuši tik bieži, ka viņš pazīst katra orķestranta zābakus un var tos sašķirot aizvērtām acīm.

Vēl pēc klusuma brīža, ko es neuzdrošinājos pārtraukt, Reibērns sacīja:

—   Pats briesmīgākais tomēr sākas tikai tad, kad viņš, pātarus pabeidzis, ja vispār kādreiz tiek līdz galam, sāk dziedāt. Nu, jūs jau zināt, kāda viņam ir medaina balstiņa runājot; jūs zināt, ka ar savu balsi viņš pielabinās visniknāko ķēdessuni pamest sargvietu pie durvju sliekšņa un laizīt viņam roku. Bet, ja jūs ticat maniem vārdiem, ser, tas ir tīrais nieks salīdzinājumā ar viņa dziedāšanu. Flautas skaņas ir gatavā čerkstoņa pret tā puikas balsi. Viņš tumsā to izloka tik maigi, burvīgi un dobji, ka liekas — jūs esat nokļuvis debesīs.

—   Kāpēc tad sakāt, ka briesmīgi?

—   Tur jau tas suns aprakts, ser. Paklausieties tikai, kad viņš dzied

«Kāds es nu — posta, tumsas brālis . . .»

paklausieties to tikai vienu pašu reizīti, tad redzēsiet, vai neizkusīsiet kā sniegs saulītē un vai acīs jums nesakāps miklums! Man nemaz nav svarīgi, ko viņš dzied, itin viss ķeras pie sirds, aizskar visdziļākās stīgas, pašus dzīvības pamatus un katru reizi aizgrābj jūs līdz nemaņai. Paklausieties tikai reiz, kā viņš dzied

Grēka brāli, bēdu brāli, Tu, kas zini trūkties, negaidi, jo rits ir tālu, vai man Tevi lūgties: dēļ mī|uma un sāpju, no debesīm kas kāpj…

un tā joprojām. Tāda dziedāšana katram liek justies kā pēdīgajam draņķim, zvērīgākajam nelietim pasaulē. Un, kad viņš sāk tās ziņģes par mājām, par māti un bērnību, par senām atmiņām un visu, kas zaudēts, par draugiem, kuru vairs nav dzīvajo vidū, jums acīs kā uz bildes parādās viss, ko dzīvē esat mīlējis un zaudējis,— un ir tik skaisti, ir tik debešķīgi to dzirdēt, ser, bet, dieviņ tētīt, tas taču plēš sirdi pušul Un orķestranti — ticiet vai ne — raud visi līdz pēdējam vīram — katrs negantnieks šņurkājas un nemaz nedomā to slēpt; un, pirms esat atjēdzies, tie paši brāļi, kas pirms brīža blieza puikam zābakus virsū, lec augšā no guļvietām, metas visi barā pa tumsu pie viņa, ķeras ap kaklu, noslienā viņu, sauc mīļos vārdos un lūdzas piedošanu. Un,ja šai brīdī nāktu virsū karapulks, kas gribētu tam kucēnam aizskart kaut matiņu, viņi gāztos pretī, lai tur būtu vai vesela armija!

Atkal iestājas klusums.

—   Vai tas ir viss?— es jautāju.

—   Jā, ser.

—   Ak, manu dieniņ. Par ko tad viņi īsti sūdzas? Ko viņi grib panākt?

—   Panākt? Apžēlojieties, ser, viņi grib, lai jūs viņam aizliedzat dziedāt.

—   Ērmoti. Jūs pats nupat sacījāt, ka viņš dziedot debešķīgi.

—   Tieši tādēļ. Pārāk debešķīgi. Neviens mirstīgs cilvēks to nespēj izturēt. Tas tik briesmīgi aizgrābj; tas rauj sirdi no krūtīm laukā; saplosa cilvēku lupatu lēvaros, liek justies tik ļaunam un nelietīgam, ka zemes virsū vairs nav vietas. Tāda dziedāšana cilvēkā rada tik negantu nožēlu, ka nekas vairs neiet pie sirds, ka dzīvē vairs nav nekāda prieka. Un tad tā raudāšana — puiši ik rītu kaunas paskatīties cits citam acīs.

—   Jā-ā, dīvains gadījums un pavisam neparasta sūdzība. Viņi tātad nopietni grib, lai dziedāšana tiktu aizliegta?

—   Jā, ser, to viņi grib. Viņi negrib prasīt par daudz, kaut gan zināms, vēlētos ari pātaru izbeigšanu vai vismaz panākt, lai tos mazliet apcirptu, taču galvenais ir dziedāšana. Ja varētu dziedāšanu apturēt, viņi domā, ka spētu pātarus pieciest, lai gan arī tie spēj novest cilvēku līdz trakumam. .

Apsolīju seržantam, ka padomāšu, ko iesākt. Tonakt es iezagos muzikantu mītnē un noklausījos. Seržants neko nebija pārspīlējis. Dzirdēju zēna aizlūgumus tumsā; dzirdēju nokaitināto kareivju klaigāšanu un lamas; dzirdēju zābaku krusu nosvelpjam gaisā un nobūkšķam, atsitoties pret lielajām bungām. Notiekošais mani aizskāra, bet arī uzjautrināja. Taču tad pēc iespaidīga klusuma brīža sākās dziedāšana. Žēlīgā debess, kāda izjūta, kāds burvīgums! Nekas pasaulē nebija tik brīnišķīgs, tik liegs, tik maigs, svēts un aizgrābjošs. Es ilgi neuzkavējos, jo man sāka mākties virsū tādas jūtas, kādas cietokšņa komandierim nepiedien.

Nākamajā dienā izdevu rīkojumu, kas aizliedza dievlūgšanu un dziedāšanu. Pēc tam sekoja trīs četras dienas, kad man visus prātus tā aizņēma uztraukumi par tikko rekrūšu naudu saņēmušiem dezertieriem, ka ne reizes neatcerējos savu mazo bundzinieku. Bet tad kādu rītu seržants Reibērns atkal klāt un saka:

—   Tas zēns uzvedas traki dīvaini, ser.

—   Kā?

—   Viņš visu laiku raksta, ser.

—   Raksta? Ko viņš raksta*—vēstules?

—   Nezinu, ser, bet katru brīvo brīdi viņš pavada, izokšķerēdams fortu, klīst apkārt viens pats, un, lai mani nosit, ja viņš nav izložņājis pēdīgo kaktu un caurumu; un ik pa brīdim zīmulis un papīrs rokā, un tikai ņemas kaut ko pierakstīt.

Man kļuva ļoti nepatīkami ap dūšu. Gribēju vienkārši pazoboties un nelikties vairs ne zinis, bet šis nebija laiks, kad drīkstēja vienkārši pazoboties par kaut ko, kam piemita kaut niecīgākā aizdomu ēna. Toreiz Ziemeļos mums visapkārt notika tādas lietas, kas brīdināja pastāvīgi būt modriem un aizdomīgiem. Atcerējos būtiski svarīgo faktu, ka zēns bija ieradies no Dienvidiem — no Luiziānas, no visīstākajiem Dienvidiem, un šajā domā pašreizējos apstākļos nebija nekā mierinoša. Un tomēr es sāpīgi pārdzīvoju pavēli, ko devu Reibērnam. Jutos kā tēvs, kas sazvērējies pats savu bērnu likt kaunā un nodarīt tam sāpes. Pieteicu Reibērnam klusēt par visu, nogaidīt un sadabūt kaut ko no zēna pierakstiem, ja vien var to izdarīt tā, ka zēns nekā nemana. Piekodināju neuzsākt neko tādu, kas ļautu zēnam saprast, ka viņš tiek novērots. Piesacīju arī, lai dod viņam brīvu vaļu staigāt, kur grib, bet lai katrā ziņā neuzkrītoši seko, ja zēns iet uz pilsētu.

Nākamajās divās dienās Reibērns vairākkārt ieradās ziņot. Nekādu jaunumu. Zēns joprojām rakstīja, bet, parādoties Reibērnam, papīru ikreiz nevērīgi iebāza kabatā. Divus lāgus viņš, pilsētā būdams, bija aizgājis uz vecu, pamestu stalli, pāris minūšu tur uzkavējies un atkal iznācis ārā. Šos sīkumus nedrīkstēja pamest bez ievērības, nekā laba tie nevēstīja. Biju spiests pats sev atzīties, ka sāku justies visai neomulīgi. Aizgāju uz dzīvokli un aizsūtīju pēc sava vietnieka — inteliģenta un saprātīga virsnieka, ģenerāļa Džeimsa Votsona Veba dēla. Visu uzzinājis, viņš bija pārsteigts un uztraukts. Mēs dzirdēto sīki pārrunājām un vienojāmies, ka jāsāk slepena izmeklēšana. Nolēmu to uzņemties pats. Liku mani pamodināt pulksten divos naktī; un jau pēc maza brīža es muzikantu guļamtelpā, uz vēdera līzdams, žagos starp krācošo kareivju rindām uz priekšu. Beidzot sasniedzu sava aizmigušā klaidoņa guļvietu, savācu viņa drēbes un somu un zagšus līdu atpakaļ. Kad nokļuvu savā dzīvoklī, mani tur gaidīja Vebs, kārodams uzzināt rezultātu. Nekavējoties sākām visu pārmeklēt. Drēbes mums sagādāja vilšanos. Kabatā atradām neaprakstītu papīru un zīmuli, vairāk nekā, izņemot savāžamo nazi un šādus tādus niekus, ko zēni mēdz uzskatīt par izciliem dārgumiem. Ar lielām cerībām ķērāmies pie somas. Taču arī tur nebija nekā cita kā vien smags pārmetums mums: mazformāta Bībele, kuras priekšlapā bija ieraksts: «Svešiniek, esi labs pret manu zēnu viņa mātes dēļ».

Es palūkojos uz Vebu, viņš nolaida skatienu; viņš palūkojās uz mani, un arī es novērsu acis. Neviens no mums nerunāja. Es godbijīgi atliku grāmatu atpakaļ vietā. Pēdīgi Vebs piecēlās un, nekā neteicis, aizgāja. Pēc brīža arī es saņēmos izpildīt nepatīkamo uzdevumu līdz galam un aiznesu mantas atpakaļ, kur tām pienācās būt, atkal līzdams uz vēdera tāpat kā pirmāk. Man pat likās, ka tas ir vispiemērotākais pārvietošanās veids šai situācijā, kurā biju iekūlies. Jutos no tiesas priecīgs, kad tas bija padarīts.

Nākamajā dienā ap pusdienlaiku Reibērns, kā parasts, ieradās ar ziņojumu. Neļāvu viņam nemaz sākt. Sacīju:

—   Izbeigsim šīs muļķības. Mēs taisām bubuli no maza žeņķa, kurā nav vairāk ļaunuma kā dziesmu grāmatā.

Seržants izskatījās pārsteigts un sacīja:

—   Bet jūs, ser, zināt, ka es rīkojos pēc jūsu pavēles, un man ir viens aprakstīts papīrs.

—   Un kas tur rakstīts? Kā jūs to dabūjāt?

—   Es paskatījos pa atslēgas caurumu un redzēju viņu rakstām. Kad domāju, ka viņš būs beidzis, viegli ieklepojos un redzēju, kā viņš papīru saburza un iesviež ugunī, tad sāk skatīties apkārt, vai kāds nav ienācis. Pēc tam viņš itin mierīgi palika sēžam, it kā nekas nebūtu noticis. Tad es iegāju iekšā, laipni sasveicinājos un aizsūtīju viņu kaut kādā uzdevumā. Viņš pat neizskatījās apmulsis un paklausīgi aizgāja. Krāsnī kurējās ogles — tikko iekurta uguns; papīrs bija iekritis patālu,

aiz kāda ogles gabala un nebija redzams; es tomēr to dabūju; te būs. Redziet — gandrīz nemaz nav apsvilis.

Palūkojos uz papīru un izlasīju pāris teikumu. Tad atlaidu seržantu, sacīdams, lai atsūta pie manis Vebu. Pieraksts pilnībā skanēja šādi:

«Trambalas fortā,

Pulkvedi — es kļūdaini esmu atzīmējis triju lielgabalu kalibru sava saraksta beigās. Tie ir astoņpadsmit mārciņu šāviņiem; visu pārējo lielgabalu apraksts ir pareizs. Garnizona sastāvs nav mainījies, izņemot divas uz fronti nosūtāmas kājnieku rotas, kas aizkavēsies šeit — pagaidām vēl nevaru izdibināt, cik ilgi, bet gan es to drīz uzzināšu. Mēs domājam, ka, visu apsverot, paredzētais jāatliek līdz .. .»

Šajā vietā pieraksts aprāvās — tas būs noticis brīdī, kad Reibērns ieklepojās un pārtrauca rakstītāju. Visas manas labās jūtas pret zēnu, cieņa un žēlums par viņa bēdīgo likteni bija vienā mirklī kā pūstin aizpūsti, redzot šādu aukstasinīgu nelietību.

Bet nebija laika domāt par jūtām. Te bija darbs darāms, darbs, kas prasīja koncentrēšanos un tūlītēju rīcību. Mēs ar Vebu pārrunājām visu krustām šķērsām, iztirzājām pēdējo sīkumu. Vebs sacīja:

—   Cik žēl, ka viņš tika pārtraukts! Kaut kas ir jāatliek līdz … līdz kādam laikam jāatliek? Un kas ir šis «kaut kas»? Varbūt mazais dievlūdzējs nelietis būtu to uzrakstījis?

—   Jā,— es piekritu,— tas ir zaudējums. Un ko nozīmē vēstulē pieminētie «mēs»? Vai tie ir līdzzinātāji fortā vai ārpusē?

Šis «mēs» bija nepatīkami nozīmīgs. Tomēr pašreiz nebija īstais laiks nodoties minējumiem, tādēļ nospriedām ķerties pie praktiskākiem pasākumiem. Pirmkārt, nolēmām divkāršot sargkareivju skaitu un turēt fortu visstingrākajā uzraudzībā. Otrkārt, apsvērām, vai nevajadzētu pasaukt Viklovu un piespiest viņu visu izstāstīt; taču tas tomēr nebūtu pārlieku gudri darīts, vispirms jāizmēģina citas metodes. Mums bija jāiegūst vēl kāds no viņa ziņojumiem, tādēļ sākām kalt plānus šai virzienā. Mums radās jauna doma: Viklovs nekad negāja uz pastu — varbūt viņš savu vēstījumu nosūtīšanai izmantoja pamesto stalli? Ataicināju savu uzticības personu — jaunu vācieti uzvārdā Sterns, kas šķitās dzimis slepenpolicists un uzdevu viņam nodarboties ar šo jautājumu. Pēc stundas uzzinājām, ka jaunais Viklovs atkal raksta. Drīz pēc tam saņēmām ziņojumu, ka viņš lūdzis atvaļinājumu, lai aizietu uz pilsētu. Viņš tika uz brīdi aizkavēts, un pa to laiku Sterns aizsteidzās viņam pa priekšu un noslēpās stallī. Pēc laiciņa viņš redzēja Viklovu nesteidzīgi ienākam, palūkojamies visapkārt, tad kaut ko paslēpjam vienā kaktā zem gružiem un tikpat nesteidzīgi izejam.

. Sterns kluptin uzklupa noslēptajam priekšmetam — tā bija vēstule —

un atnesa to mums. Nebija ne uzrunas, ne paraksta. Vēstulē bija atkārtots viss mums jau zināmais, bet tad sekoja turpinājums:

«Mēs domājam, ka vajadzētu nogaidīt, līdz divas minētās rotas aiziet. Ar to gribu teikt, ka tā domājam mēs četri, kas atrodamies šeit; ar pārējiem neesmu runājis, bīstos pievērst uzmanību. Es saku — četri, jo divus esam zaudējuši; tos tūliņ pēc mobilizēšanas nosūtīja ar kuģi uz fronti. Man katrā ziņā vajadzīgi divi cilvēki viņu vietā. Abi aizsūtītie ir brāļi no Trīsdesmitās jūdzes piestātnes. Man ziņojams kaut kas ļoti svarīgs, bet es neuzticos šim ziņu nodošanas veidam, mēģināšu pa otru ceļu. ^

— Mazais neģēlis!?— Vebs iesaucās.— Kurš gan būtu varējis iedomāties, ka viņš ir spiegs? Bet lai tas paliek; apkoposim atsevišķus datus, ko pašlaik zinām, un paraudzīsimies, kā viss sanāk kopā. Pirmkārt, mūsu vidū ir mums zināms spiegs; otrkārt, ir vēl trīs, kurus nezinām; treškārt, šie spiegi iesūtīti visvienkāršākajā ceļā — kā rekrūši dienestam Ūnijas armijā, un divi acīmredzot jau uzņemti un nosūtīti uz fronti; ceturtkārt, spiegiem ir palīgi «ārpusē»— to skaits nav zināms; piektkārt, Viklovam ziņojams kaut kas ļoti svarīgs, ko viņš bīstas uzticēt līdzšinējam «ziņu nodošanas veidam», viņš «izmēģinās otru ceļu». Tāds ir stāvoklis šai brīdī. Vai paņemt Viklovu pie dziesmas un piespiest atzīties? Vai ari notvert cilvēku, kas pievāc stallī noliktās zīmītes, un piespiest viņu runāt? Vai varbūt pagaidām klusēt un censties uzzināt vairāk?

Nolēmām iet pēdējo no minētajiem ceļiem. Spriedām, ka nav nekādas vajadzības steigties — jau tagad izmantot galējos līdzekļus, jo bija skaidri redzams, ka konspiratori nogaidīs, kamēr abas kājnieku rotas tiem vairs nestāvēs ceļā. Piešķīrām Sternam visai plašas pilnvaras un pieteicām katrā ziņā izdibināt Viklova otro «informācijas nodošanas veidu». Nospriedām riskēt «par visu banku»— ļaut spiegiem droši un netraucēti darboties, cik vien ilgi būs iespējams. Pavēlējām Sternam nekavējoties doties atpakaļ uz veco stalli un, ja vien gaiss būs tīrs, no jauna noslēpt Viklova zīmīti vecajā vietā, lai konspiratori to varētu paņemt.

Vakars pagāja bez īpašiem notikumiem. Nakts bija auksta, tumša, pūta auksts vējš; es tomēr naktī vairākkārt cēlos augšā no savas siltās gultas un personiski apstaigāju sargkareivju posteņus, lai redzētu, vai viss kārtībā un vai sargkareivji neguļ. Un ikreiz sastapu tos nomodā un modri pildām savu uzdevumu; acīmredzot bija paklīdušas baumas par mistiskām briesmām un divkāršotais sargkareivju skaits šīs baumas it kā apstiprinājis. Vienreiz, uz rīta pusi, saskrējos krūtīs ar Vebu, kas bozās pret aso vēju, un uzzināju, ka arī viņš vairākkārt apstaigājis posteņus, pārbaudīdams, vai viss mierīgi.

Nākamajā dienā notikumi risinājās mazliet straujāk. Viklovs atkal uzrakstīja zīmīti; Sterns aizsteidzās uz stalli viņam pa priekšu un redzēja, kā viņš noslēpj papīriņu. Tiklīdz Viklovs aizgāja, Sterns paņēma zīmīti, tad izmanījās ārā un pa gabalu sekoja zēnam, bet viņam pa pēdām gāja slepenpolicists civilās drēbēs, jo mēs domājām, ka nekaitēs, ja vajadzības gadījumā pie rokas būs arī likuma pārstāvis. Viklovs aizgāja uz staciju, nogaidīja, līdz pienāk Ņujorkas vilciens, un tad uzmanīgi vēroja cilvēkus, kas izkāpa no vagoniem. Pēc brītiņa kāds vecs kungs ar spieķi rokā un zaļām saulesbrillēm uz acīm apstājās netālu no Viklova un, it kā kādu meklēdams, paraudzījās uz viņu. Viklovs tūliņ strauji metās uz priekšu, iespieda vecajam vīram rokā aploksni, tad aši aizslīdēja un pazuda pūlī. Nākamajā mirklī Sterns paķēra aploksni un, steigdamies garām slepenpolicistam, uzsauca:

—   Sekojiet vecajam džentlmenim, neizlaidiet viņu no acīml

Pēc tam Sterns ienira pūlī un nekavēdamies atgriezās fortā.

Mēs, piekodinājuši sargkareivim, lai neviens mūs netraucē, ieslēdzāmies istabā.

Vispirms izlasījām stallī atrasto vēstuli. Tajā stāvēja rakstīts:

«SVĒTA ALIANSE, atradu zināmajā lielgabalā vakarvakarā Meistara pavēles, kas anulē iepriekšējās no apakšvienības saņemtās. Atstāju parastajā lielgabalā atbildi, ka pavēles nonākušas īstajās rokās . ..»

Vebs pārtrauca lasīšanu, apvaicādamies:

—   Vai tad puika netiek pastāvīgi novērots?

Es atteicu, ka tiek gan, ka viņš nemitīgi tiek novērots, kopš ieguvām pirmo zīmīti.

—   Kā tad viņš varēja nenotverts kaut ko iebāzt lielgabalā vai kaut ko no tā izņemt?

—   Jā-ā,— es sacīju,— tas man nepavisam nepatīk.

—   Man arī ne,— sacīja Vebs,— tas nozīmē vienīgi to, ka pat sargkareivju vidū ir sazvērnieki. Bez to līdzzināšanas nekas tamlīdzīgs nebūtu varējis notikt.

Aizsūtīju pēc Reibērna un pavēlēju viņam pārbaudīt visas baterijas un skatīties, vai nav kaut kas atrodams. Tālāk vēstulei bija šāds saturs:

«Jaunās pavēles ir kategoriskas un prasa, lai rītrītā pulksten trijos ierastos FFFF. Mazās grupiņās ar vilcienu vai citādi ieradīsies divi simti un precīzi norādītajā laikā būs noteiktajā vietā. Zīmi izlikšu šodien. Panākumi ir tikpat kā droši, lai gan kaut kas ir pamanīts, jo sargposteņi divkāršoti un komandieri tos pagājušajā naktī vairākkārt pārbaudīja. V. V. šodien ieradīsies no Dienvidiem un saņems slepenas pavēles — pēc otrā piegādes veida. Jums visiem sešiem jābūt 166. numurā tieši pulksten divos naktī. Tur jūs satiksiet B. B., kas jūs instruēs par visu. Parole tā pati, tikai otrādi: pirmais balsiens beigās, pēdējais, sākumā. Atcerieties XXXX. Neaizmirstiet. Drošu prātu! Saule vēl nebūs uzlēkusi, kad jūs jau būsiet varoņi; jūsu slava mūžam nezudīs; jūs būsiet ierakstījuši neizdzēšamu lappusi vēsturē. Amen.»

—   Velns un ellei— iesaucās Vebs.— Tas jau izskatās, ka mums gaidāmi visai karsti brīži.

Es atteicu, ka par to nav nekādu šaubu — viss sāk izskatīties pārlieku nopietni. Tad sacīju:

—   Skaidri redzams, ka tiek gatavots izmisīgi pārdrošs pasākums. Skaidrs arī, ka tas paredzēts šonakt. Pasākuma īstā daba, tas ir, norise, slēpjas nesaprotamajās burtu kopās, visos šajos M un F, taču galamērķis, cik noprotu, ir pārsteigt mūs nesagatavotus un ieņemt fortu. Tagad mums jārīkojas ātri un izšķiroši. Manuprāt, mēs nekā neiegūsim, ja attiecībā pret Viklovu turpināsim slēpšanās politiku. Mums jāuzzina, turklāt iespējami drīzāk, kur atrodas «166. numurs», lai varētu pulksten divos naktī piekļūt bandai; un visīsākais ceļš, kā iegūt šo informāciju, bez šaubām, būs izspiest atbildi no zēna. Bet vispapriekš un iekams uzsākam kādu tiešām nozīmīgu akciju, man visi fakti jāpaziņo kara ministrijai un jālūdz atļauja un pilnvara rīcībai.

Tika sagatavota šifrēta depeša noraidīšanai pa telegrāfu; es to pārlasīju, aprobēju un atļāvu nosūtīt.

Iztirzājām līdz galam pirmo vēstuli, pēc tam atplēsām to, kas tika atņemta klibajam džentlmenim. Tajā nebija nekā cita kā divas pilnīgi baltas piezīmju bloka lapas! Tā bija salta duša mūsu rožainajām cerībām. Kādu mirkli mēs jutāmies tikpat tukši kā neaprakstītais papīrs un piedevām vēl — kā pēdīgie muļķi. Bet tas ilga tikai mirkli, jo tūliņ, protams, atcerējāmies «simpatētisko tinti». Piebāzām papīru pie uguns un gaidījām karstuma ietekmē parādāmies burtu zīmes, taču parādījās vienīgi dažas tikko jaušamas švīkas, kas mums neko neizteica. Pasaucām ķirurgu un teicām, lai viņš izdara visas ķīmiskās pārbaudes, kādas vien zina, līdz atradīs īsto, un paziņo mums vēstules saturu tai pašā mirklī, kad tas parādīsies uz papīra. Šis šķērslis mūs satrieca, un mēs, protams, uztraucāmies par ieilgumu, jo bijām cerējuši tieši no šīs vēstules uzzināt kaut ko īpaši svarīgu par sazvērestību.

Tad ieradās seržants Reibērns, izvilka no kabatas un parādīja mums apmēram pēdu garu savirpinātu auklu ar trijās vietās iesietiem mezgliem.

—   To es izvilku no krastā uzstādītā lielgabala,— viņš sacīja.— Pārbaudīju pamatīgi visus lielgabalus, bet šis auklas gabals ir mans vienīgais atradums.

Šis auklas gabals tātad bija Viklova «zīme», kas apliecināja, ka «Meistara» pavēles izpildītas. Izrīkoju, lai visus sargkareivjus, kas pēdējo divdesmit četru stundu laikā stāvējuši sardzē šā lielgabala tuvumā, nošķir, neļaujot bez manas atļaujas tiem satikties ar citiem kareivjiem.

Pa to laiku pienāca atbildes telegramma no kara ministrijas. Tā skanēja:

Nu mēs varējām sākt rīkoties. Izsūtīju ļaudis, lai apcietina klibo džentlmeni un bez lieka trokšņa nogādā to fortā; liku novietot viņu aresta telpā, aizliegdams sarunāties ar viņu, kā arī viņam pašam runāt. Sākumā viņš nikni plosījās, bet tad norima.

Pēc tam uzzinājām, ka Viklovs kaut ko iedevis diviem mūsu jaunajiem rekrūšiem un ka tie, tiklīdz zēns pagriezis muguru, abi notverti un ieslodzīti. Pie katra no viņiem atrada zīmīti, uz kuras ar zīmuli bija uzšņāpts:

«Ērglis», trešais stāvs Atceries XXXX 166.

Saskaņā ar rīkojumu nosūtīju kara ministrijai šifrētu telegrammu par gūtajiem panākumiem un nule dabūtās zīmītes saturu. Tagad mēs jutāmies pietiekami spēcīgi, lai uzdrošinātos noraut Viklovam masku; aizsūtīju pēc viņa. Liku atnest arī ar simpatētisko tinti rakstīto vēstuli; to atnesa pats ķirurgs, teikdams, ka nesekmīgi izmēģinājis vairākus paņēmienus, taču esot vēl daži citi, pie kuriem viņš ķeršoties, kad es no jauna viņam atdošot vēstuli.

Beidzot ienāca Viklovs. Viņš izskatījās mazliet saguris un sasprindzis, bet citādi gluži mierīgs, un, ja arī viņam bija kādas aizdomas, tās neatspoguļojās ne viņa sejā, ne uzvedībā. Ļāvu viņam īsu brītiņu pastāvēt, tad laipnā balsī jautāju:

—   Kādā nolūkā tu, manu zēn, tik bieži ej uz to veco stalli?

Viņš nesamulsis un mierīgi atbildēja:

—          Es īsti nezinu, ser. Nekāda noteikta nolūka man nav, tikai patīk būt vienam, un man tur ir labi.

—   Tev tur ir labi — tiešām?

—   Jā, ser,— viņš atbildēja tikpat mierīgi un vientiesīgi kā pirmāk.

—   Vai tas ir viss, ko tu tur dari?

—          Jā, ser,— viņš sacīja, uzlūkodams mani ar bērnišķīgu izbrīnu lielajās, maigajās acīs.

—   Tu esi par to pārliecināts?

—   Jā, ser, pilnīgi.

Mirkli klusējis, es teicu:

—   Viklov, kālab tu tik daudz raksti?

—   Es? Es nemaz daudz nerakstu, ser.

—   Neraksti?

—          Nē, ser. O, ja jūs domājat to kricelēšanu. Jā, šo to sakricelēju, tāpat vien, sev par prieku.

—   Un ko tu ar tiem kricelējumiem dari?

—   Neko, ser, metu projām.

—   Nekad nevienam tos nenosūti?

—   Nē, ser.

Tad es strauji nometu viņam priekšā «Pulkvedim» rakstīto vēstuli. Viņš paskatījās uz to, bet tūliņ savaldījās. Vaigos viņam iesitās viegls sārtums.

—   Kādēļ tu šo kricelējumu tomēr nosūtīji?

—   Es ar to negribēju nekā ļauna, ser.

—          Negribēji nekā ļauna! Tu sīki un smalki apraksti visu posteņa bruņojumu, bet negribi nekā ļauna?

Viņš nokāra galvu un klusēja.

—   Runā un beidz melot. Kam šī vēstule bija domāta?

Tagad viņš izskatījās uztraukts, tomēr drīz atkal savaldījās un dziļā nopietnībā atbildēja:

—          Es teikšu patiesību, ser, vistīrāko patiesību. Vēstule nekad nav bijusi kādam domāta, nevienam pašam. Es to rakstīju pats sev par laika kavēkli. Tagad redzu savu kļūdu un saprotu, cik tas muļķīgi, bet tas ir vienīgais pārkāpums, ser, goda vārds.

—          Patīkami dzirdēt. Tādas vēstules rakstīt ir bīstami. Ceru, tu esi pārliecināts, ka šī ir vienīgā, ko esi rakstījis?

—   Jā, ser, pilnīgi pārliecināts.

Viņa stūrgalvība bija apbrīnojama. Šos melus viņš izteica ar visnevainīgāko sejas izteiksmi. Pagaidīju brītiņu, līdz izdevās apvaldīt dusmas, kas mani uzviļņoja, tad turpināju:

—          Viklov, piepūlē tagad atmiņu un raugi man palīdzēt, atbildot uz diviem trim jautājumiem, ko tev uzdošu.

—   Centīšos, ser.

—   Tātad — vispirms: kas ir «Meistars»?

Redzēju, ka viņš mums uzmet nemierīgu skatienu, bet tas arī bija viss. Tūliņ viņš atguva nevainīgo izskatu un mierīgi atteica:

—   Es nezinu, ser.

—   Nezini?

—   Nezinu.

—   Vai tu esi pārliecināts, ka nezini?

Viņš visiem spēkiem centās izturēt manu skatienu, bet spriedze bija pārāk liela; zods lēnām noslīga pret krūtīm, un viņš klusēja; tā viņš stāvēja, nervozi knibinādams svārku pogu un, par spīti nelietīgajai rīcībai, izskatījās žēlojams. Pēdīgi es pārtraucu klusumu, jautādams:

—   Kas ir «Svētā Alianse»?

Viņš skaidri redzami nodrebēja, tad viegli paplēta rokas kustībā, kas man šķita kā izmisuša cilvēka lūgums pēc līdzjūtības. Tomēr neizdvesa ne skaņas. Un klusēdams stāvēja joprojām, raudzīdamies grīdā. Kamēr mēs sēdējām, skatīdamies uz viņu un gaidīdami, kad viņš sāks runāt, redzējām, kā viņam pār vaigiem sāk ritēt lielas asaras. Bet viņš klusēja. Pēc brīža es sacīju:

—          Tev jāatbild, manu zēn, un jārunā patiesība. Kas ir «Svētā Alianse»?

Viņš joprojām klusēdams raudāja. Beidzot es diezgan asi uzsaucu:

—   Atbildi uz jautājumu!

Viņš nopūlējās, lai iegūtu varu pār balsi, un tad, lūdzoši paskatījies uz mums, šņukstēdams ar varītēm izmocīja dažus vārdus:

—   Lūdzu, esiet žēlīgs, ser! Es nevaru atbildēt, jo nezinu.

—   Ko!

—          Tiešām, ser, es runāju patiesību. Līdz pat šim brīdim neesmu nekā dzirdējis par «Svēto Aliansi». Goda vārds, ser, tā tiešām ir.

—          Žēlīgā debess! Paskaties uz šo otru savu vēstuli. Paskaties uz šiem vārdiem: «SVĒTA ALIANSE». Nu, ko tu tagad teiksi?

Viņš palūkojās man tieši sejā ar tāda cilvēka sāpinātu skatienu, kuram nodarīta milzīga netaisnība, tad aizkustinošā balsī sacīja:

—          Tas ir cietsirdīgs joks, ser; un kā gan viņi to varēja izspēlēt ar mani, kas vienmēr visiem spēkiem esmu pūlējies izturēties labi un nevienam pašam neesmu nodarījis ļaunu? Kāds ir viltojis manu rokrakstu; es nekad neesmu rakstījis ne rindu šajā vēstulē; redzu to pirmo reizi.

—          Ak, tu neiedomājamais meli! Skaties, ko tu teiksi par šo?— Es izrāvu no kabatas ar simpatētisko tinti rakstīto vēstuli un piebāzu viņam pie acīm.

Viņš nobāla. Kļuva bāls kā līķis. Tad viegli sagrīļojās un atbalstījās pret sienu, lai noturētos kājās. Pēc brīža viņš iejautājās — tik klusu, ka tikko varējām sadzirdēt:

—   Vai jūs … to izlasījāt?

Mūsu sejas laikam pauda patiesību, iekams lūpas paguva izteikt melīgo «jā», jo es skaidri redzēju zēna acis atgriežamies drosmi. Gaidīju, ka viņš kaut ko sacīs, bet viņš klusēja. Beidzot es teicu:

—   Nu, ko vari pastāstīt par šīs vēstules saturu?

Pilnīgi atguvis savaldību, viņš atbildēja:

—        Nekā, vienīgi to, ka tas ir pilnīgi nekaitīgs un nevienam nevar —nodarīt ne mazākā ļaunuma.

Es biju mazliet iedzīts strupceļā, jo nespēju viņa apgalvojumu apstrīdēt. Es pat lāgā nezināju, ko darīt tālāk. Taču tad man iešāvās prātā laimīga doma, un es sacīju:

—          Tu tātad esi pārliecināts, ka nekā nezini par Meistaru un Svēto Aliansi un neesi rakstījis vēstuli, kura, pēc tava apgalvojuma, esot viltojums?

—   Jā, ser, pārliecināts.

Es nesteidzīgi izvilku no kabatas samezgloto auklas gabalu un, nekā neteicis, parādīju to viņam. Viņš vienaldzīgi paskatījās uz to, tad neizpratnē palūkojās man acīs. Mana pacietība bija gandrīz galā, es tomēr apvaldīju dusmas un parastā, mierīgā balsī jautāju:

—   Vai tu to redzi, Viklov?

—   Jā, ser.

—   Kas tas ir?

—   Liekas, tāds kā auklas gals.

—   Liekas? Tas ir auklas gals. Vai tu to pazīsti?

—          Nē, ser,— viņš atbildēja tik mierīgi, ka mierīgāk to pateikt vispār nebija iespējams.

Viņa aukstasinība patiesi bija apbrīnojamai Es atkal dažas sekundes nebildu ne vārda, lai klusēšana padarītu iespaidīgāku to, ko teikšu, tad piecēlos, uzliku roku viņam uz pleca un svinīgi sacīju:

—          Tas tev nenieka nelīdzēs, nabaga zēn, nenieka. Tā ir tava zīme «Meistaram», šis samezglotais auklas gals, kas atrasts vienā no piekrastes lielgabaliem . ..

—          Atrasts lielgabalā! O, nē, nē, nēl Nesakiet, ka lielgabalā, bet aizslēgā! Tam vajadzēja būt aizslēgā!— Un viņš nokrita ceļos, salika rokas kā lūgšanā un pacēla uz mums seju, uz kuru bija žēl paskatīties, jo tā bija pelnu pelēkumā un šausmās pārvērsta.

—   Nē, tas bija lielgabalā.

—          Ak, tad viss ir aplam! Ak dievs, es esmu pagalam!— Viņš pie traucās kājās un sāka šaudīties šurp un turp, atgrūzdams rokas, kas centās viņu satvert, un visiem spēkiem mēģināja aizbēgt. Tad no jauna nokrita ceļos, skaļi raudādams, un aptvēra manas kājas; no manis vaļā nelaizdamies, viņš lūdzās:

—          O, žēlojiet mani! Nenododiet mani! Viņi mani uz vietas nogalinās! Aizsargājiet, glābiet mani! Es visu izstāstīšu.

Mēs labu brīdi nopūlējāmies, viņu mierinādami, cenzdamies pārliecināt, lai nebaidās, un atgriezt pie skaidras saprašanas. Tad es sāku viņu iztaujāt, un viņš pazemīgi, acis nolaidis, atbildēja, ik pa brīdim no jauna izplūzdams asarās.

—   Tu tātad savā sirdī esi dumpinieks?

—   Jā, ser.

—   Un arī spiegs?

—   Jā, ser.

—   Un rīkojies, paklausīdams pavēlēm no ārpuses?

—   Jā, ser.

—   No laba prāta?

—   Jā, ser.

—   Varbūt pat ar prieku?

—   Jā, ser. Nelīdzētu to noliegt. Dienvidi ir mana dzimtene; man krūtīs pukst dienvidnieka sirds, kas pieder viņu taisnīgajai lietai.

—   Tad jau pasaka, ko tu stāstīji par pāridarījumiem tev un taviem piederīgajiem, bija tīši sacerēta?

—   Viņi. .. viņi man lika tā runāt, ser.

—   Un tu biji gatavs nodot un pazudināt tos, kas tev juta līdzi un deva patvērumu? Vai tu, nabaga apstulbotais nekrietneli, saproti, cik zemiski esi rīkojies?

Vienīgā atbilde bija šņuksti.

—   Labi, lai tas paliek. Runāsim par lietu. Kas ir «Pulkvedis», un kur viņš atrodas?

Viņš atkal sāka gauži raudāt un lūkoja izlūgties, lai viņam atļauj neatbildēt. Viņš apgalvoja, ka tikšot nogalināts, ja izstāstīšot. Es piedraudēju viņu ieslēgt tumšā karcerī un turēt tik ilgi, kamēr viņš būs ar mieru stāstīt. Taču vienlaikus solījos viņu aizstāvēt pret visu ļaunu, ja vaļsirdīgi visā atzīsies. Atbildes vietā viņš tikai cieši saknieba lūpas un iecirtās tik stūrgalvīgi, ka nekādiem spēkiem nespējām viņa prātu grozīt. Beidzot tiešām aizvedu viņu uz karceri; viens vienīgs tumšajā kamerā pamests skatiens viņu salauza. Sākdams nevaldīgi raudāt, viņš paziņoja, ka izstāstīšot itin visu.

Aizvedu viņu atpakaļ. Viņš nosauca «Pulkvedi» vārdā un aprakstīja to visos sīkumos, sacīja, ka varot to sameklēt pilsētas galvenajā viesnīcā; tas esot ģērbies civilās drēbēs. Man vēlreiz vajadzēja piedraudēt, līdz viņš sāka aprakstīt «Meistaru». Tas esot atrodams Ņujorkā, Bonda ielā 15, kur dzīvojot ar R. F. Geilorda vārdu. Es telegrāfiski paziņoju Ņujorkas policijas šefam meklētā uzvārdu līdz ar aprakstu un lūdzu, lai Geilordu tur apcietinājumā, līdz varēšu kādu aizsūtīt, kas to pievāks.

—   Tā,— es sacīju,— šķiet, ka ir vēl daži konspiratori «ārpusē», galvenokārt Ņūlondonā. Nosauc un apraksti arī tos.

Viņš nosauca un aprakstīja trīs vīriešus un divas sievietes, kas visi apmetušies galvenajā viesnīcā. Es neuzkrītošā kārtā aizsūtīju kareivjus, kuri šīs personas apcietināja un nogādāja fortā.

—   Tagad gribu dzirdēt visu par tiem trim taviem līdzzinātājiem, kas atrodas šeit.

Man likās, ka viņš atkal grib sākt melot, bet tad parādīju viņam noslēpumainos papīriņus, kas bija atrasti pie abiem rekrūšiem, un tas viņu iespaidoja visai svētīgi. Teicu, ka mums zināmi abi pirmie, bet viņam jāuzrāda vēl trešais. Viņš drausmīgi pārbijās un kliegšus izkliedza:

—   O, lūdzu, nelieciet man to darīt! Viņš mani uz vietas nogalinās.

Es paskaidroju, ka tās ir tīrās blēņas; man būs līdzi cilvēks, kas viņu aizstāvēs, turklāt sapulcētie kareivji nebūs apbruņoti. Liku visiem zaļajiem rekrūšiem nostāties ierindā, un tad nabaga zeņķis, pie visām miesām drebēdams, gāja gar ierindu, cenzdamies izskatīties iespējami vienaldzīgs. Beidzot viņš piegāja pie kāda kareivja un pateica tam vienu pašu vārdu. Zēns vēl nebija aizgājis piecus soļus, kad kareivis tika apcietināts.

Tiklīdz Viklovs atkal bija pie mums, pavēlēju ievest visus trīs kareivjus. Pasaucis pirmo priekšā, sacīju:

—   Nu, Viklov, liec vērā — neatkāpies ne par mata platumu no patiesības. Kas ir šis cilvēks, un ko tu par viņu zini?

Juzdams, ka nekur neglābsies, viņš vairs nedomāja par sekām un, acu no kareivja nenolaidis, sāka bez mazākās aizķeršanās stāstīt:

—   Viņa īstais vārds ir Džordžs Bristovs. Viņš ir no Ņūorleānas, pirms diviem gadiem kalpoja par otro matrozi uz paketkuģa «Kapitols»; viņš ir drausmīgs, divreiz tiesāts par to, ka nositis cilvēku — vienreiz ar vinču matrozi uzvārdā Haids, otrreiz — ostas strādnieku par to, ka tas liedzās pacelt loti, kas ostas strādniekam nemaz nav jādara. Viņš ir spiegs — tādā nolūkā viņu uz šejieni atsūtīja Pulkvedis. Viņš bija trešais matrozis uz «Sentnikola», kad tas piecdesmit astotajā gadā netālu no Memfisas uzsprāga gaisā, un bezmaz tika nolinčots par to, ka aplaupīja mirušos un ievainotos, kurus laivā veda uz krastu.

Un tā tālāk un tā( joprojām, kamēr bija izstāstījis visu kareivja biogrāfiju. Kad viņš "bija beidzis, es jautāju kareivim:

—   Ko jūs par to teiksiet?

—   Neņemiet ļaunā, ser, tie ir ellišķīgākie meli, kādus cilvēks jel kad ņēmis mutē.

Nosūtīju viņu atpakaļ uz ieslodzījuma vietu un pa kārtai izsaucu priekšā nākamos. Gluži tas pats. Zēns sīki jo sīki izstāstīja abu biogrāfiju, neaizķerdamies ne aiz vārdiem, ne aiz faktiem; bet no abiem neliešiem izdabūju vienīgi tik daudz, ka viss teiktais esot samelots. Viņi neatzinās. Aizsūtīju arī tos atpakaļ un tad citu pēc cita izsaucu apcietinātos. Viklovs arī par viņiem izstāstīja visu — no kuras Dienvidu pilsētas katrs ieradies un kāds tiem sakars ar sazvērestību.

Taču viņi visi šos faktus noliedza un neviens neatzinās. Vīrieši trakoja, sievietes raudāja. Ja paklausījās viņos, tad iznāca, ka viņi ir gluži nevainīgi cilvēki no Rietumiem un mīl Ūniju vairāk par visu pasaulē. Es dziļā riebumā liku visu bandu no jauna ieslodzīt un atsāku tirpināt Viklovu.

—   Kur atrodas 166. numurs un kas ir B. B.?

Bet te nu viņš bija nolēmis novilkt svītru. Nelīdzēja ne labināšana, ne draudi. Laiks negaidīja, vajadzēja ķerties pie bargākiem līdzekļiem. Es viņu pakāru aiz īkšķiem tā, ka viņš varēja stāvēt, vienīgi pirkstgalos pacēlies. Kad viņam kļuva pārlieku grūti, viņš brēca tā, ka es gandrīz

vairs nespēju to paciest. Taču es piespiedos un izturēju, un drīz vien viņš neganti iekaucās:

—   O, lūdzu, atraisiet mani, es visu pateikšu!

—   Nē, vispirms pasaki, tad raisīšu vaļā.

Viņam katrs mirklis nozīmēja sāpes un mokas, tādēļ viņš atzinās:

—         166. numurs ir viesnīcā «Ērglis»!— Tā bija draņķīga iebraucamā vieta, kur pulcējās smaga darba strādnieki, kuģinieki, kas ilgi bija bez darba, un cilvēki ar nelāgu slavu.

Atbrīvoju viņu un prasīju, lai viņš pasaka sazvērestības nolūku.

—   Šonakt ieņemt fortu,— viņš šņukstus spītīgi noteica.

—   Vai tagad man rokā visi sazvērestības barveži?

—   Nē, jums ir visi, izņemot tos, kam jāsatiekas 166. numurā.

—   Ko nozīmē «Atceries XXXX»?

Klusums.

—   Kā skan parole, lai iekļūtu 166. numurā?

Klusums.

—          Ko nozīmē burtu kopas MMMM un FFFF? Atbildi! Ja ne, pakarināšu tevi no jauna.

—   Neatbildēšu! Drīzāk nomiršu. Dariet, kas jums tīk.

—   Padomā, ko tu runā, Viklov. Vai tā ir tava galīgā atbilde?

Viņš atbildēja mierīgi, balsij neietrīcoties:

—          Galīgā. Tikpat galīga kā mana mīlestība pret izmocīto dzimteni un naids pret visu, ko apspīd Ziemeļu saule,— es drīzāk nomiršu, nekā atklāšu to, ko jūs prasāt.

Es viņu atkal piesēju aiz īkšķiem. Kad sāpes sāka viņu neciešami mocīt, viņa brēcieni plosīja manu sirdi, tomēr vairāk nekā neuzzinājām. Uz katru jautājumu viņš atbrēca vienu un to pašu:

—   Es varu nomirt un nomiršu, bet nemūžam neteikšu.

Galu galā bijām spiesti padoties. Redzējām, ka viņš patiesi drīzāk nomirs, nekā atzīsies. Atraisījām viņu un pēc tam ieslodzījām stingrā apsardzē.

Tad vairākas stundas pavadījām, sūtīdami telegrammas uz kara ministriju un gatavodami desantu 166. numuram.

Šī nakts bija pilna satraukuma un bažu. Bija izplatījušās dažādas baumas, un viss garnizons kājās. Sargposteņi bija trīskāršoti, neviens nedrīkstēja ne ienākt, ne iziet, lai nesastaptos ar pretī pavērstu, šaušanai paceltu šauteni. Taču mēs ar Vebu jutāmies mierīgāki nekā sākumā, jo sapratām, ka sazvērestībai jābūt krietni paputējušai, ja tik daudzi barveži bija nokļuvuši mūsu rokās.

Es nolēmu jau laikus ierasties 166. numurā, saņemt ciet un padarīt nekaitīgu B. B., un būt pie rokas, kad ieradīsies pārējie. Apmēram ceturksni pēc vieniem es kopā ar pusduci bezbailīgu un pieredzējušu Ūnijas kareivju slepus izgāju no cietokšņa. Kareivji veda līdzi arī Viklovu, kuram rokas bija sasietas uz muguras. Teicu viņam, ka

dodamies uz 166. numuru, un, ja redzēšu, ka viņš atkal melojis un mūs maldinājis, viņam vajadzēs mums parādīt īsto vietu vai arī ciest savas rīcības sekas. Viesnīcai tuvojāmies zagšus, kā izlūki. Nelielajā kroga istabā dega gaisma, pārējā mājas daļa bija iegrimusi tumsā. Pamēģināju atvērt galvenās durvis; tās atvērās, un mēs klusītēm iegājām, durvis aiz sevis aizvēruši. Tad noāvām apavus, un es vedu grupu uz kroga istabu. Krodzinieks — vācietis — bija atzveltnī aizmidzis. Es viņu saudzīgi pamodināju, teicu, lai novelk kurpes un iet mums pa priekšu, piekodinādams neizdvest ne skaņas. Viņš nemurdēdams paklausīja, bet izskatījās briesmīgi nobijies. Liku, lai viņš parāda ceļu uz 166. numuru. Klusiņām kā kaķi uzkāpām divus vai trīs stāvus; tad, aizgājuši līdz gara gaiteņa galam, nokļuvām pie durvīm, caur kuru augšējo stiklu no istabas mirgoja nespodra gaismiņa. Viesnīcnieks, tumsā mani sataustījis, pačukstēja, ka šeit esot 166. numurs. Lūkoju atvērt durvis, tās bija no iekšpuses aizslēgtas. Pasaucu palīgā vienu no saviem spēcīgākajiem kareivjiem. Mēs piespiedāmies durvīm ar plecu un ar vienu grūdienu izlauzām tās no virām. Uz mirkli redzēju gultā kādu guļam, redzēju, kā gulētājs strauji pagriež galvu uz sveces pusi; gaisma nodzisa, un mēs atradāmies dziļā tumsā. Vienā lēcienā es biju pie gultas un ar ceļiem uzmetos gulētājam virsū. Tas neganti pretojās, bet es paguvu ar kreiso roku to sagrābt aiz kakla, kamēr ar ceļiem turēju to pienaglotu pie gultas. Tad izrāvu revolveri no maksts un brīdinot piespiedu salto stobru gulētājam pie vaiga.

—   Iededziet taču gaismu!— es uzsaucu.— Es viņu turu ciet.

Paklausot manai pavēlei, kāds uzšvirkstināja sērkociņu. Es palūkojos uz savu gūstekni, un — lai dievs stāv man klāt — tā bija jauna sieviete!

Juzdamies diezgan muļķīgi, palaidu viņu vaļā. Mani pavadoņi apstulbuši lūkojās cits uz citu. Pārsteigums bija tik liels un iznākums tik negaidīts, ka neviens neatrada vārda, ko pateikt. Jaunā sieviete sāka raudāt un aizsedza seju ar palagu. Viesnīcnieks pazemīgi ierunājās:

—   Mana meita … viņa izdarījusi kaut ko, kas nav labi, nicht wahr?x

—   Jūsu meita? Viņa ir jūsu meita?

—  Jā gan, tā ir mana meita. Tikko atbrauca mājās no Cincinati, mazliet apslimusi.

—  Sasodīts! Puika atkal samelojies. Šis nav īstais 166. numurs. Viņa nav B. B. Nu, Viklov, tagad tu beidzot mūs aizvedīsi uz īsto 166. numuru vai ari. .. hei! Kur tas puika ir?

Prom, skaidrs, ka prom! Un tas trakākais, ka mēs nevarējām sadzīt viņam pēdas. Stāvoklis bija drausmīgi nejēdzīgs. Nolādēju savu stulbumu, ka netiku viņu piesējis pie kāda no kareivjiem; taču nu bija par vēlu to nožēlot. Tagad galvenais jautājums bija — ko darīt tālāk? Galu galā — varbūt meitene ir B. B. Es gan tam neticēju, bet mana neticēšana nebija nekāds pierādījums. Pēdīgi atstāju kareivjus tukšā istabā gaiteņa otrā pusē pretī 166. numuram un pavēlēju ņemt ciet ikvienu, kas tuvosies meitenes istabai, kā arī paturēt viesnīcnieku pie sevis, jo stingri viņu uzmanīt un gaidīt manas turpmākās pavēles. Tad steidzos atpakaļ uz fortu, lai redzētu, vai tur viss mierīgi.

Jā, tur viss bija mierīgi. Un arī palika mierīgi. Nekas nenotika. Es jutos neizsakāmi priecīgs, redzot uzaustam jaunu dienu, kad varēju nosūtīt telegrammu kara ministrijai, ka zvaigžņotais un svītrotais karogs joprojām pland virs Trambalas forta.

Man no krūtīm bija novēlies milzu smagums. Tomēr es, protams, nezaudēju modrību un turpināju aktīvi darboties; gadījums bija pārāk nopietns. Citu pēc cita liku atvest apcietinātos un pratināju katru pa stundai, cenzdamies panākt atzīšanos, bet nekas man neizdevās. Viņi tikai grieza zobus, plēsa matus un neatklāja neko.

Ap pusdienlaiku saņēmu pirmās vēstis par aizbēgušo zēnu. Sešos no rīta viņš bija redzēts uz lielce]a, apmēram astoņas jūdzes no pilsētas, soļojam rietumu virzienā. Es nekavējoties norīkoju vienu kavalērijas leitnantu un vienu ierindnieku jāšus dzīties viņam pakaļ. Viņi zēnu ieraudzīja divdesmit jūdžu aiz pilsētas. Viņš bija pārrāpies pār kādu ceļmalas žogu un gurdeni klumburoja pa piemirkušu tīrumu taisni uz lielu, vecu savrupmāju kāda ciema malā. Manējie izjāja cauri nelielam mežiņam, apmeta līkumu un piejāja pie mājas no otras puses; tad nolēca no zirgiem un iedrāzās virtuvē. Tur neviena nebija. Viņi iesteidzās nākamajā istabā, ari tā bija tukša, bet durvis uz viesistabu atvērtas. Viņi jau grasījās doties turp, kad izdzirda klusu balsi — tur kāds lūdza dievu. Viņi bijīgi apstājās, leitnants pabāza galvu pa atvērtajām durvīm istabā un ieraudzīja kaktā ceļos nometušos vecu vīru un vecu sievieti. Vecais vīrs skaitīja lūgsnu, un, tikko viņš bija beidzis, atvērās parādes durvis un istabā ienāca mūsu Viklovs. Abi vecie ļautiņi pietraucās kājās, pieskrēja viņam klāt un vai nožņaudza apkampienos, saukdami:

— Mūsu puisītisl Mūsu mīļais! Lai slavēts dievs debesīs! Atradies! Par mirušo turētais atgriezies dzīvs un vesels!

Tā nu ir, ser, domājiet, ko gribat! Šitais jaunais velnēns bija dzimis un uzaudzis tajā mājā un visu mūžu nebija ticis tālāk par piecām jūdzēm no turienes līdz tam brīdim, kad pirms divām nedēļām ieradās pie manis fortā un sajauca man galvu ar saviem trakajiem izdomājumiem! Tā ir svēta patiesība. Vecais vīrs — pensijā aizgājis mācītājs — ir viņa tēvs un vecā kundze — māte.

īsi pastāstīšu tuvāk par puiku un viņa kumēdiņiem. Izrādījās, ka viņš ir kaislīgs lubu romānu un sensacionālu stāstu žurnālu lasītājs, tādēļ viņam galva bija pilna ar tumšiem noslēpumiem un urrāvaronlbu. Bez tam viņš bija salasījies avīzēs pļāpas par dumpinieku spiegu slepenajiem darbiem mūsu vidū, par viņu noziedzīgajiem nodomiem un pāris veiksmīgām operācijām, līdz viņa iztēle par šiem notikumiem iedegās gaišās liesmās. Dažus mēnešus viņš ļoti daudz laika bija pavadījis kopā ar kādu jaunu jeņķi, traku melsēju un fantazētāju, kurš pāris gadu bija nobraucis par ekonoma palīgu uz paketkuģiem, kas kursē pa Misisipi starp Ņūorleānu un krastmalas piestātnēm divsimt līdz trīssimt jūdžu garumā. Tādēļ viņš varēja tik viegli bārstīt šā apvidus vietvārdus un stāstīt par visu citu, kas ar to saistīts. Pirms kara biju tai pusē nodzīvojis divus trīs mēnešus un zināju par turieni vienīgi tik daudz, lai puika varētu mani apvest ap stūri, turpretim īsts luiziānietis būtu viņu pieķēris melšanā jau pēc desmit minūtēm. Vai saprotat, kādēļ viņš sacīja, ka drīzāk miršot, nekā izskaidrošot savas noslēpumainās sazvērestības formulas? Gluži vienkārši tādēļ, ka viņš nespēja tās izskaidrot, jo tajās taču neslēpās nekāda jēga; tās bija radušās viņa iztēlē bez pamatojuma un bez secinājumiem; un tādēļ, kad viņam negaidot lika tās izskaidrot, viņš nespēja ātrumā sadomāt, ko sacīt. Viņš, piemēram, nevarēja izskaidrot ac «simpatētisko tinti» rakstītās vēstules saturu tā vienkāršā iemesla dēļ, ka nekāda satura tur nebija — bija tikai tukšs, neaprakstīts papīrs. Nekā viņš nebija iebāzis lielgabalā un pat nebija domājis to darīt, jo visi viņa ziņojumi tika rakstīti iedomātām personām, un, noslēpdams stallī zīmīti, viņš allaž izņēma no slēpņa iepriekšējā dienā rakstīto; tādēļ viņš arī nekā nezināja par mezgloto auklu, jo pirmoreiz to ieraudzīja, kad mēs viņam to parādījām; bet, tikko es atklāju, kur esam to atraduši, viņš tūdaļ uztvēra iespēju, viņa romantiskā iztēle sāka darboties, un viņš izdomāja auklai vietu notikumu virknē. Viņš izdomāja «misteru Geilordu»; Bondstrītā 15. nama vispār nav — tas bija nojaukts jau pirms trim mēnešiem. Viņš izdomāja «Pulkvedi»; viņš izdomāja biogrāfijas tiem nelaimīgajiem, kurus biju apcietinājis un konfrontēju ar viņu; viņš izdomāja B. B. un pat 166. numuru, jo pirms mūsu ierašanās «Ērgli» pats nezināja, ka tāds istabas numurs tur vispār eksistē. Viņš bija gatavs uz vietas izdomāt visu un katru, tiklīdz radās vajadzība. Kad es pieprasīju spiegus, kas uzturas ārpus forta, viņš nesamulsdams precīzi aprakstīja cilvēkus, kurus bija redzējis viesnīcā un kuru uzvārdus nejauši bija dzirdējis pieminam. O, šajās nedaudza- jās satraukuma pilnajās dienās viņš dzīvoja krāšņā, romantiskā, noslēpumainā pasaulē, un, man šķiet, viņam tā likās īsta un viņš visu patiesi izdzīvoja līdz dvēseles dziļumiem.

Toties mums viņš sagādāja trakas nepatikšanas un neiedomājamus pazemojumus. Saprotiet, viņa dēļ mēs fortā noturējām ieslodzījumā piecpadsmit vai divdesmit apcietinātus cilvēkus, ko apsargāja kareivji. Laba daļa ieslodzīto paši bija kareivji un tādas personas, kuru priekšā nebiju spiests atvainoties, bet pārējie bija izcili pilsoņi no dažādām valsts malām un negribēja apmierināties ar manu pazemīgo atvainošanos. Viņi šņāca un trakoja, un nebija nomierināmi! Un abas dāmas — viena bija Ohaio štata kongresmeņa sieva, otra — Rietumu apgabala bīskapa masa. Zināt — ta nicinašana, izsmiekls un dusmu asaras, kas lija pār manu galvu, ir tāda piemiņa, ko ilgi nav iespējams aizmirst un es ari neaizmirsīšu. Tas vecais, klibais kungs ar saulesbrillēm bija koledžas rektors no Filadelfijas, ieradies šeit uz brāļadēla bērēm. Jauno Viklovu viņš, protams, pirms tam nebija ne acīs redzējis. Viņš ne vien netika uz bērēm un nokļuva apcietinājumā, apvainots par spiegošanu dumpinieku labā, bet Viklovs, stāvēdams manā kabinetā, piedevām viņu aukstasinīgi pasludināja par naudas viltotāju, vergu tirgotāju, zirgu zagli un ļaunprātīgu dedzinātāju no visnejēdzīgākā laupītāju perēkļa Galvestonā; un tas vecajam kungam, šķiet, visvairāk bija ķēries pie sirds.

Un kara ministrija! O, žēlīgais dievs, par to lai vēsture labāk klusē!

PIEZĪME. Parādīju manuskriptu majoram, un viņš sacīja: «Tā kā militāros jautājumos jums trūkst zināšanu, ir iezagušās dažas sīkas kļūdas. Tomēr tās ir visai dekoratīvas — lai paliek vien. Karavīri par tām pasmaidīs, pārējie tās nepamanīs. Stāsta galvenos faktus jūs esat uztvēris pareizi un attēlojis visu tieši tā, kā tas notika.»— M. T.

DIŽREVOLŪCIJA PITKĒRNĀ

Gribu mazliet atsvaidzināt lasītāju atmiņu. Pirms gandrīz simt gadiem angļu kuģa Bounty komanda sadumpojās, izmeta kapteini un kuģa virsniekus jūrā, pārņēma kuģi un ar pilnām burām devās uz dienvidiem. Viņi piestāja Taiti salā, tur apņēma par sievām iezemietes un tad kuģoja tālāk uz vientuļu, nelielu, klinšainu salu, sauktu par Pitkērnu, Klusā okeāna vidū, padarīja kuģi par nelietojamu vraku, aizvāca no tā līdz pēdējam sīkumam visu, kas varēja noderēt jaunajai kolonijai, un iekārtojās salā uz dzīvi.

Pitkērna atrodas tik tālu no tirdzniecības kuģu ceļiem, ka pagāja ilgi gadi, pirms pie salas atkal piestāja kāds kuģis. Sala vienmēr bija uzskatīta par neapdzīvotu; tādēļ 1808. gadā, kad viens kuģis tur beidzot izmeta enkuru, kapteinis varen nobrīnījās, ieraudzīdams, ka sala apdzīvota. Kaut arī dumpinieki bija strīdējušies un pamazām vien cits citu nogalinājuši, līdz no pamatiedzīvotājiem palika vairs tikai divi vai trīs, tomēr, pirms šīs traģēdijas notika, bija sadzimis krietni daudz bērnu; un tā 1808. gadā uz salas dzīvoja divdesmit septiņas dvēseles. Galvenais dumpinieks Džons Adamss vēl bija starp dzīvajiem, nodzīvoja včl ilgus gadus un bija nelielā pulciņa valdnieks un patriarhs. No dumpinieka viņš bija kļuvis par Krietnu kristīgu cilvēku un skolotāju, un viņa divdesmit septiņu cilvēku draudzīte bija tikumiskākā un dievbijīgākā visā kristīgajā pasaulē. Jau sensenis Adamss bija uzvilcis mastā Anglijas karogu un nodevis savu salu Anglijas aizsardzībā.

Mūsu dienās salu apdzīvo deviņdesmit cilvēku — sešpadsmit vīrieši, deviņpadsmit sievietes, divdesmit pieci zēni un trīsdesmit meitenes; tie visi ir dumpinieku pēcnācēji ar šo dumpinieku uzvārdiem, un visi runā angļu mēlē un neprot nevienu citu valodu. Salas stāvās klinšu sienas slejas augstu ārā no jūras. Sala ir apmēram trīsceturtdaļjūdzes gara un dažviet ap pusjūdzi plata. Tās auglīgā zeme jau pirms daudziem gadiem sadalīta vairākām ģimenēm. Tām pieder sīki mājdzīvnieki — kazas, cūkas, vistas un kaķi; suņu un lielo mājlopu uz salas nav. Vienīgā baznīca kalpo arī par rātsnamu, skolu un bibliotēku. Valdnieka tituls kopš dažām paaudzēm ir «Maģistrāta galva un gubernators Viņas majestātes Anglijas karalienes dienestā». Viņa uzdevumos ietilpa izdot likumus un sekot, lai tie tiek izpildīti. Amatā viņu ievēlēja; vēlēšanās drīkstēja piedalīties ikviens septiņpadsmit gadu vecumu sasniegušais pilsonis neatkarīgi no dzimuma.

Iedzīvotāju vienīgā nodarbošanās bija zemkopība un zveja; vienīgā izklaide — dievkalpojumi. Uz salas nekad nebija bijis neviena veikala un neeksistēja nauda. Salinieku dzīves veids un apģērbs kopš laika gala bija primitīvs un viņu likumi bērnišķīgi vienkārši. Viņu dienas aizritēja dziļā sabata rimtumā, tālu no pasaules godkārības un nemiera, neziņā par visu, kas notiek varenajās lielvalstis aiz bezgalīgā okeāna plašumiem. Ik pēc trim vai četriem gadiem pie salas enkuru izmeta kuģis, kas atveda pa to laiku jau novecojušas vēstis par asiņainām kaujām, drausmīgām epidēmijām, sagruvušiem troņiem un bojā aizgājušām dinastijām, pret jamsa saknēm un maizes koka augļiem iemainīja ziepes un flaneļa audumu un tad atkal līdz nākamai reizei pameta saliniekus viņu rāmajiem nomoda sapņiem un dievbijīgajai izklaidei.

Pērnā gada 8. septembrī Britu Klusā okeāna flotes virspavēlnieks admirālis de Horsijs apmeklēja Pitkērnas salu un savā ziņojumā Admiralitātei rakstīja:

«Viņi audzē pupas, burkānus, turnepšus, kāpostus un nedaudz kukurūzas; viņiem ir arī ananasi, vīģu, citronu, apelsīnu koki un kokospalmas. Apģērbu viņi dabū no garām braucošiem kuģiem apmaiņā pret augļiem. Uz salas nav saldūdens avotu, bet parasti tur reizi mēnesī nolīst lietus, tādēļ saldūdens netrūkst, kaut gan iepriekšējos gados salinieki dažkārt cieta no sausuma. Alkoholu lieto vienīgi ārstniecības vajadzībām, tur nav neviena žūpas. ..

Saliniekiem visnepieciešamākās preces, ko iemainījām pret augļiem, bija flaneļa un sarža audumi, drāna darba apģērbiem, apavi, ķemmes, tabaka un ziepes. Viņiem ļoti vajadzīgas arī ģeogrāfijas kartes un tāfeles skolai un dažādi darbarīld. Apgādāju viņus ar karogu, ko uzvilkt mastā, kuģiem tuvojoties, un zāģi, kas viņiem patiesi bija gaužām nepieciešams. Ceru, ka lordi to novērtēs atzinīgi. Ja dāsnā angļu tauta uzzinātu šās mazās, palīdzības cienīgās kolonijas vajadzības, tā droši vien būtu ar mieru piedalīties kolonistu aprūpē …

Dievkalpojumi notiek ik svētdienu pulksten pusvienpadsmitos no rīta un trijos pēcpusdienā ēkā, ko šim nolūkam uzcēla un līdz savai nāvei lietoja Džons Adamss. Garīgo dzīvi, stingri turoties pie anglikāņu baznīcas dievkalpojumu kārtības, vada misters Simons Jangs, viņu ievēlētais mācītājs, kas bauda dziļu vispārēju cieņu. Ik trešdienu notiek Bībeles stundas, ko apmeklē visi, kas vien var izbrīvēties. Bez tam katra mēneša pirmajā piektdienā visi salinieki pulcējas kopīgā svētbrīdī. Ģimenēs dievlūgšana ik mājā ir pirmais darbs, no rīta pieceļoties, un pēdējais, vakarā gulētejot, un kumoss netiek apēsts, neizlūdzoties dieva svētību pirms un nepateicoties pēc ēšanas. Pret šās salas iedzīvotāju reliģisko dzīvi ikvienam jāizjūt visdziļākā cieņa. Cilvēkiem, kuru lielākais prieks un augstākais pienākums ir lūgšanās savienoties ar savu dievu un dziedāt tam slavas un pateicības dziesmas un kuri turklāt ir garā līksmi, strādīgi un brīvāki no visiem netikumiem par jebkuru citu cilvēku kopienu, patiesi nav vajadzīgs priesteris.»

Tagad esmu admirāļa ziņojumā ticis līdz piezīmei, ko viņš, bez šaubām, pavisam nevērīgi piemetinājis pašās beigās, nepiešķirdams faktam nekādu nozīmi. Viņam pat prātā neienāca, cik traģiski pravietiska tā izvērtīsies. Piezīme skanēja šādi:

«Nesen salā apmeties viens svešinieks, amerikānis, visai apšaubāms ieguvums saliniekiem.»

Patiesi apšaubāms ieguvums! Kapteinis Ormsbijs ar amerikāņu kuģi Hornet piestāja Pitkērnā apmēram četrus mēnešus pēc admirāļa apciemojuma, un no faktiem, kādus viņš tur savāca, mums izdevās uzzināt visu par šo amerikāni. Lūkosim šos faktus apkopot vēsturiskā secībā. Amerikāni sauca Batervorts Stēvlijs. Līdzko viņš bija labi iepazinies ar visiem saliniekiem — un tas viņam, protams, neprasīja vairāk kā dažas dienas, viņš, kā vien mācēdams, centās iegūt ļaužu labvēlību. Saliniekiem viņš tiešām iepatikās, jo atmeta jau pašā sākumā visas pasaulīgās dzīves ieražas un ar neiedomājamu dedzību sāka nodoties reliģijai. No rīta līdz vakaram viņš lasīja Bībeli, skaitīja lūgsnas, dziedāja garīgās dziesmas vai izlūdzās dieva svētību. Neviens nespēja nodoties dievlūgšanai tik ilgi, tik dedzīgi un tik prasmīgi.

Beidzot, nospriedis, ka zeme labi sagatavota, viņš sāka ļaužu vidū sēt nesaticības sēklu. Jau no pašas pirmās dienas viņa īstenais nolūks bija gāzt salā pastāvošo valdību, taču zināmu laiku viņš šo nolūku, protams, slēpa. Dažādiem cilvēkiem viņš izraudzījās dažādu pieeju. Vienā grupā viņš modināja neapmierinātību, pievērsdams cilvēku uzmanību īsajiem dievkalpojumiem; viņš iestājās par to, ka ik svētdienu vajadzētu noturēt nevis tikai divus, bet trīs dievkalpojumus, katru trīs stundu ilgumā. Vairāki salinieki šādu cerību klusībā bija lolojuši jau sen; tagad tie apvienojās, lai par to cīnītos. Sievietēm viņš norādīja, ka viņām neesot pietiekami liela teikšana lūgšanu stundās; tā izveidojās otra partija. Nevienu līdzekli viņš neatstāja neizmantotu; viņš pārvilka savā pusē pat bērnus un radīja viņos neapmierinātību, jo paskaidroja, ka viņiem tiek par maz svētdienskolas mācību. Tā radās trešā partija.

Uzmeties visām partijām par vadoni, viņš juta, ka kļuvis kopienā pietiekami varens. Tad viņš vērsa pirmo triecienu — pret visaugstāko personu pārvaldē — Džeimsu Raselu Nikroju; tas bija spējīgs un krietns vīrs, turklāt ļoti turīgs, jo viņam piederēja māja ar viesistabu, trīsarpus akru ar jamsu apstādītas zemes un vienīgā laiva Pitkērnā — vaļu zvejas laiva; un, nelaimīgā kārtā, tieši īstajā brīdī radās iegansts trieciena realizēšanai.

Tiesa bija spiesta atzīt savu pēdējo spriedumu par spēkā neesošu, jo tas taisīts, pamatojoties uz likumu, kas vispār neeksistēja.

Sacēlās milzu uztraukums. Pa visu salu izplatījās jaunā vēsts, ka pazudis svētums, uz kuru dibinās sabiedrības brīvība,— varbūt tas pat noziedzīgā kārtā iznīcināts. Pusstundas laikā gandrīz visa nācija saradās tiesas zālē, tas ir, baznīcā. Stēvlijs pieprasīja maģistrāta galvas sodīšanu. Apsūdzētais uzņēma neveiksmi ar savam augstajam stāvoklim piedienīgu cieņu. Viņš nelūdzās, pat neaizstāvējās: vienkāršiem vārdiem viņš paskaidroja, ka valsts arhīvu glabājis tai pašā sveču kastē, kas šim nolūkam kalpojusi no laika gala, un ka nav vainīgs ne pazudušā dokumenta nobēdzināšanā, ne iznīcināšanā.

Taču nekas nespēja viņu glābt; viņš tika atzīts par vainīgu uzticības laušanā, atcelts no amata, visa viņa manta tika konfiscēta.

Visļaunākais šai apkaunojošajā notikumā bija tas, ka viņa ienaidnieki sagudroja iemeslu, kādēļ viņš iznīcinājis likumu: viņš gribējis palīdzēt Kristjanam tādēļ, ka Kristjans esot viņa brālēns! Jāpiebilst, ka Stēvlijs bija vienīgais cilvēks visā barā, kurš nebija Kristjana brālēns. Lasītājam jāatceras, ka visi šie ļaudis ir sešu vīru pēcnācēji; pirmējo bērni saprecējās, viņiem piedzima bērni, kas bija dumpinieku mazbērni; šie mazbērni atkal savā starpā saprecējās; un vēlāk saprecējās mazmazbērni un mazmazmazbērni: tādā kārtā mūsdienās ikviens salinieks ir ikviena cita salinieka asinsradinieks. Vēl vairāk — radniecība ir brīnumaini, pat pārsteidzoši sajaukta un samudžināta. Svešinieks, piemēram, jautā kādam saliniekam:

—   Jūs to jauno sievieti nosaucāt par savu māsīcu, bet vēl pirms brītiņa teicāt, ka viņa esot jūsu tante./

—   Protams. Viņa ir mana tante un māsīca arīdzan. Turklāt mana pusmāsa, brāļameita, ceturtās pakāpes māsīca, trīsdesmit trešās pakāpes māsīca, četrdesmit otrās pakāpes māsīca, mana vectante, vecmāmuļa, atraitnēs palikusī svaine un nākamnedēļ viņa kļūs par manu sievu.

Tā nu pret valdības galvu vērstais apvainojums par «onkuļu būšanu» bija gaužām vārgs. Bet gluži vienalga — spēcīgs vai vārgs, Stēvlijam tas noderēja. Stēvliju nekavējoties ievēlēja par maģistrāta galvu; un viņš tūdaļ ķērās pie darba — reforma sekoja reformai. Nepagāja ilgs laiks, kad dievkalpojumiem vispār vairs nebija gala. Tika izdots rīkojums, ka svētdienas rīta dievkalpojums, kurš parasti bija ildzis trīsdesmit piecas vai četrdesmit minūtes un kurā draudze aizlūdza par visiem kontinentiem, visām tautām un visām ciltīm, tiek pagarināts līdz pusotras stundas ilgam aizlūgumam, ietverot arī visas iespējamās tautas uz citām planētām. Visiem tas iepatikās, ikviens sacīja: «Tas nu tiešām ir kaut kas.» Saskaņā ar rīkojumu parastie trīs stundas ilgie sprediķi tika pagarināti divkārt. Visa tauta kā viens vīrs steidzās pie jaunā maģistrāta galvas apliecināt savu pateicību. Vecais likums, kas aizliedza svētdienā cept un vārīt, tika paplašināts, aizliedzot arī ēst. Nākamais rīkojums skanēja, ka svētdienskola darbosies visu nedēļu. Tad līksmībai vairs nebija gala. Mēneša laikā jaunais maģistrāta galva kļuva par dievekli.

Bija pienācis laiks nākamajam gājienam. Viņš sāka, sākumā gan ļoti piesardzīgi, kūdīt sabiedrisko domu pret Angliju. Citu pēc cita viņš pasauca ievērojamākos pilsoņus sāņus un pārrunāja ar tiem šo tematu. Pamazām viņš kļuva drošāks un sāka runāt atklāti. Viņš sacīja, ka tautai sava goda, savas slavenās pagātnes vārdā jāceļas kājās un reiz jānokrata «mokošais Anglijas jūgs».

Vientiesīgie salinieki atbildēja:

—   Nekādas mokas mēs gan neesam izjutuši. Kā tad tas mūs nomoka? Anglija ik pa trim četriem gadiem atsūta mums kuģi, kas atved ziepes un drānas, visādas mantas, kas mums gaužām nepieciešamas un ko mēs ar pateicību saņemam. Anglija mums ne ar ko neuzmācas, ļauj mums dzīvot pēc mūsu pašu prāta.

—   Ļauj jums dzīvot pēc jūsu pašu prāta! Tā mūžam domājuši visi vergi! Tāda valoda tikai pierāda, cik zemu jūs esat krituši, cik sīki un nejūtīgi esat kļuvuši, dzīvodami nežēlīgās tirānijas apspiesti! Kur palicis jūsu vīrišķīgais lepnums? Vai brīvība jums nenozīmē nekā? Vai jūtaties apmierināti, dzīvojot svešai, ienīstai karaļvalstij par piedēkli, kad varētu lepni pacelt galvu un ieņemt savu likumīgo vietu cildenajā brīvo tautu saimē, kļūt brīvi, izglītoti, neatkarīgi, pakļauti nevis valdniekam ar scepteri rokā, bet jūsu pašu brīvi izvēlētam šķīrējtiesnesim, iegūt balsstiesības un varu brāļu tautu likteņu lemšanā?

Šādas runas pamazām vien darīja savu darbu. Salinieki sāka izjust Anglijas jūgu; viņi gan lāgā neapjēdza, kādā veidā tas viņus spiež, bet skaidri zināja, ka spiež. Viņi sāka sūdzēties un murdēt, vaidēt savās važās un ilgoties pēc atvieglojuma un atbrīvošanas. Pēkšņi viņi juta, ka ienīst Anglijas karogu, šo sava pazemojuma simbolu; ejot garām rātsnamam, viņi nepacēla skatienu, bet novērsa acis no karoga un grieza zobus; un, kad vienu rītu tas gulēja zemē pie karogkārts, dubļos samīdīts, viņi to atstāja turpat guļam, neviena roka necēlās to no jauna uzvilkt kārtsgalā. Un tas, kam agrāk vai vēlāk vajadzēja notikt, tiešām notika. Daži ievērojamākie pilsoņi nakts melnumā aizgāja pie maģistrāta galvas un sacīja:

—   Mēs šo ienīsto tirāniju ilgāk vairs nespējam izturēt. Kā mēs varētu no tās atbrīvoties?

—   Kā?

—   Ar coup d'etat. Tas nozīmē sekojošo: viss tiek sagatavots, un norunātajā brīdī es, būdams nācijas oficiālais vadonis, publiski un svinīgi paziņoju salas neatkarību un atsvabinu to no atkarības jebkurai citai varai.

—   Tas izklausās vienkārši un viegli. To mēs varētu izdarīt tūliņ pat. Bet ko darīsim pēc tam?

—    Pārņemsiet aizsardzības līdzekļus un visu veidu sabiedrisko īpašumu, izsludināsiet kara laika likumus, sagatavosiet armiju un floti cīņai un proklamēsiet ķeizarvalsti.

Šī lieliskā programma vientiesīšus pilnīgi apžilbināja. Viņi sacīja:

—   Tas ir vareni, tas ir brīnišķīgi. Bet vai Anglija tā būs ar mieru?

—   Lai nav. Šī klints ir īsts Gibraltārs.

—    Patiesi ir. Bet kā tad būs ar ķeizarvalsti? Vai mums tiešām vajadzīga ķeizarvalsts un ķeizars?

—   Jums, mani draugi, visnepieciešamāk vajadzīga unificēšana. Paraugieties uz Vāciju, paraugieties uz Itāliju! Tās ir unificētas. Unifikācija ir visnepieciešamākais. Tā piešķir dzīvei īsto vērtību. Tā veicina progresu. Mums vajadzīga pastāvīga armija un flote. Zināms, būs jāmaksā nodokļi. Tas viss kopumā rada varenību. Unifikācija un varenība — kas jums vēl vajadzīgs? Bet vienīgi ķeizarvalsts spēj jums sagādāt šos labumus.

Tā 8. decembrī Pitkērnas sala tika proklamēta par brīvu un neatkarīgu valsti; tajā pašā dienā notika svinīga, par plašiem svētkiem izvērsta Batervorta I kronēšana par Pitkērnas salas ķeizaru; visa tauta, izņemot četrpadsmit cilvēkus, galvenokārt sīkos bērneļus, karogiem plīvojot, bungām rībot, mūzikai skanot, zosu gājienā nosoļoja gar troni; procesija kopumā sanāca vairāk nekā deviņdesmit pēdu gara; daži sacīja, ka parāde ilgusi trīsceturtdaļminūtes.

Jaunais ķeizars nekavējoties ķērās pie reformām. Tika nodibinātas dižciltības pakāpes. Iecelts flotes ministrs, pakļaujot viņa pavēlniecībai valzivju zvejas laivu. Iecelts kara ministrs un izdota pavēle tam tūliņ ķerties pie pastāvīgas armijas izveidošanas. Iecelts lords mantzinis un tam pavēlēts izstrādāt nodokļu ievākšanas kārtību, kā arī atklāt sakarus ar ārvalstīm nepieciešamās sadarbības, aizsardzības, uzbrukuma un tirdzniecisko vienošanos noslēgšanai. Tika iecelti daži ģenerāļi un admirāļi, bez tam vēl vairāki kambarkungi, staļļmeistari un daži lordi ģērbēji.

Taču līdz ar to viss izejmateriāls bija izlietots. Kara ministrs — Gali- lejas lielhercogs — sūdzējās, ka visi sešpadsmit ķeizarvalsts vīrieši sacelti augstos amatos, tātad negribēs būt par ierindniekiem; līdz ar to no armijas veidošanas pagaidām nekas neiznāca. Flotes ministrs — marķīzs Ararats — sūdzējās par to pašu. Viņš sacīja, ka esot ar mieru

pats sēsties pie vaļu zvejas laivas stūres, tomēr nepieciešama arī komanda.

Grūtajā situācijā imperators atrada iespējami vislabāko atrisinājumu: viņš atņēma mātēm visus desmit gadu vecumu sasniegušos zēnus un ieskaitīja tos armijā, tādā veidā sagādādams septiņpadsmit ierindnieku, kurus komandēja viens ģenerālleitnants un divi ģenerālmajori. Kara ministrs ar iznākumu bija gaužām apmierināts, bet ne tā zēnu mātes; visas salinieku mātes pārdzīvoja dziļas šausmas, ka viņu mīluļi tagad nolemti asiņainai bojāejai kaujas laukā un ķeizaram nākšoties par to atbildēt. Dažas mātes, kas notiekošo pārdzīvoja sevišķi asi, nemitīgi uzglūnēja ķeizaram un, nelikdamās ne zinis par miesassargiem, apmētāja viņu ar jamsa saknēm.

Ņemot vērā ārkārtīgo dzīvā spēka deficītu, bija nepieciešams ģenerālpastmeistaru — Betānijas hercogu — nosēdināt flotē par airētāju, līdz ar ko viņam iznāca sēdēt aiz aristokrāta, kas dižciltības rangā bija zemāks par viņu, proti, aiz grāfa Kānaāna, kurš pēc amata bija lords Augstākās tiesas priekšsēdētājs. Šā iemesla dēļ Betānijas hercogs kļuva par neapmierināto un slepenu nodevēju. Ķeizars šādu faktu gan bija paredzējis, bet nespēja to novērst.

Ar katru brīdi kļuva ļaunāk. Viendien ķeizars iecēla Nensiju Pītersu dižciltīgo kārtā, bet nākamajā dienā viņu apprecēja, kaut gan ministri viņam neatlaidīgi bija pūlējušies ieteikt valsts interesēs labāk precēt Emelīnu, Betlēmes arhibīskapa vecāko meitu. Šāda rīcība sacēla nemieru ļoti spēcīgā sektorā — baznīcas aprindās. Jaunā ķeizariene nodrošināja sev divu trešdaļu (no salas pieaugušo trīsdesmit sešu sieviešu) labvēlību un aizstāvību, ieceļot viņas par galma dāmām, taču atlikušās divpadsmit kļuva viņas nāvīgākās ienaidnieces. Galma dāmu piederīgie sāka dumpoties, jo mājās vairs nebija neviena, kas apkoptu saimniecību. Divpadsmit atraidītās sievietes atteicās strādāt par kalponēm ķeizarnama virtuvē; tā nu ķeizariene bija spiesta norīkot Jērikas grāfieni un citas cēlās galma dāmas pie ūdens nešanas, pils slaucīšanas un citiem vienkāršiem un netīkamiem darbiem. Tas sabangoja asinis šajā sektorā.

Visi sāka kurnēt, ka nodokļi armijas un flotes uzturēšanai un citām ķeizarnama vajadzībām ir neciešami smaga nasta un draud novest tautu galējā nabadzībā. Cilvēkus neapmierināja ķeizara norādījums:

—   Raugieties uz Vāciju, paraugieties uz Itāliju! Vai jūs esat labāki par viņiem? Un vai jums nav unifikācija?

Salinieki atbildēja:

—   Cilvēki nevar ēst unifikāciju, un mums draud bads. Zemkopība panīkusi. Visi aizņemti armijā, visi flotē un sabiedriskajā dienestā, visi ieģērbti mundieros un stāv, nekā nedarīdami, neēduši, nav neviena, kas ietu apkopt tīrumus …

—   Paraugieties uz Vāciju, paraugieties uz Itāliju! Pie mums ir gluži tāpat. Tāda ir unifikācija, un, ja reiz esat pie tās tikuši, nav citas iespējas to noturēt.— Tā nabaga ķeizars pastāvīgi atbildēja vienu un to pašu.

Bet kurnētāji tikai mala savu:

—   Mēs nespējam nomaksāt nodokļus, nespējam nomaksāt.

Piedevām pie visa ministru kabinets paziņoja, ka valsts kasē radies

parāds vairāk nekā četrdesmt piecu dolāru apmērā. Tā dzēšanai jāiekasē no katra iedzīvotāja pa pusdolāram. Sāka lemt par valsts iekšējo aizņēmumu. Viņi bija dzirdējuši, ka grūtos laikos parasti ķeras pie šāda līdzekļa. Ieteica arī eksportu. Vēl apsvēra vērtspapīru, tas ir, papīrnaudas izdošanas problēmu, paskaidrodami, ka piecdesmit gados valstij tie būtu jāizpērk. Ministri sacīja, ka armijai, flotei un visam valsts aparātam iekrājas neizmaksāta alga, ka tas drīzumā jānokārto, lai novērstu valsts bankrotu, iespējamu sacelšanos vai pat revolūciju. Ķeizars, ilgi nedomādams, ķērās pie barga, līdz šim Pitkērnas salā nedzirdēta un nepieredzēta pasākuma. Svētdienas rītā viņš armijas pavadībā ieradās baznīcā un pavēlēja finanšu ministram savākt kolekti.

Tā bija mazā spalviņa, kas kamieļa nastu padarīja nepanesamu un lika tam saļimt. Vispirms viens pilsonis, tad arī citi piecēlās un atteicās paciest tik nepiedzīvotu vardarbību, un pēc katras atteikšanās sekoja nepaklausīgā pilsoņa mantas konfiskācija. Kad ķeizars ar karaspēku atkāpās, viņš sacīja:

—   Gan es jums vēl iemācīšu saprast, kurš šeit ir saimnieks.

—   Nost ar unifikāciju!— sauca daži. Tos tūdaļ apcietināja, un kareivji izrāva tos no raudošo piederīgo skavām.

Taču pa šo laiku, kā jebkurš pravietis būtu paredzējis, bija izveidojies viens sociāldemokrāts. Kad ķeizars grasījās kāpt apzeltītajā ķerrā, kas viņu gaidīja pie baznīcas durvīm, sociāldemokrāts dūra viņam reižu piecpadsmit vai sešpadsmit ar harpūnu, taču darīja to ar parasto sociāldemokrātisko nedrošību, tā ka ķeizaram netrāpīja.

Tai pašā naktī notika eksplozija. Nācija sacēlās kā viens vīrs, lai gan četrdesmit deviņi revolucionāri bija sieviešu dzimuma. Kājnieki nometa savas mēslu dakšas, artilēristi — kokosriekstus, flote sacēlās; ķeizaru sagrāba viņa pilī, sasēja viņam rokas un kājas. Viņš bija gaužām satriekts un sacīja:

—   Es jūs atbrīvoju no nežēlīgas tirānijas; es jūs pacēlu no pazemojuma un padarīju par nāciju citu nāciju vidū; es jums radīju spēcīgu, kompaktu, centralizētu valdību; un — pats visgalvenais — devu jums visaugstāko laimi — unifikāciju. To visu esmu jūsu labā darījis, bet pateicības vietā saņemu naidu, apvainojumus un šīs saites. Ņemiet mani, dariet ar mani visu, ko vien gribat. Es nolieku savu kroni un visus valdnieka simbolus un daru to ar prieku, atbrīvodamies no nepanesami smagas nastas. Jūsu labā es tos pieņēmu, jūsu labā

nolieku. Ķeizariskā dārgakmeņa Vairs nav, lauziet un iznīciniet nederīgo ietvaru, kā vien jums tīk.

Salinieki, vienprātīgi nobalsojot, izsprieda eksķeizaram un sociāldemokrātam tiesu: uz mūžu izslēgt viņus no tiesībām piedalīties dievkalpojumos vai mūža spaidu darbos uz galerām vaļu zvejas laivā, atļaujot pašiem izvēlēties. Nākamajā dienā nācija atkal sapulcējās, uzvilka atpakaļ mastā Anglijas karogu, padarīja dižciltīgos no jauna par vienkāršiem pilsoņiem un pēc tam nekavējoties visu uzmanību un spēkus veltīja nezālēm aizaugušajiem jamsa laukiem un veco nodarbošanos, un vecās dziedinošās un nomierinošās dievbijības atjaunošanai. Eksķeizars atdeva pazudušo likumu par mantas neaizskaramību un paskaidroja, ka pats to nozadzis — nevis, lai kādam kaitētu, bet gan lai sekmētu savu politisko mērķu piepildīšanu. Nācija tūliņ iecēla bijušo maģistrāta galvu atpakaļ amatā un atdeva tam atsavināto īpašumu.

Labi pārdomājuši, eksķeizars un sociāldemokrāts labāk izvēlējās būt izslēgtiem uz mūžu no līdzdalības dievkalpojumos, nekā būt par galeru vergiem «ar pastāvīgu līdzdalību dievkalpojumos», kā viņi paši izteicās; to dzirdot, salinieki nodomāja, ka pārciestās bailes nabaga vīriem laupījušas saprašanu, un nolēma tos pagaidām paturēt ieslodzījumā. Ko arī izdarīja.

Tāds ir stāsts par Pitkērnas «apšaubāmo ieguvumu».

FAKTI PAR NESENO NOZIEGUMU KARNEVALU KONEKTIKUTA

Es jutos labi, jutos gandrīz līksms. Aizkūpināju cigāru, kad pašreiz ienesa rīta pastu. Uz pirmās aploksnes, kam uzmetu skatienu, ieraudzīju rokrakstu, kas man lika notrīsēt priecīgā satraukumā līdz sirds dziļumiem. Tas bija krustmātes Mērijas rokraksts; un viņa bija cilvēks, ko mīlēju un cienīju vairāk par visiem cilvēkiem pasaulē ārpus sava tiešā ģimenes loka. Bērnībā viņa bija mans elks; un arī brieduma gadi, kuros sabrūk tik daudzi agrīnie ideāli, nespēja viņu nogāzt no pjedestāla; nē, nepavisam, viņas tiesības tur atrasties tikai nostiprinājās, un nekas, itin nekas nespētu viņu nogāzt no troņa. Lai pierādītu, cik spēcīga ir viņas ietekme uz mani, minēšu vienīgi šo: kad visu pārējo aizrādījumi «atmet smēķēšanu!» mani sen vairs ne mazākā mērā neskāra, krustmāte Mērija tomēr mācēja atmodināt manā kūtrajā sirdsapziņā vārgas dzīvības pazīmes, kad par šo tematu ierunājās. Taču visam šai pasaulē ir nospraustas robežas. Un pēdīgi pienāca laimīgā diena, kad arī krustmātes Mērijas vārdi mani vairs nespēja aizkustināt. Es jutos ne tikai priecīgs, kad šī diena pienāca, jutos daudz vairāk nekā priecīgs, jutos pateicīgs liktenim, jo, kad saule tovakar norietēja, bija izgaisusi vienīgā ēna, kas varēja aptumšot manu patiku uzturēties krustmāmiņas sabiedrībā. Atlikušais laiks, ko viņa toziem pavadīja pie mums, pagāja pilnīgā, jaukā saskaņā. Viņa, protams, arī pēc šīs dieva svētītās dienas tikpat dziļā nopietnībā kā agrāk turpināja mani pārliecināt, lai atmetu kaitīgo ieradumu, bet tam vairs nebija nekādas nozīmes; tai pašā mirklī, kad viņa sāka par šo tematu runāt, es kļuvu rāms, rimts un vienaldzīgs — absolūti, nepielūdzami vienaldzīgs. Līdz ar to šā jaukā apciemojuma pēdējās nedēļas aizslīdēja kā tīkams sapnis, man tās bija dziļa apmierinājuma piesātinātas. Savu iemīļoto netikumu es nebūtu spējis izbaudīt tīksmīgāk pat tad, ja mana maigā spīdzinātāja būtu pati kūpinājusi pīpi vai būtu profesionāla advokāte. Šobrīd, ieraugot viņas rokrakstu, izjutu, ka ļoti kāroju ar viņu atkal sastapties. Nebija grūti uzminēt, ko izlasīšu vēstulē. Atplēsu aploksni. Brīnišķīgi! Tieši tas, ko gaidīju,— viņa brauc šurp! Brauc šurp šo pašu dieniņu — ar rīta vilcienu; var ierasties jebkuru mirkli.

Un es sacīju pats sev:

—   Esmu pilnīgi laimīgs un piepildīts. Ja šai brīdī ienāktu mans negantākais ienaidnieks, es mīļu prātu grieztu par labu visu, ko esmu tam nodarījis ļaunu.

Tai pašā mirklī durvis atvērās un istabā ienāca sačervelējies, noplucis punduris. Augumā viņš nesniedzās augstāk par divām pēdām. Izskatījās gadus četrdesmit vecs. Katrs sejas vaibsts un itin viss viņa augumā šķita it kā sašķobījies, kā izmežģījies; un, kaut arī nebija iespējams parādīt uz kādu noteiktu ķermeņa daļu un apgalvot, ka tā ir kropla, tomēr vērotājs uzreiz redzēja, ka šis sīkala ir kroplis — pilnīgs, vienmērīgi, precīzi izkārtots kroplis. Sejā un skadrajās, mazajās ačelēs jaudās lapsas viltība, bet arī šaudīga modrība un ļaunīgums. Un tomēr — šim sīkajam, nejaukajam cilvēķelim, šim drazu vīšķim, piemita kaut kāda tāla, netverama līdzība ar mani! Kaut kā neskaidri tā izpaudās visā šā neradījuma būtnē, sejas izteiksmē, pat apģērbā, žestos, uzvedībā un kustībās. Tā bija neizdevusies, slikti uztverta burleska par mani, smieklīgi samazināta karikatūra. Viens, kas mani aizskāra neatvairāmi un ārkārtīgi nepatīkami: punduri no galvas līdz kājām klāja tāds kā pūkains, zaļgans pelējums — gluži tāds, kāds dažkārt mēdz uzmesties vecai, sapelējušai maizei. Šis skats man galīgi apšķebināja dūšu.

Nelikdamies gar mani ne zinis, viņš aizgāja līdz leļļu krēsliņam un atsēdās uz tā, ne lūgts, ne aicināts, gluži kā savās mājās. Platmali viņš nevērīgi iemeta papīrgrozā. Tad pacēla no grīdas manu māla pīpi, uz ceļgala to pāris reižu padauzīja, piebāza pīpes galviņu ar tabaku, ko pašņāpa no kastes, kas stāvēja viņam līdzās, un pavēlnieka balsī uzsauca man:

—   Padod sērkociņus!

Es nosarku līdz matu galiem; daļēji aiz sašutuma, bet daļēji tādēļ, ka visās šajās izdarībās pārspīlētā veidā kaut kas atgādināja manu paša izturēšanos, ko reizēm atļāvos attieksmē pret tuviem draugiem, bet nekad, itin nekad pret svešiem. Gribēju paņemt un iemest punduri krāsni, tomēr kāda neizprotama nojausma, ka punduris ir mans likumīgs pavēlnieks, piespieda mani viņam paklausīt. Viņš uzšķīla sērkociņu, aizkūpināja pīpi, domīgi ievilka pāris dūmu un tad mulsinoši pazīstamā manierē sacīja:

—   Nešķīsti draņķīga diena pašreizējam gadalaikam, vai ne?

Aiz pazemojuma un dusmām es atkal nosarku; šis teiciens nemaz nebija sevišķi pārspīlēts atdarinājums tam, kā es savā laikā šad tad mēdzu runāt, turklāt tas tika pateikts īpašā manierē, pastiprināti stiepjot vārdus, šķiet, tīši atdarinot manu runas veidu. Nekas mani nespēj tā nokaitināt kā atgādinājums uz šo nedrošību manā valodā ar modi gari stiept vārdus. Es viņam nikni atcirtu:

—   Klausies, sušķi! Uzvedies, kā nākas, citādi es tevi izmetīšu pa logu.

Mazajam vīrelim sejā pavīdēja ļaunīgs, apmierināts, pašpārliecināts

smlniņš, viņš nicīgi izpūta dūmu mākuli uz manu pusi un, vēl uzsvērtāk vārdus stiepdams, noteica:

—          Nu-u, rāmāk gan, neesi tik traki iedomīgs, kad runā ar pārākiem ļaudīm.

Tāda salta augstprātība mani pagalam satracināja un tomēr, šķiet, uz mirkli it kā pakļāva savai varai. Brītiņu punduris ar savām seska ačelēm mani cieši vēroja un tad nepārprotami ņirdzīgi ieminējās:

—   Šorīt tu patrieci klaidoni no savām namdurvīm.

Es skarbi attraucu:

—   Varbūt patriecu, varbūt ne. Kā tu to zini?

—   Redzi — zinu. Ir taču vienalga, kā uzzināju.

—          Nu, labi. Pieņemsim, ka patriecu klaidoni.no namdurvīm. Un kas par to?

—   O, nekas; nekas sevišķs. Tikai tu samelojies.

—   Es nemeloju. Tas ir, es …

—   Jā gan. Tu viņam meloji.

Jutu sirdī ieduramies vainas apziņu — īstenībā tā sāka mani mocīt jau tad, kad klaidonis vēl nebija aizgājis ne kvartālu no manas mājas, tomēr neparko negribēju izrādīt, ka jūtos pieķerts negodīgā rīcībā. Tālab sacīju:

—   Tā ir tukša melšana. Klaidonim es teicu . ..

—          Stop! Nupat gribēji pa otram lāgam sameloties. Es zinu, ko tu viņam teici. Tu teici, ka virtuvene aizgājusi uz pilsētu un nav nekā atstājusi brokastīm. Dubultmeli. Tu zināji, ka virtuvene ir turpat aiz durvīm un ka ēdamā mājā papilnam.

Šī apbrīnojamā precizitāte man aizsita valodu, un es brīnumiem nevarēju vien nobrīnīties, kā tas ērms ticis pie šīm ziņām. Sarunu viņš, protams, varēja uzzināt no klaidoņa, bet ar kādas burvestības palīdzību izdibinājis par paslēpušos virtuveni? Taču punduris jau atkal sāka runāt:

—    Un diezgan nožēlojami, diezgan zemiski tu izrīkojies arī viņdien, kad liedzies izlasīt un literāri novērtēt nabaga jaunās sievietes manuskriptu; un viņa bija tik tālu nākusi un tik daudz no tava sprieduma cerējusi. Nu, vai man nav taisnība?

Es jutos kā gatavais nelietis. Un, jāatzīstas, tā biju juties ikreiz, kad atcerējos šo gadījumu. Es tumši pietvīku un atteicu:

—    Paklau, vai tev nav nekā labāka, ko darīt, kā1 ložņāt apkārt un bāzt degunu citu cilvēku darīšanās? Vai meitene tev to pastāstīja?

—    Nav svarīgi — stāstīja vai nestāstīja. Svarīgi ir tas, ka tu šo nejēdzību izdarīji. Un vēlāk par to kaunējies. Aha! Arī tagad tev par to kauns!

To viņš pateica ar velnišķīgu prieku. Es dedzīgi attraucu:

—    Meitenei es ļoti laipni un saudzīgi paskaidroju, ka nevaru uzņemties dot spriedumu ne par vienu manuskriptu, jo viena atsevišķa cilvēka spriedumam nav nozīmes. Tas varētu izcilu darbu novērtēt pārāk zemu un tādējādi to nolaupīt lasītājiem vai arī par augstu novērtēt blēņas, pašķirot tām ceļu lasītāju gaumes bojāšanai. Sacīju, ka vienīgais soģis, kam tiesības spriest par literāru darbu, ir plašā publika, un tādēļ vislabākais būs jau pašā sākumā celt savu darbu tai priekšā, jo agrāk vai vēlāk tas tikpat vai nu pastāvēs, vai kritīs atkarībā no šās visvarenās tiesas sprieduma.

—    Jā, to tu visu pateici gan. Pateici, mānīgais, zemsirdīgais blēdi! Taču, kad gaišā cerība meitenes sejā izgaisa, kad tu redzēji, kā viņa zagšus paslēpj zem šalles papīra tīstokli, ko tik lielā pacietībā bija pierakstījusi, nokaunējusies no sava lolojuma, ar ko vēl nupat bija tā lepojusies, kad tu redzēji viņas acīs apdziestam prieku un parādāmies asaras, kad tā, kas tik lepna bija atnākusi, pazemīgi noliektu galvu . . .

—   O, rimsties! Rimsties! Rimsties! Lai tava nežēlīgā mēle kaltin izkalst! It kā šīs domas vēl nebūtu gana mani mocījušas, it kā tev būtu vajadzējis nākt šurp un atmodināt visu no jauna!

Nožēla! Nožēla! Man likās, tā saēdīs manu sirdi kā rūsa! Un tas mazais nelietis joprojām sēdēja, kur sēdējis, nicīgā priekā glūnēja uz mani un mierīgu prātu smīkņāja. Beidzot viņš atkal sāka runāt. Katrs teikums bija pilns sarkasma un dzēlības, katrs izteiktais vārds mani dedzināja kā sērskābe. Punduris man atgādināja reizes, kad dusmās tiku uzbrucis saviem bērniem un viņus sodījis, kad, mazliet ar viņiem aprunājies, būtu varējis noskaidrot, ka palaidnībā vainīgi citi, nevis viņi. Viņš man atgādināja, kā esmu mierīgi noklausījies, kad apmelo manus vecus, labus draugus, un bijis par gļēvu, lai kaut ar vārdu tos aizstāvētu. Viņš man atgādināja daudz nekrietnu darbu, ko biju darījis pats, un daudzus, ko, manis rosināti, bija izdarījuši bērni vai tādi cilvēki, kas nespēj par savu rīcību atbildēt; atgādināja ari tādas nelietības, ko biju plānojis, ko biju vēlējies izdarīt, bet atturējies vienīgi tādē), ka biju baidījies no sekām. Izmeklētā nežēlībā viņš citu pēc cita atsauca man atmiņā visus pāridarījumus, rupjības un pazemojumus, kādiem biju pakļāvis draugus, kas tagad jau miruši un «varbūt nāves stundā atcerējās un vēlreiz smagi pārdzīvoja šos sāpinājumus»— pēdējos vārdus viņš uzsvēra ar īpaši indīgu dzēlību.

—   Piemēram,— viņš sacīja,— tu taču nebūsi aizmirsis seno atgadījumu ar savu jaunāko brāli, kad jūs abi vēl bijāt puišeļi un kopā augāt. Viņš mīlēja tevi un vienmēr uzticējās tev tik stiprā paļāvībā, ko nespēja satricināt pat tavi daudzie nodevīgie gājieni. Viņš tev sekoja kā sunītis, būdams ar mieru paciest gan pāri darījumus, gan aizvainojumus, ja vien drīkstēja palikt kopā ar tevi. Pēdējā reize, kad tu viņu redzēji sveiku un veselu, tev droši vien ir milzīgs mierinājums. Tu ar godavārdu apsolīji, ka viņam nenotiks nekas ļauns, ja viņš atļaus, lai tu aizsien viņam acis; un tad, vai aizrīdamies smieklos par varen jautro joku, tu aizvedi viņu uz strautu, pār kuru bija pārvilkusies plāna ledus kārtiņa, un pagrūdi; kā tu smējies! E, man šķiet, kaut arī tu nodzīvotu tūkstoš gadu, tev nekad neizdosies aizmirst viņa maigo, pārmetuma pilno skatienu, kad viņš, salā drebēdams, ar mokām izķepurojās no ūdens! Oho! Tu to redzi arī šajā mirklī, tu redzi to šajā mirklī!

—  Zvērsl Esmu to redzējis miljons reižu un redzēšu vēl miljons reižu! Un kaut tu satrunētu un sabirtu pīšļu pīšļos un līdz pastarajai tiesai ciestu to, ko tagad ciešu es, kad tu visu to no jauna cel dienasgaismāl

Punduris apmierināts pasmējās un turpināja mani apsūdzēt par visu, ko mūžā esmu nodarījis. Drūms un nomākts es klusēdams panesu nežēlīgos pātagas cirtienus. Beidzot kāda viņa piezīme lika man pēkšņi satrūkties…

—   Pirms mēnešiem diviem tu kādā otrdienas naktī pamodies un nodevies kaunpilnām atmiņām par sevišķi zemisku un riebīgu pāridarījumu nabaga neizglītotam indiānim mežonīgajā Klinškalnu apkaimē tūkstoš astoņi simti… gada ziemā un . ..

—  Apklusti, nešķīstais! Apklusti jel uz mirkli! Vai gribi sacīt, ka tev zināmas pat manas visapslēptākās domas?

—  Gandrīz liekas, ka tā ir. Vai tad tu nedomāji par to, ko nule pieminēju?

—  Pie savas dzīvības zvērot, jāatzīstas, ka domāju. Paklau, draugs, paraugies man acīs. Kas tu esi?

—   Nu, kā tev šķiet — kas es esmu?

—   Man liekas, tu esi pats sātans. Manuprāt, tu esi velns.

—   Nē.

—   Nē? Bet kas tad?

—   Vai tu patiesi vēlies to zināt?

—   Patiesi.

—   Nu, lai tad iet ari — es esmu tava Sirdsapziņa!

Nākamajā mirklī mani pārņēma neprātīgs prieks un sajūsma. Metos sīkalam virsū, rēkdams:

—   Nolādētais! Simtiem miljoniem reižu esmu vēlējies, kaut tu būtu satverams un es reiz varētu tevi nogrābt aiz rīkles! Nu es beidzot atriebšos tev par visu . ..

Čikš! Neviens zibens nespēj pazibēt ātrāk kā mana Sirdsapziņa! Viņš palēcās sānis tik aši, ka mani pirksti satvēra tukšumu, bet viņš jau tupēja uz visaugstākā grāmatplaukta un izsmējīgi rādīja man garu degunu. Sviedu viņam ar krāsns kruķi, bet netrāpīju. Sviedu ar zābaku kalpiņu. Aklā niknumā skraidīju pa istabu, grābu katru metamo, kas gadījās pie rokas; pa gaisu lidoja grāmatas, tintnīcas, lieli ogļu gabali, bez žēlastības bombardējot plauktu, uz kura tupēja vīrelis; tomēr pūlējos veltīgi; sīkala veikli izvairījās no maniem šāviņiem; kad es pārguris atkritu krēslā, viņš piedevām vēl sāka uzvaras priekā zobgalīgi ņirgt. Kamēr es aiz noguruma un satraukuma pūtu un elsu, mana Sirdsapziņa atkal sāka runāt:

—   Mans lāga vergs, tu esi dīvaini neaptēsts — nē, es gribēju sacīt — raksturīgi neaptēsts. Jāteic, tu esi ļoti izturēts, vienmēr tu pats, vienmēr — gatavais ēzelis. Citādi tev ienāktu prātā: ja tu būtu gatavojies šai slepkavībai ar skumju sirdi un smagu sirdsapziņu, es tūliņ salīktu zem tādas nastas. Ak, tu muļķi, es svērtu veselu tonnu un nespētu paslieties no grīdas; bet tu meties mani nogalēt ar tādu prieku un iekāri, ka tava Sirdsapziņa kļuva viegla kā spalviņa; tālab, raugi, es tupu šeit augšā un neesmu tev aizsniedzams. Jebkuru parastu muļķi es spēju pat cienīt, bet tevi — fui!

Es būtu atdevis diezin ko, lai man būtu smagi ap sirdi un es tādējādi dabūtu to neradījumu lejā un varētu nožmiegt, bet mana vēlēšanās bija pārāk kvēla, lai es spētu sērot par tās piepildījumu. Tā man atlika vienīgi ar ilgu pilnu skatienu lūkoties augšup uz savu pavēlnieku un skaisties par neveiksmi, kas man liedza smagu sirdsapziņu vienīgo reizi visā mūžā, kad patiesi to vēlējos. Pamazām nomierinājos un sāku apcerēt pēdējās stundas neparastos piedzīvojumus, un, protams, manī pamodās dabiska ziņkāre. Sagatavoju prātā vairākus jautājumus, ko nešķīstenim uzdot. Tieši šai brīdī istabā ienāca viens no maniem puikām, atstādams durvis aiz sevis vaļā, un iesaucās:

—   Vai! Kas tad te noticis? Tas grāmatplaukts taču …

Es nikni pielēcu kājās un uzkliedzu viņam:

—   Arā! Ātrāk! Lēkšiem! Pazūdi! Taisi ciet durvis! Žigli, citādi mana Sirdsapziņa būs prom!

Durvis aizcirtās, un es tās aizslēdzu. Pametu skatienu augšup un jutos pateicīgs līdz dvēseles dziļumiem, kad redzēju, ka mans saimnieks vēl joprojām atrodas manā gūstā. Sacīju:

—   Sasodīts, gandrīz būtu tevi pazaudējis! Bērni ir visnevīžīgākie radījumi. Bet kā tas ir, draugs, puika taču laikam tevi vispār nepamanīja?

—   Pavisam vienkārši. Nevienam, izņemot tevi, neesmu redzams.

Šo informāciju es, dziļi apmierināts, paturēju prātā. Ja vien man radīsies iespēja, es varēšu šo izdzimteni piebeigt, un nevienam par to nebūs ne jausmas. Taču šī doma mani padarīja tik priecīgu, ka mana Sirdsapziņa nespēja noturēties savā vietā uz plaukta, bet sāka lidināties pie griestiem kā gaisa baloniņš. Es tūdaļ piedāvāju:

—   Nāc šurp, Sirdsapziņa, parunāsim pa draugam. Noslēgsim uz brītiņu pamieru. Man traki gribas tev uzdot dažus jautājumus.

—   Lūdzu. Sāc!

—   Nu, tad vispirms — kādēļ tu līdz šim nekad nekļuvi saredzams?

—   Tādēļ, ka tu līdz šim nekad netiki izteicis lūgumu, lai es parādos; precīzāk sakot, nebiji to darljisfstajā noskaņojumā un pareizajā veidā. Šoreiz tev bija īstais noskaņojums, kad tu aicināji savu negantāko ienaidnieku, un tieši tas es daudzējādā ziņā tev esmu, kaut ari tu to nemaz nenojauti.

—   Vai mana vēlēšanās pārvērta tevi par miesu un asinīm?

—   Nē. Tā vienīgi padarīja mani tev saredzamu. Es esmu nemateriāls — kā visi gari.

ŠI piezīme mani izraisīja skaudru neapmierinājumu. Kā lai viņu nogalinu, ja viņš ir nemateriāls? Taču es šo izjūtu neizrādīju un lūkoju viņam pielabināties, teikdams:

—   Sirdsapziņa, ko turies tik tālu, ja gribam sarunāties? Nokāp lejā, izpīpē vēl vienu pīpi.

Uz to viņš atbildēja ar nicināšanas pilnu skatienu, ko vēl papildināja ar vārdiem:

—   Nokāpt lejā, kur tu vari mani notvert un nogalināt? Ielūgums ar pateicību noraidīts.

«Kārtībā,» es klusībā bildu pats sev, «tātad liekas, ka garu tomēr var nogalināt; saderēsim, ka drīz vien pasaulē būs par vienu garu mazāk.» Balsi teicu citu:

—   Draugs …

—   Pag, pag, nesteidzies. Es neesmu tavs draugs, esmu tavs ienaidnieks. Nestāvu arī ar tevi uz vienas pakāpes, esmu tavs saimnieks. Esi tik laipns un, mani uzrunājot, saki «jūs, mans kungs». Tu izturies pārāk familiāri.

—   Man tādi tituli nepatīk. Esmu mierā uzrunāt jūs ar «ser». Tas ir, cik nu vispār . ..

—   Par to nestrīdēsimies. Paklausi, vairāk es nekā neprasu. Un tagad čauksti vien tālāk.

—   Labi, mans kungs — ja jau cita uzruna kā «mans kungs» jūs neapmierina. Gribēju pajautāt, cik ilgi jūs būsiet man saredzams?

—   Pastāvīgi!

Biju bez mēra sašutis un iesaucos:

—   Tā, gluži vienkārši, ir varmācība. Tādas par to ir manas domas. Jūs mani visu mūžu esat vajājis, vajājis un vajājis, paliekot neredzams. Jau tas bija pietiekami nejēdzīgi; bet to, ka tāda izskata radījums kā jūs man visu atlikušo mūžu klīdis līdzi kā otra ēna, nav iespējams paciest. Tādas ir manas domas, mans kungs, spriediet par to, kā jums tīk.

—   Mīļo zēn, visā pasaulē nekad nav bijis priecīgākas sirdsapziņas par mani tai brīdī, kad tu mani padarīji saredzamu. Tagad varu skatīties tev tieši acīs, varu tevi visādi apsaukāt, varu tev uzglūnēt, varu tevi dzalkstīt un izsmiet; un tu gaužām labi zini, cik daudz var izteikt ar sejas izteiksmi un žestiem, īpaši, ja efektu vēl kāpina sadzirdama runa. Turpmāk es tevi allaž uzrunāšu tava paša činkstošajā, stieptajā mazbērnu valodā.

Es aizlidināju ogļu liekšķerīti. Velti. Mans kungs sacīja:

—   Nu, nu, ko ālējies! Atceries pamieru!

—   Ek, aizmirsās. Centīšos. Centīšos turpmāk būt pieklājīgs, un jūs pārmaiņas pēc arī pacentieties. Pieklājīga sirdsapziņa. Iznāk labs joks. Izcili labs joks. Visas sirdsapziņas, par kurām līdz šim esmu dzirdējis, pastāvīgi bijušas ņerkstīgas, urķīgas, riebīgas mežones, kas to vien zina, kā meklēt cilvēka rīcībā kļūdas. Jā. To vien zina, kā nemitīgi gāzties virsū par šādu vai tādu sīkumu — kaut tās visas putēdamas izputētu! Es savējo labprāt iemainītu pret melnajām bakām un septiņu veidu diloņiem un būtu vēl priecīgs par tādu darījumu. Pastāstiet man tagad, kādēļ sirdsapziņa nevarētu cilvēku par kādu nodarījumu vienreiz pamatīgi paņemt priekšā un pēc tam likt mierā? Kādēļ vajag viņu grauzt nakti un dienu, nedēļām un gadiem, visu laiku par vienu un to pašu veco grēku? Tur nav nekādas jēgas, tas nav saprātīgi. Manuprāt, sirdsapziņa, kas tā rīkojas, pati ir nelietīgāka par nelietīgu.

—   Nu, mums tā patīk, mūs tas apmierina.

—   Vai jūs to darāt godīgā nolūkā — vērst cilvēku labāku?

Šis jautājums izraisīja ironisku vīpsnu un šādu atbildi:

—   Nē, ser. Atvaino mani. Mēs to darām vienīgi tādēļ, ka tas ir mūsu «darbs». Tā ir mūsu nodarbošanās. Tās mērķis, zināms, ir padarīt cilvēku labāku, bet mēs esam tikai neieinteresēti izpildītāji. Mēs saņemam autoritatīvus norādījumus, pašiem mums nekas nav sakāms. Mēs paklausām pavēlēm un neliekamies ne zinis par sekām. Bet esmu ar mieru atzīt, ka mēs, ja vien rodas iespēja, mazliet sakrājam pavēles vienkop, un tāda iespēja rodas gandrīz vienmēr. Tas mums patīk. Mums pavēlēts cilvēkam dažas reizes atgādināt viņa nodarījumu; neslēpšu, ka mēs to darām ar nestrīķētu mēru. Un, ja gadās sastapt sevišķi jūtīgas dabas cilvēku… kā mēs viņu tad tirpinām! Zinu gadījumu?, kad sirdsapziņas īpašās reizēs mēro tālo ceļu no Ķīnas vai Krievzemes tādēļ vien, lai noskatītos, kā tāds cilvēks tiek dzīts caur rīkstēm. Es, piemēram, pazinu kādu vīru, kas neviļus bija sakropļojis mazu mulatu bērniņu: ziņas par notikumu izplatījās ātri un tālu, un es nevienam nenovēlu izdarīt kaut ko tādu, ka sirdsapziņas saskrien no malu malām un palīdz darītāja sirdsapziņai pārmācīt vainīgo. Tas vīrs lielās mokās četrdesmit astoņas stundas noskraidīja šurp un turp pa istabu ne ēdis, ne gulējis un tad ielaida sev lodi galvā. Bērnelis pēc trim nedēļām atkal bija sveiks un vesels.

—   Esat gan jūs, maigi izsakoties, vērtīga kompānija. Man šķiet, es tagad sāku saprast, kālab jūs pret mani allaž esat izturējies mazliet nekonsekventi. Savā kārībā izspiest no grēka visu sulu, cik vien tajā ir, jūs piespiežat grēku nožēlot trijos vai četros dažādos veidos. Jūs, piemēram, nosodījāt to, ka samelojos klaidonim, un es to pārdzīvoju. Bet vēl tikai vakardien pateicu vienam klaidonim acīs tīru patiesību: proti, ka slikti rīkojas tas pilsonis, kas atbalsta klaidonību, tādēļ viņam nekā nedošu. Ko jūs tad darījāt? Are, tad jūs mani spiedāt nākt pie atziņas: «Ak, būtu bijis daudz labsirdīgāk un cilvēcīgāk atvairīt viņu ar laipniem, nenozīmīgiem meliem, lai viņš, projām iedams, nodomātu: kaut arī nedabūju maizes riecienu, tomēr sirsnīgā apiešanās arī ir kaut kas, par ko varu justies pateicīgs.» Un tad es visu dienu pārdzīvoju to. Vēl trīs dienas agrāk es pabaroju klaidoni, pabaroju no brīva prāta, uzskatīdams to par tikumisku rīcību. Bet jūs nekavējāties man aizrādīt: «Ak, tu sliktais pilsoni, tu devi ēst klaidonim!» Un es, kā parasts, atkal to pārdzīvoju. Reiz devu klaidonim darbu, bet jums pret to bija iebildumi — protams, pēc līguma noslēgšanas; pirms tam jūsu balsi nekad nedzird. Nākamais gājiens: es nedevu klaidonim darbu; jūs iebildāt arī pret to. Pēc tam nolēmu vienu klaidoni nosist; jūs man neļāvāt iemigt, urdīdams mani un noturēdams nomodā visu nakti. Nākamajā reizē biju cieši pārliecināts, ka nu gan rīkojos pareizi, jo, projām raidot, izvadīju klaidoni ar svētības vārdiem; un, lai dievs jums dod nodzīvot manu mūžu, ja atkal augu nakti nemocījāt mani ar pārmetumiem, kādēļ neesmu to klaidoni piebeidzis. Vai pastāv kaut viena iespēja apmierināt to ļaunprātīgo izgudrojumu, ko dēvē par sirdsapziņu? »

—   Ha, ha! Brīnišķīgi! Turpini!

—   Bet jūs man atbildiet uz šo jautājumu. Vai pastāv tāda iespēja?

—   Tādas, ko es tev vēlētos izpaust, nav, mīļais dēls. Ēzeli gatavais! Mani neinteresē, kas vada tavu roku, man pietiek ar to, ka iečukstu tev ausī kādu vārdiņu un piespiežu tevi domāt, ka esi izdarījis drausmīgu nejaucību. Tas ir mans darbs un mans prieciņš — likt tev nožēlot itin visu, ko tu dari. Ja esmu dažu iespēju palaidis garām neizmantotu, tad tas noticis bez nodoma, tici man, ka tas noticis bez nodoma.

—   Neraizējieties, cik man zināms, jūs neko neesat palaidis garām neizmantotu. Visā mūžā neesmu izdarījis nevienu labu vai sliktu darbu, ko nākamajās divdesmit četrās stundās nebūtu nožēlojis. Viņsvētdien baznīcā noklausījos sprediķi par ziedojumiem labdarīgiem mērķiem. Mans pirmais impulss bija ziedot trīssimt piecdesmit dolārus; tad pārdomāju un samazināju ziedojumu par simtu; pārdomāju vēlreiz un samazināju vēl par simtu; pārdomāju vēlreiz un nometu pēdējo simtu; kļuva žēl ir tā, un atlikušos piecdesmit dolārus samazināju līdz divdesmit pieciem, bet arī tas šķita par daudz, un es noslidināju summu līdz piecpadsmit, vēlreiz pārdomāju un nolēmu, ka pietiks ar divarpus dolāriem; kad beidzot kolektes šķīvis nonāca līdz manim, es vēlreiz pārdomāju un iemetu tajā desmit centus. Taču, pārnācis mājās, no visas sirds vēlējos, kaut varētu atgūt savus desmit centus! Jūs man nekad neesat ļāvis noklausīties sprediķi par žēlsirdīgu labdarību, nelikdams par kaut ko ciest.

—   Un nekad arī neļaušu, nekad! Uz mani tu vari droši paļauties.

—   Laikam gan. Cik nav bijis tādu bezmiega nakšu, kad esmu vēlējies sagrābt jūs aiz sprandas. Un ja vien tagad man izdotos dabūt jūs rokā …

—   Jā, par to es nešaubos. Bet es neesmu ēzelis, kalpoju vienīgi ēzelim par segliem. Bet turpini vien, turpini. Tu mani uzjautrini vairāk, nekā es vēlos atzīties.

—   Priecājos. (Jūs taču neņemsiet ļaunā, ja mazliet samelojos, gluži vienkārši tādēļ, lai nezaudētu formu.) Tad klausieties arī. Necenšoties jūs personiski apvainot, tomēr teikšu, ka esat pluskatainākais un nožēlojamākais sačervelējies rāpulis, kādu vien var iedomāties. Paldies dievam, ka citiem cilvēkiem neesat saredzams, jo man būtu jānomirst aiz kauna, ka mana Sirdsapziņa ir tāds appelējis mērkaķis kā jūs. Ja vismaz jūs būtu savas sešas pēdas augumā un . ..

—   Oho! Kurš tad tur vainīgs?

—   Nezinu.

—   Neviens cits kā tikai tu pats.

—   Nemelsiet! Mani neviens par jūsu izskatu nav informējis.

—   Vienalga, tev tomēr ar to allaž bijis ļoti ciešs sakars. Kad tev bija astoņi gadi, es biju septiņas pēdas garš un smuks kā bilde.

—   Kaut jel jūs būtu jaunības plaukumā nomiris! Tad nebūtu tā sagrabējis.

—   Dažs no mums — sirdsapziņām — izaug lielāks, dažs saraujas mazāks. Savā laikā tev bija liela auguma Sirdsapziņa, un, ka tagad tev ir tāda sarukusi, tas nav bez iemesla. Lai nu būtu kā būdams, vainīgi esam abi — tu un es. Tu, raugi, juti sirdsapziņas ēdas par katru nieku, es pat teiktu, slimīgi pārdzīvoji it visu. Tas notika pirms daudziem gadiem. Tu varbūt to nemaz vairs neatceries. Es savu darbu strādāju ar lielu dedzību, un mani tā iepriecināja tavi pārdzīvojumi par visiemīļotākajiem grēciņiem, no kuriem tu nespēji atbrīvoties, ka es bez mitas ņēmos tevi par tiem šaustīt, līdz, jādomā, pārcentos. Tu sāki dumpoties. Man tas par labu nenāca, es mazliet saruku augumā, mazliet appelēju un deformējos. Jo vārgāks es kļuvu, jo ciešāk un stūrgalvīgāk tu pieķēries tieši šiem grēkiem, līdz pēdīgi manā ārienē tās vietas, kas pārstāv attiecīgos netikumus, aprepēja kā haizivs āda. Piemēram, pīpēšana. Šo kārti noturēju par ilgu un — spēli zaudēju. Ja kāds vēl tagad cenšas tevi atrunāt no šī netikuma, raupjais apaugums, šķiet, plešas vēl lielāks un nosedz mani kā bruņukrekls. Tam piemīt noslēpumains, gurdinošs spēks; un tad es, tavs uzticīgais ienaidnieks, tava padevīgā Sirdsapziņa, iemiegu ciešā miegā. Ciešā? Tas nav nekāds apzīmējums. Iemiegu tā, ka šādās reizēs nedzirdētu pat pērkona grandienu. Tev ir vēl citi netikumi — varbūt kādi astoņdesmit vai deviņdesmit, kas mani ietekmē gluži tāpat.

—   Tas man glaimo. Tad jau jūs dabūjat pagulēties itin ilgi un bieži.

—   Tiesa — pēdējos gados guļu gan. Es varbūt gulētu, pat nepamoz- damies, ja nesaņemtu palīdzību.

—   Kas jums palīdz?

—   Citas sirdsapziņas. Tiklīdz kāda persona, ar kuras sirdsapziņu esmu pazīstams, cenšas tevi atrunāt no taviem netikumiem, es pierunāju savu draugu, lai tas atgādina savam klientam kādu viņa paša nelietību; attiecīgā persona tūliņ atstājas no tevis un cenšas nomierināt pati savu sirdsapziņu. Mans darba lauks kļuvis pavisam šaurs un aptver vairs tikai klaidoņus, topošas rakstnieces un tamlīdzīgas blēņas; taču neraizējies — ar tiem pašiem sīkumiem es tevi tramdīšu, kamēr vien tie pastāvēs. Vari droši uz mani paļauties.

—   Laikam jau varu gan. Bet, ja jūs būtu bijis tik laipns par to ierunāties pirms gadiem trīsdesmit, es būtu pievērsis saviem grēkiem daudz vairāk uzmanības, un jūs ne vien būtu varējis saldi dusēt nemozdamies, bet piedevām būtu sarucis līdz homeopātiskas tabletītes izmēriem. Tāda Sirdsapziņa man būtu īsti pa prātam. Ja jūs būtu tik mazītiņš kā homeopātiska tabletīte un patrāpītos man pa ķērienam, vai domājat, ka es jūs ieslodzītu stikla burkā uzglabāšanai? Nē, ser. Es jūs izbarotu kraupainam sunim! Tas būtu jums vispiemērotākais gals — jums un visai jūsu sugai. Pēc manām domām, cilvēku sabiedrībā jums vietas nav. Bet nu par citu jautājumu. Vai jūs pazīstat daudzu šejieniešu sirdsapziņas?

—   Labu tiesu.

—   Kā man gribētos kādu no tām redzēt! Vai jūs nevarētu kādu atvest? Un vai man tās būtu saredzamas?

—   Nē, protams.

—  To man vajadzēja zināt nejautājušam. Vienalga, aprakstiet tās. Lūdzu, pastāstiet par mana kaimiņa Tompsona sirdsapziņu.

—   Lai notiek. To sirdsapziņu es pazīstu ļoti labi; zinu viņu jau ilgus gadus. Pazinu jau tolaik, kad viņš bija vienpadsmit pēdu garš un nevainojami noaudzis. Bet tagad viņš ir pavisam sanīcis, kropls un gandrīz vairs ne par ko neinteresējas. Runājot par izmēriem … nu, pateikšu ari — viņš apmeties uz guļu cigāru kastē.

—   Tā vajadzētu gan būt. Visā apkārtnē nav zemiskāka, nelietīgāka cilvēka par Hjū Tompsonu. Un vai Robinsona sirdsapziņu pazīstat?

—   Jā. Augumā turas četrarpus pēdu; agrāk bija gaišmatis, tagad kļuvis par bruneti, tomēr vēl joprojām ir itin stalts un glīts.

—   Nu jā, Robinsons ir lāga zellis. Vai pazīstat Toma Smita sirdsapziņu?

—   To pazīstu kopš bērnības. Sākumā viņš augumā nepārsniedza četras collas un divu gadu vecumā bija diezgan lempīgs, ka gandrīz mēs visi tajos gados. Tagad viņš ir trīsdesmit septiņas pēdas garš — visstaltākā sirdsapziņa Amerikā. Kājas gan viņam, nabagam, neganti sāp, tomēr viņš ir apmierināts un možs. Neguļ ne mirkli. Viņš ir visaktīvākais un enerģiskākais Jaunanglijas Sirdsapziņu kluba biedrs — kluba prezidents. Nakt' un dienu viņš noņemas ar Smitu — strādā, piepūlē elsdams, piedurknes uzrotījis, apmierinātībā starodams. Savu upuri viņš spīdoši nolicis uz lāpstiņām. Viņš piedabūjis Smitu domāt, ka ik pēdīgais sīkums, ko šis dara, esot īsts nāves grēks; un tad mans draugs ķeras pie darba un liek nabaga Smitam locīties dvēseles mokās.

—   Smits ir cēlākais cilvēks mūsu apkaimē, šķīstākais un labākais, un tomēr viņam sirds vai lūst, ka nespēj būt pietiekami labsi Vienīgi sirdsapziņa spēj izjust prieku, spīdzinot tādu dvēseli. Un vai manas krustmātes Mērijas sirdsapziņu pazīstat?

—   Esmu to pa gabalu redzējis, bet personiski nav bijis gods iepazīties. Tā dzīvo brīvā dabā, jo ir par lielu, lai ieietu pat pa vislielākajām durvīm.

—   Tam es ticu. Bet gribu vēl ko uzzināt. Vai pazīstat tā izdevēja sirdsapziņu, kurš reiz man nozaga dažus stāstiņus, lai tos izmantotu savam «seriālam», un pēc tam vēl panāca, ka man piesprieda samaksāt tiesas izdevumus; es iekritu parādos, līdz tiku ar viņu galā.

—   Jā. Tā ir slavena sirdsapziņa. Pirms mēneša tā tika izstādīta kopā ar citām antikvitātēm, lai sagādātu līdzekļus kāda bijušā ministru kabineta locekļa sirdsapziņai, kas, trimdā izraidīta, mirst badā. Biļetes bija dārgas un braukšanas maksa augsta, bet es ceļoju par velti, izliekoties, ka esmu kāda redaktora sirdsapziņa, un tiku iekšā par puscenu, jo uzdevos par mācītāja sirdsapziņu. Tomēr tevis pieminētā izdevēja sirdsapziņa, kurai vajadzēja kļūt par izstādes naglu, savu eksponāta vērtību bija zaudējusi. Izstādīta tā bija gan, bet kāds no tā labums? Direkcija bija uzstādījusi mikroskopu, kam bija tikai trīsdes- mittūkstoškārtīga palielināšanas spēja, un tādēļ neviens nespēja eksponātu saskatīt. Vispārējā neapmierinātība, protams, bija milzīga, bet. ..

Tieši šai mirklī uz kāpnēm atskanēja steidzīgi soļi; es atvēru durvis, •un istabā iespurdza mana krustmāmiņa Mērija. Tā bija līksma tikšanās, nobira priecīga jautājumu un atbilžu krusa par visvisādiem notikumiem ģimenē. Pēc brīža krustmāte sacīja:

—   Man tomēr vajadzēs tevi mazliet pabārt. Todien, kad pēdējoreiz tikāmies, tu man apsolīji par trūcīgo ģimeni, kas dzīvo aiz stūra, parūpēties tikpat gādīgi, kā es to darīju. Bet nu es gluži nejauši uzzināju, ka tu savu solījumu neesi izpildījis. Vai tas labi darīts?

Godīgi sakot, es to ģimeni biju pilnīgi aizmirsis. Tādēļ mani šai brīdī pārņēma skaudra vainas apziņa. Palūkojos augšup uz savu Sirdsapziņu. Skaidri redzēju, ka mana smagā sirds viņu jūtami ietekmē. Vīreļa augums sazvārojās; izskatījās, ka viņš teju, teju novelsies no grāmatplaukta. Krustmāte turpināja:

—   Un bez tam, mans mīļais, cietsirdīgais vārda lauzēj, tu esi pametis novārtā manu mazo, nabaga aizbildināmo nespējnieku patversmē!— Es nosarku līdz ausīm, un mēle man bija kā sasieta. Vainas apziņai pieaugot skaudrumā un spēkā, mana Sirdsapziņa sāka smagi šūpoties šurp un turp; un, kad krustmāmiņa pēc īsa brīža bēdu māktā balsī vēl piebilda:— Tā kā tu nekad neesi viņu apciemojis, tad jau tev arī tagad nesāpēs sirds, dzirdot, ka nabadzīte pirms vairākiem mēnešiem nomirusi — pilnīgi pamesta, bez viena vienīga drauga.— Sirdsapziņa neizturēja manu ciešanu svaru, uz galvas novēlās no augstā plaukta un ar dobju būkšķi, kā svina pika, atsitās pret grīdu. Tur nu sīkala gulēja, sāpēs locīdamies, bailēs drebēdams, tomēr neprātīgā piepūlē sasprindzinādams katru muskuli, lai pieslietos kājās. Drudžainā cerībā es metos pie durvīm, aizslēdzu tās, pats ar muguru atspiedos pret tām un modri vēroju sava pavēlnieka cīniņu. Pirksti man jau niezēt niezēja ķerties pie slepkavīgā darba.

—   Ai, kas noticis?— iesaucās krustmāte, atraudamās no manis un baiļu pilnām acīm sekodama manam skatienam. Es gandrīz nevaldāmā satraukumā elpoju strauji, aizgūtnēm. Krustmāte drausmās iekliedzās:

—   Ai! Neskaties tā! Tu mani biedē! Kas tas varētu būt? Ko tu tur redzi? Kāpēc tu tā blenz? Kāpēc tik šausminoši kustini pirkstus?

—   Stāvi rāma, sieva!— es aizsmacis čukstēju.— Skaties uz citu pusi! Neliecies zinis gar mani! Nekas nav noticis — nekas. Man bieži tā uznāk. Tūliņ pāries. Esmu pārsmēķējies.

Mans ievainotais pavēlnieks bija piecēlies; acis šausmās iepletis, viņš pusklupšus klatnzāja uz durvju pusi. Biju tā uzbudināts, ka tikko spēju ievilkt elpu. Krustmāte, rokas lauzīdama, vaimanāja:

—   Es zināju, ka tā notiks. Zināju, ka beigu beigās tā notiks! Es tevi lūgtin lūdzu, atmet to nejauko paradumu, iekams nav par vēlu! Tu nevari, tu nedrīksti palikt kurls pret manu lūgšanos!

Mana nomocītā Sirdsapziņa pēkšņi kļuva pavisam vārga.

—   Apsoli, jel apsoli, ka turpmāk vairs nebūsi riebīgās tabakas vergs!— Mans pavēlnieks sāka streipuļot kā apreibis un nevarīgi taustīties uz priekšu. Burvīgs skats!— Es tevi lūdzu, lūdzu, lūdzos! Tev zūd saprašana! Acīs tev gail ārprāts! Tās liesmo trakumā! Klausi, klausi mani — glābies! Vai redzi, ka lūdzos tevi, ceļos krizdama!— Kad viņa noslīga manā priekšā uz ceļiem, mana Sirdsapziņa atkal sagrīļojās, tad gurdi saļima uz grīdas un, acīm ciet veroties, uzmeta man pēdējo, aizmigloto skatienu, kas lūdzās žēlastību.

—   Apsolies, lai neaizietu bojā! Apsolies! Apsolies, lai paliktu dzīvs!

Uzvarētā Sirdsapziņa izdvesa garu nopūtu, aizvēra acis un aizmiga

ciešā miegā!

Mežonīgi iebrēkdamies, es krustmātei garām vienā lēcienā aizšāvos pie sava mūžsenā ienaidnieka un sagrābu to aiz rīkles. Tik ilgus gadus biju gaidījis un alcis to piedzīvot, un nu viņš beidzot manā varā! Saplosīju viņu lupatu lēvaros. Saplucināju sīkās plūksniņās. Asiņainās skrandas iemetu uguni un ar baudu ievilku nāsīs sava dedzināmā upura smaržu. Mana Sirdsapziņa bija pagalam — beidzot un uz visiem laikiem!

Biju brīvs cilvēks! Pagriezos pret savu nabaga krustmāti, kas aiz drausmām bija gandrīz pārakmeņojusies, un uzsaucu:

—   Vācies prom ar saviem ubagiem, savu labdarību, savām reformām un savu uzmācīgo morāli! Ar tevi runā cilvēks, kas atrisinājis sava mūža smagāko konfliktu; cilvēks, kura dvēselē valda miers; cilvēks, kura sirds vairs neatsaucas bēdām, neatsaucas ciešanām, neatsaucas nožēlai; CILVĒKS BEZ SIRDSAPZIŅAS! Savā priekā es tevi pažēlošu, kaut arī varētu tevi nožņaugt, nejuzdams ne mazākā pašpārmetuma! Laidies!

Viņa aizbēga. Kopš tās dienas mana dzīve ir nebeidzama svētlaime. Vistīrākā svētlaime, ko neaptumšo nekas. Itin nekas visā pasaulē nespētu mani pārliecināt par jaunas sirdsapziņas nepieciešamību. Nokārtoju visus vecos rēķinus un sāku dzīvi no jauna. Pirmajās divās nedēļās nogalināju trīsdesmit astoņas personas — visus, uz ko vien man bija vecs naids. Nodedzināju vienu māju, kas man aizsedza ainavu. Vienai atraitnei un dažiem bāriņiem izkrāpu pēdējo govi, kas, lai gan, kā man šķita, nebija tīrasiņu, tomēr ļoti laba govs. Esmu izdarījis vēl desmitiem citu noziegumu un izjutis par to varenu prieku, turpretim agrāk, par to es ne mazākā mērā nešaubos, tādi darbi man būtu plēsuši sirdi pušu un likuši nosirmot.

Nobeigumā gribu paziņot, un to var uzskatīt arī par sludinājumu, ka medicīnas koledžas, kam zinātniskiem mērķiem vajadzīgi pirmā labuma klaidoņu līķi, darīs prātīgi, ja nemeklēs citu piegādātāju, bet vispirms tos dažādā vairumā — asīm vai tonnām mērojamus — aplūkos manā pagrabā; visa prece atlasīta un manis paša sagatavota; pārdodu par mērenu cenu, jo gribu atbrīvot telpu pavasara sezonai.

NOZAGTAIS BALTAIS ZILONIS

I

Šo dīvaino notikumu man pastāstīja nejaušs, vilcienā sastapts paziņa. Tas bija cienījams džentlmenis, pāri septiņdesmitiem, un viņa gaužām labestīgā seja un atklātība piešķīra katram viņa vārdam neapšaubāmu patiesīgumu. Viņš sacīja:

Divas nedēļas viss gāja labi, un tad sākās manas nedienas. Balto ziloni nozaga! Mani uzcēla nakts vidū, lai paziņotu šo nelaimes vēsti, īsu brīdi biju aiz šausmām un izbailēm pilnīgi apstulbis; nesapratu, ko iesākt. Tad pamazām nomierinājos un sāku apsvērt savas iespējas. Drīz vien atskārtu, kāds ceļš man ejams, jo saprātīgam cilvēkam, protams, pastāvēja tikai viena vienīga iespēja. Lai arī bija tik vēla nakts, es vēja spārniem steidzos uz Ņujorku un sameklēju policistu, kas mani aizveda uz slepenpolicijas pārvaldi. Laimīgā kārtā nokļuvu tur vēl laikus, tieši tai brīdī, kad pārvaldes priekšnieks, slavenais inspektors Blants, posās uz mājām. Viņš bija vidēja auguma, drukns vīrs, kurš, tiklīdz sāka risināt kādu dziļu domu, tūliņ sarauca uzacis un ar rādītājpirkstu bungāja sev pa pieri: tas neapšaubāmi iedvesa pārliecību, ka esat sastapies ar izcilu cilvēku. Viņa izskats modināja uzticību un cerības.

Es izstāstīju, kas man uz sirds. Tas viņu ne mazākā mērā nesamulsināja; izskatījās, ka viņa dzelžaino mieru tas nav satraucis vairāk, nekā ja būtu pateicis, ka man nozagts suns. Viņš pamāja uz krēslu un mierīgi sacīja:

—   Lūdzu, atļaujiet man brītiņu padomāt.

To pateicis, viņš apsēdās pie sava rakstāmgalda un atspieda galvu rokā. Telpas viņā galā strādāja daži kantoristi; nākamajās sešās septiņās minūtēs es dzirdēju vienīgi spalvu čirkstēšanu. Inspektors pa to laiku sēdēja, iegrimis dziļās domās. Beidzot viņš pacēla galvu un viņa stingrajos sejas vaibstos kaut kas liecināja, ka viņa smadzenes savu darbu paveikušas un rīcības plāns izstrādāts. Viņš ierunājās, un viņa balss skanēja klusi un iespaidīgi:

—          Tas nav vienkāršs gadījums. Ik solis jāsper ļoti piesardzīgi; ik solis pamatīgi jāapsver, pirms to speram. Bez tam jāievēro slepenība — visdziļākā, absolūtākā slepenība. Nerunājiet par notikušo ne ar vienu, pat ne ar reportieriem! Par tiem es pats parūpēšos; gādāšu, lai tie uzzina vienīgi tik daudz, cik būs manās interesēs tos informēt.— Viņš pazvanīja. Ienāca jauns puisis.

—          Alarik, sakiet reportieriem, lai vēl brīdi uzkavējas.— Puisis izgāja.— Un tagad ķersimies pie lietas, turklāt sistemātiski. Manā darbā nekas nav panākams, ja nerīkojas pēc stingras, noteiktas metodes.

Viņš paņēma spalvu un papīra lapu.

—   Tātad — ziloņa vārds?

—          Hasans ben Ali Selims Abdula Muhameds Maizē Ahamals Džamsetdzedžibois Dulips Sultāns Ebu Budpūrs.

—   Ļoti labi. Iesauka?

—   Džumbo.

—   Ļoti labi. Dzimšanas vieta?

—   Siāmas galvaspilsēta.

—   Vai vecāki dzīvi?

—   Nē — miruši.

—   Vai viņiem bez šā bijuši vēl kādi pēcnācēji?

—   Nē — šis ir vienīgais dēls.

—          Ļoti labi. Šai ailei datu pietiek. Tagad, lūdzu, aprakstiet ziloni, neizlaidiet nevienu sīkumu, kaut visnenozīmīgāko, nenozīmīgu sīkumu nav, mums tādi neeksistē.

Es stāstīju; viņš rakstīja. Kad biju beidzis, viņš sacīja:

—   Tagad noklausieties; ja esmu kaut kur kļūdījies, izlabojiet.

Un viņš nolasīja:

—          Augstums: 19 pēdu; garums no pieres līdz astes kaulam —6 pēdas; kopgarums, ieskaitot snuķi un asti,—48 pēdas; ilkņu garums —9 1/2 pēdas; snuķa garums 16 pēdas; ausu garums — attiecīgs šiem izmēriem; pēdas iespiedums pielīdzināms sniegā stāvus nostatītas

mucas iespiedumam; ziloņa krāsa — netīri balta; katrā ausī caurums šķīvja lielumā dārglietu iekāršanai; zilonim lielā mērā piemīt paradums apšļākt ar ūdeni skatītājus un apstrādāt ar snuķi ne vien pazīstamus, bet ari gluži svešus cilvēkus; viegli pieklibo ar labo pakaļkāju; kreisajā padusē no augoņa palikusi neliela rēta; nozagšanas bridi viņam uz muguras bija tornis ar sēdekļiem piecpadsmit personām un zelta brokāta seglu apsegs parasta paklāja lielumā.

Kļūdu nebija. Inspektors pazvanīja, iedeva aprakstu Alarikam un teica:

—   Lieciet nekavējoties iespiest piecdesmit tūkstoš eksemplāros un izsūtīt uz visiem Ziemeļamerikas slepenpolicijas iecirkņiem un ķīlu uzpirkšanas veikaliem.— Alariks izgāja.— Tiktāl mēs nu būtu tikuši. Nākamais solis — man nepieciešama nozagtā īpašuma fotogrāfija.

Es viņam to pasniedzu. Kritiski to aplūkojis, viņš noteica:

—   Ja labākas nav, jāiztiek ar šo pašu; taču šeit viņš snuķi saliecis un iebāzis mutē. Tas nav labi un spēj maldināt, jo parasti viņš, protams, netur snuķi šādā pozīcijā.— Viņš pazvanīja.

—   Alarik, rīt no paša rīta lieciet izgatavot no šī uzņēmuma piecdesmit tūkstoš kopiju un izsūtiet tās kopā ar aprakstiem.

Alariks izgāja, lai izpildītu rīkojumu. Inspektors sacīja:

—   Vajadzēs, protams, iz, izsludināt atlīdzību. Cik lielu, pēc jūsu domām7

—   Kādu summu jūs ieteiktu?

—   Sākumam, manuprāt,— nu, teiksim, divdesmit piecus tūkstošus dolāru. Tas ir sarežģīts un grūts darbs; ir tūkstošiem vietu, kur nobēgt, un tūkstošiem iespēju, kā nozagto mantu paslēpt. Zagļiem ir draugi un palīgi visās malu malās…

—   Žēlīgā debess — jums viņi zināmi?

Gudrā seja, pieradusi noslēpt visas domas un jūtas, man neizpauda nenieka, tāpat kā rimtie vārdi:

—   Lai nu tas paliek. Varbūt ir zināmi, varbūt nav. Parasti mēs gūstam diezgan skaidru norādījumu uz zagli pēc viņa rīcības metodēm un viņa tīkojuma izmēriem. Jums jāsaprot, ka šai gadījumā mums nav darīšana ar kabatzagli vai pulksteņu nokniebēju. Šo mantu nav «nocēlis» iesācējs. Bet, kā jau teicu, ņemot vērā daudzos ceļojumus, kas būs jāveic, un centību, ar kādu zagļi pūlēsies noslēpt pēdas, kad ar laupījumu dosies tālāk, divdesmit pieci tūkstoši būs pārāk niecīga atlīdzība, bet sākumam, domāju, pietiks.

Tā nu mēs vienojāmies par šo summu iesākumam. Pēc tam šis vīrs, kuram nepamanīts nepalika ne pēdējais sīkums, ko varētu izmantot jel kāda norādījuma iegūšanai, sacīja:

—   Slepenpolicijas vēsturē zināmi gadījumi, kas pierāda, ka noziedzniekus nodevusi, piemēram, viņu apetīte. Sakiet, ko šis zilonis ēd un kādā daudzumā.

—   Nu, runājot par to, ko viņš ēd, jāsaka — viņš apēdīs jebko. Viņš apēdīs cilvēku, apēdīs Bībeli — apēdīs itin visu, sākot ar cilvēku un beidzot ar Bībeli.

—   Labi, tiešām ļoti labi, tikai pārāk vispārēji. Man vajadzīgas detaļas — mūsu darbā nozīme ir vienīgi detaļām. Ļoti labi, vispirms par cilvēkiem. Vienā maltītē vai, ja jums tā ērtāk — vienā dienā — cik cilvēku viņš dienā apēdīs, ja tie ir svaigi?

: — Viņam gan bus vienalga — svaigi vai nesvaigi; vienā maltītē viņš notiesās kādus piecus.

—   Ļoti labi; tātad pierakstām — piecus. Kādām tautībām viņš dod priekšroku?

—   Tautības viņam nerūp. Priekšroku viņš dod pazīstamiem, bet nenoniecinās arī svešiniekus.

—   Ļoti labi. Pārejam pie Bībelēm. Cik Bībeļu viņš vienā reizē patērētu?

—   Noēstu veselu metienu.

—   Tas nebūs pietiekami precīzi. Vai jūs runājat par parasto populāro izdevumu vai par ilustrēto ģimenes Bībeli?

—   Man šķiet, ilustrācijām nav nekādas nozīmes, tas ir, manuprāt, ilustrēto izdevumu viņš nevērtētu augstāk par parasto iespiedumu.

—   Nē, nē, jūs neesat izpratis manu domu. Es runāju par apmēriem. Parastā, populārā izdevuma Bībele sver apmēram divarpus mārciņu, bet lielā, ilustrētā desmit līdz divpadsmit mārciņu. Cik Dorē Bībeļu viņš ņemtos vienā reizē apēst?

—   Ja jūs to ziloni pazītu, jūs nejautātu. Viņš noēdīs visu, ko viņam dos.

—   Labi — tātad pārrēķināsim visu dolāros un centos. Mums jāņem vērā viss līdz pēdējam. Dorē Bībele maksā simt dolāru eksemplārā — kā nekā juhtādas vākos …

—   Viņš tās varētu noēst piecdesmit tūkstoš dolāru vērtībā, teiksim, piecsimt eksemplāru metienu.

—   Labi, tas jau ir precīzāk. Pierakstīšu. Ļoti labi — viņam garšo cilvēki un Bībeles, tiktāl būtu labi. Ko viņš vēl ēd? Man jāzina viss pamatīgi.

—   Viņš pametīs Bībeles, lai ķertos pie ķieģeļiem, pametīs ķieģeļus, lai ķertos pie pudelēm, pametīs pudeles, lai ķertos pie drēbēm, pametīs drēbes, lai ķertos pie kaķiem, pametīs kaķus, lai ķertos pie austerēm, pametīs austeres, lai ķertos pie šķiņķa, pametīs šķiņķi, lai ķertos pie cukura, pametīs cukuru, lai ķertos pie pīrāgiem, pametīs pīrāgus, lai ķertos pie kartupeļiem, pametīs kartupeļus, lai ķertos pie klijām, pametīs klijas, lai ķertos pie siena, pametīs sienu, lai ķertos pie auzām, pametīs auzas, lai ķertos pie rīsiem, jo rīsi ir viņa galvenā barība kopš bērnības.. Nav nekā, ko viņš neēstu, izņemot Eiropas sviestu, un varbūt ķepētu iekšā arī to, ja dabūtu nogaršot.

—          Ļoti labi. Cik lielu daudzumu viņš vienā maltītē apēd — aptuveni? …

—   Nu, apmēram no ceturtdaļtonnas līdz pustonnai.

—   Un kā ar dzeršanu? …

—          Dzer jebkuru šķidrumu. Pienu, ūdeni, viskiju, sīrupu, rīcineļju, kampareļļu, karbolskābi — nav nozīmes uzskaitīt visu; kāds šķidrums gadās pie rokas, tādu tikai lieciet priekšā. Viņš dzers jebkuru šķidrumu, izņemot Eiropas kafiju.

—   Ļoti labi. Un kādā daudzumā?

—           Rēķiniet aptuveni no piecām līdz piecpadsmit mucām — viņa slāpes svārstās, ēstgriba — ne.

—          Tie ir ļoti svarīgi pieturas punkti un būs gaužām noderīgi, dzenot viņam pēdas.

Viņš pazvanīja.

—   Alarik, iesūtiet kapteini Bērnsu.

Bērnss ieradās. Inspektors Blants izstāstīja viņam notikušo visos sīkumos. Tad viņš turpināja tāda cilvēka skaidrajā, noteiktajā balsī, kuram visi plāni galvā jau izkārtoti un kurš pieradis pavēlēt:

—          Kapteini Bērns, norīkojiet slepenpolicistus Džonsu, Dēvisu, Hol- siju, Beitu un Hekitu sadzīt pēdas zilonim.

—   Klausos, ser.

—          Slepenpolicistus Mozi, Deikinu, Mērfiju, Rodžersu, Higinsu un Bartolemjū — sadzīt pēdas zagļiem.

—   Klausos, ser.

—           Nosūtiet stingru sardzi — trīsdesmit izlases vīru un trīsdesmit nomaiņai uz to vietu, kur zilonis nozagts, pavēliet modri stāvēt sardzē nakti un dienu un, izņemot reportierus, nelaist tuvumā nevienu, kam nav manis izdotas rakstveida atļaujas.

—   Klausos, ser.

—          Izvietojiet civilās drēbēs ģērbušos slepenpolicistus dzelzceļa stacijās, tvaikoņu piestātnēs un prāmju pārceltuvēs, uz visiem ceļiem, kas ved ārā no Džersisitijas, dodiet pavēli pārmeklēt visas aizdomīgās personas.

—   Klausos, ser.

—          Iedodiet visiem slepenpolicistiem ziloņa fotogrāfiju un aprakstu, lieciet pārbaudīt visus vilcienus, prāmjus un citus satiksmes līdzekļus.

—   Klausos, ser.

—          Ja zilonis tiktu atrasts, lieciet to sagūstīt un telegrāfiski man par to ziņot.

—   Klausos, ser.

—           Informējiet mani nekavējoties, ja tiek atrasti jebkādi norādījumi — dzīvnieka pēdu iespiedumi un tamlīdzīgi!

—   Klausos, ser.

—   Dodiet rīkojumu ostas policijai modri patrulēt!

—   Klausos, ser.

—    Nosūtiet civilās drēbēs ģērbušos slepenpolicistus pa visiem dzelzce|iem līdz Kanādas robežai, uz rietumiem līdz Ohaio, uz dienvidiem līdz Vašingtonai.

—   Klausos, ser.

—    Norīkojiet lietpratējus visos telegrāfos, lai viņi noklausās visas pārraidāmās ziņas un pārtulko visas šifrētās telegrammas.

—   Klausos, ser.

—    Parūpējieties, lai tas viss notiktu pilnīgā slepenībā, ievērojiet — pilnīgā, necaurlaidīgā slepenībā.

—   Klausos, ser.

—   Ziņojiet man parastajā laikā — precīzi.

—   Klausos, ser.

—   Varat iet.

—   Klausos, ser.

Viņš aizgāja.

Vienu mirkli inspektors Blants domīgi klusēja, ugunīgā kvēle viņa acīs pamazām apdzisa. Tad viņš pagriezās pret mani un mierīgā balsī sacīja:

—    Es nemēdzu lielīties, tas nav manā dabā, bet to ziloni mēs atradīsim.

II

Nākamajā rītā par notikumu līdz pēdējam sīkumam bija rakstīts visās avīzēs. Pat vēl vairāk — piedevām bija publicētas slepenpolicista A. un slepenpolicista B., un slepenpolicista N. «teorijas» par to, kā laupīšana notikusi, kas ziloni nolaupījuši un kādā virzienā aizbēguši. Pavisam bija vienpadsmit teoriju, kas aptvēra visas iespējas; šis fakts vien norāda, cik slepenpolicisti ir neatkarīgi savā domāšanā. Nebija divu vienādu vai pat stipri līdzīgu teoriju, izņemot vienu ļoti raksturīgu punktu, kas absolūti sakrita visās teorijās. Proti, kaut gan bija izlauzta manas mītnes aizmugures siena un vienīgās durvis palikušas aizslēgtas, kā sākotnēji bijušas, zilonis nav izvests pa izlauzto caurumu, bet gan pa kādu (pagaidām vēl neatklātu) izeju. Visi bija vienis prātis, ka caurumu sienā laupītāji izlauzuši tādēļ, lai maldinātu policiju. Ne man, ne kādam citam nezinātājam tas nemūžam nebūtu ienācis prātā, bet slepenpolicistus tāda rīcība ne uz mirkli nespēja apvest ap stūri. Tas, ko es, pēc savām domām, biju uzskatījis par vienīgo faktu, kas nav noslēpumā tīts, izrādījās par maniem visdziļākajiem maldiem. Visās vienpadsmit teorijās iespējamie laupītāji bija nosaukti vārdos, bet nevienā teorijā neatklājās vieni un tie paši uzvārdi; aizdomās lika turētas trīsdesmit septiņas personas. Visas avīzes savus ziņojumus nobeidza, publicējot notikuma visnozīmīgākās personas — galvenā inspektora Blanta — domas. īsi saņemot, tās skanēja šādi:

«Šefs zina, kas ir laupītāji, proti, Briks Dafijs un «sarkanais» Makfedens. Jau desmit dienu pirms laupīšanas viņš juta, ka tā tiek plānota, un lika neuzkrītoši novērot abus labi zināmos neliešus, taču diemžēl notikuma naktī viņu pēdas pazuda, un, pirms izdevās tās atkal uziet, putniņš, tas ir, zilonis, bija aizlidojis.

Dafijs un Makfedens ir pārdrošākie bandīti zagļu cunftē; šefam ir pamats domāt, ka tieši šie abi pērnziem kādā neganti saltā naktī izzaga krāsni no slepenpolicijas galvenās pārvaldes, un šā iemesla dēļ gan šefs, gan visi detektīvi nokļuva ārstu rokās, pirms vēl bija atausis rīts,— dažam bija apsalušas kājas, dažam pirksti, ausis un citi locekļi.»

Izlasījis šīs teorijas pirmo pusi, jutos vairāk nekā pārsteigts par šā izcilā vīra apbrīnojami aso prātu. Viņš prata ar skaidru aci saredzēt ne vien pašreiz notiekošo, viņam nepalika apslēpts arī tas, kas gaidāms nākotnē. Aizsteidzos uz viņa kanceleju un izteicu savu nožēlu par to, ka viņš nav laikus apcietinājis tos neģēļus un līdz ar to aizkavējis nelaimi un zaudējumus; taču viņa atbilde bija īsa un neapstrīdama:

—   Mūsu pienākumos neietilpst noziegumu aizkavēt, mūsu uzdevums ir to sodīt. Bet sodīt nevaram par to, kas nav izdarīts.

Piebildu, ka avīzes pilnīgi sagrāvušas slepenību, kuru tā bijām gribējuši saglabāt; izklāstīti ne tikai visi fakti, bet arī visi mūsu plāni un nolūki; nosauktas pat aizdomās turētās personas; tās tagad, bez šaubām, nomaskēsies un slēpsies.

—   Lai slēpjas. Gan viņi piedzīvos — kad es būšu nolēmis ņemt viņus ciet, mana roka nolaidīsies pār viņiem viņu slēptuvēs tikpat nemaldīgi kā paša likteņa roka. Kas attiecas uz avīzēm: mums jāuztur ar tām labas attiecības. Slava, reputācija, pastāvīga pieminēšana presē — tā ir slepenpolicista dienišķā maize. Slepenpolicistam jāpublicē savi atklājumi, citādi sāks domāt, ka viņš nekā neatklāj; viņam jāpublicē sava teorija, jo nekas nav tik interesants un pārsteidzošs kā slepenpolicista teorija, nekas cits viņam nesagādā tādu apbrīnu un cieņu; mums jāpublicē mūsu plāni, ko žurnālisti pieprasa, mēs nevaram viņus atraidīt, vienlaikus neapvainojot. Mums nemitīgi jārāda sabiedrībai, ko darām, lai kāds neiedomātos, ka mēs nedarām nekā. Ir daudz patīkamāk avīzē izlasīt «Inspektora Blanta ģeniālā un neparastā teorija ir šāda», nekā piedzīvot, ka viņi ievieto nedraudzīgu vai, vēl ļaunāk, sarkastisku rakstu.

—   Es saprotu, ka jums ir dibināti iemesli. Taču ievēroju, ka savā informācijā šārīta avīzēm jūs neesat izteicies par vienu zināmu mazāk nozīmīgu faktu.

—   Jā, gan, tā mēs allaž mēdzam darīt; tas rada labu efektu. Turklāt attiecībā uz šo faktu vēl neesmu nācis pie galīgā slēdziena.

Es izsniedzu inspektoram ievērojamu summu steidzamāko izdevumu segšanai un apsēdies sāku gaidīt jaunas vēstis. Mēs cerējām jebkuru bridi saņemt pirmās telegrammas. Pa to laiku vēlreiz pārlasīju avīzes un apkārtrakstu un ievēroju, ka mūsu piedāvātā 25 000 dolāru atlīdzība, šķiet, paredzēta vienīgi slepenpolicistiem. Ieminējos, ka to gan vajadzētu paredzēt jebkuram, kas notvers ziloni. Inspektors paskaidroja:

—          Ziloni atradīs slepenpolicisti, tādēļ atlīdzība sasniegs īsto adresātu. Ja dzīvnieku atradīs kāds cits, tas vienkārši būs izspiegojis slepenpolicistus, piesavinājies tiem dotos norādījumus, un līdz ar to tiesības uz atlīdzību galu galā patur slepenpolicists.

Tas tiešām bija saprātīgs apsvērums. Šai brīdi istabas kaktā sāka klikšķēt telegrāfa aparāts un tika saņemta šāda satura telegramma:

Flaueras stacija, Ņujorka, 7.30

«Esmu uz pēdām. Atradu dziļus iespiedumus, kas veda pāri tuvējās fermas laukiem. Sekoju tiem divas jūdzes austrumu virzienā, rezultātu nebija. Domāju, ka zilonis aizgājis uz rietumiem. Sekošu tajā virzienā.

DĀRLIJS, slepenpolicists.»

—          Dārlijs ir viens no labākajiem slepenpolicistiem mūsu pārvaldē,— inspektors sacīja.— Uz nākamo ziņojumu nebūs ilgi jāgaida.

Sekoja telegramma Nr. 2.

«Bārkers», Ņujorka, 7.40

«Tikko ierados. Šeit naktī uzlauzta stikla fabrika, paņemtas 800 pudeles. Tuvākā ūdenskrātuve atrodas piecas jūdzes no šejienes. Došos turp. Zilonis būs izslāpis. Pudeles bija tukšas.

BEIKERS, slepenpolicists.»

—          Arī daudzsološs sākums,— sacīja inspektors.— Es jau teicu, ka jūsu ziloņa kārības būs labs norādījums.

Telegramma Nr. 3.

Teilorvila, Longailenda, 8.15

«Naktī šeit nozudusi siena guba. Jādomā, apēsta. Atradu pēdas, steidzos pa tām.

HABARDS, slepenpolicists.»

—          Tas nu gan joņo!— noteica inspektors.— Zināju, ka darbs nebūs no vieglajiem, bet rokā mēs viņu tomēr dabūsim.

Flaueras stacija, Ņujorka, 9.00

«Izsekoju pēdām trīs jūdzes rietumu virzienā. Tikko satiku vienu fermeri, kurš apgalvo, ka tās neesot ziloņa pēdas. Iedobumi radušies no dēstu kociņiem, ko viņš pagājušajā ziemā te izracis. Gaidu rīkojumus tālākiem soļiem.

DĀRLIJS, slepenpolicists.»

—          Aha! Zagļu līdzzinātājs! Lieta kļūst nopietna,— noteica inspektors.

Viņš nodiktēja telegrammu Dārlijam:

«Apcietiniet fermeri un piespiediet izdot kompanjonus. Sekojiet pēdām — ja nepieciešams, līdz pat Klusajam okeānam.

Šefs BLANTS.»

Nākamā telegramma:

Koneipointa, PensiMānija, 8.45

«Šeit naktī uzlauzts gāzes saimniecības kantoris, paņemti triju pēdējo mēnešu nesamaksātie rēķini par gāzes lietošanu. Tiku "uz pēdām, steidzos.

MĒRFIJS, slepenpolicists.»

—          Žēlīgā debess!— inspektors iesaucās. —Vai viņš tiešām ēstu rēķinus par gāzi?

—          Varbūt aiz nezināšanas, dzīvības uzturēšanai tie neder. Vismaz, ja neēd nekā cita.

Un tad satraucošā telegramma:

Aironvila, Ņujorka, 9.30

«Tikko ierados. Pilsētā satraukums. Zilonis izgājis cauri pilsētai šorīt piecos. Daži saka — esot aizgājis uz austrumiem, daži — uz rietumiem, citi — uz dienvidiem, citi — uz ziemeļiem, bet neviens nav palicis uz vietas, lai sīkāk novērotu. Zilonis nogalinājis zirgu; paņēmu no zirga nelielu gabaliņu — katram gadījumam. Zirgs nogalināts ar snuķi, pēc brūces spriežams, ka sitiens nācis kreiliski. No stāvokļa, kādā guļ zirgs, spriežams, ka zilonis aizgājis uz ziemeļiem gar Berklijas dzelzceļu. Pirms četrarpus stundām, bet es nekavējoties došos pa pēdām.

HEIVS, slepenpolicists.»

Es aiz prieka skaļi iesaucos. Inspektors bija stings kā kapa piemineklis. Viņš mierīgi pazvanīja.

—   Alarik, atsūtiet kapteini Bērnsu.

Bērnss ieradās.

—   Cik cilvēku jums ir tūlītējai iesaistīšanai uzdevumā?

—   Deviņdesmit seši, ser.

—          Sūtiet tos nekavējoties uz ziemeļiem. Lai viņi koncentrējas gar Berklijas dzelzceļa līniju uz ziemeļiem no Aironvilas.

—   Klausos, ser.

—          Lai viņi kustas pilnīgā slepenībā. Tiklīdz kā atbrīvosies citi, turiet tos gatavībā.

—   Klausos, ser.

—   Varat iet.

—   Klausos, ser.

Tai pašā bridi saņēmām nākamo telegrammu.

Seidžkornera, Ņujorka, 10.30

«Tikko ierados. Zilonis šeit bijis 8.15. Visiem izdevies aizbēgt no pilsētas, izņemot vienu policistu. Jādomā, zilonis devis triecienu nevis policistam, bet laternas stabam. Trāpījis abiem. Paņēmu gabaliņu policista — katram gadījumam.

STAMS, slepenpolicists.»

—          Tātad zilonis nogriezies uz rietumiem,— sacīja inspektors.— Bet izbēgt viņam neizdosies, jo visu apvidu aplenkuši mani ļaudis.

Nākamā telegramma ziņoja.

Gloversa, 11.15

«Tikko ierados. Pilsēta pamesta. Palikuši tikai slimie un sirmgalvji. Zilonis izgājis cauri pilsētai pirms trīsceturtdaļstundas. Pretsātībnieku biedrībai patlaban bija masu sapulce; zilonis iebāza snuķi pa logu un iešļāca ūdeni no cisternas. Daži sarijās ūdeni un nomira, vairāki noslīkuši. Slepenpolicisti Kross un Ošonesijs bija pilsētā, bet aizgāja dienvidu virzienā un ziloni nesastapa. Visā apkaimē daudzu jūdžu platībā valda panika, cilvēki pamet savas mājas. Vienalga, uz kuru pusi viņi dodas, visur saduras ar ziloni, daudzi tiek nogalināti.

BRANTS, slepenpolicists.»

Es ar varu valdīju asaras, tik ļoti mani apbēdināja šis slaktiņš. Bet inspektors tikai noteica:

—          Vai redzat — mēs sākam viņu ielenkt. Viņš jūt mūsu klātbūtni un atkal pagriezies uz austrumiem.

Taču mūs jau gaidīja jaunas, satraucošas vēstis. Telegrāfs ziņoja.

Hoganporta, 12.19

«Tikko ierados. Zilonis te bijis pirms pusstundas, saceldams drausmīgu satraukumu un izbailes. Viņš plosījies pilsētas ielās, uzbrucis diviem garam ejošiem skārdniekiem, viens nogalinats, otrs izglābies. Gaužām nožēloju.

OFLAHERTIJS, slepenpolicists.»

—          Nu viņš ir pilnīgi manu ļaužu ielenkumā,— sacīja inspektors, — nekas viņu vairs nespēj glābt.

Cita citai sekoja telegrammas no slepenpolicistiem, kas bija izkaisīti pa Ņūdžersiju un Pensilvāniju un kas sekoja drošiem norādījumiem — sagrautiem šķūņiem, fabrikām un svētdienskolu bibliotēkām, cerēdami, gandrīz būdami pārliecināti par sekmēm. Inspektors sacīja:

—          Man gribētos, kaut varētu ar viņiem sazināties un norīkot viņus ziemeļu virzienā, bet tas nav iespējams. Slepenpolicists iegriežas telegrāfā vienīgi, lai nodotu ziņojumu; tad viņš traucas tālāk, nekad nav zināms, kur viņu varētu noķert.

Pienāca šāda telegramma:

Bridžporta, Konektikuta, 12.15

BOGS, slepenpolicists.»

—   Tas taču ir absurdsl— es iesaucos.

—          Protams,— atteica inspektors.— Acīmredzot misters Barnums, kurš iedomājas esam milzīgi gudrs, mani nepazīst, bet es pazīstu viņu.

Tad viņš nodiktēja atbildes telegrammu:

«Mistera Barnuma piedāvājums noraidīts. 7000 dolāru vai nekā.

Šefs BLANTS.»

—          Tā. Uz atbildi mums ilgi gaidīt nevajadzēs. Misters Barnums nav gājis uz mājām, viņš sēž telegrāfā, tā ir viņa metode, kārtojot darījumus. Pēc trim . . .

«NOKĀRTOTS. P. T. BARNUMS.»

Ar šāda satura telegrammu viņu pārtrauca telegrāfa aparāts. Iekams es paguvu izteikt piezīmi par šo neparasto starpgadījumu, nākamā telegramma aizrāva manas domas citā, ļoti satraucošā gultnē.

Bolīvija, Ņujorka, 12.50 pēcpusd.

«Šeit zilonis ieradās no dienvidu puses un soļoja uz mežu, izjaukdams bēru gājienu un par diviem cilvēkiem samazinādams bērinieku

skaitu. Pilsoņi raidīja uz viņu dažas lodes no neliela lielgabala, tad aizbēga. Mēs ar slepenpolicistu Bērki ieradāmies desmit minūtes vēlāk, bet kļūdījāmies, uzskatot dažus iedobumus zemē par pēdu nospiedumiem, un tā pazaudējām krietni daudz laika. Pēdīgi uzgājām īstās pēdas un pa tām sekojām uz mežu. Nometāmies četrrāpus un vērīgu aci sekojām pēdām, kas mūs noveda līdz krūmājam. Nelaimīgā kārtā zilonis tur bija apstājies atpūsties; Bērke, kas, galvu noliecis, nenolaida acis no pēdu iespiedumiem un tādēļ nepaguva pamanīt, cik bīstamā situācijā nokļuvis, atsitās pret ziloņa pakaļkājām. Viņš pietraucās kājās, sagrāba ziloni aiz astes un gavilēdams iesaucās: «Es pieprasu atlī. . .», taču tālāk netika, jo zilonis ar vienu vienīgu milzīgā snuķa triecienu noguldīja drosmīgo puisi uz visiem laikiem. Es metos atpakaļ, zilonis apgriezās un mežonīgā ātrumā vajāja mani līdz mežmalai, un es neglābjami būtu bijis pagalam, ja pa ceļam nebūtu pagadījušās bēru gājiena paliekas un novērsušas viņa uzmanību. Nule uzzināju, ka bēru gājiens pilnīgi izjucis; bet tas nav nekāds zaudējums, jo tagad tur ir, no kā sastādīt jaunus. Zilonis pa to laiku atkal pazudis.

MALREMIJS, slepenpolicists.»

Labu brīdi nesaņēmām vēstis no citiem kā vien no centīgākajiem un uzticamākajiem slepenpolicistiem, kas darbojās Ņūdžersijā, Pensilvā- nijā, Delavērā un Virdžīnijā, izsekodami svaigas, daudzsološas pēdas; tad īsi pēc pulksten diviem pēcpusdienā saņēmām šādu telegrammu:

Bekstera Centrs, 2.15

«Zilonis bija šeit — no vienas vietas aplīmēts ar cirka afišām, izšķaidīja metodistu sapulci, nosizdams un ievainodams daudzus, kas bija nolēmuši uzsākt labāku dzīvi. Pilsoņi viņu ieslodzīja un nostādīja apsardzi. Kad mēs ar slepenpolicistu Braunu mazliet vēlāk ieradāmies, iegājām iežogojumā salīdzināt ziloni ar fotouzņēmumu un aprakstu. Visas pazīmes saskanēja, izņemot vienu, ko nevarējām redzēt, proti — rētu padusē. Lai pārliecinātos, Brauns palīda zilonim apakšā paskatīties un nākamajā mirklī ar sašķaidītu galvu palika zemē guļam. Visi aizbēga, arī zilonis, kas varen iespaidīgi vālēja ar snuķi pa labi un pa kreisi. Viņš izbēga, atstādams asiņainas pēdas, kas ceļas no lielgabalu šāviņu radītām brūcēm. Nav šaubu, ka atradīsim viņu no jauna. Viņš aizbēga pa biezu mežu dienvidu virzienā.

BRENTS, slepenpolicists.»

Tā bija pēdējā telegramma. Pret vakaru uznāca tik bieza migla, ka pat triju soļu atstatumā nekā nevarēja saredzēt. Migla noturējās visu nakti. Prāmjiem un pat omnibusiem vajadzēja pārtraukt darbību.

Nākamajā rītā visas avīzes atkal bija pilnas ar slepenpolicistu teorijām; presei bija zināmi arī visi traģiskie fakti un vēl daudz vairāk sīkumu, uzzināti pa telegrāfu un no korespondentiem. Sleju slejām pāri stiepās milzu virsraksti, kurus es lasīju ar sāpju plosītu sirdi. Pamattonis bija apmēram tāds:

«Baltais zilonis brīvībā! Uzsācis savu fatālo gājienu! Pārbiedētie iedzīvotāji pamet pilsētu pēc pilsētas! Drausmas iet viņam pa priekšu, nāve un iznīcība seko pa pēdām! Pakaļ dzenas slepenpolicisti! Šķūņi sagrauti, darbnīcas izlaupītas, laukos raža noēsta, sabiedriskas sanāksmes izjauktas, turklāt neaprakstāmi asiņainā kārtāl Trīsdesmit četru ievērojamāko slepenpolicistu ziņojumi! Šefinspektora Blanta teorija!»

— O!— gandrīz vai satraukumā iesaucās inspektors Blants.— Tas ir lieliski! Vislielākais sasniegums, kādu jel kad slepenpolicijas organizācija piedzīvojusi. Par to runās visās pasaules malās vēl simt gadu! Un līdz ar to arī par mani.

Es gan nejutu nekāda prieka. Man likās, ka pats esmu pastrādājis visus šos asiņainos noziegumus un zilonis ir tikai mans neapzinīgais ierocis. Un cik garš bija kļuvis upuru saraksts! Vienā vietā viņš «iejaucies kādās vēlēšanās un nogalinājis piecus aģitatorus». Šim posta darbam sekoja divu nabaga velnu — Odonohjū un Makflenigena — nomaitāšana; «viņi tikai iepriekšējā dienā bija atraduši patvērumu visu zemju apspiesto cilvēku dzimtenē un gatavojās pirmoreiz izmantot Amerikas pilsoņu cildenās tiesības pie vēlēšanu urnām, kad Siāmas sodība tos nežēlīgi nogalināja». Kādā citā vietā zilonis «sastapa un sabradāja kādu jukušu sludinātāju, kurš patlaban gatavoja nākamās sezonas uzbrukumu dejām, teātrim un citām velna būšanām, kas pašas nespēj turēties pretī». Vēl kādā citā vietā viņš bija «nositis zibensnova- dītāju aģentu». Tādā garā saraksts turpinājās un kļuva arvien asiņaināks un šausminošāks. Sešdesmit nogalināto un divi simti četrdesmit ievainoto. Visi avīžraksti kā viens apliecināja slepenpolicistu aktivitāti un pašaizliedzīgo dedzību, un visiem galavārdā bija piezīme, ka «trīssimt tūkstoši pilsoņu šausmoni redzējuši un divi slepenpolicisti nogalināti».

Ar bailēm gaidīju telegrāfa aparātu no jauna ieklikstamies. Pamazām atkal sāka ieplūst informācija, taču tā man sagādāja patīkamu vilšanos. Drīz kļuva skaidrs, ka visas ziloņa pēdas pazudušas. Migla viņam bija palīdzējusi nepamanītam atrast labu slēpni. Telegrammas no smieklīgi tālām vietām ziņoja, ka pulksten tikos vai tikos miglā redzēta tumša blīva, kas «neapšaubāmi bija zilonis». Šī tumšā blīva bija redzēta Ņūheivenā, Ņūdžersijā, Pensilvānijā, Ņujorkas štata vidienē, Bruklinā un pat pašā Ņujorkas pilsētā! Tomēr visos gadījumos tumšā blīva bija strauji pazudusi, neatstājot nekādas pēdas. Ikviens no daudzajiem milzu teritorijā izkaisītajiem slepenpolicistiem ziņoja ik stundu un ikviens no viņiem bija atradis kādu norādījumu, kuram pa karstām pēdām sekoja.

Taču diena pagāja, un rezultātu nebija.

Nākamā diena tāpat.

Aiznākamā tāpat.

Avīžu ziņas sāka kļūt vienmuļas, fakti nenozīmīgi, pēdas nekurp neaizveda, teorijās bija izsmelti visi varianti, kas spētu lasītājus iejūsmināt vai saintriģēt.

Paklausīdams inspektora padomam, divkāršoju atlīdzības summu.

Pagāja vēl četras dienas. Tad nabaga nomocījušies slepenpolicisti saņēma smagu triecienu — žurnālisti atteicās publicēt viņu teorijas, it dzedri sacīdami: «Lieciet mūs mierā!»

Divas nedēļas pēc ziloņa nozušanas es, paklausīdams inspektora ieteikumam, paaugstināju atlīdzības summu līdz 75 000 dolāru. Tā bija barga nauda, bet es zināju, ka drīzāk upurēšu visu, kas man pieder, nekā zaudēšu cieņu savas valdības acīs. Tagad, kad slepenpolicistiem neveicās, avīzes sāka vērsties pret tiem un tos apmētāt ar visdzēlīgākajiem sarkasmiem. Tas ierosināja komediantus pārģērbties par slepenpolicistiem un izrādēs ērmoties uz nebēdu, tēlojot ziloņa tvarstīšanu. Karikatūristi zīmēja slepenpolicistus, kas ar tālskati pārmeklē apkārtni, lūkodami ieraudzīt ziloni, kurš pa to laiku slēpjas tiem aiz muguras un paklusām velk tiem no kabatām ārā ābolus. Bez tam viņi uzjautrinājās, dažādā veidā kariķējot slepenpolicistu emblēmu — jūs, bez šaubām, būsiet redzējis šo emblēmu zeltītā iespiedumā uz detektīvromānu muguriņām — plaši ieplestu aci ar devīzi «Mēs neguļam nekad». Ja kāds detektīvs gribēja glāzīti iedzert, pat krodzinieks mēģināja būt asprātīgs un apvaicājās: «Miega aizdzīšanai, vai?» Ik uz soļa slepenpolicisti sastapās ar neslēptu sarkasmu.

Taču bija viens cilvēks, kas to visu panesa mierīgs, neskarts, nesatricināms. Tas bija kā ozols cietais šefinspektors. Ne mirkli nesatumsa drosme viņa acīs, ne mirkli viņš nekļuva svārstīgs savā pašapziņā. Viņš pastāvīgi atkārtoja:

— Lai viņi ņirgājas; kas pēdējais smejas, smejas visgardāk.

Mans apbrīns pret šo cilvēku tuvojās dievināšanai. Es visu laiku turējos kopā ar viņu. Uzturēšanās viņa kabinetā man bija kļuvusi gaužām nepatīkama un kļuva dienu no dienas nepanesamāka. Taču, ja viņam pietika spēka izturēt, tad arī man bija jāiztur, vismaz tik ilgi, kamēr spēju. Tā nu es kārtīgi gāju turp katru dienu un paliku tur — vienīgā nepiederīgā persona. Visi brīnījās, kā es to spēju; un arī man pašam bieži vien šķita, ka jālaižas lapās, bet tad es palūkojos mierīgajā, šķietami bezkaislīgajā sejā un izturēju.

Šefs lika uzsaukt trīskārtīgu «Urrāt» Dārlijam —«vienai no gudrākajām galvām mūsu vidū», pēc tam lika nosūtīt viņam telegrammu — lai brauc mājās un saņem savu daļu atlīdzības.

Tā beidzās brīnumainais notikums ar nozagto ziloni. Visas avīzes nākamajā dienā vēlreiz bija pilnas slavasdziesmu, izņemot vienu vienīgu. Tur stāvēja rakstīts: «Lai dzīvo slavenais slepenpolicistsl Viņš varbūt gan ir mazliet pagauss, kad jāatrod tāds sīkums kā pazaudēts zilonis, viņš spēj dzīties tam pakaļ diendienā un gulēt nakti pēc nakts līdzās tā trūdošajam miesām trīs nedēļas no vietas, ja vien māk piedabūt viru, kas ziloni pazaudējis, aiziet un apskatīt šo vietu.»

Man nabaga Hasans bija zudis uz visiem laikiem. Lielgabala šāviņi viņu bija nāvīgi ievainojuši. Miglas aizsegā viņš bija nolīdis tai drūmajā vietā un tur, ienaidnieku aplenkts, pastāvīgās briesmās, ka var tikt atrasts, badu un slāpes ciezdams, sadilis, līdz nāve viņu atpestīja.

Kompromiss man izmaksāja 100 000 dolāru, slepenpolicistu darba izdevumi — vēl 42 000 dolāru; nekad es vairs nemēģināju lūgt nodarbošanos valdības dienestā; esmu pagalam izputināts cilvēks, tekulis un bēgulis zemes virsū, taču mans apbrīns cilvēkam, kuru uzskatu par dižāko slepenpolicistu, kāds jebkad pasaulē dzīvojis, palicis neaptumšots līdz šai baltai dienai un paliks tāds līdz manai pēdējai stundiņai.

DETEKTĪVSTĀSTS AR DIVIEM TĒMĒKĻIEM

PIRMĀ DAĻA

Nekad nevajag darīt aplamības, ja kāds to redz.

viņas dzīslās rit kavalieru asinis; savā jaunajā vīrā viņa ir neprātīgi iemīlējusies. Viņa dēļ jaunuve uzdrošinājās rīkoties pret tēva gribu, pacieta tēva pārmetumus, nesatricināmā uzticībā mīļotajam noklausījās tēva drūmos brīdinājumus un bez viņa svētības pameta dzimto māju; lepna un laimīga, jo tādējādi pierādīja savu uzticību mīlai, kas bija radusi mājvietu viņas sirdī.

Otrā rītā pēc kāzām viņa piedzīvoja satriecošu pārsteigumu. Vīrs atvairīja viņas maigumu un sacīja:

—   Apsēdies. Man tev kaut kas sakāms. Es tevi mīlēju. Tas bija, pirms lūdzu tavam tēvam dot tevi man par sievu. Viņa atteikums mani nesarūgtināja. To es būtu spējis pārciest. Bet tas, ko viņš par mani sarunāja tev, ir kaut kas pavisam cits. Stāvi klusu, tev nekas nav jāsaka; es ļoti labi zinu, ko viņš sacīja. Uzzināju to no droša avota. Starp citu, viņš teica, ka mans raksturs skaidri redzams man sejā; ka es esot vārda lauzējs, liekulis, gļēvulis, nezvērs, kas nepazīst līdzjūtības, viņš mani nosauca par «Sedžmūras ražojumu». Jebkurš cits manā vietā būtu aizgājis un nošāvis viņu kā suni viņa paša mājā. Arī es gribēju tā rīkoties, man jau bija prātā to izdarīt, bet tad galvā iešāvās labāka doma: apkaunot viņu, salauzt viņam sirdi, nogalināt viņu palēnām, pa drusciņai vien. Kā to izdarīt? Ar savu izturēšanos pret tevi — viņa dieveklil Es nolēmu tevi apprecēt; bet tad . .. pacieties. Gan uzzināsi …

Kopš šī brīža jaunā sieva trīs mēnešus dabūja izciest visus pazemojumus, visus apvainojumus un mocības, izņemot fizisku vardarbību, kādas vien viņas vīra neatlaidīgais un asais prāts spēja izdomāt. Lepnums piešķīra viņai spēku, un viņa savu nelaimi cieta slepenībā. Bet tad vīrs viņai reiz sacīja:

—   Kādēļ tu neej atpakaļ pie tēva un neizstāsti visu viņam?

Tad viņš izdomāja jaunas mocības un lika viņai tās ciest. Un atkal

jautāja viņai to pašu. Arī viņa atbildēja vienu un to pašu:

—   Nekad tēvs to neuzzinās no manas mutes,— un nicīgi atgādināja vīram viņa izcelsmi, teikdama, ka esot vergu pēcnācēja likumīgā verdzene, ka viņai jāpaklausa un viņa paklausīšot — līdz zināmai robežai, bet ne tālāk. Viņš varot, ja vēloties, viņu nogalināt, bet salauzt gan ne; tas sedžmūriešu pēctecim neesot pa spēkam. Kad trešais mēnesis tuvojās beigām, viņš ar drūmu draudu balsī sacīja:

—   Esmu izmēģinājis visu, izņemot vienu vienīgu paņēmienu.— To pateicis, viņš gaidīja atbildi.

—   Nu, tad izmēģini arī to,— viņa sacīja, nicīgi pavīpsnādama.

—   Ap pusnakti viņš piecēlās, apģērbās un pavēlēja:

—   Celies augšā un ģērbies!

Viņa paklausīja — kā vienmēr, nebilzdama ne vārda. Viņš aizveda sievu kādu jūdzi nostāk no mājas un sāka viņu siet pie koka lielceļa malā; kaut arī viņa kliedza un pretojās, viņam izdevās panākt savu.

Pēc tam viņš nabadzītei iebāza mutē vīšķi, ievilka ar jājampātagu pa seju un uzrīdīja suņus. Tie plosīja viņai drēbes, līdz noplēsa viņu kailu. Tad viņš apsauca suņus un sacīja:

—   Gan garāmgājēji tevi atradīs. Pēc stundām trim cilvēki sāks iet pa ceļu un ātri iznēsās jauno vēsti — vai dzirdi? Ardievu. Mani tu vairs neredzēsi.

Viņš aizgāja. Viņa ar mokām vaidēdama izdvesa:

—   Es dzemdēšu viņa bērnu … Lai dievs dod, ka tas būtu zēns! No rīta fermeri viņu atbrīvoja, un jaunā vēsts, kā to varēja gaidīt,

gāja no mutes mutē. Ļaudis sacēla kājās visu apriņķi, lai sarīkotu linča tiesu, bet putniņš bija aizlidojis. Jaunā sieva paslēpās tēva mājā; tēvs ieslēdzās kopā ar meitu un kopš tā laika nesatikās ne ar vienu cilvēku. Viņa lepnums bija salauzts, sirds arī; viņš sāka vārguļot un dienu no dienas vairāk sanīka, tā ka pat meita jutās priecīga, kad nāve tēvu beidzot atpestīja.

Apbedījusi tēvu, viņa pārdeva māju un pazuda.

II

1886. gadā netālu no nomaļa Jaunanglijas ciema pieticīgā namā dzīvoja jauna sieviete, kurai rfebija citu tuvinieku kā vien gadus piecus vecs puisēns. Viņa pati vadīja saimniecību, nesagājās ne ar vienu. Ne miesnieks, ne maiznieks, ne pārējie, kuru pakalpojumus viņa izmantoja, nezināja ciema ļaudīm pastāstīt par vientuļnieci nekā vairāk kā vienīgi to, ka tās uzvārds esot Stilmena un zēnu tā saucot par Ārčiju. Nevienam neizdevās izdibināt, no kurienes viņa ieradusies, taču tika ievērots, ka viņa runā kā dienvidniece. Bērnam nebija rotaļu biedru, nebija ne draugu, ne skolotāju, izņemot paša māti. Tā viņu cītīgi un saprātīgi izglītoja, bija ar iznākumu apmierināta un pat mazliet lepojās. Vienu dienu Ārčijs sacīja:

—   Māmiņ, vai es esmu savādāks kā citi bērni?

—   Nedomāju vis. Kālab tu jautā?

—   Gar mūsu māju gāja viena meitene un apvaicājās, vai pastnieks e?ot pagājis garām, un es teicu — jā, un viņa noprasīja, kad es to esot redzējis, un es teicu, ka vispār neesmu to redzējis, un tad viņa jautāja, kā tad es zinot, ka tas pagājis garām, un es sacīju — tādēļ, ka saodu viņa smaku uz ietves, un viņa teica, ka es esot ķerts un muļķis, un parādīja man mēli. Kādēļ viņa tā darīja?

Jaunā sieviete nobāla un klusītēm noteica:

—   Iedzimts! Viņam iedzimta pēdu dzinēja suņa oža.

Viņa apskāva zēnu un, dedzīgi to glāstīdama, iesaucās:

—   Pats dievs man parādījis ceļu!— Acīs viņai dega kaisla uguns, viņa elpoja strauji un aizgūtnēm, kad savā nodabā ierunājās;

— Beidzot mikla atminēta; cik reižu esmu bijusi neizpratnē par to, kā bērns spēj tumsā visu atrast* bet tagad es to zinu.

Viņa apsēdināja zēnu krēsliņā un teica:

—   Pagaidi, mīļumiņ, kamēr atgriežos, pēc tam par visu to parunāsim.

Viņa uzgāja augšā savā istabā un paņēma no tualetes galdiņa šādas tādas sīkas lietiņas un tās nobēdzināja: nagu vīlīti pabāza zem gultas, manikira šķērītes — zem sekretāra, mazu ziloņkaula papīrnazlti — zem skapja. Tad viņa aizgāja atpakaļ un sacīja:

—   Paklausies! Man augšā palika dažas mantiņas, ko vajadzētu nonest lejā.— Viņa nosauca priekšmetus un turpināja:— Uzteci augšā un atnes man tos, mīļumiņ.

Bērns aizsteidzās izpildīt uzdevumu un drīz vien atgriezās ar visu prasīto.

—   Vai tev, draudziņ, bija grūti tos atrast?

—   Nē, māmiņ, es tikai apstaigāju tās vietas, kur tu biji gājusi.

Kamēr zēns atradās augšā, viņa bija piegājusi pie grāmatplaukta,

izņēmusi no tā vairākas grāmatas, katru atvērusi, pārvilkusi ar plaukstu pār ievērotu un atmiņā paturētu lappusi, pēc tam salikusi grāmatas atpakaļ plauktā. Tagad viņa sacīja:

—   Kamēr tevis šeit nebija, Arčij, es kaut ko darīju. Vai tev šķiet, ka varēsi pateikt, ko darīju?

Zēns piegāja pie grāmatplaukta, izņēma no tā sējumus, kam viņa bija pieskārusies, un atšķīra lappuses, kurām viņa bija pārvilkusi ar roku.

Māte paņēma puisēnu klēpī un teica:

—   Tagad atbildēšu uz tavu jautājumu, mīļumiņ. Nupat noskaidroju, ka zināmā veidā tu atšķiries no visiem citiem cilvēkiem. Tu redzi tumsā, tu spēj saost, ko citi nejūt. Tev piemīt īstas pēdu meklētāja suņa īpašības. Tās ir ārkārtīgi vērtīgas īpašības, bet tev savas spējas jātur slepenībā. Ja cilvēki to uzzinās, viņi sāks tevi uzskatīt par ērmotu bērnu, par brīnumbērnu, citi bērni sāks tevi kaitināt un sados tev visādas iesaukas. Šai pasaulē tev jābūt tādam pašam kā visi citi, ja negribi izraisīt skaudību un nenovīdību. Atšķirība, kas tev piemīt, ir brīnišķīga un jauka, un es par to priecājos. Bet tu glabāsi to slepenībā — kaut vai māmiņai par prieku. Vai apsoli?

Bērns apsolīja, kaut arī nekā nesaprata.

Visu atlikušo dienu jaunās mātes galvā cita caur citu jaucās satrauktas domas; dzima plāni, ieceres, projekti, kas visi bija baismīgi, drūmi, tumši. Un tomēr tie iekvēlināja viņas seju, iededza tajā nežēlīgu gaismu, iededza tajā uguni ar elles liesmu atblāzmu. Viņa jutās nemiera urdīta, jutās kā drudzī, nespēdama rast mieru ne sēžot, ne stāvot, ne lasot vai šujot; vienīgo atvieglojumu sniedza nerimtīga kustēšanas. Desmitiem dažados veidos viņa parbaudija dela spējas un, nemitīgi domādama par pagātni, visu laiku prātā atkārtoja:

«Viņš salauza mana tēva sirdi, un visus šos gadus es nakt' un dienu veltīgi esmu izprātojusies, kā salauzt viņējo, bet nu esmu atradusi īsto ceļu, nu esmu to atradusi.»

Pienāca vakars, bet nemiera dēmons no viņas neatstājās; ar sveci rokā viņa pārstaigāja māju no bēniņiem līdz pagrabam, noslēpdama spraudes, adatas, uzpirksteņus un diega spolītes zem spilveniem un paklājiem, sienu spraugās, ogļu kastē un tumsā sūtīja puisēnu šīs lietas sameklēt; viņš tās atrada un jutās laimīgs, kad māte viņu uzslavēja, apmīļoja un glāstīja.

No šī brīža viņas dzīve ieguva jaunu jēgu. Viņa sacīja: «Nākotne ir izlemta. Nu es varu mierīgi gaidīt un izbaudīt gaidīšanas prieku.»

Viņā no jauna pamodās zudušās intereses. Viņa atkal sāka nodarboties ar mūziku, valodām, zīmēšanu, gleznošanu un nodevās daudzām citām sen pamestām jaunības gadu aizrautībām. Viņa atkal kļuva laimīga, atkal sāka izjust prieku par dzīvi.

Gadiem ritot, viņa vēroja sava dēla veidošanos un bija ar to apmierināta. Ne pilnīgi, bet gandrīz pilnīgi. Labsirdības zēnā bija vairāk nekā cietsirdības. Tas viņas skatījumā bija dēla vienīgais trūkums. Bet viņa apsvēra arī, ka mīlestība un pielūgsme, ar kādu viņš pret māti izturējās, šo trūkumu atsvērs. Viņš prata arī ienīst — tas bija labi; bet vēl nebija skaidrs, vai viņa naids būs tikpat izturīgs un sīksts kā mīlestība, un tas vairs nebija labi.

Pagāja vēl daži gadi. Arčijs bija izaudzis par glītu, slaiku, spēcīgu jaunekli, bija pieklājīgs, izturēts, sabiedrisks un visādā ziņā tīkams, izskatījās varbūt mazliet vecāks par saviem sešpadsmit gadiem. Kādu vakaru māte ieminējās, ka viņai esot kaut kas ļoti svarīgs sakāms, piebilzdama, ka viņš nu esot pietiekami pieaudzis, lai to uzzinātu, un ar pietiekami stingru gribu un raksturu, lai īstenotu grūto plānu, ko viņa izstrādājusi un izlolojusi ilgos gados. Tad viņa izstāstīja viņam drausmīgo notikumu visā tā atbaidošajā kailumā. Kādu bridi zēns bija gluži sastindzis; tad viņš sacīja:,

—   Es saprotu. Mēs esam dienvidnieki, un saskaņā ar mūsu tikumiem un raksturu pastāv tikai viens veids, kā to visu atmaksāt. Es viņu sameklēšu un nogalināšu.

—   Nogalināsi? Nē! Nāve ir atbrīvošana, tā ir atpestīšana. Nāve ir labdarība. Vai es lai viņam vēl daru labu? Tu nedrīksti viņam ne matiņu uz galvas aiztikt.

Zēns brīdi kavējās pārdomās, tad sacīja:

—   Tu man esi viss šai pasaulē. Tava vēlēšanās man ir likums un prieks. Saki tikai, kas jādara, un es to izdarīšu.

Mātes acis gandarījumā iemirdzējās, un viņa teica:

—   Tev jāiet un viņš jāatrod. Jau vienpadsmit gadu man zināms, kur viņš patvēries. Vairāk kā piecus gadus un daudz naudas esmu notērējusi, lai to uzzinātu. Viņam pieder kvarca raktuves Kolorado un klājas labi. Viņš dzīvo Denverā, viņu sauc par Džeikobu Fulleru. Tā — šī ir pirmā reize pēc tās neaizmirstamās drausmu nakts, kad izrunāju šo vārdu. Iedomājies vien — tas būtu arī tavs uzvārds, ja es tevi no tāda kauna nebūtu paglābusi un sagādājusi tev godīgāku vārdu. Tev jāpadzen viņš no mājām, tad jāsameklē rokā un atkal jāpadzen; un jāatrod un jātrenc tālāk, pastāvīgi, nemitīgi, saindējot viņam dzīvi, piepildot to ar nezināmām šausmām, ar mokām un postu, jāliek viņam ilgoties pēc nāves un vēlēties, kaut pietiktu drosmes izdarīt pašnāvību; tev viņš jāpadara par jaunu Mūžīgo Žīdu, lai viņš aizmirst, kas ir atpūta, kas ir dvēseles miers, kas ir ciešs, veselīgs miegs; tev jāseko viņam, nerimstoši jāvajā viņš, līdz tu salauzīsi viņa sirdi, kā viņš salauza mana tēva un manu sirdi.

—   Es darīšu visu, kā tu vēlies, māt.

—   Es tev ticu, bērns. Viss ir sagādāts, viss ir gatavs. Ņem šo kredītvēstuli, neskopojies, naudas mums ir daudz. Dažreiz tev varbūt vajadzēs maskēties. Esmu arī tam nolūkam visu sagatavojusi, tāpat kā pārējo.

No rakstāmmašīnas galdiņa atvilktnes viņa izņēma vairākas papīra lapas. Uz tām mašīnrakstā bija lasāms šāds teksts:

10 000 dolāru atlīdzības!

Domājams, ka šeit dzīvo cilvēks, ko meklē vienā no Austrumu štatiem. 1880. gadā viņš naktī piesēja savu jauno sievu pie koka lielceļa malā, iecirta viņai pa seju ar jājampātagu un rīdīja virsū suņus, kas viņai noplēsa drēbes līdz kailai miesai. Tur viņš sievieti atstāja un pats aizbēga. Sievas asinsradinieks meklē noziedznieku jau septiņpadsmit

gadu. Adrese…………. pasta nodaļā. Minētā atlīdzība tiks izmaksāta

skaidrā naudā cilvēkam, kas sarunā zem četrām acīm paziņos noziedznieka adresi.

—   Kad tu būsi viņu atradis un ielāgojis viņa smaku, tu naktī aiziesi un pielīmēsi vienu no šiem paziņojumiem pie mājas, kur viņš dzīvo, bet otru pie pasta ēkas vai citā vietā, kur pulcējas daudz cilvēku. Drīz par to runās visi. Taču vispirms tev jādod viņam dažas dienas, lai viņš par ciknecik piemērotu cenu var izpārdot savu mantu. Mēs viņu izputināsim, bet darīsim to pakāpeniski, nedrīkstam viņu uzreiz novest pie ubaga spieķa, jo tas varētu viņu iedzīt izmisumā, kaitēt viņa veselībai vai viņu pat nogalināt.

Viņa izņēma no otras atvilktnes vel dažas ar mašīnu aprakstītas lapas un vienu no tām nolasīja:

18 … gada……….

«Džeikobam Fulleram.

Dodu Jums……. dienas darīšanu nokārtošanai. Šajā termiņā Jūs

neviens netraucēs; termiņš izbeidzas…. pulksten…. Tad Jums JĀIZVĀCAS. Ja Jūs pēc minētās stundas vēl būsiet šeit, es izlīmēšu sīku aprakstu par Jūsu noziegumu uz visiem ielu stūriem, pievienojot tā izdarīšanas datumu un vietu, minot visu dalībnieku vārdus, arī Jūsējo. Nebaidieties no fiziska uzbrukuma, tas nekādā ziņā nenotiks. Jūs iegrūdāt postā vecu vīru un salauzāt tam sirdi. Viss, ko likāt ciest viņam, būs jāizcieš arī Jums.»

—   Papīru tu neparakstīsi. Viņam tas jāsaņem, pirms viņš dabū redzēt paziņojumu par izsludināto atlīdzību, pirms no rīta iziet ārā, jo citādi viņš var krist panikā un aizbēgt, kā stāv, bez naudas.

—   Es nekā neaizmirsīšu.

—   Šie paziņojumi tev nepieciešami tikai sākumam, varbūt pietiks ar vienu pašu reizi. Vēlāk, kad gribēsi likt viņam no kaut kurienes aizvākties, pieraugi, lai viņš saņem šādu paziņojumu, kur būs tikai daži vārdi: , »

«Brauciet tālāk. Dodu Jums………. dienas.». Viņš paklausīs. Vari būt

drošs.

III

Izraksti no mātei sūtītām vēstulēm.

Denverā, 1897. g. 3. apriti

Jau vairākas dienas dzīvoju ar Džeikobu Fulleru vienā viesnīcā. Esmu ielāgojis viņa smaku; varētu dzīt viņam pēdas pa desmit kājnieku divīzijām un tomēr viņu atrast. Bieži esmu stāvējis viņam gandrīz blakus un dzirdējis viņu runājam. Viņam pieder labas raktuves, no kurām viņš gūst pieklājīgus ienākumus, bet nav bagāts. Kalnrača darbu viņš iemācījies godīgi, strādādams par algu. Pēc dabas viņš ir jautrs cilvēks, kas nejūt savus četrdesmit trīs gadus; pēc izskata viņam var dot mazāk, teiksim, trīsdesmit sešus vai trīsdesmit septiņus gadus. Viņš vairs nav otrreiz apprecējies — uzdodas par atraitni. Attiecības ar cilvēkiem viņam labas, viņš ir cienīts, iemīļots un viņam daudz draugu. Pat es jūtu pret viņu simpātijas — taču laikam tēva asinis pieteic savas tiesības. Cik akli un nesaprātīgi lāgiem ir dabas likumi — īstenībā gandrīz visi! Vai Tu redzi, cik grūts tagad kļuvis mans uzdevums? Vai saproti mani un būsi iecietīga? Mana naida uguns ir krietni paplēnējusi — vairāk, nekā es pats gribētu atzīt. Bet uzdevumu es izpildīšu. Kaut arī prieks izdzisis, pienākums tomēr paliek, un es viņu nesaudzēšu.

Man palīdz skaudrais sašutums, ko izjūtu, iedomājoties, ka viņš, kas tik nelietīgi noziedzies, ir vienīgais, kas nekā nepārdzīvo. Iegūtā mācība neapšaubāmi uzlabojusi viņa raksturu, un tas viņam ļauj justies laimīgam. Viņš, vainīgais, ir atpestīts no jebkādām ciešanām, bet Tevi, nevainīgo, tās pagalam nomocījušas. Tikai neraizējies — viņš savu tiesu sagaidīs.

Sudrabaizā, 19. maijā

Formu Nr. 1 es izlīmēju 3. aprīļa naktī, bet formu Nr. 2 vakarā iebāzu pa viņa istabas durvjapakšu, nosakot, ka Denvera viņam jāatstāj 14. aprīļa vakarā pulksten 11.50 vai agrāk.

Kāds pa naktīm apkārt klīstošs reportieris nozaga vienu manu paziņojumu, tad, apstaigājis visu pilsētu, bija atradis un nozadzis arī otru. Tādā veidā viņš tika pie tā, ko avīžnieki dēvē par «ķērienu»— tas ir, viņš ieguva vērtīgu materiālu un parūpējās, lai nevienai citai avīzei tas netiktu. Un otrā rītā viņa avīze, kas ir galvenā šajā pilsētiņā, bija trekniem burtiem pirmajā lappusē iespiedusi paziņojumu, apveltījot mūsu nelieti ar vulkāna izvirdumam līdzīgiem komentāriem veselas slejas garumā un nobeidzot rakstu ar solījumu piemest uz avīzes rēķina vēl tūkstoš dolāru pie mūsu izsolītās atlīdzības! Šejienes prese prot izrādīt augstsirdību, saodusi labu darījumu.

Brokastīs es apsēdos savā parastajā vietā, ko esmu izvēlējies tādēļ, ka no tās varu labi vērot tētiņa Fullera seju un dzirdēt, ko pie galdiņa runā. Telpā bija sanākuši cilvēki septiņdesmit pieci vai vesels simts, visi par to vien runāja un izteica cerības, ka meklētājs nelieti atradīs un atbrīvos apgānīto pilsētu no nešķīsteņa — ar sliedi vai lodi, vai kaut kā citādi.

Kad Fullers ienāca ēdamzālē, viņam vienā rokā bija salocīta aizbraukšanas pavēle, bet otrā — avīze; viņu ieraugot, man bezmaz pamira sirds. Viņa jautrība bija pazudusi bez pēdām, viņš izskatījās vecs, izvārdzis, seja pelnu pelēkumā. Un iedomājies vien, ko viņam vajadzēja noklausīties! No saviem draugiem, māmiņ, kuri nekā nenojauta, viņš dzirdēja sev veltītus epitetus un raksturojumus, kas šķita patapināti no paša Sātana autorizētā vārdnīcu un leksikonu pekles izdevuma. Un vēl vairāk —- viņam vajadzēja pievienoties šiem spriedumiem un tiem aplaudēt. Šie aplausi viņam sagādāja lielas mokas; no manis viņš to nespēja noslēpt; bez tam bija skaidri redzams, ka viņam zudusi ēstgriba; viņš tikai bakstīja ēdienu šķīvī, nespēdams nenieka ieēst. Pēdīgi kāds ieteicās:

— Ļoti iespējams, ka tuvinieks sēž šai pašā istabā un dzird, ko pilsēta domā par šo nepieredzēto nelieti. Ceru, ka tā tiešām ir.

Ai, māmulīt, bija sāpīgi noskatīties, kā Fullers sarāvās un izbīlī sāka raudzīties apkārti Tad viņš to vairs nespēja izciest un izgāja ārā.

Vairākas dienas viņš pēc tam runāja par to, ka esot nopircis raktuves Meksikā, tāpēc gribot šejienes raktuves pārdot un iespējami drīz doties turp, lai varētu jauno īpašumu pats uzraudzīt. Viņš tēloja labi, sevi nenododams; teica, ka esot ar mieru pārdot raktuves par četrdesmit tūkstošiem dolāru un labprāt gribētu saņemt ceturto daļu skaidrā naudā un atlikušo vērtspapīros; bet viņam ļoti vajagot skaidras naudas jaunā uzņēmuma samaksai, tādēļ pārdošot lētāk, ja pircējs visu samaksāšot naudā. Raktuves viņš pārdeva par trīsdesmit tūkstošiem. Un — kā Tu domā — ko viņš tad darīja? Pieprasīja samaksu papīrnaudā, teikdams, ka tas vīrs Meksikā cēlies no Jaunanglijas, ir pilnu galvu dažādām savādām iedomām, labāk gribot papīrnaudu nekā zeltu vai čekus. Šejienieši domāja, ka tas ir aplam, jo par čeku Ņujorkas bankās var saņemt papīrnaudu bez jebkādiem sarežģījumiem. Par šo dīvainību spriedelēja visā pilsētā, bet tikai vienu dienu, ilgāk Denverā ne par vienu tematu nerunā.

Es visu laiku viņu vēroju. Tiklīdz pārdošana bija nokārtota un nauda samaksāta, kas notika 11. aprīlī, es ne uz mirkli neizlaidu Fulleru no acīm. Tonakt, īstenībā 12. aprīlī, jo bija mazliet pēc pusnakts, izsekoju Fulleram līdz pat viņa istabai, kas atradās tai pašā gaitenī, četras durvis no manējām, tad aizgāju un pārģērbos savās netīrajās raktuvju strādnieka drēbēs, notriepu seju tumšāku un paliku sēžam neapgaismotā istabā, nolicis pa rokai maišeli ar vienu lieku veļas kārtu; durvis atstāju pusviru, jo gaidīju, ka drīz putniņš papletīs spārnus. Pēc pusstundas pa gaiteni aizgāja vecīga sieva ar maisu rokā; es uztvēru pazīstamo smaku un, paķēris savu maišeli, gāju tai pakaļ, jo tas bija pārģērbies^ullers. No viesnīcas viņš izgāja pa sāndurvīm, pie stūra iegriezās klusā ieliņā un pa sīku lietutiņu un pilnīgu tumsu nogāja trīs kvartālus; tur viņš iekāpa divjūga karietē, kas, protams, bija priekšlaikus pasūtīta un viņu jau gaidīja. Es (neaicināts) uzrausos uz bagāžas platformiņas karietes aizmugurē, un mēs straujos rikšos aizbraucām. Nobraucām desmit jūdžu, tad kariete apstājās pie nelielas stacijas, Fullers norēķinājās ar ormani. Izkāpis no karietes, viņš apsēdās nojumē uz ķerras, laikam negribēdams rādīties gaismā. Es iegāju stacijā un vēroju biļešu kasi. Fullers biļeti pirkt neienāca. Arī es nepirku. Drīz pienāca vilciens, viņš iekāpa vagonā; es pa otrām durvīm iekāpu tai pašā vagonā un, izgājis cauri vagonam, apsēdos viņam aiz muguras. Kad viņš konduktoram nosauca savu galamērķi, es pasēdos par dažiem soliem tālāk, kamēr konduktors mainīja naudu, un, kad tas pienāca pie manis, samaksāju par biļeti līdz tai pašai stacijai — apmēram simt jūdžu tālāk uz rietumiem.

No tā brīža Fullers mani veselu nedēļu notrenkāja bez elpas. Viņš klīda no vienas vietas uz otru, tad atkal uz citu, arvien tikai tālāk uz rietumiem, bet jau pēc pirmās dienas viņš vairs nebija sieviete. Viņš bija raktuvju strādnieks, tāpat kā es, un viņam bija kuplas liekās ūsas. Maska viņam bija nevainojama, un savu lomu viņš varēja tēlot nepiedomādams, jo patiesi bija strādājis raktuvēs. Tagad viņu nebūtu pazinis pat labākais draugs. Pēdīgi viņš apmetās šeit, visnenozīmīgākajā, mazākajā kalnraču ciematā Montānā, noīrēja būdu un ik dienu iet meklēt iegulas; kalnos viņš paliek visu dienu un no ļaudīm izvairās.

Es dzīvoju kalnraču barakā — kopmītnē, kur viss ir drausmīgs: guļamās lāvas, ēdiens, netīrība — viss.

Esam šeit nodzīvojuši četras nedēļas, bet visā šai laikā man gadījies viņu redzēt tikai vienu reizi; taču ik vakaru es izsekoju viņa pēdām un pēc tam stāvu postenī. Kolīdz viņš bija noīrējis būdu, es aizbraucu uz piecdesmit jūdzes attālo pilsētiņu un nosūtīju telegrammu uz viesnīcu Denverā, lai paglabā manu bagāžu, kamēr to savākšu. Šeit man nekas nav vajadzīgs, esmu paņēmis līdzi dažus armijas kreklus apmaiņai.

Sudrabaizā, 12. jūnijā

Līdz šejienei valodas par notikumiem Denverā, manuprāt, nav atklīdušas. Pazīstu gandrīz visus apmetnes kalnračus, bet neviens, vismaz man dzirdot, ne ar vārdu par to nav ieminējies. Fullers šajos apstākļos neapšaubāmi jūtas drošībā. Viņš sadzinis mietiņus divas jūdzes no apmetnes — ļoti vientuļā vietā kalnos. Vieta šķiet daudzsološa, un viņš strādā ļoti centīgi. Bet kā viņš ir pārvērties! Nekad nepasmaida, noslēdzas no visiem, ne ar vienu nesarunājas — viņš, kuram vēl tikai pirms diviem mēnešiem tā patika sabiedrība un jautrība. Pēdējā laikā esmu vairākkārt redzējis viņu paejam garām — salīkušu, vientuļu, ne vēsts vairs no vingrās gaitas — traģiska, nožēlojama figūra. Viņš dēvējas par Deividu Vilsonu.

Jūtos drošs, ka viņš paliks šeit, kamēr mēs viņu netramdīsim. Ja Tu uz to pastāvi, trenkšu viņu tālāk, taču man šķiet, ka viņš nevar kļūt nelaimīgāks, kā ir pašreiz. Aizbraukšu atpakaļ uz Denveru un kādu jonīti palutināšu sevi ar ērtībām, ēdamu barību, gultu, kurā var gulēt, un tīrību; pēc tam savākšu savas mantiņas un piespiedīšu nabaga Vilsona tētiņu ņemt kājas pār pleciem.

Denverā, 19. jūnijā

Šeit skumst pēc viņa. Visi cer, ka viņam Meksikā klājas labi, un tā nav tukša runāšana, viņi to saka no sirds. To jau, kā zini, uzreiz var redzēt. Atzīstos, ka esmu šeit noslaistījies pārāk ilgi. Bet, ja Tu būtu manā vietā, Tu justu man līdzi. Jā, zinu, ko Tu gribi sacīt, un Tev taisnība: ja es būtu Tavā vietā un manu sirdi dedzinātu Tavas atmiņas… Rit pat ar naktsvilcienu došos atpakaļ.

Denverā, 20. jūnijā

Lai dievs mums piedod, māt, mēs vajājam nepareizo cilvēkul Visu nakti neesmu aizvēris acu, tagad, rītausmā, gaidu, kad būs jāiet uz agro vilcienu, bet minūtes rit tik lēni, tik lēni!

Šis Džeikabs Fullers ir vainīgā Fullera brālēns. Kādi mēs gan bijām muļķi, neiedomādamies, ka pēc tik nelietīga darba vainīgais nemūžam neturpinās dzīvot pats ar savu vārdu! Denveras Fullers ir četrus gadus jaunāks par to otru; viņš ieradās šeit septiņdesmit devītajā gadā, tikko kļuvis par atraitni, viņam toreiz bija divdesmit viens gads, un tas notika gadu pirms jūsu apprecēšanās; ir neskaitāmi dokumenti, kas to pierāda. Vakarvakarā runāju ar dažiem viņa draugiem, kuri viņu pazīst kopš pirmās dienas, kad viņš šeit ieradās. Es nekā neteicu, bet pēc dažām dienām pārvedīšu viņu atpakaļ uz šo pilsētu un atlīdzināšu zaudējumus, kas viņam radušies, pārdodot raktuves; un tad šeit notiks bankets, ies lāpu gājiens, un par visu maksāšu es. Vai Tu to nosauc par ēverģēlību? Bet es taču, kā Tev labi zināms, vēl esmu tikai puika. Drīz vien es vairs nebūšu puika.

Sudrabaizā, 3. jūlijā

Māt, viņš ir prom! Pazudis, neatstādams nekādas pēdas. Kad es atbraucu, smaka jau bija pagaisusi. Šodien es kopš tās dienas pirmoreiz piecēlos no gultas. Kaut es nebūtu tik jauns! Tad būtu vieglāk pārciest likteņa triecienus. Visi domā, ka viņš aizgājis uz rietumiem. Šovakar došos ceļā — pāris stundu ar zirgu, tālāk ar vilcienu. Nezinu, kurp dodos, bet man jābrauc; palikt uz vietas nozīmētu mocīties.

Viņš, protams, atkal mainījis vārdu un izskatu. Tas nozīmē, ka varbūt man vajadzēs apbraukāt visu zemeslodi, lai viņu atrastu. Man tiešām liekas, ka tā būs. Vai nu Tu redzi, māt? Iznāk, ka Mūžīgais Žīds esmu es. Kāda ironija! Mēs šo likteni paredzējām citam.

Padomā par grūtībām, kas radušās! Un to nebūtu, ja vien es varētu viņu meklēt ar sludinājumu. Bet es nespēju izdomāt, kā sacerēt sludinājumu, lai tas viņu nenobiedētu, kaut ari esmu gudrojis, bezmaz no prāta nojukdams. «Ja tas džentlmenis, kas nesen nopirka raktuves Meksikā un pārdeva savas raktuves Denverā, paziņotu savu adresi. ..» (kam, māt?), «viņam tiktu paskaidrots, ka noticis pārpratums; viņam tiks lūgta piedošana un pilnā mērā atlīdzināti visi zaudējumi, ko viņš cietis zināmos apstākļos.» Vai redzi? Viņš nodomātu, ka tas ir slazds. Kurš gan tā nedomātu? Ja es rakstītu «Tagad zināms, ka viņš nav meklētais, ka meklētais ir cits cilvēks, kuram agrāk bija tāds pats vārds un uzvārds, bet kurš zināmu iemeslu dēļ vārdu mainījis», vai tā būtu labi? Bet denverieši uzreiz saausltos un iesauktos: «Ā!» un atcerētos aizdomīgo izdarlšanos ar papīrnaudu, un sacītu: «Kādēļ tad viņš aizbēga, ja nebija īstais?» Tas neder. Ja man neizdotos viņu atrast, viņa reputācija Denverā būtu sabojāta uz visiem laikiem, turpretī tagad uz tās nav neviena traipiņa. Tev ir gudrāka galva nekā man. Palīdzi.

Man ir viens pavediens, bet tikai viens vienīgs. Es pazīstu viņa rokrakstu. Ja viņš ierakstīs savu neīsto vārdu viesnīcas reģistrācijas grāmatā, pārāk nesagrozot rokrakstu, es to pazīšu visur, kur vien ieraudzīšu.

Sanfrancisko, 1898. gada 28. jūnijā

Tu jau zini, ka esmu pārmeklējis Savienotās Valstis no Kolorado līdz pat Klusajam okeānam, un arī to, ka vienreiz gandrīz viņu notvēru. Un man vēlreiz iznāca tāpat. Tas nolika šeit, vakar, uzdūros viņa pēdām, gluži svaigām; tas bija uz ielas, es skriešus devos pa tām, un tās mani aizveda uz lētu viesnīcu. Tā bija nejēdzīga kļūdīšanās; suns būtu skrējis pa citu ceļu. Bet es esmu tikai pa pusei suns un satraukuma brīdi varu izrīkoties tīri cilvēciski aplam. Tajā viesnīcā viņš bija nodzīvojis desmit dienu; tagad es gandrīz droši zinu, ka pēdējos sešos vai astoņos mēnešos viņš nekur nav ilgi uzturējies, bet, nemiera dzīts, traucies no vienas vietas uz otru. Es to saprotu un zinu, ko nozīmē to izjust. Viņš joprojām dzīvo ar to pašu vārdu, ko bija ierakstījis reģistrācijas grāmatā, kad pirms deviņiem mēnešiem gandrīz viņu noķēru,— Džeimss Vokers, un neapšaubāmi pieņēma to tad, kad aizbēga no Sudrabaizas. Viņš ir vienkāršs cilvēks un netiecas pēc izmeklētiem vārdiem. Es tūliņ pazinu viņa rokrakstu, kaut arī tas ir nedaudz sagrozīts. Taisnīgs cilvēks, kam neizdodas ne viltība, ne izlikšanās.

Viesnīcā man sacīja, ka viņš tikko izrakstījies, laikam aizceļojis; adresi nav atstājis; licies iztrūcies, kad viņu lūguši atstāt adresi; izņemot lētu ceļasomu, viņam nekādas bagāžas nav bijis; aizgājis kājām ar somu pie rokas: «Skops vecis, viesnīcai no viņa daudz labuma nebija.» «Vecis!» Laikam viņš tagad tiešām tāds ir. Es vairs neklausījos; viesnīcā nebiju uzturējies ilgāk par minūti. Metos pa viņa pēdām, kas mani aizveda uz kuģu piestātni. Māt! No tvaikoņa, kas viņu bija aizvedis, viedās vairs tikai dūmu mākonītis pie apvāršņa. Ja būtu tūliņ gājis pareizajā virzienā, būtu ietaupījis pusstundu, būtu varējis nolīgt ātrgaitas kuteri, un varbūt man būtu izdevies panākt kuģi. Tas devās uz Melburnu.

Cerību kanjona, Kalifornija, 1900. gada 3. oktobrī

Tev ir pamats sūdzēties. «Tikai viena vēstule gadā» patiesi ir ļoti maz, es tam piekrītu; bet ko lai raksta, ja nav nekā cita, ko pastāstīt, kā neveiksme pēc neveiksmes? To neviens nespētu izturēt. Tas dzen izmisumā.

Es Tev jau rakstīju — man šķiet, kopš tā laika aizritējusi vesela mūžība — kā pazaudēju viņa pēdas Melburnā un pēc tam vairākus mēnešus dzenāju viņu rokā pa visu Austrāliju.

Nu, pēc tam sekoju viņam uz Indiju; Bombejā es viņu gandrīz panācu; turpināju dzīties viņam pa pēdām uz Barodu, Ravalicindi, Laknavu, Lahonu, Kanpūru, Allahabadu, Kalkutu, Madrasu — o, itin visur; nedēļu pēc nedēļas, mēnesi pēc mēneša, putekļos un saules svelmē — visu laiku gandrīz viņam pa pēdām, tomēr klāt netikdams. Pēc tam uz Ceilonu, tad . . . lai paliek, drīzumā aprakstīšu Tev visu sīkumos.

Izsekoju viņam atpakaļ uz Kaliforniju. Pēc tam esmu viņu medījis šajā štatā no janvāra līdz pagājušajam mēnesim. Esmu gandrīz pārliecināts, ka viņš atrodas netālu no Cerību kanjona; izsekoju viņam līdz kādai vietai, kas ir trīsdesmit jūdžu no šejienes, bet tur man pēdas pagaisa. Jādomā, ka viņu kāds uzņēma pavest ratos.

Pašreiz atpūšos, tikai laiku pa laikam pārmaiņas labad cenšos atrast zaudētās pēdas. Biju pārguris līdz nāvei, māt, un gaužām nomākts, lāgiem daudz netrūka, ka būtu pilnīgi zaudējis cerības; bet kalnrači šajā nelielajā apmetnē ir lāga puiši, un ilgajā šeit pavadītajā laikā esmu ar tiem ļoti saradis; viņu bezrūpīgā jautrība mani uzmundrina un ļauj aizmirst paša rūpestus. Dzīvoju būdā kopā ar puisi, kuru sauc par Semiju Hiljeru; viņam ir apmēram divdesmit pieci gadi, arī viņš, tāpat kā es, ir savai mātei vienīgais, ļoti mīl māti un raksta viņai ik nedēļu, tādā ziņā gan ir tikai daļēji man līdzīgs. Semijs ir bikls cilvēks un, runājot par intelektu. .. nu, pie jaunu pasauļu atklājējiem viņš nepieder; tomēr visi viņu šeit ieredz; viņš ir labs un sirsnīgs; pasēdēt kopā ar viņu un parunāties man tagad nozīmē dienišķo maizi, atpūtu un labsajūtu, jo man blakus atkal ir draugs un biedrs. Kā man gribētos, lai arī Džeimsam Vokeram būtu tāds biedrs. Viņam taču bija draugi, viņam patika sabiedriskā sadzīve. Bet tad viņš man acu priekšā tūdaļ parādās tāds, kādu viņu redzēju pēdējoreiz. Cik traģisks tēls! Redzu to bieži jo bieži. Un tieši toreiz es, pārvarēdams sirdsapziņas balsi, aizdzinu viņu jaunos klejojumos!

Hiljeram ir labāka sirds nekā man, domāju pat, ka labāka nekā jebkuram visā apmetnē, jo viņš draudzējas ar ciemata melno avi — Flintu Bakneru un ir vienīgais cilvēks, ar kuru Flints Bakners sarunājas un kuram ļauj sarunāties ar sevi. Viņš sakās zinām Flinta dzīvesstāstu un cēloņus, kādēļ tas kļuvis tāds, kāds ir tagad, un tālab vajagot pret Flintu izturēties, cik vien žēlsirdīgi cilvēks spēj. Jāteic, ka vienīgi tik plašā sirdī piemešanos var atrast tāds cilvēks kā Flints Bakners, ja ņem vērā, ko visapkārt dzird par viņu runājam. Man šķiet, šis viens piemērs Tev Semija raksturu atklās skaidrāk, nekā es būtu spējis ar rūpīgu, garu aprakstu. Reiz sarunā viņš izteicās apmēram šādi:

— Flints ir man attāls radinieks un izstāsta man visas savas nedienas, laiku pa laikam izkrata sirdi, jo citādi tā kādu dienu varētu pārplīst. Es tev teikšu, Arčij Stilmen, nelaimīgāka cilvēka nav visā pasaulē; visa viņa dzīve ir vienas vienīgas dvēseles mokas — viņš nepavisam nav tik vecs, kā izskatās. Sirdsmieru viņš zaudējis jau pirms daudziem gadiem. Nekad viņam dzīvē nav laimējies. Brīžiem viņš saka, ka labāk būtu nokļūt īstajā ellē, jo pašreizējā esot viņu pārāk nomocījusi.

IV

Neviens īsts džentlmenis nerunās kailu patiesību dāmu klātbūtne.

Bija spirgts, dzestrs rīts oktobra sākumā. Ceriņu un zeltalietus krūmi, rudens zeltījumā iekvēlināti, dega un liesmoja pret debesīm kā teiksmu tilts, ko dabas labestība uzcēlusi, lai nespārnotās būtnes, kas mīt koku galotnēs, varētu sastapties; īves un granātābeles skāva ar mežiem apaugušās nogāzes kaislās zelta un purpura liesmās; gaisu piesātināja neskaitāmu puķu reibinošais aromāts; augstu tukšajās debesīs aesofags sastindzis nekustīgā lidojumā; visapkārt valdīja rimts klusums, īsts dieva miers.

Laiks—1900. gada oktobris; vieta — Cerību kanjons, sudraba racēju apmetne dziļi Esmeraldas apriņķī. Šī vieta ir tālu no pilsētām, augstu kalnos, nomaļa; tikai nesen atklāta. Kalnrači domā, ka šeit slēpjas bagātīgas sudraba iegulas un ka, pastrādājot divus trīs gadus, stāvoklis noskaidrosies pa īstam — vai nu uz vienu, vai otru pusi. Apmetnē dzīvo divsimt kalnraču, viena baltā sieviete ar bērnu, daži ķīnieši — veļas mazgātāji, piecas indiānietes un ducis klejojošu indiāņu, kas ģērbušies no trušādām šūtās drēbēs, valkā nonēsātas platmales un no skārda konservu kārbām darinātas kaklarotas. Rūdas pārstrādes fabriku šeit vēl nav, arī baznīcas un savas avīzes nav. Apmetne pastāv tikai divus gadus; atradumi vēl nav sacēluši sensāciju; pasaule nezina, kā šo vietu sauc un kur tā atrodas.

Abpus kanjonam stāvas kalnu sienas paceļas trīstūkstoš pēdu augstumā, un būdas, kas garā virknē aizstiepjas pa aizas dibenu, saule noskūpsta tikai vienreiz dienā, kad tā pašā pusdienlaikā pacēlusies debess vidū. Ciemats ir divas jūdzes garš. Būdas saceltas patālu cita no citas. Vienīgā 110 baļķiem būvētā māja ir traktieris — vispār var teikt — vienīgā māja ciemā. Tā atrodas apmetnes centrā un ir iedzīvotāju vakara izklaides vieta. Tur viņi iedzer, spēlē kārtis un domino; arī biljardu, jo biljarda galds tur ir — zaļais vadmalas pārvalks vienos plīsumos, kas pielāpīti ar plāksteri; ir arī dažas kijas, tikai bez ādas uzgaļiem; ir dažas apdauzītas, saskrambātas koka bumbas, kas ripo ar skaļu klaudzoņu, neapstājas palēnām, bet pēkšņi; ir arī krīta gabals, no kura palīdis ārā krietns krama grauds; un spēlmanim, kas ar vienu kiju iesit sešas bumbas, ir tiesības izdzert mēriņu un pacienāt visus pārējos spēlmaņus uz krodzinieka rēķina.

Flinta Baknera būda bija pati pēdējā ciema dienvidu galā; viņa rokamais iecirknis atradās ciema galā mazliet aiz pēdējās būdas šai virzienā. Viņš bija īdzīgs, savrupnieks, ne ar vienu nedraudzējās. Tie, kas bija gribējuši viņu tuvāk iepazīt, to drīz vien nožēloja un atstājās. Par viņa pagātni neviens nekā nezināja. Daži domāja, ka Semijam Hiljeram tā zināma, citi teica, ka ne. Ja Hiljeram kāds vaicāja, viņš atbildēja, ka nekā par to nezinot. Flints dzīvoja kopā ar lēnprātīgu, gadus septiņpadsmit vecu angļu jaunekli, pret kuru viņš gan ļaudīs, gan vienatnē izturējās ļoti rupji. Šo zēnu, protams, mēģināja izprašņāt, bet bez panākumiem. Fetloks Džounss — tā jaunekli sauca — sacīja, ka Flints viņu pievācis, kad tas meklējis iegulu dzīslu, un, tā kā viņam Amerikā neesot ne radu, ne draugu, tad visprātīgāk licies palikt pie Baknera un paciest rupjo izturēšanos, saņemot par algu speķi un pupas. Vairāk viņš nekā nezināja pateikt.

Par šādu algu Fetloks bija nostrādājis jau mēnesi, un aiz lēnprātīgās ārienes viņā pamazām sāka gruzdēt dusmas par apvainojumiem un pazemojumiem, ar kuriem saimnieks neskopojās. Tieši biklie šādu apiešanos pārdzīvo sevišķi sāpīgi, varbūt vēl sāpīgāk nekā spēcīgie, kas var savu niknumu izgāzt, gūt atvieglojumu stipros vārdos, pat palaižot rokas, kad pacietības mērs pilns. Daži labsirdīgākie vīri gribēja Fetlokam viņa nedienās palīdzēt un pierunāt, lai iet projām no Baknera, bet jau šāda doma vien zēnu pagalam pārbiedēja, un viņš atteica: «Nē, nē.» Pets Railijs mudināja viņu, teikdams:

—   Taisies no tā velna sīkstuļa vaļā un nāc pie manis. Nebaidies! Ar viņu es tikšu galā.

Ar asarām acīs zēns viņam pateicās, bet nobijies atbildēja, ka neriskēs; viņš teica, ka tad Flints viņu notveršot vienatnē, varbūt kādreiz naktī, urf. ..

—   Oi, man bail pat iedomāties, mister Railijl

Daži citi pamācīja:

—   Bēdz prom no viņa, mēs tevi pasargāsim. Laid naktī taisni uz piekrasti.

Taču visi mudinājumi bija velti runāti; zēns palika pie sava, ka Flints viņu panākšot un ar varu atvedīšot atpakaļ, kaut vai aiz tīras ļaunprātības.

Kalnrači to nespēja saprast. Nabaga puikam klājās ar katru nedēļu ļaunāk. Varbūt viņi būtu sapratuši, ja zinātu, kā jauneklis izmanto brivo laiku. Viņš gulēja slietenī netālu no Flinta būdas un naktīs, pārskaitīdams zilumus un pazemojumus, nemitīgi risināja tikai vienu vienīgu domu: kā varētu nogalināt Flintu Bakneru tā, lai netiktu pieķerts. Tas bija vienīgais prieks viņa dzīvē; visās divdesmit četrās diennakts stundās šīs nakts stundas bija vienīgās, ko viņš gaidīja ar karstām ilgām un kad jutās laimīgs.

Viņš izprātojās par indi. Nē, tas nederēja; izmeklēšanā noskaidrosies, kur tā dabūta un kas to iegādājies. Izprātojās par šāvienu mugurā kādā vientuļā vietā, kad Flints ap pusnakti atgriežas mājup — allaž vienā un tai pašā laikā. Nē — kāds var pagadīties tuvumā un viņu pieķert. Varbūt viņu aizmigušu nodurt? Nē — ja viņam samisās roka, tad Flints pamodīsies un viņu sagrābs. Viņš izdomājās simtiem dažādu veidu, bet neviens no tiem nederēja, jo pat visviltīgākajā un slepenākajā allaž pastāvēja liktenīgais riska moments, varbūtība, iespēja, ka viņu varētu pieķert. Uz to viņš negribēja ielaisties.

Taču viņš bija pacietīgs, bezgala pacietīgs. Nav kur steigties — viņš pats sev sacīja. Viņš nepametīs Flintu, pirms nebūs redzējis tā līķi; nav kur steigties — gan jau iespēja radīsies. Kaut kur tai jābūt, un viņš pacietīgi panesīs rupjības, sāpes un trūkumu, līdz šo iespēju atradīs. Jā, kaut kur jābūt iespējai, kas neatstāj pēdas, pat ne vismazāko norādījumu uz slepkavu . . . Nav kur steigties, viņš to atradīs, un tad — ai, tikai tad būs vērts dzīvot pasaulē! Līdz tam viņš visādā veidā centīsies noturēt spēkā savu lēnprātīgā zēna reputāciju; un, tāpat kā līdz šim, neviens no viņa nedzirdēs neviena apvainojoša vārda par nežēlīgo mocītāju.

Divas dienas pirms minētā oktobra rīta Flints bija šo to nopircis, un kopā ar Fetloku viņi bija pirkumu atnesuši uz Flinta būdu: kasti ar svecēm, ko viņi nolika kaktā; skārda bundžu ar spridzināmo pulveri, ko novietoja uz sveču kastes, un veselu spridzināmā pulvera muciņu, ko pabāza zem Flinta guļamlāvas; milzīgu degauklas rituli, ko pakāra uz vadža. Fetloks nosprieda, ka Flinta iecirknī rakšanas darbi laikam drīz būs pabeigti un sāksies spridzināšana; kaut ko viņš par šo darbu zināja, bet piedalījies nekad nebija. Viņa apsvērums izrādījās pareizs: bija pienācis laiks spridzināšanai. Nākamajā rītā viņi abi aiznesa uz atradņu vietu degauklu, urbjus un bundžu ar pulveri; rakums bija astoņas pēdas dziļš; lai tajā nokāptu un no tā izkāptu, tika izmantotas īsas redeļu kāpnītes. Viņi nokāpa bedrē, un Flints pavēlēja Fetlokam turēt urbi, tomēr ne ar vārdu nepaskaidrodams, kā tas pareizi jātur, bet pats paņēma veseri. Jau no pirmā vesera zvēliena Fetlokam urbis izspruka no rokām, kas bija gandrīz pats par sevi saprotams.

— Ak, tu ķēms, melnādainais izdzimums, vai tā jātur urbis? Pacel! Uzstādi! Turi ar nagiem! Nolādēts! Gan es tevi izmācīšu!

Pēc stundas urbšana bija pabeigta.

—   Nu, ieber spridzekli!

Zēns sāka bērt pulveri bedrē.

—   Stulbeni!

Smags sitiens pa žokli nogāza puisi zemē.

—          Slienies augšā! Nevārties pinkšķēdams! Vispirms iestiprini! Un tagad iepildi spridzekli. Ko tu atkal dari? Vai gribi piebērt bedri līdz augšai? No visiem stulbajiem puņķutapām, ko man gadījies sastapt… Paber vispirms kārtiņu zemes, tad granti! Piemīdi! Stop, stop! Velns parāvis! Vācies nost!— Viņš pats paķēra stampu un noblietēja spridzekli, visu laiku velnišķīgi lādēdamies. Tad pielaida auklai uguni un aizskrēja jardus piecdesmit nostāk, Fetloks viņam pakaļ. Viņi nogaidīja pāris minūšu, tad ar pērkonīgu dārdu augstu gaisā uzlidoja milzīgs dūmu un akmeņu mākulis; vēl pēc maza brītiņa nobira akmeņu krusa, un no jauna iestājās klusums.

—          Dieva vārds, man būtu gribējies, kaut arī tu būtu bijis tur iekšā!— noteica saimnieks.

Viņi atkal nokāpa šahtā, iztīrīja to un vēlreiz piepildīja ar spridzekli.

—          Hei! Cik daudz auklas tu esi sadomājis veltīgi iztērēt? Vai nezini, cik gara aukla jānomērī?

—   Nē, ser.

—   Ak, nezini! Tādu muļķi, nudien, vēl visā mūžā neesmu redzējis!

Viņš izrāpās no šahtas un sauca lejup:

—          Nu, āmurgalva, vai domā tur pavadīt visu dienu? Nogriez auklu un pielaid uguni!

Drebošais puika ieteicās:

—   Neņemiet ļaunā, ser, es . . .

—   Ak, tu vēl runāsi pretī — mani Griez nost un pielaid uguni!

Zēns nogrieza auklu un pielaida uguni.

—          Vel-ll-a būšana! Esot nogriezis! Tikai minūti līdz sprādzienam! Kaut jel tu tur paliktu!

Neprāta niknumā Bakners izrāva kāpnītes no šahtas un skriešus metās projām. Zēns pārbijās līdz nāvei.

—          Ak dievs! Palīgā! Palīgā! Glābiet!— viņš kliedza.— Ko lai es iesāku? Ko lai iesāku?

Cik cieši varēdams, viņš piespiedās pie bedres sienas; dzirdot degauklu sprakstam, viņam aizrāvās balss, elpa aiztrūka; nevarīgi viņš stāvēja un skatījās: pēc divām, trim vai četrām sekundēm viņš, gabalos saplosīts, uzlidos gaisā. Bet tad viņā uzplaiksnīja atskārta. Viņš pielēca pie auklas, atrāva to galu, kas bija atstāts virs zemes, un bija glābts.

Ļengans un izbīlī pusbeigts, visus spēkus zaudējis, viņš sabruka; tomēr dziļā priekā nomurmināja:

—          Viņš pats mani iemācīja! Es zināju, ka atradīšu iespēju, ja pratīšu gaidīt.

Pēc minūtēm piecām Bakners piezagās pie šahtas un palūkojās lejup; viņš izskatījās uztraukts un apjucis. Situāciju viņš aptvēra ātri. Viņš nolaida kāpnes, un zēns nespēcīgi izrausās no bedres — ļoti bāls. Jaunekļa izskats pastiprināja Baknera apjukumu, un viņš ierunājās, ļaudams sejā atspoguļoties nožēlai un līdzjūtībai, kas prakses trūkuma dēļ padarīja viņa fizionomiju visai neparastu.

-— Tas bija negadījums, saproti. Nesaki nevienam par to ne vārda; es biju uztraukts un pats nepamanīju, ko esmu izdarījis. Tu izskaties diezgan nelāgi; šodien esi strādājis gana; ej uz manu būdu, paēd, ko vēlies, un atpūties. Tas bija skaidrs negadījums, saproti, jo es biju briesmīgi uztraukts.

—   Es nobijos gan,— zēns, pagriezies uz iešanu, sacīja,— bet kaut ko arī iemācījos, un labi vien bija.

—   Nolādēti viegli pielabināms!— Bakners nomurdēja, ar acīm sekodams zēnam.— Redzēs, vai pratīs turēt muti? Nevar zināt. . . Ek, būtu man izdevies uzspert viņu gaisā!

Zēns neizmantoja novēlēto atpūtu; laiku viņš izmantoja darbam, kam nodevās drudžaini, dedzīgi, ar neprātīgu prieku. Kalna nogāze līdz pašai Flinta būdai bija biezi apaugusi ar bieziem mūžzaļo pundurozolu — čaparelu krūmiem; Fetloka galvenais darbs noritēja tieši šās stūrgalvīgās biežņas tumšajos labirintos; pārējo viņš paveica pats savā slietenī. Beidzot viss bija padarīts gods godam, un viņš noteica:

—   Ja viņš bīstas, ka es varētu par viņu sūdzēties, tad drīz viņa aizdomas izklīdīs. Rīt un parīt viņš redzēs, ka esmu tas pats gļēvais pienapuika. Bet naktī pēc parītdienas viņam pienāks gals, un neviens pat minēdams neuzminēs, kas viņu piebeidzis un kā tas izdarīts. Visjocīgākais ir tas, ka viņš pats man šo domu piespēlēja.

Nākamā diena pienāca un pagāja.

Pašreiz ir gandrīz pusnakts, un pēc piecām minūtēm sāksies jauna diena. Darbības vieta ir traktiera biljarda istaba. Raupji vīri raupjās drānās noļukušām platmalēm galvā, zābakos sabāztām bikšu starām, citam mugurā veste, bet visi nometuši svārkus un sanākuši ap dzelzs krāsniņu, kas, nokaitusi gluži sarkaniem sāniem, dveš tīkamu siltumu; klaudz biljarda bumbas; cita trokšņa telpā nav; ārā brāzmo ass vējš. Vīri, šķiet, garlaikojas; un tomēr it kā kaut ko gaida. Drukns pusmūža kalnracis platiem pleciem, iesirmām ūsām, drūmu seju un skadrām acīm pieceļas, uzmet uz rokas degauklas rituli, savāc vēl citas savas mantas un iziet, ne no viena neatvadījies. Tas ir Flints Bakners. Tiklīdz durvis aiz viņa aizvērušās, sāk dūkt valodas.

—   Vispunktīgākais cilvēks, kāds jebkad dzīvojis,— ierunājās kalējs Džeiks Pārķers,— no viņa aiziešanas, pat pulkstenī nepaskatoties, skaidri zināms, ka ir pusnakts.

—   Man domāt, tas arī ir viņa vienīgais tikums,— piebilda kalnracis Pīters Heivs.

—   Viņš ir melnais traips mūsu pulkā,— runātāju papildināja Velsa Fargo firmas strādnieks Fergusons.— Ja šitais krogs piederētu man, es gan viņu piespiestu runāt, ja ne,— lai iet, kurp deguns rāda.— To teikdams, viņš uzmeta skatienu traktierniekam, kurš izlikās to neredzam, jo aprunātais bija labs tērētājs un ik nakti gāja mājup, pie letes krietni iestiprinājies.

—   Paklausieties,— sacīja kalnracis Hems Sendvičs,— vai viņš kādu no jums, puiši, ir kaut reizi uzaicinājis kopā ar viņu iedzert?

—   Kas tad? Flints Bakners? Svētā Marijai

Šie sarkastiskie izsaucieni tādos vai līdzīgos vārdos skanēja no visu mutēm. Pēc īsa klusuma brīža kalnracis Pets Railijs sacīja:

—   Šitais tips ir īsta krustvārdu mīkla. Un tas viņa puisis tāpat. Es no viņiem gudrs netieku.

—   Kurš tur var tikt gudrs,— piekrita Hems Sendvičs,— un, ja tie abi ir krustvārdu mīklas, kā tad nosauksiet trešo? Kad reiz sākuši runāt par augstākās pakāpes noslēpumainību, tad šis ir pārāks par abiem pirmajiem. Tas tev viegli uzminams, ko?

—   Kur nu!

Tā atsaucās visi. Visi, izņemot vienu. Tas bija Pītersons — jaunpie- nācējs. Viņš pasūtīja riņķi dzeramā visiem un ziņkāri apjautājās, kas tad tas trešais esot. Visi atbildēja korī:

—   Arčijs Stilmens.

—   Vai tad šis tik noslēpumains?— Pītersons atkal jautāja.

—   Vai viņš ir noslēpumains? Vai Arčijs Stilmens ir noslēpumains?— pārvaicāja Velsa Fargo pārstāvis Fergusons.— Mīlīt, ceturtā dimensija salīdzinājumā ar viņu ir tīrais nieks.

Fergusons, proti, bija skolots.

Nu Pītersons gribēja uzzināt visu; un ikviens bija ar mieru pastāstīt; katrs sāka pa savai modei. Bet krodzinieks Bilijs Stīvenss viņus apsauca un pamācīja, lai labāk runājot pa vienam. Viņš izdalīja dzeramo un norādīja uz Fergusonu, lai tas runājot. Un Fergusons iesāka:

—   Nu, raugi, viņš vēl ir tīrais puika. Un tas arī ir apmēram viss, ko mēs par viņu zinām. Tu vari viņu izprašņāt, kamēr nogursti, tikpat nekā neuzzināsi. Vismaz nekā par viņa nodomiem vai ko viņš dara, vai kur dzimis un audzis un tamlīdzīgi. Par kaut ko vēl tuvāku, par viņa galveno, lielo noslēpumu ir nesapņo kaut ko izdibināt, viņš, gluži vienkārši, sāks runāt par citu, un beigta balle. Tu vari minēt un gudrot, kamēr zils paliec, tā ir tava darīšana, bet ko tu ar to būsi panācis? Manuprāt — nekā.

—   Kas tad ir tas galvenais un lielais noslēpums?

—   Varbūt redzēšana. Varbūt dzirdēšana. Varbūt instinkts. Varbūt burvestība. Izvēlies pats, kas labāk tīk; pieaugušajiem — divdesmit pieci centi, bērniem un kalponēm — puscena. Tad nu paklausies arī, ko viņš spēj. Tu vari no šejienes iziet un pazust, vari paslēpties, kur vien tev ienāk prātā, man vienalga, vari aiziet, cik tālu gribi, bet viņš mierīgi aizsoļos uz to vietu un piebakstīs tev ar pirkstu.

—   Tu taču nerunā nopietni!

—   Runāju gan. Un viņam vienalga, kāds laiks; dabas apstākji viņam neko nenozīmē, viņš tos pat neievēro.

—   Ko — varbūt arī migla nav nekas?

—   Migla! Tai viņa skatiens izšaujas cauri kā lode.

—   Nu, puikas, tas nu gan lej, vai ne?

—   Tā tiešām ir!— visi vienā balsī atsaucās.— Stāsti tālāk, Ferguson.

—   Kad es saku, ser: viņš var palikt šeit iekšā un tērgavāt ar puišiem, bet tu izzodzies ārā un aizej uz kādu, vienalga, uz kuru no šā ciema būdām, atver grāmatu — jā, ser, vienu vai desmit grāmatas, iegaumē lappusi, un viņš tad celsies kājās, ies ārā, slās taisni uz to būdu un citu pēc citas atvērs tieši tās grāmatas īstajā lappusē, nosauks lappuses numuru un nekad nekļūdīsies.

—   Tad jau viņš ir pats nelabais.

—   Ne viens vien tā jau savu reizi nodomājis. Es tev tūliņ izstāstīšu vienu īstu brīnumu, ko viņš izdarīja. Viņvakar …

Šai mirklī ārpusē atskanēja satraukta murdoņa, durvis atsprāga vaļā un istabā iebruka vesels bars cilvēku ar apmetnes vienīgo balto sievieti priekšgalā.

—   Mans bērns! Mans bērns! Mana meitiņa pazudusi! Dieva dēļ, palīdziet man atrast Arčiju Stilmenu! Mēs viņu velti izmeklējāmies malu malās!

Nu ierunājās krodzinieks:

—   Piesēdiet, piesēdiet, misis Hogana, un neuztraucieties. Viņš jau pirms trim stundām lika sakārtot gultu. Laikam traki piekusis, augu dienu klenderēdams pa kalnu takām, kā pastāvīgi paradis, un aizgāja gulēt. Uzskrien augšā, Hem Sendvič, un pamodini viņu; viņš ir četrpadsmitajā numurā.

Jauneklis jo drīz, pilnīgi saģērbies, nosteidzās lejā. Viņš iztaujāja misis Hoganu par visu, ko viņa zina.

—   Dievs lai jūs svētī, mīļais, bet es nezinu nekā. Kaut jel ko zinātu! Pulksten septiņos apguldīju viņu, un, kad pirms stundas iegāju, lai pati liktos gulēt, viņas tur vairs nebija. Aizskrēju uz jūsu būdu, mīļais, bet jūsu tur nebija, pēc tam skraidīju pa visu aizu no būdas būdā, jūs meklēdama, un nu esmu te un aiz uztraukuma un sirdssāpēm nezinu, kur dēties, bet, paldies dieviņam, esmu jūs beidzot atradusi, mīļo puisīt, un jūs atradīsiet manu bērnu, tikai nāciet aši!

—   Tūliņ, kundze. Iešu jums līdzi. Bet vispirms aiziesim uz jūsu būdu.

Viss bars izgāja kopā ar viņiem, lai piedalītos meklēšanā. Visa ciema dienvidu da]a bija kājās, vismaz simt cilvēku gaidīja ārā pie traktiera — tumša cilvēku blīva, kurā mirguļoja vējlukturi. Ejot ļaudis sadalījās kolonnā pa trim četriem, lai varētu pa šauro ceļu virzīties uz priekšu, un naski soļoja, sekodami kolonnas vadītājiem. Pēc dažām minūtēm viņi sasniedza misis Hoganas mitekli.

—   Te ir viņas guļvieta,— paskaidroja misis Hogana,— te viņa palika, kad es pulksten septiņos viņu apguldīju. Bet dievs vien zina, kur viņa ir tagad.

—   Padodiet man vējlukturi,— Arčijs palūdza. Viņš nolika gaismekli uz cietā klona, nometās tam līdzās uz ceļiem, izlikdamies, ka pamatīgi pārbauda klonu.

—   Te ir viņas pēdas,— viņš sacīja, ar pirkstu piedurdams gan še, gan tur, gan mazliet tālāk.— Vai redzat?

Vairāki no līdzjutējiem arī tūliņ nometās ceļos un visiem spēkiem centās kaut ko saskatīt. Daži sprieda, ka esot manījuši kaut ko līdzīgu pēdu iespiedumiem; citi turpretī purināja galvu, teikdami, ka uz gludā klona gan neesot nevienas zīmes, ko tie ar savām acīm varētu saskatīt. Viens noteica:

—   Var jau būt, ka bērna kājiņa varēja atstāt tur zīmi, kaut gan es lāgā nespēju tam ticēt.

Jaunais Stilmens izgāja ārā, ar vējlukturi taku gaismodams, pagriezās pa kreisi, pagājās trīs soļus uz priekšu un, zemi lāktura gaismā vērīgi nopētījis, sacīja:

—   Esmu uzgājis virzienu. Nāciet līdzi! Lai kāds paņem vējlukturi.

Atrā solī viņš devās uz dienvidiem, un viss bars garā rindā pa aizas

līkločiem viņam pakaļ. Pēc jūdzes bija sasniegta izeja no aizas, un gājēju priekšā pavērās ar salvijām apaudzis līdzenums — dūmakains, plašs, vāji pārredzams. Stilmens visus apturēja un teica:

—   Tagad nedrīkstam aizmaldīties sānis. Mums jāturas pareizā virzienā.— Viņš atkal paņēma vējlukturi, apmēram divdesmit jardu platībā aplūkoja zemi un pēc tam aicināja:

—   Nāciet! Viss kārtībā.— Un atdeva kādam lākturi. Viņš bradāja pa salvijām uz priekšu un atpakaļ ceturtdaļjūdzes platībā, pakāpeniski virzoties pa labi; tad uzņēma jaunu virzienu un apmeta otru lielu pusloku, pēc tam vēlreiz mainīja virzienu, pagājās apmēram pusjūdzi uz rietumiem un apstājās.

—  Te viņai, nabaga sīkaliņai, aptrūcis spēka. Paturiet lākturi. Redziet, kur viņa sēdējusi.

Taču tas bija gluds solončaka laukumiņš, ciets kā tērauds, un nevienam visā barā nepietika drosmes apgalvot, ka pats savām acīm

spēj saskatīt uz gludās virsmas jel kādu grambiņu. Nelaimīgā māte nokrita ceļos un raudādama skūpstīja norādīto-vietu.

—          Bet kur tad viņa ir?— kāds ievaicājās.— Šeit viņas nav, vismaz to mēs redzam skaidri.

Stilmens riņķoja pa laukumiņu ar lākturi rokā, izlikdamies, ka cenšas saskatīt pēdas.

—          Tas nu gan savādi,— viņš beidzot satraukts ierunājās.— Es nekā nesaprotu. Viņa šeit bijusi — tas ir skaidrs. Bet viņa nav 110 šejienes aizgājusi — arī tas ir skaidrs. Ērmoti. Es to neizprotu.

Māte krita izmisumā.

—          Ak dievs! Ak Svētā Jaunava! Viņu aiznesis kāds plēsīgs putns. Nemūžam es viņu vairs neredzēšu!

—   Nezūdieties,— sacīja Arčijs,— mēs viņu atradīsim, nezūdieties!

—          Lai dieviņš jūs svētī par šiem vārdiem, Arčij Stilmen!— un viņa satvēra jaunekļa roku un dedzīgi to noskūpstīja.

Jaunpienācējs Pītersons iečukstēja Fergusonam ausī:

—          Varens stiķis — sameklēt šito vietiņu, ko neteiksi! Taču nezin, vai bija vērts dzīties to gabalu šurp! Jebkurā citā vietā varēja uzrīkot tādus pašus kumēdiņus.

Fergusonam šāds mājiens nebija pa prātam. Viņš diezgan nikni atcirta:

—          Tu laikam ar to gribi sacīt, ka bērna šeit nemaz nav bijis? Bet es tev saku, ka bērns ir te bijis! Nu, ja jau tu pats gribi palikt muļķa lomā . ..

—          Beidzot!— iesaucās Stilmens.— Nāciet visi šurp un paskatieties! Visu laiku tas mums pats lec acīs, bet mēs neredzam.

Visi metās turp uz vietu, kur bērns šķietami bija apsēdies atpūsties, un daudzi acu pāri dedzīgi centās ieraudzīt kaut ko tur, kur Arčijs bija piedūris pirkstu. Uz brīdi iestājās klusums, pēc tam atskanēja skaļa, kopīga vilšanās nopūta. Pets Railijs un Hems Sendvičs vienā balsī iejautājās:

—   Kas tas ir, Arčij? Tur taču nekā nav.

—          Nekā? To jūs saucat par neko?— un Arčijs strauji apvilka ar pirkstu pa akmeni kaut kādu kontūru.— Šeit — vai vēl nepazīstat? Tās ir indiāņa Bilija pēdas. Bērns ir pie viņa.

—   Lai dievam slava!— iesaucās māte.

—   Varat ņemt lukturi. Tagad es virzienu zinu. Nāciet man pakaļ!

Viņš skriešus devās uz priekšu, te ienirdams salvijās, te atkal

parādīdamies, un tā noskrēja apmēram trīssimt jardu, līdz pazuda aiz smilšaina paugura. Visi aizelsušies klunkuroja viņam nopakaļ, līdz atrada viņu stāvam un gaidām. Desmit soļu no viņiem pacēlās tumša, bezveidīga būdele, pārsegta šādām tādām lupatām un vecām zirgsegām. No tās caur spraugām mirguļoja nespodra gaismiņa.

—   Ejiet pa priekšu, misis Hogana,— jauneklis sacīja,— jums ir tiesības tur ieiet pirmajai.

Visi metās līdzi misis Hoganai indiāņa būdā un kopā ar viņu ieraudzīja ainu, kas atklājās tās iekšienē. Zemē sēdēja indiānis Bilijs; viņam līdzās gulēja bērns. Māte neprātīgā priekā apskāva gan bērnu, gan Arčiju Stilmenu, pār vaigiem viņai ritēja pateicības asaras, un aizslāpušā balsi pār viņas lūpām plūda mīļu vārdu un laba vēlējumu straume no tās neizmērojamo bagātību krātuves, kāda atrodama vienīgi īru sirdīs.

—   Es viņa atrast netālu, kad pulkstens desmit,— Bilijs paskaidroja.— Viņa guļ — laikam dikti piekusis — ģīmīts slapjš — laikam raudājs. Es nes viņa uz māju; es baro, viņa ēd un atkal guļ.

Savā bezmēra pateicībā laimīgā māte aizmirsa visas ranga atšķirības, apkrita ap kaklu ari Bilijam un nosauca viņu par pārģērbušos dieva eņģeli.

Un, ja nu viņš tiešām kalpoja tādā amatā, tad katrā ziņā bija stipri maskējies, uz ko nepārprotami norādīja viņa tērps.

Pusdivos nakti gājiens atgriezās ciemā, pilnā balsī dziedot «Kad Džimijs nāk uz mājām», lākturus vēcinot, pilniem malkiem tukšojot dzēriena traukus, no kuriem bija stiprinājušies pa ceļam. Pēc tam visi sapulcējās traktierī un turpināja līksmo nakti, kas jau vērtās par rītu.

OTRĀ DAĻA I

Nākamajā pēcpusdienā visu ciemu sacēla kājās sensacionāla vēsts. Traktierī bija ieradies augstmanīga, ļoti iespaidīga izskata svešinieks ar pagalam noslēgtu seju un ierakstījis reģistrācijas grāmatā vārdu, kas daudziem lika bijībā nodrebēt:

Serloks Holmss.

Ziņas lidoja no būdas uz būdu, no iecirkņa uz iecirkni; darbarīki tika nomesti, un viss ciems steidzās uz notikumu centru. Viens kalnracis, nākdams no ciema ziemeļu gala, uzsauca jauno vēsti Petam Railijam, kura iecirknis atradās līdzās Flinta Baknera urbumiem, un Fetloks Džounss, to izdzirdējis, bezmaz zaudēja samaņu.

—   Tēvocis Šerloks,— viņš zem deguna klusu nomurmināja.— Ir nu gan neraža. Vajadzēja viņam uzrasties tieši tad, kad …— Bet tad viņš sāka apcerīgi visu pārdomāt un beidzot nomierinājās: «Galu galā, kāpēc man no viņa būtu jābīstas? Ikviens, kas viņu pazīst tik labi, kā pazīstu es, zina, ka viņš nespēj atrisināt noziegumu, ja pats nav visu priekšlaikus izplānojis, sagādājis visus pierādījumus un nolīdzis kādu zelli, kas pēc viņa norādījumiem noziegumu izdara … Nekā, brālīt, šoreiz nekādu pierādījumu nebūs — kā tad viņš te nodemonstrēs savu spožo talantu? Nekādi. Nē, ser. Viss sagatavots uz goda. Varbūt tomēr noriskēt un atlikt uz vēlāku laiku .. . Nē, tādā riskā es neielaidīšos. Lai notiek kas notikdams, šovakar Flints Bakners aizceļos uz viņpasauli.» Taču drīz vien viņam uzmācās jaunas bažas: «Tēvocis Šerloks gribēs šovakar izrunāties ar mani par ģimenes būšanām; kā lai tieku no viņa vaļā? Lai vai kas, bet ap astoņiem vakarā man kaut uz pāris minūtēm jāieskrien savā būdā.» Stāvoklis bija visai sarežģīts, un tā apcere lika Fetlokam krietni palauzīt galvu. Bet viņš tomēr atrada izeju, kā grūtības pārvarēt. «Mēs iziesim pastaigāties, un es viņu mirkli atstāšu stāvam uz ceļa, tā ka viņš neredzēs, ko es daru: visdrošākais veids, kā detektīvu aizmānīt no pēdām, ir uzturēties viņa tuvumā, kamēr darbs tiek gatavots. Jā, tas būs visdrošāk — turēšos kopā ar viņu.»

Pa to laiku uz ceļa pie traktiera sadrūzmējās visi apmetnes iedzīvotāji, gaidīdami un cerēdami, ka varēs kaut mirkli palūkoties uz slavenību. Bet Holmss nenāca ārā no savas istabas, nerādījās nevienam. Un tā nevienam, izņemot Fergusonu, kalēju Džeiku Pārķeru un Hemu Sendviču, nepalaimējās viņu ieraudzīt. Šie dižā zinātniskā detektīva kvēlie pielūdzēji ielavījās uzglabāšanā atstātās bagāžas šķūnītī tieši pretī detektīva istabai, no kuras šķūnīti šķīra vienīgi desmit vai divpadsmit pēdu plats celiņš, paslēpās un izgrieza loga aizvirtņos nelielus caurumiņus, pa kuriem paglūnēt. Mistera Holmsa loga aizkari bija aizvilkti, taču pēc brīža viņš tos atvilka vaļā. Trīs slepenie vērotāji pārdzīvoja šausminošu, tomēr patīkamu satraukumu, atrodoties aci pret aci ar šo Izcilo Cilvēku, kura pārcilvēciskais talants pārskanējis visu pasauli. Tur viņš sēdēja — ne mīts, ne rēgs, bet reāls, dzīvs cilvēks ar miesu un asinīm, tik tuvu, ka gandrīz ar roku aizsniedzams.

—  Paraugieties uz viņa galvu!— bijībā trīsošā balsī ierunājās Fergu- sons.— Dieviņ žēlīgais, kas par galvu!

—  Skaidrs!— goddevīgi atsaucās kalējs.— Un paskaties uz degunu! Un ielūkojies acīsi Gudrība? Vezumiem.

—   Un cik viņš bāls!— piebiedrojās Hems Sendvičs.— Tas no domāšanas, tikai no domāšanas. Tādi prauli kā mēs pat neapjēdz, ko nozīmē īsta domāšana.

—   Ko nu mēs,— atteica Fergusons.— Tas, ko mēs saucam par domāšanu, tāda tukša grābstīšanās vien ir.

—  Pareizi vārdi, Ferguson. Paraugies uz viņa pieri — kā tā saraukta dziļās domās — tikai dziļāk un dziļāk, vai veselas četrdesmit asis līdz pašiem dziļumiem. Viņš arī tagad ir kaut kam uz pēdām.

—  Ir, nudien, ir, pieminiet manus vārdus! Vej, cik viņam drūms skatiens, vej, kāds svinīgs bālums — tur neviens mironis viņam netiek ne tuvu.

—   Nē, ser. Ne par kādu naudu! Un īstenībā viņš to visu tikpat kā mantojis; viņš taču jau četras reizes bijis pagalam, tas viss melns uz balta ierakstīts vēsturē: trīs lāgi miris dabiskā nāvē, vienreiz — nelaimes gadījumā. Esmu dzirdējis, ka no viņa plūstot mitruma un aukstuma dvaka — tāda kā no kapa. Un viņš . ..

—   Cst! Skatieties! Viņš piespiež īkšķi pie puna pieres labajā pusē un rādītājpirkstu pie tā, kas kreisajā. Varu saderēt uz savu svētdienas kreklu, ka viņa smadzeņu dzirnas pašreiz maļ ar pilnu tvaiku.

—   Kā gan citādi! Un pašreiz viņš pavērš acis uz debesim un brauka ūsas, un . ..

—   Bet nu pieceļas kājās un ar labās rokas pirkstu pie kreisās pirkstiem skaita kopā pierādījumus. Redzat? Vispirms atliec rādītājpirkstu, tad vidējo, tagad zeltnesi. ..

—   Stop! Apstājās____

—   Vai redzat to drūmo skatienu? Liekas, viņš nevar izprātot par to vienu pierādījumu. Bet nu . ..

—   Paskat — smaida! Kā tīģeris, un citu pēc cita saliec pirkstus kā nieku. Puiši, viņš izprātojis! Rokā ir!

—   Jā-ā, es jums teikšu . .. Ziniet, es negribētu būt tā cilvēka ādā, kuram viņš dzen pēdas.

Misters Holmss piestūma galdu pie loga, apsēdās ar muguru pret novērotājiem un sāka rakstīt. Viri atrāvās no spraugas, aizkūpināja pīpes un piesēda mierīgi uzpīpēt un patērgāt. Fergusons dziļā pārliecībā sacīja:

—   Nu, veči, nav vārdam vietas — šitais vīrs ir īsts brīnums! To jau akls ar spieķi var sataustīt.

—   Nekad tu neesi runājis pareizākus vārdus,— Džeiks Pārķers viņu uzteica.— Vai nebūtu bijis braši, ja vakarnakt viņš būtu bijis kopā ar mums?

—   Velna milti! Tas tikai būtu bijis numurs!— iesaucās Fergusons. — Tad mēs būtu redzējuši, kā to dara zinātniski. Intelekts, tikai tīrs intelekts līdz pat augstākajai pakāpei — skaidrs? Arčijs ir puika uz goda, nevienam nav tiesību viņu pelt vai noniecināt, pie tā es palieku. Bet viņa spējas, cik es no tā saprotu, ir vienīgi asā redze — ne sliktāka kā pūcei — tikai izcila dzīvnieciska dotība, ne vairāk, ne mazāk, bet intelekta nav, saprotiet, nav tās šausminošās noslēpumainības, nav brīnuma, un ar šo vīru viņu nevar salīdzināt vairāk kā … kā … Lai paliek, labāk ļaujiet man pastāstīt, ko viņš būtu darījis, ja būtu pārkāpis pār Hoganu būdas slieksni un pavēries — tikai pavēries visapkārt, un vairāk nekā. Vai būtu visu redzējis? Jā gan, ser, visu līdz pēdējam sīkumam, un būtu par viņu iedzīvi uzzinājis vairāk, nekā paši Hogani spētu uzzināt septiņos gados. Pēc tam būtu apsēdies uz guļamlāvas — tikpat nesatricināmi mierīgs — un sacījis misis Hoga- nai .. . paklau, Hem, iedomājies, ka tu esi misis Hogana. Es tev jautāšu, un tu atbildēsi.

—   Lai notiek. Sāc!

—    Kundze, lūdzu, klausieties uzmanīgi, neļaujiet domām nekur aizklīst. Tātad — bērna dzimums?

—   Sieviešu, jūsu godība.

—   Mm — sieviešu. Ļoti labi, ļoti labi. Vecums?

—   Pilni seši, jūsu godība.

—   Mm … vēl maza, vārga, divas jūdzes. Pēc tam nogurs. Piesēdīsies un aizmigs. Mēs viņu atradīsim divas vai nepilnas divas jūdzes no šejienes. Zobi?

—   Pieci, jūsu godība. Viens vēl pašreiz nāk.

—    Ļoti labi, ļoti labi, patiesi, ļoti labi. Vai redzat, veči, viņš uzreiz saprot, kas ir derīgs, tiklīdz to pamana, kaut arī citiem tas ne vella nenozīmētu. Zeķes, kundze? Zābaciņi?

—   Jā, jūsu godība, ir viens, ir otrs.

—   Diegu zeķītes? Un zābaciņi — safjānādas?

—   Diegu, jūsu godība. Un juhtādas.

—   Hm, juhtādas … Nekas, lai ir, gan tiksim galā. Ticība?

—   Katoļu, jūsu godība.

—   Ļoti labi. Lūdzu, noplēsiet skrandiņu no gultas segas. Tā, tā, tencinu. Pusvilnas, ārzemju ražojums. Ļoti labi. Un vienu skrandiņu no kāda mazās apģērba gabala, lūdzu. Kokvilna, krietni apnēsāta. Teicams norādījums, teicams. Un tagad, lūdzami, esiet tik laipna un savāciet mazliet gružu no grīdas. Tencinu, daudzkārt tencinu. Lieliski, o, lieliski! Nu, man šķiet, mēs esam uz ceļa. Vai redzat, veči, nu viņš ir savācis visus nepieciešamos norādījumus, un vairāk viņam nekā nevajag. Un tagad, kā jums liekas, ko Izcilais Cilvēks tagad darīs? Viņš saliek drēbju skrandiņas uz galda, uzber tur arī gružus, uzstutējas uz galda pats ar elkoņiem, sakārto norādījumus glīti citu citam blakus un sāk tos pētīt, klusām savā nodabā purpinādams: «Sieviešu», pagroza vienu, pagroza otru, atkal nomurmina: «Pilni seši gadi», samaina priekšmetus vietām, vēl pagroza un murmina atkal: «Pieci. Viens vēl pašreiz nāk. Katoļticīga … kokvilnas, juhtādas, nolādēts, juhtādas!» Tad viņš izslējās, paveras uz debesīm, abām rokām sāk bužināt matus, jauc, jauc, vēl nomurminādams: «Velna būšana — juhtādas!» Viņš pieceļas kājās, sarauc pieri un sāk pie pirkstiem skaitīt norādījumus, pie gredzenpirksta apstājas. Bet tikai uz mirkli, tad smaids iedegas sejā kā ugunsgrēka liesma, un viņš izslējās, dižens, majestātisks, un uzrunā pūli: «Paņemiet lākturi un kādi divi no jūsu pulka aizejiet pie indiāņa Bilija un paņemiet bērnu, bet pārējie ejiet uz mājām un liecieties gulēt; arlabunakti, kundze! Arlabunakti, džentlmeņi!» Un viņš palokās kā pats Materhorns, un aiziet taisnā ceļā uz traktieri. Tāds ir viņa stils, caurcaurēm zinātnisks, intelektuāls — piecpadsmit minūtēs viss skaidrs — tas nav tā kā lielā barā bakstīties pusotras stundas pa salviju lauku, rīkot masu mītiņu — vai arī jūs tā nedomājat, veči?

—   Velns lai parauj, tas bija vareni!— atsaucās Hems Sendvičs. — Tev mats matā izdevās viņu parādīt, Ferguson! Nevienā grāmatā viņš nav smalkāk uzbildēts. Dieva vārds, man akurāt likās, ka redzu viņu pie dzīvām miesām, vai ne, puiši?

—   Kā nu ne! Skaidri kā fotogrāfa taisītā bildē, nudien!

Fergusons bija aplam priecīgs par saviem panākumiem un kādu

brītiņu tīksmīgi pagozējās slavas saulītē, pēc tam ar dziļu bijību balsī klusu ievaicājās:

—   Kā jums liekas — vai viņu radījis dievs?

Bridi valdīja klusums, tad Hems Sendvičs godbijīgi noteica:

—   Var jau būt, bet ne visu uzreiz, man tā liekas.

II

Pulksten astoņos divi cilvēki tovakar, gar Flinta Baknera būdu pastaigādamies, lēnām slāja dzestrajā vakara krēslā. Tas bija Šerloks Holmss ar savu radubērnu.

—   Pagaidi mani mazliet šeit uz ceļa, tēvoc,— kamēr aizskrienu līdz savai būdai, tūliņ būšu atpakaļ.

Viņš radiniekam kaut ko palūdza, tas viņam prasīto iedeva, tad viņš aizskrēja tumsā, tomēr drīz vien atgriezās, un abi sarunādamies gāja tālāk. Pulksten deviņos viņi pārradās traktierī un izspiedās cauri biljarda istabai, kur cilvēku bija ka biezs, jo visi cerēja uzmest Izcilajam Cilvēkam kaut mirkli. Nogranda karalisks «urrā!» sauciens. Misters Holmss atbildēja apsveikumam, daudzkārt galanti palocīdamies, un, kad viņš izgāja no telpas, krustdēls sacīja:

—   Kungi, tēvocim Šerlokam vēl brīdi jāpastrādā, apmēram līdz divpadsmitiem vai vieniem, bet tad vai pat agrāk, ja būs iespējams, viņš atkal nonāks lejā un cer izdzert kopā ar jums pa kausiņam, ja vēl kāds būs aizkavējies.

—   Dieva vārds, veči, tas ir karalisks gājiens! Trīsreiz «urrā!» Šerlokam Holmsam, dižākajam vīram, kāds jebkad dzīvojis!— iesaucās Fergusons.— Hip, hip, hip!

—   Urrā! Urrā! Urrā!

Kalnrači kliedza no visa spēka, lai izteiktu savas jūtas, un māja nodrebēja viņu balsu dārdoņā. Augšā, numurā, tēvocis ar vieglu pārmetumu balsī rāja krustdēlu:

—   Kāpēc tu mani iepini tādā jezgā?

—   Man šķiet, ka tu taču negribi kļūt nepopulārs, tēvoc? Tādā gadījumā kalnraču apmetnē nedrīkst turēties tik stipri savrup. Vīri tevi apbrīno; bet, ja tu atteiksies vienreiz ar viņiem sadzert, viņi tevi uzskatīs par snobu. Bez tam tu teici, ka tev esot tik daudz stāstāms par mājām, ka mēs droši nosēdēsim līdz pusnaktij.

—   Zēnam taisnība, un viņš spriež saprātīgi,— atzina tēvocis. Zēns sprieda saprātīgi arī par kaut ko citu, ko pieminēja gan tikai domās:

«Tēvocis un visi pārējie man lieti noderēs — viņi varēs vēl papildus apliecināt manu jau tā spēcīgo alibi.»

Abi ņēmās runāties stundas trīs. Ap pusnakti Fetloks nogāja lejā, nostājās tumsā soļus desmit no traktiera un sāka gaidit. Piecas minūtes vēlāk no biljarda istabas izlīgoja Flints Bakners un, garām iedams, gandrīz saskārās ar zēnu.

—   Nu viņš man ir rokā,— zēns nomurmināja, noraudzīdamies pakaļ tumšajam stāvam.— Ardiev', ardiev' uz visiem laikiem, Flint Bakner; tu manu māti nosauci par . .. ek, vienalga; tagad viss būs labi; tu, draugs, ej savu pēdējo gaitu.

Viņš atgriezās traktieri, prātodams: «Atlikusi viena stunda. To es pavadīšu traktierī kopā ar puišiem; tas būs labs alibi.»

Viņš ieveda Šerloku Holmsu biljarda istabā, kur stāvgrūdām drūzmējās kalnrači; viesis izsauca dzeramo, un svētki sākās. Visi bija laimīgi; neviens neslēpa savu sajūsmu; ledus bija salauzts; sākās dziesmas, anekdotes, no jauna tika izsaukti dzērieni, un minūtes, kam vajadzēja tuvināt ievērojamus notikumus, ritēja. Kad pulkstenis rādīja bez sešām minūtēm vienu un jautrība sita augstāko vilni —

Buummms!

Tai pašā mirklī iestājās klusums. Dobjais dārds vēlās pa aizu no virsotnes uz virsotni, līdz pamazām pierima un apklusa. Sastingums atslāba, vīri metās uz durvīm, saukdami:

—   Kaut kas uzsprādzis!

Arā kāda balss tumsā sacīja:

—   Tas notika aizas viņā galā. Es redzēju zibsni.

Pūlis drāzās pa aizu prom — Holmss, Fetloks, Arčijs Stilmens, visi. Jūdzi garo ceļu viņi noskrēja dažās minūtēs. Lāktura gaismā viņi ieraudzīja Flinta Baknera būdas gludo klonu: no pašas būdas nebija palicis nekas — ne baļķis, ne šķēpelīte. Arī no Flinta nekas nebija manāms. Vīri grupiņās pārmeklēja apkārtni, un drīz vien atskanēja sauciens:

—   Te viņš ir!

Tur viņš tiešām bija. Piecdesmit jardu tālāk aizā tie viņu atrada — īstenībā atrada saplosītu masu bez dzīvības. Fetloks Džounss kopā ar citiem aizsteidzās skatīties.

Izmeklēšana ilga tikai piecpadsmit minūtes. Zvērināto žūrijas priekšsēdētājs Hems Sendvičs sastādīja verdiktu vienkāršā, tomēr literāri patīkamā valodā, nobeidzot to ar slēdzienu: «… nelaiķis aizgājis bojā savas vai cita, vai citu žūrijai nezināmu personu vainas dēļ, neatstājot ģimeni vai citus sadzīves piederumus, izņemot būdu, ko sprādziens uzspēris gaisā, lai dievs žēlo viņa dvēseli, āmen.»

Tad nepacietīgā žūrija pievienojās pārējam pūlim tur, kur atradās galvenais intereses centrs — Šerloks Holmss. Kalnrači, bijīgi klusēdami, pulcējās puslokā, ietverot plašo klajumu, kur vēl nesen bija Flinta būda. Šajā klajumā rosījās Izcilais Cilvēks kopā ar savu krustdēlu, kurš turēja lākturi. Ar mērlenti viņš izmērīja būdas pamatus; attālumu no čaparelu sienas līdz ceļam; čaparelu krūmu augstumu; un pamērīja vēl šo to. Vienā vietā viņš pacēla no zetnes kādu skrandu, otrā vietā koka sķēpelīti, trešajā pagrāba pirkstos šķipsniņu zemes, visu pamatīgi aplūkoja un noglabāja. Ar kabatas kompasu viņš noteica zemes gabala stāvokli, pieļaudams magnētisko svārstību par divām sekundēm. Pēc sava pulksteņa viņš uzņēma laiku (Klusā okeāna laiku), salīdzināja to ar vietējo. Ar soļiem izmērīja attālumu no vietas, kur bija stāvējusi būda, līdz līķim. Noteica ar kabatas aneroīda palīdzību augstumu un ar kabatas termometru — temperatūru. Beidzot viņš, cēli palocīdamies, sacīja:

—   Viss izdarīts. Vai iesim atpakaļ, kungi?

Viņš gāja pa priekšu kolonnai, kas virzījās uz traktieri; pa ceļam vīri sīki un plaši komentēja Izcilā Cilvēka apbrīnojamo rīcību un izteica dažādus minējumus par traģēdijas iespējamiem cēloņiem.

—   Bet tā taču ir tīrā laime, ka viņš tieši tagad ir pie mums apmetnē, vai ne, veči?

—  Tas ir gadsimta dižākais notikums,— atteica Hems Sendvičs. — Par to runās visā pasaulē, pieminiet manus vārdus.

—   Skaidrs,— piebalsoja kalējs Džeiks Pārķers.— Šitā apmetne kļūs slavena. Vai nav tiesa, Ferguson?

—   Nu, ja gribat zināt manas domas, ja jums liekas svarīgi, ko es par to domāju, tad varu teikt tikai vienu: vakar pieteikums uz rokamo iecirkni Streitflašā, pēc mana aprēķina, maksāja divus dolārus pēdā; man gribētos redzēt to vīru, kas šodien to mēģinās dabūt par sešpadsmit.

—   Tev taisnība, Ferguson. Šī ir lielākā laime, kāda jaunām atradnēm var patrāpīties. Vai tu redzēji, kā viņš savāca tos krikumus un zemes piciņas, un visu citu? Kas par aci! Viņš vispār nespēj neredzēt norādījumus ■— to viņš vienkārši nespēj.

—   Tā nu tas reiz ir. Citam tādi sīkumi nenieka nenozīmētu, bet viņš no tiem lasa kā no grāmatas, kas drukāta milzu burtiem.

—   Skaidrs kā diena! Visos tajos krikumos slēpjas sava gudrība, un šie iedomājas, ka neviens nepratīs šiem noslēpumu izmānīt. Bet nekā nebij! Tiklīdz viņš šos sagrābj, šie sāk spiegt, un visi noslēpumi laukā.

—   Es, veči, tagad tīri vai priecājos, ka viņš vakar negadījās pie bērna meklēšanas; šitais stiķis ir varenāks un daudz grūtāk izdibināms.

Jā, ser, daudz sarežģītāks un daudz grūtāk izdibināms. Jā, ser, daudz sarežģītāks, daudz zinātniskāks vis, un prasa daudz vairāk gudrības.

—   Man domāt, mēs visi priecājamies, ka šitā iznāca. Priecājamies? Velns parāvis, tas pārāk viegli sacīts. Arčijam, vai zināt, būtu vajadzējis pamācīties, ja pietiktu prātiņa pastāvēt blakus un paskatīties, kā šitenais vīrs tās lietas dara. Bet šis nekā — peras pa salvijām, kamēr gandrīz visu saputro.

—   Tiesa, kas tiesa. Es jau pats redzēju. Nu, bet Arčijs vēl ir jauns, gan ar laiku tiks gudrāks.

—   Paklau, vīri, kurš, pēc jūsu domām, varēja to izdarīt?

Tas bija grūts jautājums, kas izraisīja dažādus mazticamus pieņēmumus. Par iespējamiem darītājiem minēja vairākus cilvēkus, bet cits pēc cita tie atkrita kā nepieņemami. Izņemot jauno Hiljeru, neviens ar Flintu Bakneru netika draudzējies; taču neviens nebija ar viņu arī pa īstam strīdējies; viņš bija asi noraidījis ikvienu, kas mēģināja viņam tuvoties, tomēr ne tik nikni, lai nonāktu līdz asinsizliešanai. Taču viena cilvēka vārds jau no paša sākuma bija gandrīz katram uz mēles, bet izteikts tas tika pats pēdējais — Fetloks Džounss. Vispirmais par viņu ieminējās Pets Railijs.

—   Jā,— vīri piekrita,— mēs, protams, visi tūliņ iedomājāmies par viņu, jo viņam tiešām bija miljons iemeslu nožmiegt Flintu Bakneru, īstenībā tas bija viņa svēts pienākums, bet, šeku, ir divi apstākļi, par kuriem nevaram tikt gudri, pirmkārt, viņam nav aknas šitādam darbiņam, un, otrkārt, notikuma brīdī viņš tur nebija ne tuvumā.

—   Zinu,— atteica Pets,— viņš bija tepat biljarda istabā kopā ar mums, kad tas notika.

—   Kā tad, kā tad. Tā ir viņa laime. Ja viņš nebūtu bijis ar mums, aizdomas kopš pirmā brīža būtu kritušas vienīgi uz viņu.

III

No traktiera ēdamistabas bija izvāktas visas mēbeles, izņemot sešas pēdas garu priežkoka galdu un vienu krēslu. Galds atradās telpas galā un krēsls uz tā; krēslā majestātisks, reprezentatīvs un iespaidīgs sēdēja Šerloks Holmss. Publika stāvēja kājās. Istaba bija stāvgrūdām pilna. Gaiss zils no tabakas dūmiem; valdīja dziļš klusums.

Izcilais Cilvēks pacēla roku, pieprasot vēl lielāku klusumu; īsu brīdi viņš turēja roku paceltu; tad strupi un asi sāka uzdot jautājumu pēc jautājuma un pierakstīja dzirdētās atbildes, galvu palocīdams un nomurminādams: m-m. Tā viņš uzzināja par Flintu Bakneru visu, ko vien kalnrači zināja pateikt: raksturu, izturēšanos un parašas; rezultātā noskaidrojās, ka Izcilā Cilvēka radagabals ir vienīgais apmetnē, kuram būtu bijis iemesls nogalināt Flintu Bakneru. Misters Holmss līdzjūtīgi uzsmaidīja lieciniekam un vienaldzīgi jautāja:

—   Vai kāds no jums, kungi, varbūt zina, kur šis zēns, Fetloks Džounss, atradās eksplozijas laikā?

Kā pērkons nodārdēja daudzbalsu atbilde:

—   Šīs pašas mājas biljarda istabā!

—   Aha. Un vai viņš tur bija tikko iegājis?

—   Viņš tur sabija veselu stundu!

—   Aha. Eksplozijas vieta ir apmēram — nu, no šejienes apmēram .. .

—   Krietnu jūdzi.

—   Aha. Tas gan nav nekāds labais alibi, bet…

Sacēlās smieklu vētra, kurai pa vidu atskanēja saucieni: «Tu taču esi pillā!» un «Nu, Sendij, vai nenožēlo, ka vēri muti vaļā?», kas neļāva runātājam pabeigt teikumu, un šādi iznīcinātais liecinieks, aiz kauna piesarcis, nodūra galvu. Pratinātājs turpināja:

—   Kad nu esam noskaidrojuši jaunekļa Džounsa mazliet attālo sakaru ar notikumu (smiekli), atļaujiet man izsaukt traģēdijas aculieciniekus un paklausīties, kas tiem sakāms.— Citu pēc cita viņš vilka no kabatas ārā savus pierādījumus un sarindoja tos uz kartona gabala, ko nolika sev uz ceļiem. Auditorija, elpu aizturējusi, skatījās.

—   Mums ir dati par notikuma vietas platuma un garuma grādiem ar attiecīgās magnētiskās novirzes korekciju, kas ļauj precīzi konstatēt tiešo traģēdijas arēnu. Esam uzzinājuši vietas augstumu virs jūras līmeņa un gaisa mitruma pakāpi, kas mums dod iespēju precīzi noteikt, cik lielā mērā tas viss ietekmējis slepkavas noskaņojumu un rīcību tajā nakts stundā (apbrīnas pilna murdoņa un nomurmināta piezīme: «Velns, cik dziļi tverts!»).— Viņš sāka pie pirkstiem uzskaitīt pierādījumus.— Un tagad paklausīsimies, ko teiks šie mēmie liecinieki.

Te jūs redzat tukšu audekla patronsomu. Ko tā stāsta? Proti — slepkavības motīvs bijusi laupīšana, nevis atriebība. Ko vēl tā liecina? To, ka slepkava ir mazattīstīts — varam pat teikt — garā vājš vai tamlīdzīgs cilvēks. Kā mēs to uzzinām? Gaužām vienkārši: cilvēkam ar normāli attīstītu intelektu neienāktu prātā aplaupīt Flintu Bakneru, kuram nekad nav bijis daudz naudas. Bet varbūt slepkava ir svešinieks? Ļausim atkal runāt somai. Izņemu no tās, lūk, šo. Tas ir kvarcs ar maziem sudraba graudiņiem. Interesanta lietiņa. Lūdzu, apskatiet šo priekšmetu — jūs — un jūs — un jūs. Un tagad, lūdzu, atdodiet to man atpakaļ. Šajā piekrastē ir tikai viena dzīsla, kur atrodams šāda satura un šādas krāsas kvarcs; zemes virspusē tā stiepjas gandrīz divu jūdžu garumā, un, pēc manām domām, nav tālu tas laiks, kad šis rajons kļūs slavens visā pasaulē un atnesīs šejienes divsimt kalnračiem bagātību, kas pārspēs visalkatīgākos sapņus. Lūdzu, nosauciet šo dzīslu.

—   Kristīgās zinātnes konsolidācija un Mēri-Enna!— nekavējoties skanēja atbilde.

Tai sekoja pērkondārdoši «urrā!», vīri asarām acīs spieda cits citam roku, un Fergusons no Velsa Fargo firmas pilnā balsī kliedza:

—   Streitflašs atrodas dzīslas ceļā, un cenas sakāps līdz siwt piecdesmit dolāriem par pēdu, klausiet, ko es saku!

Kad no jauna iestājās klusums, misters Holmss turpināja:

—   Tā nu mēs redzam, ka izdevies konstatēt trīs faktus, proti: ka slepkava ir plānprātiņš; ka viņš nav svešinieks; ka slepkavības motīvs bijusi aplaupīšana, nevis atriebība. Iesim tālāk. Man rokā ir īss degauklas galiņš, kas vēl tagad ož pēc deguma. Ko tas liecina? Kopā ar kvarca gabaliņu tas liecina, ka slepkava ir kalnracis. Kas no tā secināms? Tas, mani kungi, ka slepkavība izdarīta ar spridzināšanu. Ko vēl tas pierāda? Lūk, ko: ka spridzeklis bija novietots pie būdas sienas ceļa pusē: sešas pēdas no vietas, kur es atradu šo.

Tagad es turu pirkstos zviedru sērkociņu — no tiem, kurus uzšķiļ, berzējot gar kārbiņu. To es atradu seši simti divdesmit divas pēdas no uzspridzinātās būdas. Ko tas stāsta? Sekojošo: aukla aizdedzināta tieši tai vietā. Ko redzam tālāk? To, ka slepkava bijis kreilis. Kā es to zinu? Man būs grūti jums izskaidrot, kungi, kā es to zinu, jo pazīmes tik tikko samanāmas un atklājamas vienīgi ar ilgu gadu pieredzi un dziļu izpēti. Tomēr šīs pazīmes te ir un tiek papildus apstiprinātas ar faktu, ko jūs būsiet pamanījuši, lasot grāmatas par slavenajiem detektīviem, ka visi slepkavas ir kreiļi.

—   Velns ar ārā, viņam taisnība!— iesaucās Hems Sendvičs, ar vareno plaukstu un skaļu troksni uzsizdams sev pa gurnu.— Kaut mani nosistu, man tas nemūžam nebūtu ienācis prātā.

—   Man arī ne!— vairāki vīri iesaucās.— Man arī ne! Viņš taču redz visu! Tad ir gan acs!

—   Kungi! Lai cik tālu slepkava atradās no sava nelaimīgā upura, tomēr arī viņš nav izgājis gluži sveikā. Šī koka šķēpele, ko jums tagad parādu, viņu ievainojusi. Uz tās ir asiņu pēdas. Un, lai viņš būtu, kas būdams, viņš ir iezīmēts. Šķēpeli es atradu tai vietā, kur viņš aizdedzināja liktenīgo auklu.— Šerloks Holmss no savas augstās tribīnes nolūkojās uz cilvēkiem; seja viņam sadrūma: lēnām viņš pacēla un norādot izstiepa roku.

—   Tur stāv slepkava!

Uz mirkli visi sastinga neiedomājamā izbrīnā; tad vismaz divdesmit balsis vienlaikus iesaucās:

—   Semijs Hiljers? Pie visiem velniem — nemūžam! Viņš? Tās taču ir trakākās blēņas!

—   Uzmanīgāk, kungi! Nesteidzieties! Paraugieties — viņam uz pieres ir asiņaina skramba.

Hiljers bailēs nobāla. Viņš gandrīz apraudājās. Viņš pagriezās uz vienu pusi, uz otru pusi, katrā sejā meklēja palīdzību un līdzjūtību; izstiepis lūdzot rokas pret Holmsu, viņš iesaucās:

—  O, nē, nē! Es neesmu to darījis! Zvēru, ka neesmu 10 darījis. Skramba pierē man gadījās . ..

—   Konsteb!, apcietiniet viņu!— uzsauca Holmss.— Es nodošu zvērestu par apcietināšanas pamatotību.

Konstebls negribīgi pagājās uz priekšu, tad vilcinādamies apstājās.

Hiljers no jauna sāka lūgties:

—   Ārčij, nepieļauj, neļauj viņiem to darīt! Māte to nepārdzīvos! Tu zini, kā es ievainoju pieri. Izstāsti viņiem, glāb mani!

Stilmens izlauzās cauri burzmai, nostājās pūlim priekšā un sacīja:

—   Jā, es glābšu tevi. Nebīsties.— Tad viņš pagriezās pret ļaudīm. — Nav svarīgi, kā viņš saskrambāja pieri, tam nav ne mazākā sakara ar šo notikumu, tam nav nekādas nozīmes.

—   Lai dievs tevi svētī, Arčij, tu esi īsts draugs!

—   Urrā Arčijam! Runā, puis! Met galdā trumpju dūzi!— sauca kalnrači, lepodamies ar savu pašmāju detektīvu; ļaužu sirdīs pēkšņi pamodās patriotiska lojalitāte, kas strauji pašos pamatos pārsvieda noskaņojumu citā virzienā.

Arčijs Stilmens pagaidīja, līdz troksnis pierimst, un tad ierunājās:

—   Es palūgšu Tomu Džefriju un konsteblu Harisu pastāvēt katru pie vienām durvīm un neļaut nevienam iziet no šīs istabas.

—   Sarunāts. Turpini, vecīt!

—   Man liekas, ka noziedznieks ir šeit. Ja mani minējumi ir pareizi, tad es drīz vien viņu uzrādīšu. Bet tagad pastāstīšu jurns par notikušo traģēdiju visu no sākuma līdz beigām. Slepkavības iemesls nebija laupīšana, tā bija atriebība. Slepkava nebija pusjucis. Viņš neatradās sešsimt divdesmit divas pēdas no notikuma vietas. Neviena koka šķēpele viņam netrāpīja pa pieri. Viņš nenolika spridzekli pie būdas ārsienas. Viņam nebija klāt patronu somas, un viņš nav kreilis. Izņemot šīs kļūdas, mūsu godājamā viesa slēdzieni ir būtiski pareizi.

Atviegloti smiekli pāršalca telpu; draugi pamāja cits citam, it kā gribēdami sacīt: «Redz, kā runā! Tādā valodā ir sāls. Labs puisis, krietns puisis. Prot savas krāsas aizstāvēt!» Viesa reputācija nebija aizskarta. Stilmens turpināja:

—   Man arī ir savi liecinieki. Un tūliņ es pateikšu, kur jūs varat atrast vēl citus.

Viņš pacēla un parādīja resnas stieples gabalu; vīri izstiepa kaklus, lai labāk saredzētu.

—   Stieples gals pārklāts ar gludu tauku kārtiņu. Un te ir pusdegusi svece. Nenodegušajā daļā ik pēc collas iegriezta iezīme. Drīz vien pastāstīšu, kur es šos priekšmetus atradu. Pašreiz nenodošos prātošanai, necentīšos radīt iespaidu ar dažādiem norādījumiem un pierādījumiem, neuzstāšos ar slepenpolicistu profesionālajiem teatrālajiem trikiem, bet vienkāršos vārdos un tieši izstāstīšu, kā šis nelaimīgais notikums norisinājās.

Lielāka efekta labad viņš uz mirkli apklusa, lai ļautu klusumam un saspringumam sakāpināt ļaužu interesi; tad turpināja:

—   Rīcības plānu slepkava bija izstrādājis ārkārtīgi rūpīgi. Tas bija labs, ļoti atjautīgs plāns, kas liecina par spēcīgu, nevis par vāju saprātu. Plāns bija izkalkulēts tā, lai novērstu no darītāja jebkuras aizoomas. Vispirms viņš vienu sveci iezīmēja collas intervālos un pārbaudīja degšanas ilgumu. Tā viņš noskaidroja, ka četru iezīmju tiesu svece nodeg trijās stundās. Es pats pusstundu ar to eksperimentēju, šeit pat savā augšistabā, kamēr te lejā notika Flinta Baknera rakstura apspriešana, un tādā veidā konstatēju, kā svece dilst, degdama no vēja aizsargātā vietā. Pārbaudījis izmēģinājuma sveci, slepkava to nopūta — sveci es jums nupat parādīju — un iezīmēja jaunu.

Jauno sveci viņš ielika skārda svečturī. Piecu stundu iezīmes vietā viņš ar nokaitētu stiepli izurba caurumu. Es jums parādīju stiepli, kas pārklāta ar sveču tauku kārtiņu — plānu, gludu kārtiņu, kas atdzisusi un sastingusi.

Ar grūtībām, es teiktu, ar ārkārtīgām grūtībām viņš izlauzās caur čaparelu biezokni, kas saaudzis stāvajā nogāzē aiz Flinta Baknera būdas, stiepdams līdzi tukšu miltu mucu. To viņš novietoja absolūti drošajā slēptuvē un mucas dibenā uzstādīja svečturi. Nomērīja apmēram trīsdesmit piecas pēdas garu degauklu — no mucas līdz būdai. Mucas sānos viņš izurba caurumu — lūk, te ir prāvais svārpsts, ar ko tas darīts. Tā viņš turpināja, līdz darbs bija pabeigts. Kad viss bija sagatavots, tad viens degauklas gals atradās Baknera būdā un otrs gals, kam bija iegriezts robiņš, kur iebērt pulveri, bija ievadīts svecē ieurbtajā caurumā — ar aprēķinu, ka būda uzlidos gaisā šonakt pulksten vienos, pieņemot, ka svece tika iedegta vakarvakarā ap astoņiem. Un varu saderēt, ka tas tika izdarīts — un vēl pieņemot, ka arī būdā degauklas gals bija savienots ar spridzekli, par ko esmu pārliecināts. Draugi! Muca atrodas čaparelu biezoknī, mucā vēl tagad ir sveces paliekas skārda svečturi; izdegusi aukla ir izurbtajā caurumā, bet tās otrs gals — tai vietā, kur atradās uzspridzinātā būda. To visu es redzēju pirms pāris stundām, kad godājamais profesors ņēmās mērīt pasaules plašumus un vākt kopā relikvijas, kam nav nekā kopīga ar šo gadījumu.

Viņš apklusa. Viss pūlis dziļi atvilka elpu, atslābināja saspringušos muskuļus; tad izlauzās piekrišanas saucieni.

—   Paskat, rakaris!— iesaucās Hems Sendvičs.— Tad tāpēc viņš ložņāja pa biezokni, nevis mācījās no profesora, kā atrast pazīmes un norādījumus. Re nu, veči, viņš nepavisam nav ar pliku roku ņemams.

—   Nē, ser! Velns parāvis!

Bet Arčijs Stilmens jau turpināja:

—          Kamēr mēs visi pirms pāris stundām bijām notikuma vietā, svārpsta un izmēģinājuma sveces īpašnieks paņēma abus priekšmetus no slēptuves, kas viņam nelikās pietiekami droša, aiznesa tos uz vietu, kas viņam, jādomā, šķita drošāka,— tā atrodas augstāk kalnā priedulājā; tur viņš šīs mantas paslēpa un aprausa ar priežu skujām. Tur es tās arī atradu. Svārpsts precīzi iederas mucā izurbtajā caurumā. Un tagad…

Šai vietā Izcilais Cilvēks viņu pārtrauca, ironiski sacīdams:

—           Nupat mēs, kungi, noklausījāmies ļoti jauku pasaku, patiesi, ļoti jauku. Tagad es labprāt uzdotu šim jaunajam cilvēkam pāris jautājumu.

Daži vīri nepatikā mazliet sarāvās, un Fergusons ieteicās:

—   Bīstos, ka tagad Arčijs nokļūs krustugunīs.

Pārējie vairs nesmaidīja, bet vērīgi klausījās. Misters Holmss sacīja:

—          Sāksim pārbaudīt šo pasaku, secīgi un loģiski to izanalizēt — tā sakot, ģeometriskā progresijā, sakārtojot atsevišķus faktus pastāvīgi pieaugošā skaitā, lai pilnīgi un bez žēlastības sagrautu šo mirguļojošo rotaļu cietoksnīti, kas sastāv tikai un vienīgi no maldiem, šo nenobrieduša prāta iztēloto fikciju. Vispirmām kārtām, jaunais ser, vēlos jums pagaidām uzdot trīs jautājumus — pagaidām … Vai esmu pareizi sapratis jūsu vārdus, ka, pēc jūsu domām, šī teiksmainā svece iedegta vakarvakarā ap pulksten astoņiem?

—   Jā. ser, ap astoņiem.

—   Vai varat apgalvot, ka tieši astoņos?

—   Nē, tik precīzi nevaru to noteikt.

—          Mhm. Tātad diezgan droši var pieņemt: ja kādam būtu gadījies ap to laiku iet garām, viņš būtu slepkavu saticis, kā jums šķiet?

—   Jā, domājams, ka būtu.

—   Pateicos, tas pagaidām būtu viss, kā jau teicu — pagaidām.

—          Lai viņu nelabais! Viņš izliek Arčijam slazdus,— sacīja Fergusons.

—   Liekas gan,— Hems Sendvičs piekrita,— man tas sāk nepatikt.

Cieši palūkojies uz viesi, Stilmens sacīja:

—   Pusdeviņos, nē, ap deviņiem es pats gāju tur garām.

—          Tie-šām? Tas ir interesanti, tas ir ļoti interesanti. Varbūt jūs personiski satikāt slepkavu?

—   Nē, es nesatiku neviena.

—          Ai Tad, lūdzu, atvainojiet manu piezīmi — es nesaprotu, kāda šim paskaidrojumam nozīme.

—          Nekāda. Pagaidām.— Viņš uz mirkli apklusa, bet drīz atsāka runāt no jauna.— Neesmu slepkavu saticis, bet droši jūtu, ka esmu tam uz pēdām, jo domāju, ka viņš atrodas šajā telpā. Gribu jūs visus

lūgt pa vienam paiet man garām šeit, kur ir labs apgaismojums, lai varu redzēt jūsu kājas.

Telpu pārlidoja pārsteigta murdoņa, un gājiens sākās; viesis noraudzījās uz notiekošo, visiem spēkiem cenzdamies saglabāt nopietnu sejas izteiksmi, bet viņam tas ne pārāk izdevās. Stilmens, ar plaukstu aizēnodams acis, pieliecies uzmanīgi vēroja katru kāju pāri, kas gāja garām. Piecdesmit vīri aizlāčoja garām smagiem soļiem, bet — rezultāta nebija. Aizgāja sešdesmit, septiņdesmit. Sāka jau likties, ka pasākums izgāzies. Viesis ar smalku ironiju balsī piebilda:

—   Liekas, ka slepkavu šovakar te nav pārāk daudz.

Klātesošie prata joku novērtēt un atsvaidzināja prātu ar skanīgu

smieklu šalti. Vēl desmit vai divpadsmit kandidātu pagāja garām — nē, nevis pagāja, bet aizdejoja jocīgiem palēcieniem, kas varen smīdināja skatītājus, un tad Arčijs Stilmens piepeši pastiepa roku un sacīja:

—   Slepkava ir šis!

—   Fetloks Džounss! Svētā dievmāte!— pūlis ierēcās; un vienā mirklī, kā raķete uguņošanā, gaisā uzlidoja pārsteiguma saucieni un apjukušas piezīmes par notikumu negaidīto pavērsienu.

Kad sajukums un troksnis bija sasniedzis augstāko pakāpi, viesis pacēla roku, pieprasīdams klusumu. Autoritāte, ko vīri izjuta pret slaveno vārdu un slaveno personību, maģiski iedarbojās uz pūli, un tas paklausīja. Klusumā, kas sekoja, kad dzirdama bija vienīgi cilvēku satrauktā elpa, viesis ar dziļu pašcieņu izjusti sacīja:

—   Tas vairs nav joks. Tiek aizskarts nevainīgs cilvēks, kas stāv pāri jebkurām aizdomām! Pāri jebkurām šaubām! Paklausieties, kā es jums to pierādīšu! Tad jūs redzēsiet, cik vienkāršs fakts spēj apgāzt šos nejēdzīgos melus. Klausieties. Draugi, šis zēns visu vakaru bija kopā ar mani, ne mirkli neesmu nolaidis no viņa acu!

Šie vārdi atstāja dziļu iespaidu. Stilmenam pievērstajos skatienos vīdēja bargs jautājums. Bet viņa seja pēkšņi atdzīvojās, un viņš sacīja:

—   Es zināju, ka tur bija vēl viens!— Viņš strauji piegāja pie galda un paraudzījās uz viesa kājām, tad pacēla galvu un sacīja:— Jūs bijāt kopā ar viņu! Jūs nebijāt pat piecdesmit soļu atstatu, kad viņš iededza sveci, kas vēlāk aizdedzināja spridzekli.. .— (Zāle saviļņojās.) — Un vēl vairāk: jūs pats viņam iedevāt sērkociņus!

Viesis nepārprotami izskatījās satriekts — vismaz ļaudīm tā šķita, Viņš pavēra muti, lai runātu, bet vārdi likās pinamies:

—   Tas … ē … tas ir ārprāts … tas .. .

Stilmens turpināja veiksmīgo uzbrukumu. Paceltā rokā viņš parādīja sērkociņu.

—   Lūk, viens sērkociņš. To es atradu mucā, un te, skatieties, ir otrs.

Viesis uzreiz atguva balsi:

—   Protams, jūs pats tos tur nomētāt.

Auditorija šo triecienu novērtēja kā trāpīgu. Bet Stilmens nepadevās.

—   Šie ir vaska sērkociņi. Apmetnē tādu nav. Esmu gatavs atļaut, lai mani pārmeklē. Bet jūs?

Šoreiz viesis bija uz lāpstiņām. To pat akls varēja saredzēt. Viņš mulsi kustināja rokas; pāris reižu viņam pavērās lūpas, tomēr viņš nespēja izteikt ne vārda. Pūlis vērodams gaidīja, klusums vēl pastiprināja saspringumu. Pēc brītiņa Stilmens mīlīgi atgādināja:

—   Mēs gaidām jūsu lēmumu.

Atkal pāris klusuma mirkļu; tad viesis tikko dzirdamā balsī sacīja:

—   Es neļaušu sevi pārmeklēt.

Nesekoja trokšņaina jūtu izpausme, tikai cita pēc citas iemurdējās balsis:

—   Ar to viss pateikts! Nu viņš ir Arčijam kabatā.

Ko darīt tālāk? To neviens nezināja. Situācija bija grūta un sarežģīta — protams, tikai šai brīdī, jo viss bija sagrozījies tik pēkšņi un negaidot, ka šo cilvēku vienkāršais prāts nespēja to visu aptvert un briesmīgajā pārsteigumā mitējās darboties, gluži kā piepeši apstādināts pulkstenis. Pēc brīža tomēr mehānisms pamazām atkal iekustējās; cits pēc cita vīri, pa diviem trim galvas kopā sabāzuši, sāka apspriest dažādus priekšlikumus. Ierosinājums, kas guva vislielāko piekrišanu, bija šāds: izteikt slepkavam pateicību, ka tas novācis Flintu Bakneru, un ļaut iet savu ceļu. Taču apdomīgākās galvas tam pretojās, norādot, ka stulbie pauri Austrumu štatos izbrēkšot to par milzīgu skandālu un sacelšot nejēdzīgu brēku. Pēdīgi apdomīgākās galvas guva virsroku un panāca, ka visi vienprātīgi pieņēma viņu priekšlikumu; tad viņu barvedis pieprasīja klusumu un paziņoja: Fetloks Džounss jāapcietina un jānodod tiesai.

Priekšlikumu pieņēma. Pēc tam vairs nekas nebija darāms, un cilvēki kļuva priecīgi, jo klusībā visus mocīja nepacietība tikt ārā un steigties uz traģēdijas vietu, lai pārliecinātos, vai muca un pārējie priekšmeti tiešām tur atrodas.

Bet kas to deva! Gadījās jauns kavēklis. Šāsnakts pārsteigumi vēl nebija galā. Fetloks Džounss jau labu bridi bija stāvējis, klusu šņukstēdams, vispārējā satraukumā, kur pārsteigumi tik strauji bija sekojuši cits citam, neviena neievērots; bet, kad tika paziņots lēmums par viņa apcietināšanu un nodošanu tiesai, viņš izmisis iesaucās:

—   Nē! Tikai ne to! Es negribu iet cietumā, negribu tiesu! Man pietiek posta, ko esmu piedzīvojis, pietiek mocību. Pakariet mani uz vietas, un cauri! Tikpat viss būtu nācis gaismā, nekas mani nespētu glābt. Viņš visu izstāstīja tā, it kā pats būtu bijis klāt un noskatījies. Nezinu, kā viņš to izdibinājis; jūs atradīsiet mucu un visu pārējo, un tad man tikpat vairs nebūs glābiņa. Jā, es viņu nogalināju, un jūs būtu darījuši to pašu, ja viņš pret jums būtu izturējies kā pret suni; bet es esmu tikai zēns, turklāt vājš un nabags, bez neviena drauga, kas sniegtu palīdzīgu roku.

—   Tas nešķīstenis bija to pelnījis,— viņu pārtrauca Hems Sendvičs.— Paklau, puiši…

Konstebls:— Kārtību! Kārtību, kungi!

Kāda balss:

—   Vai tavs tēvocis zināja, ko esi nolēmis darīt?

—   Nē, nezināja.

—   Bet sērkociņus viņš tomēr tev iedeva?

—   Iedeva gan; taču viņš nezināja, kādam nolūkam tie vajadzīgi.

—   Bet, ja tu gribēji ķerties pie tāda darba, kā tu uzdrošinājies riskēt, viņam klāt esot, zinādams, ka viņš ir detektīvs? Kā tu to izskaidro?

Puisis, mulsi grozīdams pirkstos svārku pogu, mirkli vilcinājās un tad bikli atteica:

—   Tā kā man detektīvi ir ģimenē, es par viņiem šo to zinu. Ja jūs gatavojaties izdarīt kaut ko tādu, ko gribat no viņiem noslēpt, tad vislabākais ir darīt to tad, kad viņi jums ir blakus.

Tomēr smieklu vētra, kas uzbrāzmoja, sveicot šo naivo dzīves gudrību, nespēja cik necik ievērojamā mērā uzlabot nabaga zēna noskaņojumu.

IV

No misis Stilmenai rakstītas vēstules, kurai datuma vietā ir tikai atzīme «Otrdien».

Fetloku Džounsu novietoja aiz atslēgas — ieslēdza neapdzīvotā bajķu būdā, lai viņš tur dzīvotu līdz tiesas dienai. Konstebls Hariss apgādāja viņu ar ēdienu pāris dienām, piekodināja, lai viņš pats sevi kārtīgi apsargājot, un apsolīja atkal pienākt, kad vajadzēs papildināt pārtikas krājumus.

Nākamajā rītā mēs, kādi divdesmit, gājām līdzi Hiljeram un aiz draudzības palīdzējām viņam apbedīt mirušo radinieku, kuru neviens neapraudāja. Hiljers vadīja bēru ceremoniju, un es biju viņam par palīgu. Tiklīdz bijām ar visu tikuši galā, garām, galvu nodūris, kliboja noskrandis, bēdīga izskata svešinieks ar vecu ceļasomu pie rokas. Un es piepeši sajutu smaku, kurai biju dzinies pakaļ pa visu pasauli. Manām dziestošajām cerībām tā šķita pašas paradīzes smarža!

Vienā mirklī biju pie viņa un draudzīgi apliku roku viņam ap pleciem. Viņš sabruka zemē kā zibens ķerts; kad puiši pieskrēja palīgā, viņš uztrausās ceļos, pastiepa lūgdamies pretī rokas un drebošām lūpām lūdzās, lai es pārstājot viņu vajāt, teikdams:

—   Jūs esat trencis mani apkārt zemeslodei, Šerlok Holms, bet dievs mans liecinieks, ka es nekad nevienam cilvēkam neesmu neko (aunu nodarījis!

Pietika palūkoties viņa mežonīgajās acīs, lai redzētu, ka viņš ir vājprātīgs. Tas bija mans darbs, māt! Ja es kādreiz saņemšu vēsti par Tavu nāvi, tad vienīgi tās sāpes varēs pielīdzināt ciešanām, ko izjutu šai brīdī. Puiši viņu piecēla kājās, sastājās bariņā apkārt, mums visiem bija viņa gauži žēl, mēs teicām viņam sirsnīgus un labus vārdus, mudinājām, lai nenokar galvu, ka viņš nokļuvis pie draugiem, ka mēs rūpēsimies par viņu, aizstāvēsim viņu un uzvilksim pie kāķa ikvienu, kas gribēs viņam darīt pāri. Raupjajos kalnračos pamostas mātes maigums, ja kāds pieskaras viņu sirds siltajai pusei, tāpat kā viņi kļūst par nevaldāmiem, nesaprātīgiem bērniem, ja iekustina šā orgāna otro pusi. Viņi darīja visu, ko vien spēja iedomāties, lai svešo nomierinātu, bet nekas nelīdzēja, līdz Fergusons, kurš ir talantīgs diplomāts, ieteicās:

—  Ja jūsu uztraukuma iemesls ir vienīgi Šerloks Holmss, varat justies mierīgs.

—   Kādēļ?— nelaimīgais plānprātiņš dedzīgi noprasīja.

—   Tādēļ, ka viņš atkal ir beigts un pagalam.

—   Beigts! Beigts! Ai, nenerrojiet tādu nabaga vārguli kā es. Vai tiešām beigts? Vīri, sakiet godīgi, vai viņš runā patiesību?

—  Tik tiešām, kā mēs visi šeitan stāvam!— atsaucās Hems Sendvičs, un visi vienā balsī teikto apstiprināja.

—   Viņnedēļ viņu, raug, Senbernardino pakāra,— Fergusons piebilda, lai tuvāk paskaidrotu apstākļus,— kad viņš tur meklēja jūs. Aiz pārskatīšanās, jo noturēja par citu cilvēku. Tagad pašiem žēl, bet līdzēt nekā vairs nevar.

—   Viņam tur uzcels pieminekli,— noteica Hems Sendvičs tādā balsī kā cilvēks, kas pats bijis klāt un visu zina.

Džeimss Vokers dziļi nopūtās un neteica vairs nekā; taču vājprāta spožums acīs šķita mazliet apdzisis, seja acīm redzami apskaidrojās, saspringums drusku atslāba. Visi kopā devāmies uz mūsu būdu, un puiši izvārīja viņam pusdienas no labākā, ko apmetnē varēja sadabūt, un, kamēr viņi darbojās ap pusdienām, mēs ar Hiljeru saposām svešinieku no galvas līdz kājām savās jaunajās drēbēs un pārvērtām viņu par jauku, solīdu vecu džentlmeni. «Vecs» ir viņam īstais apzīmējums, vecs un salauzts, vecs ar sagumušo augumu, ar sarmu matos un visu, ko sejā iegrauzušas bēdas un nelaime, kaut gan pēc gadiem viņš ir vīrs pilnā briedumā. Kamēr viņš ēda, mēs kavējām laiku pīpēdami un tērzēdami; paēdušam viņam pašam no sevis atraisījās mēle, un viņš mums izstāstīja savu bēdu stāstu. Nemāku gluži atkārtot viņa vārdus, taču tālu no tiem neatkāpšos.

PAR CITU NOTURĒTA CILVĒKA stāsts

Viss notika šādi: es dzīvoju Denverā. Biju tā nodzīvojis ilgus gadus; dažreiz atceros, cik gadu, dažreiz neatceros, bet tas nav svarīgi. Piepeši es saņēmu paziņojumu, ka man Denverā jāatstāj, jo citādi mani atmaskošot drausmīgā noziegumā, kas pirms gadiem — pirms daudziem gadiem — izdarīts Austrumos. Man tas noziegums bija zināms, bet es to nebiju izdarījis; vainīgais bija mans brālēns ar tādu pašu vārdu un uzvārdu kā man. Ko man bija darīt? Bailes man sajauca galvu, un es nesapratu, ko iesākt. Laiks sagatavoties bija ļoti īss — tikai viena diena, cik atceros. Ja mans vārds tiktu publicēts, es būtu beigts cilvēks, mani būtu nolinčojuši, neviens nebūtu ticējis maniem vārdiem. Linča tiesā tā allaž mēdz notikt; kad linčotāji uzzina, ka kļūdījušies, viņi dziļi nožēlo, bet tad jau ir par vēlu — gluži tā, kā ir noticis ar misteru Holmsu, jūs paši redzat. Es palaidu valodas, ka pārdodu savu īpašumu, tā tiku pie dzīvošanai nepieciešamās naudas un laidos projām, līdz karstums pārskries un es varēšu atgriezties un visu pierādīt. Tā nu es nakts melnumā aizbēgu, nomaskējies, ar svešu vārdu; noslēpos krietni patālu kalnos.

Taču satraucos un nobijos arvien vairāk un šādā noskaņojumā sāku redzēt rēgus un dzirdēt balsis, nepratu vairs neko skaidri un loģiski apsvērt, tūliņ prāti samulsa un man vajadzēja atteikties no domāšanas, jo ļoti sāka sāpēt galva. Ar laiku kļuva aizvien ļaunāk — aizvien vairāk rēgu, aizvien vairāk balsu. Tās mani vajāja bez mitas; sākumā tikai naktīs, bet vēlāk arī dienā. Ap manu gultu pastāvīgi skanēja sačukstēšanās, pret mani it kā gatavojās kāda sazvērestība; man pilnīgi pazuda miegs, un, nespēdams nekad īsti atpūsties, es pagalam novārgu.

Un tad notika visšausmīgākais. Kādu nakti viena balss čukstēja: «Mēs nekad ne pie kāda gala netiksim, jo mēs viņu neredzam un nevaram viņu uzrādīt ļaudīm.» Viņas nopūtās, un tad kāda cita sacīja: «Mums jādabū rokā Šerloks Holmss. Pēc divpadsmit dienām viņš varētu būt šeit.»

Un viņas visas cita pār citu ņēmās čukstēt un priecīgi irgot. Bet man sirds bailēs trūka vai pušu, jo ceļodams biju par viņu dzirdējis un zināju, ko nozīmētu, ja viņš tiktu palaists man uz pēdām un sāktu darboties ar savu pārcilvēcisko neatlaidību un nenokausējamo enerģiju.

Rēgi pazuda, lai mekletu viņu rokā, bet es nakts vidū ceļos augšā un bēgu projām, nepaņemdams līdzi nekā cita kā vienīgi savu ceļasomu, kur glabājās nauda — trīsdesmit tūkstoši dolāru, no kuriem divas trešdaļas vēl bija neskartas. Pagāja četrdesmit dienas, līdz viņš man tika uz pēdām. Es tik tikko izglābos. Aiz ieraduma viņš bija kādas viesnīcas reģistrācijas grāmatā ierakstījis savu īsto vārdu, bet pēc tam to izkasījis un ierakstījis «Dagets Barklejs». Taču bailes dara aci redzīgu un asu, un es laidu prom kā briedis.

Viņš dzenāja mani pa visu pasauli trīsarpus gadus — gan pa Rietumu štatiem, gan Austrāliju, Indiju un citām malām, kādas vien varat iedomāties; pēc tam pa Meksiku un atkal pa Kaliforniju, nedodams man gandrīz ne bridi atelpas; tomēr viņa vārds reģistrācijas grāmatās mani allaž paglāba. Tikai tādēļ tas, kas no manis atlicis, vēl turas pie dzīvības. Un es esmu tik pārguris. Viņš mani pagalam nomocījis, tomēr dodu jums godavārdu, ka nekad neesmu izdarījis nekā ļauna ne viņam, ne kādam citam cilvēkam.

Tā beidzās šis stāsts, kas kalnračus satracināja līdz baltkvēlei, vari man ticēt. Bet man pašam ik viņa vārds iededzināja dvēselē dziļu brūci.

Nolēmām, ka vecais vīrs dzīvos mūsu būdā un būs mans un Hiljera viesis. Es, protams, viņam nekā nestāstīšu, bet, tiklīdz viņš būs atpūties un atkopies, aizvedīšu viņu atpakaļ uz Denveru, reabilitēšu un palīdzēšu atgūt viņa īpašumus.

Puiši sirsnīgi un biedriski paspieda viņam pa kalnraču modei roku, kas nozīmē tā, ka gandrīz vai kauliņi lūst, un izklīda, lai izstāstītu jaunās vēstis.

Nākamajā rītā līdz ar gaismiņu Fergusons un Hems Sendvičs klusītēm izsauca mani ārā un konfidenciāli paziņoja:

—   Vēsts par to, kas bija jāpiedzīvo vecajam svešiniekam, izplatījusies pa visu apkārtni un sacēlusi kājās apmetnes. Kalnrači plūst šurp no malu malām un taisās nolinčot profesoru. Konstebls Hariss nobijies kā diegs un pa telefonu izsaucis šerifu. Nāc līdzi!

Mēs skriešus devāmies projām. Citi varēja dot vaļu savām jūtām, kā ienāk prātā, bet es sirds dziļumos cerēju, ka šerifs ieradīsies laikā, jo Tu gan vari iedomāties, ka man nebija ne mazākās vēlēšanās piedzīvot, kā Šerloku Holmsu pakar par to, ko izdarījis esmu es. Par šerifu biju dzirdējis diezgan daudz nostāstu, tomēr drošības labad apvaicājos:

—   Vai viņš spēs savaldīt pūli?

—   Vai viņš spēs savaldīt pūli? Smiekli nāk! Vai Džeks Fērfakss spēs savaldīt pūli? Izbijušais pārdrošnieks — viņa rēķinā ir deviņpadsmit skalpu. Vai viņš spēs! Oho!

Kamēr mēs steidzāmies pa aizu augšup, izdzirdām tālumā rīta klusumā neskaidrus saucienus un kliedzienus; jo tālāk tikām, jo tie pieauga spēkā. Kliedzienu zalves uzviļņoja cita pēc citas, aizvien skaļāk, aizvien tuvāk, un, kad beidzot nokļuvām līdz pūlim, kas drūzmējās klajumā ap traktieri, troksnis plēsa ausis vai pušu. Daži rupji jauni zeļļi no Deilija atradnēm bija nogrābuši Holmsu, kurš, jāatzīst, šajā barā bija vismierīgākais; ap lūpām viņam rotājās nicīga vīpsnā, un, ja arī viņa angļa sirds trīcēja nāves bailēs, dzelzs griba prata tās apvaldīt tā, ka seja neizpauda nenieka.

—   Nu, puiši, nobalsosim drīzāk!— sauca viens no Deilija bandas. Tas bija Šedbellijs Higinss.— Ašāk! Kārsim vai šausim?

—   Ne vienu, ne otru!— atsaucās viens no viņa draugiem.— Tad viņš pēc nedēļas atkal atdzīvosies. Jāsadedzina — tas ir vienīgais līdzeklis, kā dabūt viņu pie gala.

Visu tālāko un tuvāko atradņu bandas atsaucās pērkondimdošā piekrišanā, spiedās un lauzās uz priekšu, lai tiktu tuvāk gūsteknim, līdz cieši sadrūzmējās ap viņu, bļaudami:

—   Uz sārtu! Sadedzināt!

Viņi aizvilka gūstekni līdz zirgu slitai, piespieda ar muguru pie tās un piesēja, tad sakrāva viņam līdz viduklim malku un priežu čiekurus. Taču vīrišķīgā seja joprojām neietrīsējās un nicīgā vīpsnā plānajās lūpās neapdzisa.

—   Sērkociņu! Dodiet drīzāk sērkociņu!

Šedbellijs uzšķīla sērkociņu, piesedza liesmu ar plaukstu, pieliecās un turēja liesmiņu pie čiekura. Pūlis sastinga dziļā klusumā. Čiekurs aizdegās, pāris mirkļu uzplīvoja sīka uguntiņa; man likās, ka dzirdu tālumā pakavu dunu, kas kļuva arvien skaļāka, bet apmātais pūlis to neievēroja. Uguntiņa apdzisa. Higinss uzšvirkstināja jaunu sērkociņu, pieliecās, un atkal pacēlās liesmiņa. Šoreiz uguns iedegās un sāka sprēgāt; dažs labs no vīriem novērsās. Soda izpildītājs, turēdams pirkstos nodegušo sērkociņu, vēroja savu rokudarbu. Pakavu duna skanēja jau uz tuvējās klints nokares, un tad zirgs, pakavus dimdinādams, pieauļoja tieši pie mums. Gandrīz vai tai pašā mirklī kāds iekliedzās:

—   Šerifs!

Un patiesi — šerifs iebrāzās pūlī, saslēja zirgu pakaļkājās un uzbrēca:

—   Atkāpieties, mēslu vaboles!

Visi paklausīja. Visi, izņemot barvedi. Tas neizkustēja ne no vietas un sniedzās pēc revolvera, taču šerifs to pamanīja un uzsauca:

—   Rokas gar sāniem, kumēdiņu varoni! Nomīdi uguni un atraisi svešinieku!

Kumēdiņu varonis paklausīja. Tad šerifs teica runu; atlaidis pavadu, viņš sēdēja zirga mugurā kā pieredzējis karavīrs un, neiedegdams vārdos uguns liesmu, bet runādams mierīgi, nosvērti un tieši tādā tonī, kas atbilda vārdu saturam un visefektīvāk pauda viņa nicinājumu, sacīja:

—   Esat gan jūs smalki salašņas, ko? īstie sabiedrotie tādam nelietim kā Šedbellijs Higinss — balamutīgajam ložņām, kas šauj cilvēkiem mugurā un tad dēvē sevi par pārdrošu varoni. Vairāk par visu šai pasaulē es nicinu linčotāju pūli; nekad man nav gadījies linčotāju vidū ieraudzīt kaut vienu īstu viru. Jāsalasās kopā vismaz simtam pret vienu, lai saņemtu dūšu pieveikt klibu skroderi. Tas ir izgudrojums gļēvuļiem, un tāda pati ir sabiedrība, kas tos audzina; un deviņdesmit deviņos gadījumos no simta viņu šerifs ir tāds pats.

Viņš uz mirkli apklusa, jādomā, lai izbaudītu nule izteikto domu graudu, un tad turpināja:

—   Šerifs, kas pieļauj, lai salašņu bars viņam atņem apcietināto, ir pēdīgais gļēvulis. Pēc statistikas datiem, Amerikā pagājušajā gadā par to maksāta alga simt astoņdesmit diviem šerifiem. Ja tā turpināsies, tad dakteru grāmatās drīz parādīsies jauna slimība: šerifu nespēks. — Bija skaidri redzams, ka viņam šī doma iepatikusies.— Ļaudis taujās: «Vai šerifs atkal saslimis?»—«Jā,» viņarn atbildēs, «tā pati vecā kaite.» Un pēc tam radīsies ari jauns amata nosaukums. Ļaudis vairs neteiks: «Viņš kandidē uz Rapao šerifa amatu», bet, piemēram, sacīs: «Viņš kandidē kļūt par Rapao gļēvuli.» Ak dievsl Pieaudzis vīrietis lai izbitos no linčotāju bara!

Pievērsis skatienu gūsteknim, viņš jautāja:

—   Kas jūs esat, svešiniek, un ko esat izdarījis?

—   Mans vārds ir Šerloks Holmss, un es nekā neesmu izdarījis.

Patiesi brīnumains bija iespaids, kādu šā vārda skaņa atstāja uz

šerifu, kaut gan viņš, bez šaubām, bija par to jau priekšlaikus informēts. Ar dziļu izjūtu viņš sacīja — tas esot kauna traips visai valstij, ka cilvēkam, kura brīnišķīgo darbu slava un ģenialitāte pārskanējusi visu pasauli un kuru atstāsts iekarojis visu lasītāju sirdis ar spožo un burvīgo literāro apdari, zem Zvaigžņotā un svītrotā karoga jāpārcieš tāda vardarbība kā šī. Viņš atvainojās visas nācijas vārdā, godbijīgi paklanījās Holmsam, norīkoja konsteblu Harisu, lai pavada viesi uz viņa mītni, un teicās uzņemties personisku atbildību, ka viesis vairs netiks apgrūtināts.

Tad, pagriezies pret pūli, viņš uzsauca:

—   Atpakaļ savās alās, šakāļi!

Visi paklausīgi atkāpās. Šerifs pievērsās barvedim:

—   Tu, Šedbellij, nāc man līdzi. Ar tevi es pats nodarbošos. Nē, paturi vien savu pistongu revolveri. Ja pienāks diena, kad es nobīšos no tā, ka tu nāc man aiz muguras ar tādu mantiņu rokā, es sapratīšu, ka esmu nopelnījis, lai mani ieskaita par simt astoņdesmit trešo.— Un viņš soļos sāka jāt projām, bet Šedbellijs gāja viņam nopakaļ.

Kad ap brokastlaiku gājām atpakaļ uz savu būdu, pa ceļam uzzinājām, ka Fetloks Džounss naktī izbēdzis un pazudis. Neviens to nenožēlo. Lai tēvocis dzen viņam pēdas, ja pašam tīk. Ciemā tas nevienu neinteresē.

Pēc desmit dienām. Džeimss Vokers fiziski atžirdzis, ari galva viņam kļuvusi krietni skaidrāka. Rītrltā es viņu vedīšu uz Denveru.

Nākamajā vakarā. īsa zīmīte, nosūtīta no nelielas dzelzceļa piestātnes. — Kad mēs šorīt jau taisījāmies doties ceļā, Hiljers man pačukstēja:

— Nesaki tikai nekā Vokeram, pirms neesi pārliecinājies, ka droši var par to runāt, nekaitējot viņa prātam un neapdraudot atveseļošanos: tas senais noziegums, kuru viņš pieminēja, patiesi ir izdarīts, un vainīgais, kā jau viņš teica, bija viņa brālēns. Todien mēs apbedījām īsto noziedznieku — nelaimīgāko cilvēku visā gadsimtā: Flintu Bakneru. Viņa īstais vārds bija Džeikobs Fullers.

Tā nu, māt, es, bērinieks, kas nenieka nenojauta, palīdzēju guldīt kapā Tavu vīru un manu tēvu. Miers viņa pīšļiem.

PAR LABO DARBU LITERATŪRU

Visu mūžu, jau kopš bērnības, man patika lasīt stāstiņus, kas bija uzrakstīti pasaules labākā fabulista garā, jo tajos es smēlos gan labpatiku, gan derīgas pamācības. Grāmata man allaž bija pie rokas, un, tiklīdz uzmācās šaubas par cilvēku labajiem tikumiem, es ņēmos to lasīt un atkal atguvu ticību; tiklīdz jutu, ka kļūstu savtīgs, zemisks un nekrietns, es meklēju grāmatā atbalstu, spēcinājumu un padomu, kas darāms, lai atjaunotu savu pašcieņu. Daudzreiz manī modās vēlēšanās, kaut jaukie stāstiņi nebeigtos, sasnieguši laimīgo kulmināciju, bet ļautu uzzināt, kā labdariem un tiem, kam viņi labu darījuši, klājies turpmākajā dzīvē. Mana vēlēšanās kļuva tik nepārvarama, ka pēdīgi nolēmu pats painteresēties par stāstiņu turpinājumu. Ķēros pie darba un pēc ilgiem pūliņiem un rūpīgiem pētījumiem daudzko noskaidroju. Labprāt atklāšu jums sava darba rezultātu, vispirms pastāstīdams notikumu un pēc tam visu, ko par tā sekām tiku uzzinājis savos meklējumos.

PATEICĪGAIS PŪDELIS

Kādu dienu labsirdīgs ārsts (kas arī bija lasījis grāmatu par krietnajiem darbiem) atrada klejojošu pūdeli ar lauztu kāju un aiznesa nabadziņu uz mājām; iešinējis un pārsaitējis bojāto locekli, viņš palaida mazo klaidonīti atpakaļ brīvībā un par notikušo vispār vairs nedomāja. Cik liels bija daktera izbrīns, kad viņš dažas dienas vēlāk, kadu ritu atvēris namdurvis, ieraudzīja pateicīgo pūdeli sēžam pie durvīm kopā ar otru klejojošu suni, kuram arī bija nelaimes gadījumā cietusi kāja. Labais dakteris tūliņ remdināja nelaimīgā dzīvnieka ciešanas, neaizmirsdams garā pieminēt dieva neizmērojamo labestību un žēlsirdību, izraugoties nabaga kaiņojošo sunīti par ieroci, lai cilvēks varētu izdarīt cēlu darbu utt. utt. utt.

TURPINĀJUMS

Nākamajā rītā labsirdīgais dakteris pie namdurvīm ieraudzīja abus laimē starojošos izārstētos suņus un tiem līdzi vēl divus ar miesas bojājumiem. Vājinieki tika ātri apkopti, visi četri aizgāja savu ceļu, un labsirdīgais dakteris izjuta vēl lielāku dievbijīgu pacilātību. Pagāja diena, pienāca nākamais rīts. Pie namdurvīm sēdēja četri izdziedinātie kranči un vēl četri, kas gaidīja ārsta palīdzību. Pagāja šī diena, pienāca nākamā; uz ietves sēdēja sešpadsmit suņu, astoņi no tiem bija ārstējami; cilvēki meta tiem apkārt līkumu. Līdz pusdienlaikam visi lauztie locekļi bija apkopti, bet bijīgajam apbrīnam labā daktera krūtīs neviļus sāka jaukties klāt zaimojošs īgnums. Saule vēlreiz uzlēca pie debesīm un apspīdēja trīsdesmit divus suņus, no kuriem sešpadsmit bija ar lauztām kājām, aizņemam visu ietvi un pusi ielas vidus; pārējo ielu aizņēma skatītāju pūlis. Ievainoto suņu vaimanas, izārstēto gaviles un skatītāju piezīmes kopumā veidoja ļoti jautru izrādi, bet satiksme šajā ielā tika apturēta. Labsirdīgais dakteris nolīga palīgā vēl divus ķirurgus un līdz vakara krēslai tika ar žēlsirdības darbiem galā, taču pirms tam pasteidzās savā baznīcā izstāties no draudzes, lai varētu atvieglot sirdi ar tik spēcīgiem vārdiem, kādus šī situācija prasīja.

Tomēr visam ir robežas. Kad atausa nākamais rīts un labsirdīgais dakteris, ārā palūkojies, ieraudzīja nepārskatāmu baru gaudojošu, diedelējošu suņu, viņš sacīja:

—   Nav ko slēpt — grāmatas mani piemuļķojušas — tajās pastāstīts tikai sākums. Padodiet bisi, man pietiek!

Paņēmis bisi, viņš steidzās ārā, taču nejauši uzkāpa pūdelim — savam pirmajam pacientam — uz astes, un tas tūdaļ iecirta zobus viņam kājā. Lielā labdarība, kurai pūdelis tik plašā mērā bija nodevies, laikam bija izraisījusi tik varenu pārdzīvojumu un aizrautību, ka nabaga suņa vājā galviņa neizturēja un viņš bija kļuvis traks. Mēnesi vēlāk, kad labsirdīgais dakteris, hidrofobijas mocīts, gulēja nāves cisās, viņš sapulcēja savus raudošos draugus un sacīja:

—   Sargieties no tādām grāmatām! Tajās ir tikai puse stāsta. Ja kāds nabaga velns lūdz jums palīdzību un jūsu sirdī mostas kaut mazākās šaubas par to, kā jūsu labdarība var beigties, paklausiet šaubu balsij un sitiet lūdzēju nost.

To pateicis, viņš pagriezās pret sienu un izlaida garu.

labsirdīgais rakstnieks

Trūcīgs jauns literāts bija veltīgi nopūlējies panākt, lai izdevēji pieņemtu viņa manuskriptus. Beidzot, būdams tuvu badanāvei, viņš izstāstīja savas bēdas slavenam rakstniekam, lūgšus lūdza tā padomu un palīdzību. Cēlais cilvēks patiesi tūliņ nolika pie malas savu iesākto darbu un sāka lasīt vienu no noniecinātajiem manuskriptiem. Šo labo darbu pabeidzis, viņš sirsnīgi paspieda nabaga jauneklim roku un teica:

—   Man jūsu darbi patīk, pienāciet pirmdien vēlreiz.

Norunātajā laikā slavenais rakstnieks, noslēpumaini smaidīdams,

bet ne vārda nebilzdams, atšķīra žurnālu, kas vēl nebija īsti izžuvis pēc iespiešanas. Cik pārsteigts bija jauneklis, ieraudzīdams tur savu rakstu.

—   Kā gan,— viņš iesaucās, nokrizdams ceļos un izplūzdams asarās,— kā gan lai izsaku savu pateicību par jūsu cēlo rīcību!

Pazīstamais rakstnieks bija slavenais Snodgrāss; nabaga jaunais iesācējs, kuru viņš izcēla no tumsas un izglāba no badanāves, bija vēlāk tikpat slavenais Snegsbijs. Atcerēsimies šo jauko notikumu un neliegsim savu palīdzību iesācējiem, kuriem tā nepieciešama.

TURPINĀJUMS

Nākamajā nedēļā Snegsbijs atgriezās no jauna ar pieciem noraidītiem manuskriptiem. Slavenais rakstnieks jutās mazliet pārsteigts, jo atcerējās grāmatās lasījis, ka jaunajam censonim palīdzība vajadzīga tikai vienu pašu reizi. Viņš tomēr izarās cauri arī šiem manuskriptiem, apgrieza dažus pārāk krāšņus ziediņus, izravēja vairākus akrus nevajadzīgu epitetu un panāca, ka divus manuskriptus pieņēma.

Pagāja apmēram nedēļa, tad pateicīgais Snegsbijs ieradās ar jaunu kravu. Pirmajā reizē slavenais rakstnieks bija izjutis dziļu apmierinājumu par to, ka palīdzējis nabaga jaunajam iesācējam tikt uz zaļa zara, un gandrīz salīdzinājis sevi ar tiem cildenajiem cilvēkiem, par kuriem rakstīts grāmatās, taču tagad viņā modās aizdomas, vai tikai nav sastapies ar kaut ko pavisam jaunu un oriģinālu šo cēlo stāstu žanrā. Viņa jūsma atsala. Tomēr viņš nespēja atraidīt jauno autoru, kas bija viņam pieķēries tādā sirsnībā un uzticībā.

Gala iznākums bija tāds, ka nabaga jaunais iesācējs slaveno rakstnieku bez mitas krautin apkrāva ar saviem sacerējumiem. Visi slavenības vārgie mēģinājumi nokratīt smago nastu beidzās nesekmīgi. Diendienā viņam vajadzēja dot padomus, vajadzēja jauno skribentu iedrošināt, vajadzēja rūpēties, lai žurnāli pieņem tā manuskriptus, vajadzēja tos krietni palabot, lai tie kļūtu derīgi. Kad jaunais autors beidzot tika īsti seglos, viņš auļiem uzdrāzās slavas kalngalā, jo aprakstīja slavenā rakstnieka privāto dzīvi ar tik dzēlīgu humoru un tik epizodi jau aizmirsis, es, saņēmis ziņu ierasties, aizgāju uz Balto namu. Dodamies uz prezidenta darbistabu, pārsteigts ieraudzīju priekštelpā sēžam Hekitu un gaidām audienci. Prezidents vaicāja, vai ārā kāds esot. Kad es viņam pateicu par Hekitu, viņš visai skumji attrauca:

— O, es nevaru viņu pieņemt, nevaru pieņemt! Cerēju, ka viņš būs aizgājis.— Tad prezidents paskaidroja:— Nu jūs redzat, cik grūti klājas, ja, šajā krēslā sēžot, gribat būt ar cilvēkiem labu paziņu vai draudzīgās attiecībās. Jūs jau zināt, cik ļoti man patika Hekita aktiera meistarība un ka es viņam to aizrakstīju. Viņš savukārt man atsūtīja to grāmatu, un es nodomāju, ka ar to viss beidzies. Viņš patiesi ir lielisks savā mākslā un, manuprāt, arī labi situēts; bet tādēļ vien, ka apmainījāmies ar īsām, draudzīgām vēstulēm, kas nav nekas neparasts, viņam pēkšņi kaut ko iegribējies. Un vai varat uzminēt, ko viņš grib?— Es nevarēju uzminēt, un misters Linkolns teica:— Viņš grib kļūt par mūsu konsulu Londonā. Ak, debess!

Nobeigumā piebildīšu, ka notikums ar Viljamu Fergusonu atgadījās man zināmu cilvēku aprindās, es tikai samainīju dažus sīkumus, lai Viljams pats sevi stāstā neuzpazītu.

Ikviens, kas šīs pārdomas lasa, kādā apskaidrotā savas dzīves stundā būs bijis labdarīgo notikumu varoņa lomā. Man ļoti gribētos zināt, cik lasītāju vidū ir tādu, kas vēlētos par šo epizodi runāt vai kārotu dzirdēt atgādinājumu par savas labdarības sekām.

CEĻOJOŠĀ AĢENTA STĀSTS

Nabaga svešinieks ar skumjajām acīm! Kaut kas viņa pazemīgajā sejā, viņa gurdajā skatienā, viņa nonēsātajās, pa kungu modei šūtajās drēbēs, kas gandrīz izskatījās pēc žēlsirdības dāvanas, aizkustināja kādu tālīnu, sērīgu stīgu manas sirds plašajā tukšumā, kaut gan redzēju, ka padusē viņam portfelis, un brīdināju pats sevi: Piesargies, Providence taisās nodot savu kalpu ceļojoša aģenta nagos!

Taču šie cilvēki aizvien mēdz būt interesanti. Un es lāgā vēl nepaguvu atjēgties, kā tas īsti notika, kad šis cilvēks jau stāstīja man savu dzīves stāstu, bet es uzmanīgi un līdzjūtīgi klausījos. Viņa stāsts skanēja apmēram šādi.

«Mani vecāki, dievamžēl, nomira, kad es vēl biju mazs, nevainīgs bērniņš. Mans tēvocis Itjuriēls mani mīļoja un audzināja kā pats savu bērnu. Viņš visā plašajā pasaulē bija mans vienīgais tuvinieks; taču viņš bija labs, bagāts un devīgu roku. Es uzaugu pārticībā un greznībā. Man netrūka nekā, ko par naudu varēja iegūt.

Kad mana izglītība bija pabeigta, es divu kalpotāju — kambarsulaiņa un personiskā sulaiņa — pavadībā devos apceļot svešas zemes. Četrus gadus es bezrūpīgi lidinājos pa tālo zemju skaistajām ārēm, ja atļausiet šādu runas veidu cilvēkam, kura mēle allaž tiekusies pēc dzejiskas izteiksmes; un, runājot vaļsirdīgi, kā ar radniecīgu dvēseli, man šķiet, jūsu acis, ser, pauž, ka arī jūsos deg šī dievišķā uguns. Tur svešajās zemēs es pārpilnām baudīju ambroziju, kas spirdzina dvēseli, prātu un garu. Tomēr visvairāk manas iedzimtās estētiskās jūtas saviļņoja bagāto ļaužu paraša kolekcionēt skaistus, elegantus, dārgus retumus, gleznus nieciņus, un kādā nestundā es iedomājos modināt ari tēvocī Itjuriēlā interesi par šo brīnišķīgo nodarbošanos.

Pastāstīju viņam vēstulē par kāda džentlmeņa plašo gliemežvāku kolekciju; par jūras putu pīpju kolekciju, kas piederēja otram džentlmenim un vēl par kāda cita cēlo aizraušanos ar neatšifrējamu autogrāfu krāšanu; par cilvēku, kas savācis nenovērtējamus porcelāna dārgumus, vai kādu, kuram ir pasakaina pastmarku kolekcija, un tā tālāk un tā joprojām. Drīz vien mani vēstījumi sāka nest pirmos augļus. Tēvocis bija sācis raudzīties visapkārt, ko varētu kolekcionēt. Jūs varbūt zināt, cik strauji šāda kaislība vēršas plašumā. Viņējā drīz vien kļuva par īstu drudzi, kaut arī es to vēl nezināju. Viņš vairs neinteresējās par savu lielo cūkkopības uzņēmumu, beidzot pilnīgi to pameta un nodevās elegantai dīkdieņa dzīvei un neprātīgām retumu medībām. Viņš bija milzīgi bagāts un ar naudu neskopojās. Vispirms viņš sāka krāt govju zvārguļus. Viņa kolekcija piepildīja piecas lielas zāles, un tajā bija savākti visi iespējamie govju zvārguļi, kādi jebkad bijuši, izņemot vienu. Šis — senlaicīgs un vienīgais eksemplārs pasaulē — piederēja kādam citam kolekcionāram. Mans tēvocis solīja par to pasakainas summas, bet īpašnieks liedzās to pārdot. Jūs, bez šaubām, varat iedomāties, kas nu notika. īsta kolekcionāra acīs kolekcija, kas nav pilnīga, zaudē vērtību. Viņa kaislā sirds atdziest, viņš izpārdod savus dārgumus, viņa prāts griežas uz citu pusi, kur cer atrast neizmantotus apvidus.

To izdarīja arī mans tēvocis. Viņš izmēģināja roku ar ķieģeļiem. Kad viņam kaudžu kaudzēs bija sakrauta milzīga un interesanta kolekcija, vecā nelaime atkal bija klāt; viņa kaislā sirds asiņoja, kad viņš savas dvēseles prieku aizpārdeva kādam izbijušam aldarim, kuram piederēja vienīgais trūkstošais ķieģelis. Tad viņš mēģināja krāt cirvjus un citus pirmcilvēku darbarīkus, bet pēc kāda laika uzzināja, ka fabrika, kur bija izgatavoti viņējie, apgādā arī citus kolekcionārus. Pēc tam viņš lūkoja kolekcionēt acteku rakstus un vaļu izbāžņus, bet pēc neiedomājamiem pūliņiem un izdošanām atkal piedzīvoja neveiksmi. Kad viņa kolekcija beidzot šķita pilnīga, no Grenlandes atsūtīja vislieliskāko vaļa izbāzni, bet no Kandurengo apgabaliem Centrālamerikā acteku rakstus, salīdzinot ar kuriem visi iepriekšējie bija tīrais

nieks. Mans tēvocis steidzās nodrošināt šos krāšņos dārgumus sev. Viņš tiešām ieguva vaļa izbāzni, bet uzrakstus iemantoja cits kolekcionārs, īsts Kandurengo, ja jums tas varbūt zināms, ir tik milzīga vērtība, ka kolekcionārs, reiz to ieguvis, drīzāk šķirsies no savas ģimenes nekā no tā. Tēvocis izpārdeva itin visu, ko bija savācis, redzēja savus mīluļus citu pēc cita pazūdam uz visiem laikiem, un viņa melnum melnie mati vienā naktī nosirmoja balti kā sniegs.

Kādu laiciņu viņš nogaidīja, zinādams, ka vēl viena vilšanās viņu nogalinās. Viņš stingri apņēmās turpmāk izvēlēties kolekcijai tikai kaut ko tādu, ko neviens cits kolekcionārs nekrāj. Ilgi viņš prātoja un tad vēlreiz stājās kolekcionāru pulkā — šoreiz viņš nolēma krāt atbalsis.

—   Ko?— es jautāju.

—   Atbalsis, ser. Viņa pirmais ieguvums bija kāda atbalss Džordžijā, kas atbalsojās četrreiz; nākamais — sešreizīga atbalss Merilendā; pēc tam deviņreižu atbalss Kanzasā, tad divpadsmitkārtēja Tenesijā — to viņš ieguva lēti, tā skaitījās bojāta, jo viena daļa no klints, kas atbalsoja, bija nogruvusi. Viņš cerēja, ka par dažiem tūkstošiem vainu varēs salabot un, piemūrējot trūkstošo daļu, atjaunot atbalšu skaitu; taču arhitekts, kas šo darbu uzņēmās, nekad nebija būvējis atbalsis un tādēļ šo sabojāja galīgi. Pirms viņš bija sācis to meistarot, atbalss tomēr mēdza atsaukties kā, piemēram, sievasmāte, bet nu tā derēja vairs tikai kurlmēmajiem. Pēc tam tēvocis uzpirka veselu sēriju nelielas dubultat- balstiņas, kas izkaisītas pa dažādiem štatiem un apgabaliem; tās pērkot, viņš dabūja divdesmit procentu atlaidi, kā jau par iepirkumu vairumā. Tad viņš Oregonā nopirka atbalsi, kas grandīja kā īsts lielgabals, un varat man ticēt — tā maksāja veselu bagātību. Jūs varbūt nezināt, ser, ka atbalšu tirgū cenas kāpj pa karātu skalu, gluži tāpat kā dimantu tirdzniecībā; pat terminoloģija ir tāda pati. Vienkarāta atbalss ir tikai par desmit dolāriem dārgāka nekā akrs zemes, uz kuras tā atrodas; divkarātu jeb divstobru atbalss ir trīsdesmit dolāru, bet piecu karātu atbalss — deiņsimt piecdesmit dolāru vērta; desmit karātu atbalss maksā trīspadsmit tūkstošus, jo tiek ieskaitīta arī zeme. Mana tēvoča Oregonas atbalss, ko viņš nosauca par Lielā Pita atbalsi, bija divdesmit divu karātu dārgums, un viņš par to samaksāja divsimt sešpadsmit tūkstošus dolāru, zemi pieskaitot, jo tā atradās četrsimt jūdžu no cilvēku apmetnēm.

Šajā laikā mana dzīves taka bija rozēm kaisīta. Es biju kāda angļu grāfa vienīgās, lolotās meitas vienīgais atzītais pielūdzējs un tapu neprātīgi mīlēts. Viņas burvīgajā tuvumā es peldēju svētlaimē. Ģimene bija ar mieru, jo zināja, ka esmu viens pats mantinieks sava tēvoča pieciem miljoniem dolāru. Taču neviens nezinājām, ka mans tēvocis kļuvis par kolekcionāru, turklāt ne pieticīgu, kas kolekcionē tikai nieciņus savam priekam.

Es pat nenojautu, ka virs manas galvas sāk savilkties draudīgi mākoņi. Bija atklāts kalns, ko pasaule pazina ar Lielā Kohinora jeb Atkārtošanās kalna nosaukumu. Tas bija sešdesmit piecu karātu dārgums. Ja izsaucāt kādu vārdu, tad rāmā, skaidrā dienā atbalss meta to atpakaļ piecpadsmit minūšu no vietas. Bet — ak vai!— tūliņ noskaidrojās drausmīgs fakts: bija uzradies vēl otrs atbalšu kolekcionārs. Abi aizdrāza pēc nenovērtējamā pirkuma. Kārotais īpašums atradās Ņujorkas štatā aiz pašām tālākajām apmetnēm un sastāvēja no diviem pauguriem, starp kuriem bija dūksnaina ieplaka. Atbalss nepiederēja vienam īpašniekam vien; austrumu puses pakalna īpašnieks bija kāds vīrs vārdā Viljams Jarviss, bet rietumu puses pakalns piederēja vīram vārdā Hārbisons Dž. Bledso; robežlīnija gāja pa ieplaku starp abiem pakalniem. Mans tēvocis nopirka Jarvisa pakalnu par trim miljoniem divsimt astoņdesmit pieciem tūkstošiem dolāru, bet otrs pircējs samaksāja par Bledso pauguru mazliet vairāk nekā trīs miljonus.

Vai varat aptvert, kāds bija gala iznākums? Brīnišķīgākā atbalšu kolekcija, kāda zemes virsū pastāvējusi, bija nepilnīga, jo tajā ietilpa tikai puse karaliskās atbalss. Ne viens, ne otrs pircējs nebija ar šo sašķelto īpašumu apmierināts, taču ne viens, ne otrs negribēja savu pusi pārdot pretiniekam. Sākās savstarpēji pārmetumi, ķildas, gremša- nās. Un pēdīgi tas otrs kolekcionārs ķērās pie tādas ļaunprātības, kādu pret savu tuvāko spēj izspēlēt vienīgi kolekcionārs,— viņš sāka rakt savu pauguru nost!

Viņš, kā redzat, bija nospriedis — ja jau atbalss nav tikusi viņam, lai tad netiek nevienam. Viņš pauguru nolīdzinās, un mana tēvoča atbalsij nebūs, kur atbalsoties. Tēvocis gribēja viņu pierunāt, bet šis tikai atteica: «Man pieder atbalss viens gals; es savu nogalināšu, ar savējo varat darīt, ko gribat.»

Manam tēvocim gan izdevās panākt ļaundarības aizkavēšanu. Bet otrais īpašnieks pārsūdzēja lietu augstākā tiesas instancē. Tā viņi turpināja līdz Savienoto Valstu Augstākajai tiesai. Taču arī tur netika pie skaidrības. Divi tiesneši uzskatīja, ka atbalss ir privātīpašums, jo, kaut arī nav ne saskatāma, ne sataustāma, tomēr ir pērkama, pārdodama un līdz ar to apliekama ar nodokli; divi citi domāja, ka atbalss ir nekustams īpašums, jo piestiprināta pie attiecīgā zemes gabala un nav pārvietojama; pārējie tiesneši apgalvoja, ka atbalss vispār neesot īpašums.

Pēdīgi tika izlemts, ka atbalss ir īpašums; ka abi pauguri ir īpašums; ka abi sūdzībnieki ir šķirti un viens no otra neatkarīgi šo divu pauguru īpašnieki; tādēļ atbildētājam ir pilnīgas tiesības nolīdzināt savu pauguru, jo tas pieder viņam pašam, bet jāsamaksā atlīdzība triju miljonu dolāru apmērā par zaudējumiem, kas tādējādi tiks nodarīti mana tēvoča atbalss daļai. Šis spriedums vienlaikus liedza manam tēvocim bez atbildētāja piekrišanas izmantot tā pauguru savas atbalss iedarbināšanai. Protams, būšot skumji, ja šāda iemesla dēļ neradīšoties iespēja atbalsoties, bet tiesa tur nenieka nespējot grozīt. Tiesa brīdināja arī atbildētāju, ka viņš nedrīkst izmantot mana tēvoča pauguru savas atbalss atbalsošanai bez tēvoča piekrišanas. Nu jūs redzat, kas tur iznāca! Ne viens, ne otrs piekrišanu nedeva, un brīnišķīgā atbalss vairs nevarēja parādīt savu varenību; kopš tā laika šis karaliskais īpašums ir nelietojams un nederīgs.

Nedēļu pirms manām kāzām, kamēr es vēl joprojām peldēju svētlaimē un dižciltīgi viesi sāka ierasties gan no tuvienes, gan tālienes, lai kuplinātu mūsu svētku dienu, saņēmu vēsti par tēvoča nāvi un viņa testamenta norakstu, kurā bija teikts, ka esmu viņa vienīgais mantinieks. Viņš aizmidzis mūža miegā; ak vai, mana mīļotā labdara vairs nav dzīvajo vidū. Šī doma plosa manu sirdi vēl šobaltdien. Pasniedzu testamentu grāfam. Pats nespēju asaru miglai cauri to izlasīt. Grāfs izlasīja testamentu; tad bargi sacīja: «Vai to jūs, ser, saucat par bagātību? Droši vien savā blēdīgajā zemē jūs to darāt; jūs, ser, esat apstiprināts par vienīgo mantinieku milzīgai atbalšu kolekcijai, ja vien par kolekciju var dēvēt tādu, kas izkaisīta visā Amerikas kontinenta plašumā. Bet tas vēl nav viss, ser, jūs esat parādos līdz ausīm; visā lielajā atbalšu barā nav nevienas, ser, kas nebūtu apgrūtināta ar hipotēku. Neesmu cietsirdīgs cilvēks, bet man jārūpējas par sava bērna labklājību. Ja jums piederētu kaut viena vienīga atbalss, ko jūs godīgi drīkstētu saukt par savu, ja jums būtu kaut viena ar hipotēkām neapkrauta atbalss, kur jūs kopā ar manu bērnu varētu apmesties un kuru ar pūliņiem un grūtu darbu varētu kultivēt un uzlabot, tā nopelnīdami sev iztiku, es neteiktu nē; bet ubagam es savu bērnu atdot nevaru. Ej nost no viņa sāniem, mīļumiņ! Un jūs, ser, posieties projām; saņemiet savas hipotēkām apkrautās atbalsis un nerādieties vairs man acīs.»

Mana visudārgā Selestīna apskāva mani ar mīlošām rokām un zvērēja, ka labprāt, ar prieku precēšot mani, kaut man nepiederētu neviena vienīga atbalss pasaulē. Bet no tā nekas neiznāca. Mūs ar varu izšķīra un nodeva katru savam liktenim — viņu aiz sirdssāpēm pēc gada nomirt, bet mani — vienam un bēdu māktam mocīties tālāk pa grambaino dzīves lielceļu, dienu dienā, stundu stundā lūdzoties atpestīšanu, kas mūs atkal savienotu debesu valstībā, kur nelaimīgie atpestīti no ciešanām un gurdie atrod mieru. Ja jūs, ser, parādītu man laipnību un ielūkotos kartēs un plānos, kas man portfelī, esmu pārliecināts, ka varēšu jums pārdot atbalsi lētāk nekā jebkurš cits visā plašajā pasaulē. Piemēram, šo, par kuru mans tēvocis pirms trīsdesmit gadiem samaksāja desmit dolāru akrā un kura ir viena no visburvīgākajām Teksasā, es jums to atdošu par . ..»

— Neņemiet ļaunā, ka jās pārtraucu,— es sacīju.— Šodien, mīļais draugs, man kopš paša rīta ne mirkli nav bijis miera no ceļojošiem aģentiem. Esmu nopircis šujmašīnu, kas man nav vajadzīga; karti, kas ir aplama no augšas līdz apakšai; esmu nopircis pulksteni, kas neiet; esmu nopircis līdzekli pret kodēm, ko kodes uzskata par vislielāko gardumu; esmu sapircies neskaitāmus nekur nederīgus izgudrojumus, un nu man šo muļķību reiz pietiek. Es neņemtu nevienu no jūsu atbalsīm, kaut jūs man tās dāvinātu. Es to noslaucītu no zemes virsas. Acu galā nevaru ciest cilvēkus, kas sagribējuši man pārdot atbalsis. Vai redzat šo šauteni? Savāciet savu kolekciju un pazūdiet, lai neizceļas asinsizliešanai

Bet viņš tikai saldsērīgi pasmaidīja un cēla no portfeļa ārā plānu pēc plāna. Nu, jūs paši gaužām labi zināt, kā tas parasti beidzas: ja esat ielaidis savā mājā ceļojošu aģentu, varat droši uzskatīt, ka nelaime notikusi un ka zaudētājs būsiet jūs.

Pēc neciešamos strīdiņos pavadītas stundas mēs vienojāmies. Es nopirku divas divkāršas atbalsis labā stāvoklī, trešo viņš uzmeta pa virsu, teikdams, ka to tikpat nevarēšot pārdot, jo tā atsaucoties vienīgi vācu valodā.

—   Agrāk tā bija lieliska poliglote,— viņš paskaidroja,— bet ar laiku kaut kā sabojājusies.

RODŽERSS

Šis cilvēks — Rodžerss — pagadījās man ceļā un stādījās priekšā . . . pilsētā Dienvidanglijā, kur neilgu laiku uzturējos. Viņa patēvs bija apprecējis kādu manu attālu radinieci, kas vēlāk tika pakārta, un viņš nu, šķiet, iedomājās, ka esam asinsradinieki. Viņš nāca pie manis ik dienu, apsēdās un ņēmās runāt. No visiem neparastajiem, ērmotajiem cilvēkiem, kādus jebkad esmu sastapis, viņš bija vispārākais. Viņš ļoti vēlējās apskatīt manu jauno katliņcepuri. Es to labprāt parādīju, jo domāju, ka viņš noteikti ievēros lepnā Oksfordstrītas cepurnieka vārdu cepures oderē un līdz ar to sāks cienīt mani pašu. Taču viņš cepuri pagrozīja rokās ar tādu kā skumju līdzjūtību, norādīja uz diviem trim sīkiem bojājumiem un piebilda — tā kā es esot tikai nesen Anglijā ieradies, tad, protams, neviens nevarot gribēt, lai es jau zinātu, kur iepirkties. Viņš solījās man atsūtīt sava cepurnieka adresi. Tad viņš sacīja:— Lūdzu, atvainojiet,— un sāka griezt apli no sarkana zīdpapīra loksnes; rūpīgi apgraizījis papīram malas, viņš noklāja aplīti ar līmi un ielipināja cepures dibenā.

—   Kārtībā,— viņš sacīja,— nu neviens nezinās, kur esat to iegādājies. Es .jums atsūtīšu sava cepurnieka etiķeti, un jūs varēsiet to uzlipināt uz zīdpapīra apļa.

To visu viņš izdarīja ļoti rimti un aukstasinīgi. Es apbrīnoju viņu vairāk, nekā jel kādu cilvēku esmu apbrīnojis. Proti, viņam tā izrīkojoties, viņa paša cepure atradās mums acu priekšā uz galda — mūžsens eksemplārs, noļukušām malām, sākotnējo izskatu zaudējusi, visus meteoroloģiskos untumu^ pārcietusi platmale, kurai no iekšpuses spiedās cauri plata, taukaina svēdra, kas apņēma to kā lente.

—   Bet varbūt viņš tad ņemsies strādāt visu nakti, un tas būs kaitīgi viņa veselībai?

—   Lai strādā vien,— atteica Rodžerss.— Esmu diezgan darījis viņa labā, lai tagad protas to atmaksāt.

Ar tādiem pašiem panākumiem būtu varējis izmēģināt savas asprātības pie mūmijas. Rodžerss turpināja:

—   Es visus savus uzvalkus šūdinu pie viņa. Viņa šūtie uzvalki ir vienīgie, kuros cilvēks var rādīties ļaudīs.

Es pamēģināju vēlreiz. Sacīju:

—   Būtu jauki, ja jūs atnestu kādu parādīt, es labprāt vēlētos to apskatīt.

—   Bet, mīļais cilvēk, vai tad jūs neredzat, kas man mugurā? Šis ir Morgana šūts.

Es aplūkoju uzvalku tuvāk. Svārki bija pirkti kādā Četemas ielas žīdu bodelē, turklāt, bez mazākajām šaubām, ap 1848. gadu. Jauni tie bija maksājuši apmēram četrus dolārus. Tie bija ieplēsti, noskranduši, sadiluši un nospeķoti. Nespēju noturēties, neparādījis viņam plīsumu. Tas viņu gauži satrauca, un man kļuva žēl, ka biju tā izrunājies. Vispirms viņš šķita iegāžamies izmisuma bezdibenī. Taču tad saņēmās un paplēta rokas, it kā atvairītu veselas nācijas izteiktu līdzjūtību, un sacīja tādā, kā man likās, mākslotā aizkustinājumā:

—   Nekas, nekas, mazliet uztraucos, bet neņemiet to vērā. Varu uzvilkt citus svārkus.

Kad viņš bija tiktāl atguvies, lai, jūtas savaldījis, varētu mierīgi aplūkot plīsumu, viņš teica — jā, nu viņam esot skaidrs, kā tas būs atgadījies: to droši vien izdarījis sulainis, viņu šorīt ģērbdams.

Sulainis! Tā jau bija nekaunība, kas iedvesa pat zināmu godbijību.

Gandrīz ik dienu kāds no maniem apģērba gabaliem modināja viņā interesi. Grūti iedomāties, ka ar tādām lietām tik ļoti var aizrauties cilvēks, kurš pastāvīgi valkā vienu un to pašu uzvalku, turklāt uzvalku, kura ziedu laiki jāatvedina bezmaz uz Viljama Iekarotāja dienām.

Var jau būt, ka tā bija zemiska godkāre, bet man loti gribējās piespiest šo cilvēku apbrīnot kaut ko manī vai manā rīcībā — esmu pārliecināts, ka jūs būtu izjutuši to pašu. Beidzot man radās iespēja. Gatavojos doties atpakaļ uz Londonu un biju sastādījis mazgāšanai nododamās savalkātās veļas sarakstu. Istabas kaktā bija samests pamatīgs veļas blāķis — piecdesmit četri gabali. Cerēju, ka tas viņu pārsteigs, jo tā bija vienas pašas nedēļas veļa. Paņēmu sarakstu, it kā gribēdams pārbaudīt, vai viss ierakstīts, un tad tēlotā aizmāršībā atstāju papīru uz galda. Viņš to patiesi paņēma un ļāva skatienam pārslīdēt pār iespaidīgo uzskaitījumu. Viņš tikai noteica:

—   Nav gan necik sanācis,— un vienaldzīgi nolika sarakstu.

Viņa cimdi īstenībā bija tikai cimdu paliekas, tomēr viņš pastāstīja,

kur es varētu šādu pāri nopirkt. Kurpes viņam bija vienos caurumos, bet viņam patika uzlikt kājas uz kamīna apmales un apcerīgi tās uzlūkot. Viņam bija kaklasaites adata ar nespodru stikla aci, ko viņš dēvēja par «morfilītisko briljantu»— dievs vien zina, ko tas nozīmēja —, un teica, ka visā pasaulē esot tikai divi šādi dārgakmeņi — otrais piederot Ķīnas ķeizaram.

Vēlāk Londonā man allaž sagādāja prieku noskatīties, kā šis fantastiskais klaidonis iesoļoja viesnīcas vestibilā, gluži kā tāds lielher- cogs, jo viņa iedomātā dižmanība ikreiz izpaudās citādi — izņemot apģērbu, viņā nebija nekā plukatīga. Uzrunājot mani citu cilvēku klātbūtnē, viņš vienmēr mazliet pacēla balsi, dēvēja mani par «seru Ričardu», par «ģenerāli» vai «jūsu gaišību» un, tiklīdz apkārtējie sāka izbrīnā skatīties uz mums, ļoti vienaldzīgā balsī apvaicājās, kādēļ es iepriekšējā vakarā esot sarūgtinājis Argilas hercogu; un tad steigšus atgādināja mūsu rītdienai norunāto tikšanos ar Vestminsteras hercogu. Man šķiet, ka viņš tajā brīdī, kad par to runāja, to visu uzskatīja par pilnīgi reālu un patiesu. Reiz viņš ieradās un lūdza, lai es vakarā braucot viņam līdzi uz Vorvikas grāfa vasaras mītni, kur mēs pavadīšot vakaru. Atbildēju, ka neesmu saņēmis oficiālu ielūgumu. Viņš atteica, ka tas neesot svarīgi, grāfs neprasot nekādas formalitātes ne no viņa, ne no viņa draugiem. Apvaicājos, vai varu doties turp tāds, kāds pašreiz esmu. Nē, viņš sacīja, tā nu gan nevarēšot; tik vēlā vakarā viesim ikviena džentlmeņa mājā jāierodas viesību uzvalkā. Viņš apsolīja pagaidīt, kamēr es pārģērbšos, pēc tam mēs aiziešot uz viņa apartamentiem, un es varēšot atspirdzināties ar pudeli šampanieša un cigāru, kamēr viņš ģērbšoties. Man traki gribējās zināt, kā šis joks turpināsies, tādēļ pārģērbos, un tad mēs devāmies uz viņa mitekli. Viņš teica — ja man neesot iebildumu, mēs varētu iet kājām. Tā mēs pa dubļiem un miglu nokumurojām vairākas jūdzes, līdz sasniedzām viņa «apartamentus». Tie sastāvēja no vienas pašas istabas virs frizētavas mazā šķērsieliņā. Divi krēsli, galdiņš, vecs koferis, mutesbļoda un ūdens krūze (abi priekšmeti kaktā uz grīdas), neuzklāta gulta, spoguļa lauska un puķupods, kurā nīkuļoja vārga ģerānija, ko viņš nosauca gar gadsimtu puķi — tā, proti, neesot ziedējusi divsimt gadu; viņam to uzdāvinājis nelaiķis lords Palmerstons; savā laikā viņam par to solīta milzu nauda. Tāda bija istabas iekārta. Piedevām vēl vara svečturis ar sveces galu. Rodžerss iededza sveci un aicināja mani apsēsties un justies kā mājās. Viņš izteica cerību, ka man slāpst, jo gribot mani pārsteigt ar tādas šķirnes šampanieti, kādu tikai retais baudījis; bet varbūt es labāk vēlētos heresu vai portvīnu? Viņam esot portvīns pudelēs, ko klāj zirnekļu tīkli kārtu kārtām — katra kārta nozīmējot veselu paaudzi. Kas zīmējas uz cigāriem — par tiem es varēšot spriest pats. Tad viņš pavēra durvis un, izbāzis galvu ārā, uzsauca:

—   Sekvil!— Nekādas atbildes.

—   Hei! Sekvil!— Nekādas atbildes.

—   Velns parāvis! Kas noticis ar vecāko sulaini? Es nekad neļauju kalpotājiem … Sasodīts, tam stulbenim taču ir atslēgas. Bez atslēgām es netieku citās istabās.

(Nevarēju nobrīnīties vien par lielo dūšu, ar kādu viņš joprojām centās uzturēt maldīgo priekšstatu par šampanieti, un centos iztēloties, kā viņš mēģinās izkulties no grūtās situācijas.)

Viņš pārtrauca saukt Sekvilu un sāka saukt Englisiju. Bet Englisijs nenāca. Viņš piebilda:

—   Šī jau ir otrā reize, kad staļļmeistars kaut kur aiziet bez atļaujas. Rīt pat viņu atlaidīšu.

Nu viņš izsaukājās Tomasu, bet Tomass neatbildēja. Tad sauca Teodoru, bet Teodors neatbildēja.

—   Lai paliek,— Rodžerss noteica.— Kalpotāji nekad negaida mani ierodamies mājās šajā laikā, tādēļ visi aizgājuši brīvsolī. Varētu iztikt bez staļļmeistara un pāža, bet netieku pie šampanieša un cigāriem bez vecākā sulaiņa un nevaru apģērbties bez sava ģērbēja.

Piedāvājos, ka palīdzēšu viņam pārģērbties, bet par to viņš negribēja ne dzirdēt, bez tam piebilda, ka jūtoties labi vienīgti tad, ja viņu ģērbjot pieredzējis ģērbējs. Beidzot viņš nosprieda, ka viņi ar grāfu esot seni draugi un grāfs nepievērsīšot viņa apģērbam īpašu vērību. Tā nu mēs nolīgām ormani, viņš deva kučierim norādījumus, un mēs sākām braukt. Pēdīgi apstājāmies pie kādas lielas mājas un izkāpām. Nekad nebiju redzējis, ka šim cilvēkam būtu virskrekls un apkaklīte. Tagad viņš apstājās zem ielas spuldzes un izvilka no svārku kabatas cienījama izskata papīra apkaklīti un vecu kravati, aplika apkaklīti, apsēja kravati. Viņš uzkāpa pa kāpnēm un iegāja mājā. Bet ļoti drīz atgriezās, noskrēja lejā un uzsauca:

—   Ejam — aši!

Mēs steigšus devāmies projām un nogriezāmies ap stūri.

—   Nu esam drošībā,— viņš sacīja, noraisīja kravati, noņēma apkaklīti un iebāza tās kabatā.

—   Tik tikko izglābāmies,— viņš sacīja.

—   Kā tā?— es jautāju.

—   Die's pasarg, grāfiene bija mājās!

—   Un kas par to? Vai viņa jūs nepazīst?

—   Nepazīst? Viņa mani dievina. Es tikai paguvu uzmest viņai mirkli, pirms viņa mani ieraudzīja, un laidos prom. Neesmu ticies ar viņu divus mēnešus un, ja tagad būtu parādījies, iepriekš nebrīdinot, tas viņai varēja maksāt dzīvību. Viņa nebūtu to pārcietusi. Nezināju, ka arī viņa ir pilsētā, domāju, ka viņa uzturas pilī. Atļaujiet man atbalstīties pret jums — tikai mirkli — tā. Nu atkal jūtos labāk, pateicos. Sirsnīgi pateicos. Žēlīgā debess, tik tikko izglābāmies!

Tā es galu galā netiku ciemos pie grāfa. Bet māju tomēr katram gadījumam iegaumēju. Tas bija parasts ģimeņu pansionāts, kur mitinājās apmēram tūkstotis plebeju.

Taču daudzējādā ziņā Rodžerss nebūt nebija muļķis. Dažā ziņā gan viņš nepārprotami bija aplams, tomēr pats to neapzinājās. Savās iedomās viņš bija pati nopietnība. Pērnvasar viņš jūrmalā nomira — kā «grāfs Remsgeits».

LEĢENDA PAR ZĀGENFELDU (VĀCIJĀ)

I

Pirms vairāk nekā tūkstoš gadiem šis nelielais apvidus bija karaļvalsts — mazītiņa, varētu teikt, tāda kā glezna rotaļu karaļvalstiņa. Tā atradās tālu un nomaļu no viņu — kareivīgo laiku varaskāres, ķīviņiem un kņadas, un tādēļ dzīve tur bija vienkārša, tās iedzīvotāji bija labi, sirsnīgi un godīgi ļaudis; pār visu zemi valdīja liegs svētdienas rimtums, visa dzīve aizritēja kā rāmā sapnī; tur nepazina ļaunprātību, nepazina skaudību, nepazina godkāri, līdz ar to tur nebija sirdēstu un neviena nelaimīga cilvēka.

Pienāca laiks, kad vecais karalis nomira un tronī uzkāpa viņa mazgadīgais dēls Hūberts. Tauta jauno karali iemīlēja jo dienas jo vairāk; viņš bija tik labs un tik skaidrs, un tik cēls, ka tautas mīlestība drīz vien izvērtās par kaislu pielūgsmi, gandrīz vai dievināšanu. Zēnam piedzimstot, zintnieki bija cītīgi pētījuši zvaigznes un mirdzošajā milzu grāmatā izlasījuši apmēram šādu vēsti:

Hūberta četrpadsmitajā mūža gadā atgadīsies nozīmīgs notikums; dzīvnieks, kura dziesma Hūbertam ausīs skanēs vissaldāk, izglābs viņam dzīvību. Un, kamēr vien karalis un visa tauta turēs šo dzīvnieku par viņa labo darbu cieņā un godā, senā dinastija nekad nepaliks bez mantinieka, bet tauta nezinās ne karu, ne mēri, ne trūkumu. Bet sargieties no kļūdīgas izvēles!

Visu karaļa trīspadsmito mūža gadu zintnieki, valstsvīri, nelielais ministru kabinets un tauta nerunāja ne par ko citu kā par vienu vienīgu lietu. Un, proti: kā lai saprot pareģojuma pēdējo teikumu? No visa sākumā sacītā izriet, ka noliktajā laikā šis glābējdzīvnieks uzradīsies pats; taču beigu teikums šķiet norādām, ka karalim jāizvēlas priekšlaikus un jāpasaka, kurš dziedātājs no visiem dzīvniekiem viņam tīk vislabāk; un, ja vien viņš pratīs ar gudru prātu izvēlēties, izraudzītais dzīvnieks izglābs viņam dzīvību, izglābs dinastiju un tautu, bet — ak, vai, ja viņam trāpīsies izvēlēties kļūdīgi!

Gada beigās par to bija tikpat daudz dažādu spriedumu, cik bija bijis gada sākumā; tomēr tiklab gudro, kā vientiesīgo vairums bija vienis prātis, ka visdrošāk būs, ja mazais karalis izvēlēsies priekšlaikus, turklāt — jo drīzāk, jo labāk. Tālab tika izsūtīta vēsts, kas pavēlēja visiem, kam vien pieder kāds dziedātājdzīvnieks, atnest to Jaungada dienas rītā uz karaļpils lielo zāli. Šai pavēlei neviens ir nedomāja pretoties. Kad viss bija sagatavots, karalis savu augsto virsnieku pavadībā, kas visi bija ģērbušies parādes tērpos, svinīgi iesoļoja zālē. Karalis uzkāpa savā zeltītajā tronī un gatavojās taisīt spriedumu. Taču vispirms viņš sacīja:

— Visi šie radījumi dzied cits pār citu; troksnis nav izturams. Aizvāciet visus un nesiet iekšā pa vienam.

Tā tika izdarīts.

Viens jauks čivinātājs pēc otra tīksmināja jaunā karaļa ausi, tad tika iznests ārā, lai dotu vietu citam. Aizritēja dārgās minūtes; tik daudzu burvīgu dziedonīšu vidū karalim bija grūti izšķirties, jo grūtāk tādēļ, ka pareģojumā piesolītā sodība par kļūdīgu izvēli bija tik drausmīga: tā viņam laupīja spēju spriest un uzticēšanos paša ausīm. Viņš kļuva nervozs, un viņa sejā atspoguļojās raizes. Ministri, kas ne uz mirkli nenolaida no viņa acu, to pamanīja. Klusībā viņi paši sev sacīja:

«Viņš zaudējis drosmi — nespēj spriest ar vēsu prātu — viņš kļūdīsies, un viņa dinastija un tauta būs nolemta ļaunam liktenim.»

Kad bija gandrīz jau apritējusi pirmā stunda, karalis brītiņu sēdēja klusēdams, tad sacīja:

—   Ienesiet vēlreiz kaņepājputniņu.

Kaņepājputniņš trallināja savu gaviļu dziesmu. Tās vidū karalis jau grasījās pacelt scepteri, lai parādītu, ka ir izvēlējies, taču apdomājās un teica:

—   Jāpārliecinās tā, lai būtu pavisam droši. Atnesiet strazdu, lai viņi padziet kopā.

Strazdu atnesa, un nu putniņi vīteroja savas brīnišķīgās dziesmas abi kopā. Karalis brīdi svārstījās, tad viņa nosliece kļuva arvien spēcīgāka — tā atspoguļojās viņa vaigā. Veco ministru sirdīs modās cerība, viņu pulss sāka sist straujāk, scepteris lēnām cēlās, kad …

… viss neglītā kārtā pārtrūka. Ārpusē aiz durvīm atskanēja balss — apmēram šāda:

«Iā … hīl Iā . .. hī!… Iā … hī… lā .. hī!»

Visi briesmīgi pārbijās un dusmojās paši uz sevi, ka nespēj to noslēpt.

Nākamajā mirklī zālē ietipināja visburvīgākā, visdaiļākā zemnieku meitenīte, gadus deviņus veca; viņas brūnās acis kvēloja bērnišķīgā aizrautībā; bet, ieraudzījusi smalko sabiedrību un saniknotās sejas, viņa apstājās, nodūra galvu un aizsedza acis ar raupjo priekšautiņu. Neviens viņu neuzmundrināja, neviens nepažēloja. Beidzot viņa pacēla acis un asaru slāpētā balsī sacīja:

—   Kungs un karali, gauži lūdzu, piedodiet, es negribēju nekā ļauna. Man nav ne tēva, ne mātes, bet man pieder kaziņa un ēzelītis, un tie man ir viss. Kaziņa man dod vissaldāko pienu, un, kad mans mīļais ēzelītis zviedz, man liekas, ka skaistākas mūzikas nav visā pasaulē. Un, kad mana kunga un karaļa ziņnesis sacīja, ka tas dzīvnieks, kas dziedās visskaistāk, izglābs karaļkroni un tautu, es nodomāju, ka jāatved viņš šurp…

Visi galminieki sāka neganti smieties, un meitenīte raudādama izskrēja ārā, nepateikuši līdz galam savu sakāmo. Galvenais ministrs klusām deva pavēli, lai skuķēnu un bļauri ēzeli ārā nosukājot un aizliedzot tiem vēlreiz rādīties pils tuvumā.

Pēc tam putnu dziesmu sacensības turpinājās. Abi putni pūlējās, cik spēja, bet scepteris karaļa rokā nepakustējās. Pagāja stunda, pagāja divas, bet lēmuma nebija. Cerības klausītāju krūtīs apdzisa. Diena slīdēja uz vakaru, pūlis, kas bija salasījies pils priekšā, aiz satraukuma un bailēm krita izmisumā. Sabiezēja krēsla, ēnas kļuva arvien dziļākas. Karalis un galma ļaudis vairs nevarēja saredzēt cits cita seju. Neviens nerunāja, neviens nelika iedegt gaismu; vēlēšanās nebija piepildījusies; ikviens gribēja noslēpt savu vaigu tumsā, bet baismās nojausmas aprakt dziļi sirdī.

Un tad piepeši — klaul Kādā tālā zāles kaktā uzviļņoja krāšņa, dievišķi skaista melodija — lakstīgalas balss!

— Piecelties!— uzsauca karalis.— Lai skan zvani un pavēsti tautai, ka izvēle notikusi un ka mēs neesam kļūdījušies. Karalis, dinastija un tauta ir glābti. Kopš šī brīža lai lakstīgala uz mūžu mūžiem tiek godāta visā zemē. Un dariet ļaudīm zināmu: kas nogalinās lakstīgalu, tiks sodīts ar nāvi. Karalis ir runājis.

Visa mazā pasaulīte reiba līksmē. Pilī un pilsētā visu nakti līdz ritam gaisā lidoja raķetes, ļaudis dejoja, dzēra un dziedāja. Un zvanu gaviles neapklusa ne mirkli.

Kopš tās dienas lakstīgala valstī kļuva par svētu putnu. Tās dziesma skanēja katrā mājā; dzejnieki to slavināja pantos; mākslinieki iemūžināja gleznās; lakstīgalas skulpturālie attēli rotāja katru arku, katru torņa galu., katru strūklaku un katru sabiedrisko celtni. Lakstīgalu nesa pat uz apspriedēm pie karaļa; un neviens svarīgs valstisks jautājums netika izlemts, pirms zintnieki nebija to cēluši priekšā karaļa lakstīgalai un iztulkojuši ministriem, ko putniņš savā dziesmā par to teicis.

II

Jaunajam karalim ļoti patika medības. Kad pienāca vasara, viņš kādu dienu savu galminieku spožajā sabiedrībā ar medību vanagiem un suņiem jāšus devās uz mežu. Lielajā mežā viņš nemanot noklīda no pārējiem un izraudzījās ceļu, kas viņam šķita vistuvākais, lai atkal tiem piebiedrotos, bet viņš kļūdījās. Sākumā v ņš it moži jāja vien tālāk, tomēr pēdīgi zaudēja drosmi. Metās jau krēsla, bet viņš joprojām vientuļš klīda pa nepazīstamu pusi. Un tad notika nelaime. Vakara krēslā zirgs, kuru viņš dzina cauri biezoknim, nokļuva uz stāvas, klinšainas kraujas. Kad zirgs un jātnieks, nogāzušies no kraujas, atsitās pret zemi, zirgs nolauza sprandu, bet jātnieks salauza kāju. Nabaga jauniņais karalis mocījās svelošās sāpēs, un ik stunda viņam šķita mēnesi gara. Viņš sasprindzināja dzirdi, lai uztvertu jel kādu skaņu, kas solītu cerību uz glābiņu; bet viņš nedzirdēja ne balsis, ne medību tauru vai ragu skaņas, ne suņu rējienus. Pēdīgi, visas cerības zaudējis, viņš sacīja:

— Lai tad arī nāk nāve, jo tai lemts nākt.

Šai brīdī bezgalīgās nakts klusumā ieskanējās lakstīgalas dzidrā, burvīgā balss.

Karalis nespēja apvaldīt prieku, nespēja atrast vārdus, lai izteiktu pateicību. Un gaidīja, ka teju, teju atskanēs troksnis, kas vēstīs glābēju tuvošanos. Bet ikreiz pievīlās, glābēji nenāca. Lēnām aizritēja stunda pēc stundas. Palīdzība neradās, bet svētais putniņš dziedāja nemitēdamies. Karalī modās šaubas par savas izvēles pareizību, bet viņš tās atvairīja. Uz rīta pusi lakstīgala apklusa. Pienāca rīts, un tam līdzi slāpes un izsalkums; glābēju nebija. Diena atausa un i/.dzisa. Pēdīgi karalis nolādēja lakstīgalu.

Tad iesvilpojās strazds. Karalis sirds dziļumos nosprieda: «Šis bija īstais putns — mana izvēle bijusi aplama — šis atsauks glābējus.»

Bet neviens nenāca. Tad viņš vairākas stundas nogulēja nemaņā. Kad viņš atguva samaņu, dziedāja kaņepājputniņš. Viņš klausījās dziļā vienaldzībā. Ticība bija zudusi.

—   Šie putni,— viņš sacīja,— man nespēj palīdzēt. Mans, mana nama un manas tautas liktenis ir izlemts.— Viņš gatavojās nāvei; bada, slāpju un sāpju nomocīts, viņš juta, ka gals vairs nav tālu. Viņš pat vēlējās, lai tas pienāktu drīzāk un atpestītu viņu no ciešanām. Ilgas stundas viņš nogulēja, nekā nedomādams, nejuzdams, pat nepakustēdamies. Tad atkal atguva pilnu atmaņu. Svīda trešās dienas rīts. Pasaule viņa gurdajām acīm šķita bezgala jauka. Un piepeši zēna sirdī pamodās kaismīga vēlēšanās dzīvot, un viņa dvēsele sūtīja pret debesīm kvēlu lūgsnu, lai tās apžēlojas un ļauj viņam vēlreiz skatīt mājas un draugus. Šai mirklī viņš izdzirda vāru, liegu, tāltālu, bet viņa ausīm neizsakāmi burvīgu skaņu, kas plūda no tālienes:

«I-āā … hī! I-āā . . . hī! I-ā — hī! I-ā — hī!»

—   Šī, o, št dziesma ir jaukāka, tūkstoškārt jaukāka par lakstīgalas, strazda vai kaņepājputniņa dziesmu, jo tā man atnes ne tikai cerību, bet drošu vēsti par glābiņu. Nu es patiesi tikšu izglābts! Svētais dziedonis pats sevi izraudzījis — tieši tā, kā teikts pareģojumā. Paredzējums piepildījies, mana dzīvība, mans nams, mana tauta izglābti. Lai šis ēzelis kopš šā rīta kļūst svēts!

Brīnišķīgā mūzika skanēja arvien tuvāk, kļuva ar katru mirkli skaļāka un pat vēl jaukāka, vēl piemīlīgāka nomocītā cietēja ausij. Pa nogāzi lejup nāca paklausīgais ēzelītis, zāli plūkdams un savu dziesmu dziedādams; kad viņš pēdīgi ieraudzīja beigto zirgu un ievainoto karali, viņš piegāja tiem klāt un sāka vientiesīgā ziņkārē tos apostīt. Karalis viņu mīlīgi papliķēja, un ēzelītis nolaidās uz ceļiem, kā citkārt mēdza darīt, lai ļautu savai mazajai saimniecei uzsēsties tam mugurā. Ar lielām grūtībām, sāpes pārvarēdams, zēns uzrausās ēzelim mugurā un pieķērās pie garajām ausīm. Ēzelis iezviegdamies piecēlās un, savu dziesmu dziedādams, no meža izgājis, aiznesa karali līdz mazās zemnieku meitenes būdiņai. Viņa apguldīja karali cisās uz savas lāviņas, padzirdīja viņu ar kazas pienu un tad žiglām kājām aiztecēja pretī pirmajam meklētāju pulkam, kas gāja uz mežu.

Karalis atžirga. Pēc atveseļošanās viņa pirmais darbs bija izsludināt ēzeļus par svētiem un neaizskaramiem dzīvniekiem; tūliņ pēc tam viņš meitenes ēzeli uzņēma ministru kabinetā un iecēla par galveno ministru; trešais darbs bija izdot pavēli, lai visā karaļvalstī tiek novāktas lakstīgalu statujas un to vietā uzstādīts svētā ēzeļa veidols; ceturtais darbs bija darīt zināmu savu nodomu: kad mazā zemnieku meitene kļūs piecpadsmit gadu veca, viņš to apņems par savu karalieni; un savu solījumu viņš izpildīja.

Tāda ir šī teiksma. Ar to izskaidrojami apdrupušie ēzeļa attēli, kas rotā senos, pussagruvušos mūrus un arkas; tas izskaidro ari, kādēļ vēl daudzus gadsimtus šās karaļvalsts ministru kabinetā ēzelis bija galvenais ministrs, gluži tāpat kā daudzos mūsdienu ministru kabinetos; tas izskaidro ari to, kādēļ tai mazajā karaļvalsti ilgus gadsimtus visas lielās poēmas, slavenās runas, visas dižās grāmatas, svinības un visi karaļa dekrēti sākas ar šiem aizkustinošajiem vārdiem:

«I-āā . . . hl! I-āā . . . hl! Iā-hl! Iā-hī!»

NOSLĒPUMAINAIS APMEKLĒTĀJS

Pirmais cilvēks, kas mani apmeklēja, kad nesen biju pilsētā «apmeties uz dzīvi», bija kāds džentlmenis, kas teicās esam asesors un darbā saistīts ar Savienoto Valstu iekšējo ienākumu departamentu. Atbildēju, ka nekad neesmu par šādu nodarbošanos nekā dzirdējis, tomēr ļoti priecājos par viņa apciemojumu. Vai viņš nevēlētos piesēst? Viņš apsēdās. Man neiekrita nekas īpašs prātā, ko viņam sacīt, tomēr sapratu, ka cilvēkam, kas nodibinājis pats savu iedzīvi un grib būt saimnieks savā mājā, ir pienākums būt sabiedriskam un laipnam. Tā, nespēdams nekā cita izdomāt, apjautājos, vai viņš savu veikalu nodomājis atvērt šajā apkaimē.

Viņš atbildēja, ka esot gan. (Negribēju izlikties par galīgu nezinātāju, tomēr biju cerējis, ka viņš pastāstīs, ar ko nolēmis tirgoties.) Uzdrošinājos apvaicāties:

—   Kā veicas ar tirgošanos?— Un viņš atbildēja:

—   Nu tā, pa vidām.

Tad sacīju, ka mēs noteikti pie viņa iegriezīsimies, un, ja viņa veikalā mūs apkalpos tikpat labi kā citur, kļūsim par pastāvīgiem pircējiem.

Viņš atteica, ka, pēc viņa domām, mēs ar viņa uzņēmumu būšot pietiekami apmierināti, piebilzdams, ka viņam neesot zināms gadījums, kad cilvēks, kam bijusi darīšana ar viņu, būtu meklējis kādu citu viņa profesijas pārstāvi.

Tas izklausījās visai pašpārliecināti, bet, ja neņem vērā to nelietību, kas atspoguļojas sejā mums visiem, šis virs izskatījās diezgan godīgs. Neatceros vairs īsti, kā tas notika, bet pamazām abi atsilām un sākām itin dzīvi sarunāties, un valodas ritēja kā labi uzvilkts pulkstenis.

Runājām, runājām, runājām — vismaz es runāju; un smējāmies, smējāmies, smējāmies — vismaz viņš smējās. Tomēr nevienu mirkli es nezaudēju piesardzīgu uzmanību un mana iedzimtā vērība darbojās, kā mašīnisti mēdz teikt, «ar pilnu tvaiku». Par spīti viņa neskaidrajām atbildēm, biju noņēmies katrā ziņā izdibināt visu par viņa veikalniecisko darbību un nolēmu to izdarīt tā, lai viņam par manu nolūku nerastos ne mazākās aizdomas. Gribēju viņu ievilināt dziļā, dziļā slazda bedrē. Pastāstīšu visu par savu darbu, gan viņš, gluži dabiski, dzirdot tādu atklātu uzticēšanos, iesils un sāks stāstīt par savu darbu, pat nenojauzdams, ko es gribu panākt. Tu, mīļais dēls, es nodomāju, nemaz nezini, ar kādu vecu lapsas kūmiņu tev darīšana. Sacīju:

—   Saderu, ka jūs neuzminēsiet, cik es ar lekciju lasīšanu esmu nopelnījis šoziem un pagājušajā pavasarī.

—   Nē, kā gan es to varētu, lai ņem vai galvu nost. Pagaidiet — es padomāšu. Teiksim, ap divi tūkstoši? Bet nē. Nē, ser, saprotu, ka tik daudz nevarējāt nopelnīt. Nu, teiksim, tūkstoti septiņus simtus?

—   Ha! Ha! Tā jau domāju, ka nepateiksiet. Uz manām kvītīm par pagājušajā pavasarī un šoziem nolasītajām lekcijām kopumā uzrakstīti četrpadsmit tūkstoši septiņi simti piecdesmit dolāri. Ko jūs par to teiksiet?

—   O, tas ir apbrīnojami, patiesi apbrīnojami. Tas jāpieraksta. Un jūs sakāt, ka tas vēl nebūt nav viss?

—   Viss! Mīļais cilvēk, kur tad paliek mani apmēram četru mēnešu honorāri Daily Warwhoop redakcijā? Apmēram septiņi nu, ko jūs, piemēram, teiktu par astoņiem tūkstošiem dolāru?

—   Ko es teiktu? Es teiktu, ka man pašam patiktu nonākt tada leiputrijā. Astoņi tūkstoši! Jāpatur prātā. Nu, vai zināt! Un man tā vien liekas, ka arī tie vēl nemaz nav visi jūsu ienākumi.

—   Ha, ha, ha! Skaidrs, jūs, tā sakot, esat vēl tikai uz sliekšņa. Piemēram, mana grāmata «Vientieši ārzemēs»— cena trīsarpus līdz pieci dolāri atkarībā no iesējuma. Paskatieties man acīs. Pēdējos četrarpus mēnešos esam pārdevuši deviņdesmit piecus tūkstošus eksemplāru. Deviņdesmit piecus tūkstošus! Vidēji — četri dolāri par grāmatu. Sanāk turpat vai četrsimt tūkstoš dolāru. Es saņemu pusi.

—   Žēlīgā debess! Tas, nudien, jāpieraksta. Kopā, teiksim, visu kopā saskaitot, goda vārds, sanāk apmēram divi simti trīspadsmit vai četrpadsmit tūkstoši dolāru. Vai tas maz iespējams?

—   Iespējams! Ja jūs esat kļūdījies, tad vienīgi uz lejas pusi. Divi simti četrpadsmit tūkstoši skaidrā naudā — tāda ir mana šīgada raža, ja es cik necik protu skaitīt.

Tad džentlmenis piecēlās, lai dotos projām. Man tas nemaz nepatika, jo likās, ka esmu velti visu atklājis, turklāt, juzdamies glaimots par viesa izbrīnās saucieniem, vēl krietni pārspīlējis. Taču nē: pēdējā mirklī džentlmenis pasniedza man lielu aploksni, teikdams, ka tajā esot visi norādījumi par viņa nodarbošanos; viņš būšot laimīgs, pat lepns, ieguvis par klientu cilvēku ar tik milzīgiem ienākumiem; viņš dažkārt esot domājis, ka pilsētā dzīvojot vairāki bagāti cilvēki, bet, tikko tie nonākuši saskarsmē ar viņu, izrādījies, ka viņiem tik vien ir kā izvilkt dzīvību. Esot sen, patiesi, ļoti sen, kopš viņam bijusi iespēja vaigu vaigā sastapt bagātu cilvēku, sarunāties ar to un paspiest tam roku, viņš tik tikko spējot noturēties, mani neapkampis, tiešām, viņš justos laimīgs, ja es viņam atļautu mani apskaut.

Tas mani tā atmaidzināja, ka nespēju viņam to liegt un atļāvu, lai šis cilvēks ar skaidro, vienkāršo sirdi mani apskauj un nobirdina man aiz apkakles pāris nomierinošu asaru. Tad viņš aizgāja savu ceļu.

Tiklīdz viņš bija aizgājis, es atplēsu atstāto reklāmas aploksni un četras minūtes pamatīgi to studēju. Tad pasaucu virtuveni un lūdzu:

— Pieturiet mani, es ģībstu! Pankūkas pa to laiku lai apgroza Marija.

Pēc brīža atguvis samaņu, aizsūtīju kādu uz tuvāko šņabja bodi, kas atrodas uz stūra, un liku atvest vīru, kas krietni prot lādēties; to es nolīgu, lai viņš augām naktīm, gulēt neiedams, lād svešinieku un lāgiem piepalīdz man arī dienā, kad būšu apguris.

Kāds nelietis un izdzimtenis! «Reklāma» nebija nekas cits kā nelietīga nodokļu piedziņas lapa — vesela virkne nekautru jautājumu par manu personisko dzīvi, gandrīz četras folio lapas sīkā iespiedumā piepildītas ar tik viltīgi sastādītiem jautājumiem, ka pats vecākais cilvēks pasaulē nespētu saprast, uz ko tie tēmē; jautājumi, kas sagudroti tā, ka cilvēkam, lai nejustos nepatiesi zvērējis, jāuzdod vismaz četrreiz lielāki ienākumi, nekā viņš īstenībā saņem. Centos atrast jel vienu spraudziņu, pa kuru izsprukt, bet tādas nebija. Pats pirmais jautājums atbilda manam stāvoklim tik smalki kā atvērts lietussargs skudru pūznim:

«Kādi ir Jūsu ienākumi pagājušajā gadā no tirdzniecības uzņēmuma vai profesijas, vienalga, kur esat ar to nodarbojies?»

Šis jautājums bija cieši saistīts ar trīspadsmit citiem tikpat uzmācīgiem jautājumiem, no kuriem pats pieticīgākais prasīja atbildi: vai esmu ielauzies, kādu aplaupījis, nodarbojies ar ļaunprātīgu dedzināšanu vai no citiem slepeniem avotiem ticis pie mantas, kas nav uzrādīta manā atbildē uz jautājumu Nr. 1.

Skaidrs, ka svešais bija pilnā mērā man devis iespēju izrādīties par pēdīgo muļķi. Tas bija pavisam, pavisam skaidrs; tādēļ izgāju laukā un nolīgu vēl vienu vīru, kas krietni prata lādēties. Izmantodams manu iedomību, svešais bija mani pamudinājis uzdot ienākumu summu divsimt četrpadsmit tūkstoš dolāru apmērā. Tūkstoš dolāru gluži likumīgi nebija pakļauti nodokļiem — tā arī bija vienīgā atlaide, ko varēju atrast, un tas bija tikai piliens jūrā. Ņemot vērā likumā paredzētos piecus procentus, man vajadzēja valdībai samaksāt desmit tūkstošus seši simti piecdesmit dolārus ienākuma nodokļa!

(Tūliņ piezīmēšu, ka es tos nesamaksāju.)

Pazīstu kādu ļoti turīgu cilvēku, kura māja ir īsta pils, kura galds ir karalisks un izdevumi milzīgi, bet kuram, kā esmu novērojis no nodokļu piedziņas lapām, vispār nav nekādu ienākumu; pie viņa es savā nedienā devos pēc padoma. Viņš paņēma manu drausmīgo ienākumu kvīšu kaudzi, uzlika brilles, paņēma rokā spalvu un presto' — es kļuvu par galīgu nabagu. Tas bija jaukākais, ko es jebkad esmu pieredzējis. To visu viņš panāca, ar veiklām manipulācijām izmantojot paragrāfu «Atlaides». Manus «valsts, nacionālos un municipālos nodokļus» viņš samazināja par tik un tik, atrada nodokļu atlaidi «zaudējumiem, kas radušies kuģa bojāejas, ugunsgrēka utt. rezultātā», «zaudējumiem, kas ciesti, pārdodot nekustamu īpašumu», «pārdodot lopus», «maksājot īri», «mājas remontā un atjaunošanā», «jau iepriekš no algas atvilktajiem nodokļiem, kalpojot par virsnieku Savienoto Valstu armijā, flotē, finanšu orgānos» un izmantoja vēl citus paragrāfus. Viņš atrada apbrīnojamas «atlaides» visos un ikvienā no šiem paragrāfiem. Darbu pabeidzis, viņš pasniedza papīra lapu man, un es jau pirmajā acu uzmetienā redzēju, ka mani gada ienākumi, tas ir, tīrā peļņa, bijusi tūkstoš divsimt dolāru un četrdesmit centu.

—   Piedevām,— viņš paskaidroja,— tūkstoš dolāru jums pēc likuma ir ar nodokļiem neapliekami. Tagad jums atliek vienīgi aiziet, apzvērēt šo dokumentu un samaksāt nodokļus no divsimt piecdesmit dolāriem.

(Kamēr viņš runāja, viņa dēlēns, mazais Vilijs, izvilka tēvam no vestes kabatas divu dolāru banknoti un pazuda; un es būtu ar mieru saderēt uz lielu naudu — ja mans svešinieks rīt apciemotu mazo puišeli, tas viņam iesniegtu viltotu ziņojumu par saviem ienākumiem.)

—   Vai jūs,— es jautāju,— šādā pašā veidā izmantojat «Atlaides», aprēķinot arī pats savus ienākumu nodokļus?

—   Pats par sevi saprotamsl Ja nebūtu šo vienpadsmit glābšanās paragrāfu, es ik gadu nonāktu pie ubagu spieķa tādēļ vien, lai atbalstītu šo nīstamo, alkatīgo, tirānisko valdību.

Šis džentlmenis pieder pie vislabākajiem un solīdākajiem cilvēkiem pilsētā, ir morāli augstu vērtējams, tirdzniecības darījumos godīgs, sabiedriskā ziņā nevainojami tīrs un uzticams, tādēļ es godbijīgi sekoju viņa priekšzīmei. Aizgāju uz nodokļu inspekciju un sava toreizējā viesa apsūdzības pilno acu priekšā apzvērēju melus pēc meliem, blēdību pēc blēdības, nelietību pēc nelietības, kamēr manu dvēseli pārklāja collu collām bieza nepatiesu zvērestu kārta un mana pašcieņa bija sabradāta uz laiku laikiem.

Bet kas par to? Vai to pašu gadu gadā Amerikā nedara tūkstošiem bagātāko, lepnāko, taisnāko, cienījamāko un godājamāko cilvēku? Tādēļ es par to neuztraucos. Un nekaunos.

SATURS Stāstu izlase

Dažas piezīmes, pierakstītas patīkamā izklaides ekskursijā . . 400

Neoficiāls stāsts par neizdevušos kampaņu ……………………….. 438

Neparasts piedzīvojums ………………………………………… 453

Dižrevolūcija Pitkērnā ………………………………………… 475

Fakti par neseno noziegumu karnevālu Konektikutā …. 484

Nozagtais baltais zilonis ……………………………………… 498

Detektīvstāsts ar diviem tēmēkļiem ……………………………… 514

Par labo darbu literatūru ……………………………………… 557

Ceļojošā aģenta stāsts ………………………………………… 562

Rodžerss 567

Leģenda par Zāgenfeldu ^Vācijā) ………………………………… 571

Noslēpumainais apmeklētājs …………………………………….. 576

PASKAIDROJUMI

' Atri, vienā paņemienā. (It.)

II

Pusdienās pulksten sešos sapulcējās tie paši ļaudis, ar kuriem šai otrajā ceļojuma dienā bijām tērzējuši uz klāja un sastapušies brokastīs, priekšpusdienas azaidā, kā ari pie galda iepriekšējā vakarā. Citiem

1 Tā bija kapteiņa paša kļūda. (Autora piezīme.)

IV

Svētdienas vakara agrīnais mijkrēslis Hamiltonā, Bermudu salās ir valdzinošs brīdis. Tur ir tieši pietiekami daudz vieglas vēsmas čukstu, ziedu smaržas un jaukas dīkdienības sajūtas, lai celtu domas pret debesīm; un tieši pietiekami daudz klavieru mūzikas, lai pavērstu tās uz pretējo pusi. Hamiltonā ir ļoti daudz vecu klavieru, un mijkrēšļa stundā tās visas tiek spēlētas. Dažu instrumentu skaņa gadu ritumā kļūst arvien cēlāka, ko, piemēram, var teikt par vijolēm, bet klavieres to vecums nodeldē līdz pēdīgajam. Vispopulārākā šeit joprojām ir tā pati mūzika, ko uz šīm klavierēm plinkšķināja to nevainīgajās bērnības

1 Vai ne? (Vāc.)

1 Bušelis — tilpuma mērs beramu vielu un šķidrumu mērīšanai. (Anglijā vienāds ar 36,4 1.)

I

Pirmā aina norisinās uz laukiem Virdžīnijas štatā; darbības laiks—1880. gads. Tikko notikušas glīta, trūcīga jaunekļa kāzas ar bagātu, jaunu meiču — mīlestība no pirmā acu uzmetiena — un sasteigtas laulības, kurām meitenes tēvs — atraitnis — pretojies visiem spēkiem.

Džeikobam Fulleram — jaunajam vīram — ir divdesmit seši gadi, viņš cēlies no vecas, bet nenozīmīgas dzimtas, kas bijusi spiesta emigrēt no Sedžmūras, turklāt ietaupot līdzekļus karaļa Džaimsa valsts kasei; tā runāja visi: daži aiz ļaunprātības, bet pārējie, gluži vienkārši tādēļ, 'ka tam ticēja. Jaunajai sievai ir deviņpadsmit gadu, un viņa ir ļoti daiļa. Temperamentīga, eksaltēta, romantiska, neizsakāmi lepojas ar to, ka

1 Viņa Karaliskas Augstības. (Tulk.)

[1] kuģa labās puses borts. (tulk.)

[2] runa ir par amerikas pilsoņu karu (1861—1865).(Tulk.)

[3] 1679. gadā Anglijā izdots likums par pilsoņu personiskās brīvības aizsargāšanu pret patvarīgu apcietināšanu. (Tulk.)

[4] peks — tilpuma mērs graudu mērīšanai (9,0872 litri).

[5] valsts apvērsums (fr.).

[6] runa ir par karalieni Viktoriju. (Tulk.)

[7] barnums — pazīstama ceļojoša cirka īpašnieks. (Tulk.)

[8] rakstnieka vārds (fr.)

Content

Tvens Marks Stāstu izlase

DAŽAS PIEZĪMES, PIERAKSTĪTAS PATĪKAMĀ IZKLAIDES EKSKURSIJĀ

NEOFICIĀLS STĀSTS PAR NEIZDEVUŠOS KAMPAŅU

NEPARASTS PIEDZĪVOJUMS

DIŽREVOLŪCIJA PITKĒRNĀ

FAKTI PAR NESENO NOZIEGUMU KARNEVALU KONEKTIKUTA

NOZAGTAIS BALTAIS ZILONIS

DETEKTĪVSTĀSTS AR DIVIEM TĒMĒKĻIEM

PAR CITU NOTURĒTA CILVĒKA stāsts

PAR LABO DARBU LITERATŪRU

CEĻOJOŠĀ AĢENTA STĀSTS

RODŽERSS

LEĢENDA PAR ZĀGENFELDU (VĀCIJĀ)

NOSLĒPUMAINAIS APMEKLĒTĀJS

SATURS Stāstu izlase

PASKAIDROJUMI